
PROLOGUE 


^ 


He  lendemain  se  levèrent  en  grand  désir  de 
l!  retourner  au  lieu  où  le  jour  précédent 
Ijavoyent  eu  tant  de  plaisir,  car  chacun  avoyt 
json  compte  si  prest  qu'il  leur  tardoyt  qu'il 


ne  fust  mis  en  lumière.  Après  qu'ilz  eurent  ouy  la 
leçon  de  Madame  Oisille  &  la  messe,  où  chascun  re- 
commanda à  Dieu  son  esperit  afin  qu'il  leur  donnast 
paroUe  &  grâce  de  continuer  l'assemblée,  s'en  allèrent 
disner,  ramentevans  les  uns  aux  autres  plusieurs  his- 
toires passées. 


4  IJ'^    JOURNEE 

Et  après  disner,  qu'ilz  se  furent  reposez  en  leurs 
chambres,  s'en  retournèrent  à  l'heure  ordonnée  dedans 
le  pré ,  où  il  sembloyt  que  le  jour  &  le  temps  favor- 
isast  leur  entreprinse,  &  après  qu'ilz  se  furent  tous 
assis  sur  le  siège  naturel  de  l'herbe  verte,  Parlamente 
dist  : 

«  Puis  que  je  donnay  hier  soir  fin  à  la  dixiesme, 
c'est  à  moy  à  eslire  celle  qui  doibt  commancer  aujour- 
d'huy,  &,  pour  ce  que  Madame  Oisille  fut  la  première 
des  femmes  qui  parla,  comme  la  plus  saige  &  ancienne, 
je  donne  ma  voix  à  la  plus  jeune,  je  ne  didz  pas  à  la  plus 
folle,  estant  asseurée  que,  si  nous  la  su5rvons  toutes, 
ne  ferons  pas  attendre  Vespres  si  longuement  que  nous 
feismes  hier.  Par  quoy,  Nomerfide,  vous  tiendrez  au- 
jourd'huy  les  rangs  de  bien  dire;  mais,  je  vous  prie, 
ne  nous  faides  poind  recommancer  nostre  journée  par 
larmes. 

—  Il  ne  m'en  falloit  pas  prier  »,  dist  Nomerfide, 
«  car  une  de  noz  compaignes  m'a  faid  choisir  un 
conte,  que  j'ay  si  bien  mis  en  ma  teste  que  je  n'en 
puis  dire  d'aultre,  &,  s'il  vous  engendre  tristesse,  vostre 
naturel  sera  bien  mélencolicque  : 


ONZIESME    NOUVELLE 

Madame  de  Roticex,  estant  aux  Cordeliers  de  TJmiars,  fut  si 
pressée  d'akr  à  ses  affaires  que,  sans  regarder  si  les  anueaus 
du  retrèt  estoyent  net^,  s'ala  seoir  en  lieu  si  ord  que  ses  fesses 
&  abillemens  en  furent  souillés,  de  sorte  que,  cryant  à  l'ayde  & 
désirant  recouvrer  quelque  femme  pour  la  netoyer,  fut  servye 
d'ijommes  qui  la  veirent  nue  &  au  pire  état  que  femme  se 
sçauroit  montrer. 

N  la  maison  de  Madame  de  La  Tré- 
moille  y  avoit  une  Dame,  nommée  Ron- 
cex,  laquelle,  ung  jour  que  sa  maistresse 
testoit  allée  aux  Cordeliers,  cust  une 
grande  nécessité  d'aller  au  lieu  oùonnepeutenvoier 
sa  chamberière,  &  appella  avecq  elle  une  fille,  nom- 
mée La  Mothe,  pour  luy  tenir  compaignie;  mais, 
pour  estre  honteuse  &  secrette,  laissa  la  dite  Mo- 
the en  la  chambre  &  entra  toute  seule  en  un  re- 

traid  assez  obscur,  lequel  estoit  commung  à  tous 
les  Cordeliers,  qui  avoient  si  bien  rendu  compte 
en  ce  lieu  de  toutes  leurs  viandes  que  tout  le  re- 
traid,  l'aneau  &  la  place  estoient  tout  couverts  de 
moust  de  Bacchus  &  de  la  Déesse  Cerès,  passé  par 
le  ventre  des  Cordeliers. 

Geste  pauvre  femme,  qui  estoyt  si  pressée  que  à 
peine  eut  elle  le  loisir  de  lever  sa  robbe  pour  se 
mettre  sur  l'anneau,  de  fortune  s'alla  asseoir  sur  le 
plus  ord  &  salle  endroit  qui  fût  en  tout  le  retraid, 
où  elle  se  trouva  prinse  mieulx  que  à  la  gluz,  & 
toutes  ses  pauvres  fesses,  habillemens  &  piedz  si 
merveilleusement  gastez  qu'elle  n'osoit  marcher 
ne  se  tourner  de  nul  cousté,  de  paour  d'avoir  enco- 
res  pis.  Dont  elle  se  print  à  crier  tant  qu'il  luy  fut 
possible:  «  La  Mothe,  m' amie,  je  suis  perdue  & 
déshonorée  !  » 

La  pauvre  fille,  qui  avoyt  oy  autresfois  faire  des 
comptes  de  la  malice  des  Cordeliers,  soupçonnant 
que  quelques  uns  fussent  cachez  là  dedans  qui  la 
voulsissent  prendre  par  force,  courut  tant  qu'elle 
peut,  disant  à  tous  ceulx  qu'elle  trouvoit  :  «  Venez 
secourir  Madame  de  Roncex,  que  les  Cordeliers 
veulent  prendre  par  force  en  ce  retraid  »,  lesquels  y 
coururent  en  grande  diligence  &  trouvèrent  la 
pauvre  Dame  de  Roncex  qui  cryoit  à  l'ayde,  dési- 
rant avoir  quelque  femme  qui  la  peust  nedoier,  & 
avoitle  derrière  tout  descouvert,  craingnant  en 


XJ'   NOUVELLE  7 

approcher  ses  habillemens,  de  paour  de  les  gaster. 
A  ce  cry  là  entrèrent  les  Gentilz  hommes,  qui 
veirent  ce  beau  spedacle  &  ne  trouvèrent  autre 
Cordelicr  qui  la  tourmentast,  sinon  l'ordure  dont 
elle  avoyt  toutes  les  fesses  engluées,  qui  ne  fut  pas 
sans  rire  de  leur  costé,  ni  sans  grande  honte  du 
cousté  d'elle,  car,  en  Ueu  d'avoir  des  femmes  pour 
la  netoier,  fut  servie  d'hommes  qui  la  veirent  nue 
au  pire  estât  que  une  femme  se  povoit  monstrer. 
Par  quoy,  les  voiant,  acheva  de  souiller  ce  qui  es- 
toit  net  &  abessa  ses  habillemens  pour  se  couvrir, 
oubliant  l'ordure  où  elle  estoit  pour  la  honte  qu'elle 
avo3^  de  veoir  les  hommes.  Et,  quand  elle  fut  hors 
de  ce  villain  lieu,  la  fallut  despouiller  toute  nue  & 
changer  de  tous  habillemens  avant  qu'elle  partist 
du  couvent.  Elle  se  fust  voluntiers  corroucée  du 
secours  que  luy  amena  La  Mothe,  mais,  entendant 
que  la  pauvre  fille  cuydoit  qu'elle  eust  beaucoup 
pis,  changea  sa  coUère  à  rire  comme  les  autres. 

«  Il  me  semble,  mes  Dames,  que  ce  compte  n'a  esté 
ne  long,  ne  mélencolicque,  &  que  vous  avez  eu  de 
moy  ce  que  vous  en  avez  espéré  »,  dont  la  compaignie 
se  print  bien  fort  à  rire,  &  luy  dist  Oisille  : 

«  Combien  que  le  compte  soit  ord  &  salle,  con- 
gnoissant  les  personnes  à  qui  il  est  advenu,  on  ne  le 
sçauroit  trouver  fascheux;  mais  j'eusse  bien  voulu  voir 
la  myne  de  La  Mothe  &  de  celle  à  qui  elle  avoyt  ad- 
mené  si  bon  secours.  Mais,  puis  que  vous  avez  si  tost 

finy  »,  ce  dit  elle  à  Nomerfide,  «  donnez  vostre  voix 
à  quelqu'un  qui  ne  pense  pas  si  legiérement.  » 

Nomerfide  respondit  :  «  Si  vous  voulez  que  ma 
faulte  soyt  rabillée,  je  donne  ma  voix  à  Dagoucin, 
lequel  est  si  saige  que  pour  mourir  ne  diroit  une 
follye.  » 

Dagoucin  la  remercia  de  la  bonne  estime  qu'elle 
avoyt  de  son  bon  sens,  &  commencea  à  dire  : 

«  L'histoire  que  j'ay  délibéré  de  vous  racompter,  c'est 
pour  vous  faire  veoir  comme  Amour  aveuglist  les  plus 
grands  &  honnestes  cueurs,  &  comme  meschanceté  est 
difiicille  à  vaincre  par  quelque  bénéfice  ne  biens  que 
ce  soit.  » 


ONZIESME    NOUVELLE 

(D'après  l'édition  de  Gruget.) 

Propos  facétieux  d'un  Cordelier  en  ses  sermons. 

Rès  la  ville  de  Bléré  en  Touraine  y  a 
un  village,  nommé  Saind-Martin-le- 
Beau,  où  fut  appelle  un  Cordelier,  du 
Convent  de  Tours,  pour  presclier  les 
Avents  &  le  Caresme  ensujrvant.  Ce  Cordelier, 
plus  enlangagé  que  dode,  n'ayant  quelquesfois  de 
quoy  parler  pour  achever  son  heure,  s'amusoit  à 
faire  des  comptes,  qui  satisfaisoient  aucunement 
à  ces  bonnes  gens  de  village. 

Un  jour  de  jeudy  absolut,  preschant  de  l'aigneau 
pascal,  quand  ce  vint  à  parler  de  le  manger  de 
nuid  &  qu'il  veit  à  sa  prédication  de  belles  jeunes 
Dames  d'Amboise,  qui  estoient  là  freschement 

arrivées  pour  y  faire  leurs  Pasques  &  y  séjourner 
quelques  jours  après,  il  se  voulut  mettre  sur  le 
beau  bout  &  demanda  à  toute  l'assistence  des  fem- 
mes si  elles  ne  sçavoient  que  c'estoit  de  manger 
de  la  chair  crue  de  nuid  :  «  Je  le  vous  veux  ap- 
prendre, mes  dames  »,  ce  dist  il.  Les  jeunes  hom- 
mes d'Amboise  là  présens,  qui  ne  faisoient  que 
d'y  arriver  avec  leurs  femmes ,  soeurs  &  niepces, 
&  qui  ne  cognoissoient  l'humeur  du  pèlerin,  com- 
mencèrent à  s'en  scandaliser;  mais,  après  qu'ils 
l'eurent  escouté  davantage,  ils  convertirent  le 
scandale  en  risée,  mesmement  quand  il  dist  que, 
pour  manger  l'aigneau,  il  falloit  avoir  les  reins 
ceints,  des  pieds  en  ses  souliers,  &  une  main  à 
son  baston. 

Le  Cordelier,  les  voyant  rire  &  se  doutant  pour- 
quoy,  se  reprint  incontinent  :  «  Eh  bien,  »  dist-il, 
«  des  souliers  en  ses  pieds  &  un  baston  en  sa  main. 
Blanc  chapeau,  &  chapeau  blanc,  est  ce  pas  tout 
un?  »  Si  ce  fut  lors  à  rire,  je  croy  que  vous  n'en 
doutez  point.  Les  Dames  mesmes  ne  s'en  peurent 
garder,  ausquelles  il  s'attacha  d'autres  propos  ré- 
créatifs. Et,  se  sentant  près  de  son  heure,  ne  vou- 
lant pas  que  ces  Dames  s'en  allassent  mal  contentes 
de  luy,  il  leur  dist  : 

«  Or  çà,  mes  belles  Dames,  mais  que  vous  soyez 
tantost  à  cacqueter  parmi  les  commères,  vous  de- 
manderez :  Mais  qui  est  ce  tnaistre  Frère,  qui  parle 

si  hardiment  ?  C'est  quelque  bon  compagtwn.  Je 
vous  diray,  mes  Dames,  je  vous  diray,  ne  vous 
en  estonnez  pas,  non,  si  je  parle  hardiment,  car 
je  suis  d'Anjou,  à  vostre  commandement.  »  Et,  en 
disant  ces  mots,  mit  fin  à  sa  prédication,  par  la- 
quelle il  laissa  ses  auditeurs  plus  prompts  à  rire  de 
ses  sots  propos  qu'à  pleurer  en  la  mémoire  de  la 
passion  de  Nostre  Seigneur,  dont  la  commémor- 
ation se  faisoit  en  ces  jours  là. 

Ses  autres  sermons,  durant  les  Pestes,  furent 
quasi  de  pareille  efficace,  &,  comme  vous  sçavez 
que  tels  Frères  n'oublient  pas  à  se  faire  quester 
pour  avoir  leurs  œufs  de  Pasques,  en  quoy  faisant 
on  leur  donne,  non  seulement  des  œufs,  mais  plu- 
sieurs autres  choses,  comme  du  linge,  de  la  filace, 
des  andouïUes,  des  jambons,  des  eschinées,  &  au- 
tres menues  chosettes.  Quand  ce  vint  le  mardy 
d'après  Pasques,  en  faisant  ses  recommendations, 
dont  telles  gens  ne  sont  point  chiches,  il  dist  : 

«  Mes  Dames,  je  suis  tenu  à  vous  rendre  grâces 
de  la  libéraUté  dont  vous  avez  usé  envers  nostre 
pauvre  Convent;  mais  si  fault  il  que  je  vous  die 
que  vous  n'avez  pas  considéré  les  nécessitez  que 
nous  avons,  car  la  plus  part  de  ce  que  nous  avez 
donné,  ce  sont  andouïlles,  &  nous  n'en  avons 
point  de  faulte  ;  Dieu  mercy,  nostre  Convent  en 
est  tout  farcy.  Qu'en  ferons-nous  donc  de  tant? 
Sçavez-vous  quoy?  Mes  Dames,  je  suis  d'avis  que 

VOUS  mesliez  vos  jambons  parmy  nos  andouïlles; 
vous  ferez  belle  aumosne.  » 

Puis ,  en  continuant  son  sermon ,  il  feit  venir  le 
scandale  à  propos  &,  en  discourant  assez  brusque- 
ment par  dessus,  avec  quelques  exemples,  il  se 
meit  en  grande  admiration,  disant  : 

a  Eh  dea.  Messieurs  &  Mes  Dames  de  Saind- 
Martin,  je  m'estonne  fort  de  vous,  qui  vous  scan- 
dalisez pour  moins  que  rien  &  sans  propos,  &  te- 
nez vos  comptes  de  moy  par  tout,  en  disant  :  C'est 
un  grand  cas;  mais  qui  l'eust  ctiidé  que  le  beau  Père 
eust  engrossy  la  fille  de  son  Hostesse  ?  Vrayement,  » 
dist  il,  «  voilà  bien  de  quoy  s'esbahir  qu'un  Moyne 
ait  engrossy  une  fille  ;  mais  venez  çà ,  belles  Da- 
mes, ne  devriez  vous  pas  bien  vous  estonner  da- 
vantage si  la  fille  avoit  engrossy  le  Moyne  ?  » 

«  Voilà,  mes  Dames,  les  belles  viandes  de  quoy  ce 
gentil  Pasteur  nourrissoit  le  troupeau  de  Dieu,  Encores 
estoit  il  si  effronté  que,  après  son  péché,  il  en  tenoit 
ses  comptes  en  pleine  chaire,  où  ne  se  doit  tenir  pro- 
pos qui  ne  soit  totalement  à  l'érudition  de  son  pro- 
chain &  à  l'honneur  de  Dieu  premièrement, 

—  Vrayement,  »  dist  Saffredent,  «  voilà  un  maistre 
Moyne,  J'aymerois  quasi  autant  Frère  Anjibaut,  sur  le 
dos  duquel  on  mettoit  tous  les  propos  facétieux  qui  se 
peuvent  rencontrer  en  bonne  compagnie, 

—  Si  ne  trouvai  je  point  de  risée  en  telles  déri- 
sions, »  dist  Oisille,  «  principalement  en  tel  endroid, 

—  Vous  ne  dides  pas,  ma  Dame,  »  dist  Nomerfîde, 

«  qu'en  ce  temps  h\,  encores  qu'il  n'y  ait  pas  fort 
longtemps,  les  bonnes  gens  de  village,  voire  la  plus 
part  de  ceux  des  bonnes  villes,  qui  se  pensent  bien 
plus  habiles  que  les  autres,  avoient  tels  Prédicateurs  en 
plus  grande  révérence  que  ceux  qui  les  preschoient 
purement  &  simplement  le  saind  Evangile. 

—  En  quelque  sorte  que  ce  fust,  »  dist  lors  Hircan, 
«  si  n'avoit  il  pas  tort  de  demander  des  jambons  pour 
des  andouïUes,  car  il  y  a  plus  à  manger.  Voire,  &,  si 
quelque  dévotieuse  créature  l'eust  entendu  par  amphi- 
bologie, comme  je  croirois  bien  que  luy  mesme  l'en- 
tendit, luy  ny  ses  compagnons  ne  s'en  feussent  point 
mal  trouvez,  non  plus  que  la  jeune  garse  qui  en  eut 
plein  son  sac. 

—  Mais  voyez  vous  quel  effronté  c'estoit  »,  dist 
Oisille,  «  qui  renversoit  le  sens  du  Texte  à  son  plaisir, 
pensant  avoir  affaire  à  beste  comme  luy,  &  en  se  fai- 
sant chercher  impudemment  à  suborner  les  pauvres 
femmelettes,  à  fin  de  leur  apprendre  à  manger  de  la 
chair  crue  de  nuid. 

—  Voire,  mais  vous  ne  dides  pas  »,  dist  Simon- 
tault,  «  qu'il  voyoit  devant  luy  ces  jeunes  Tripières 
d'Amboise,  dans  le  baquet  desquelles  il  eust  volontiers 
lavé  son,  nommeray  je?  Non,  mais  vous  m'entendez 
bien,  &  leur  en  faire  gouster,  non  pas  rot}%  ains  tout 
groulant  &  frétillant,  pour  leur  donner  plus  de  plaisir. 

—  Tout  beau,  tout  beau.  Seigneur  Simontault  », 
dist  Parlamente;  «  vous  vous  oubliez.  Avez  vous  mis 
en  réserve  votre  accoustumée  modestie,  pour  ne  vous 
en  plus  ser\'ir  qu'au  besoing? 

—  Non,  ma  Dame,  non,  »  dist  il,  «  mais  le  Mo3me 
peu  honneste  m'a  ainsi  faid  esgarer.  Parquoy,  à  fin 

que  nous  rentrions  en  noz  premières  erres,  je  prie 
Nomerfide,  qui  est  cause  de  mon  esgarement,  donner 
sa  voix  à  quelqu'un  qui  face  oublier  à  la  compagnie 
nostre  commune  faulte. 

—  Puis  que  me  faides  participer  à  vostre  coulpe,  » 
dist  Nomerfide,  «  je  m'adresseray  à  tel  qui  réparera 
nostre  imperfedion  présente.  Ce  sera  Dagoucin,  qui 
est  si  sage  que,  pour  mourir,  ne  vouldroit  dire  une 
follie.  » 


DOUZIESME    NOUVELLE 

Le  Duc  de  Florence,  n'ayant  jamais  peu  faire  entendre  à  une 
Dame  l'affeâion  qu'il  Itiy  portait,  se  découvrit  à  un  Gentil 
Ixmime,  frère  de  la  Dame,  &  le  pria  de  l'en  faire  jouyr.  Ce 
qti'après  plusieurs  remontrances  au  contraire,  luy  accorda  de 
bouche  seulement,  car  il  le  tua  dedans  son  lit,  à  l'hure  qu'il 
espérait  avoir  viâoire  de  celle  qu'il  avait  estimée  invincible,  & 
ainsi,  délivrant  sa  patrie  d'un  tel  tyran,  sauva  sa  vie  &  l'Ijon- 
ih'ur  de  sa  Maison. 

lEPUis  dix  ans  en  çà,  en  la  Ville  de  Flo- 
rence y  avoit  un  Duc,  de  la  Maison  de 
iMédicis,  lequel  avoytespousé  Madame 
i Marguerite,  fille  bastarde  de  l'Empe- 
reur, &,  pour  ce  qu'elle  estoit  encores  si  jeune 
qu'il  ne  luy  estoit  licite  de  coucher  avecq  elle, 
attendant  son  aage  plus  meur,  la  traida  fort  doul- 
cement,  car,  pour  l'espargner,  fut  amoureux  de 
quelques  autres  Dames  de  la  Ville,  que  la  nuid 
il  alloit  veoir  tandis  que  sa  femme  dormoit. 

Entre  autres  le  fut  d'une  fort  belle,  saige  &  hon- 
neste  Dame,  laquelle  estoit  seur  d'un  Gentil 
homme  que  le  Duc  aimoit  comme  luy  mesmes,  & 
auquel  il  donnoit  tant  d'autorité  en  sa  maison  que 
sa  parolle  estoit  obéye  &  crainde  comme  celle  du 
Duc,  &  n'y  avoit  secret  en  son  cueur  qu'il  ne  luy 
declairast,  en  sorte  que  l'on  le  pouvoit  nommer  le 
second  luy  mesmes. 

Et  voyant  le  Duc  sa  seur  estre  tant  femme  de 
bien  qu'il  n'y  avoit  moien  de  luy  declairer  l'amour 
qu'il  luy  portoit,  après  avoir  cherché  toutes  occa- 
sions à  luy  possibles,  vint  à  ce  Gentil  homme  qu'il 
aimoit  tant,  en  luy  disant  : 

«  S'il  y  avoit  chose  en  ce  monde,  mon  ami, 
que  je  ne  voulsisse  faire  pour  vous,  je  craindrois 
à  vous  déclarer  ma  fantaisye,  &  encores  plus  à  vous 
prier  m'y  estre  aidant.  Mais  je  vous  porte  tant  d'a- 
mour que,  si  j'avois  femme, mère  ou  fille  qui  peust 
servir  à  sauver  vostre  vie,  je  les  y  employerois 
plustost  que  de  vous  laisser  mourir  en  torment ,  & 
j'estime  que  l'amour  que  vous  me  portez  est  reci- 
procque  à  la  mienne  &  que,  si  moy,  qui  suis  vos- 
tre maistre,  vous  portois  telle  affedion,  que  pour 
le  moins  ne  la  sçauriez  porter  moindre.  Par  quoy 
je  vous  declaireray  un  secret,  dont  le  taire  me  met 
en  Testât  que  vous  voyez,  duquel  je  n'espère 
amandement  que  par  la  mort  ou  par  le  service  que 
vous  me  pouvez  faire.  » 

Le  Gentil  homme ,  oyant  les  raisons  de  son 
maistre  &  voyant  son  visaige  non  faind  tout  baigné 
de  larmes,  en  eut  si  grande  compassion  qu'il  luy 
dist  :  «  Monsieur,  je  suis  vostre  créature.  Tout  le 
bien  &  l'honneur  que  j'ay  en  ce  monde  vient  de 
vous  ;  vous  pouvez  parler  à  moy  comme  à  vostre 
ame,  estant  seur  que  ce  qui  sera  en  ma  puissance 
est  en  vos  mains.  » 

A  l'heure,  le  Duc  commença  à  luy  déclairer  l'a- 
mour qu'il  portoit  à  sa  seur,  qui  estoit  si  grande  & 
si  forte  que,  si  par  son  moyen  n'en  avoit  la  jois- 
sance,  il  ne  voioit  pas  qu'il  peust  vivre  longue- 
ment, car  il  sçavoit  bien  qu'envers  elle  prières  ne 
présens  ne  servoient  de  riens.  Par  quoy  il  le  pria 
que,  s'il  aimoit  sa  vie  autant  que  luy  la  sienne,  luy 
trouvast  moyen  de  luy  faire  recouvrer  le  bien  que 
sans  luy  il  n'espéroit  jamais  d'avoir. 

Le  frère,  qui  aimoit  sa  seur  &  l'honneur  de  sa 
Maison  plus  que  le  plaisir  du  Duc,  luy  voulut  faire 
quelque  remonstrance,  luy  suppliant  en  tous  au- 
tres endroids  l'employer,  hors  mis  en  une  chose 
si  cruelle  à  luy  que  de  pourchasser  le  deshonneur 
de  son  sang,  &  que  son  cueur  &  son  honneur  ne 
se  pouvoient  accommoder  à  luy  faire  ce  service. 

Le  Duc,  enflambé  d'un  courroux  importable, 
mist  le  doigt  entre  ses  dens,  se  mordant  l'ongle, 
&  luy  respondit  par  une  grande  fureur  :  «  Or  bien, 
puisque  je  ne  trouve  en  vous  nulle  amitié,  je  sçay 

Hept.  II.  } 

que  j'ay  à  faire.  »  Le  Gentil  homme,  congnoissant 
la  cruaulté  de  son  maistre,  eut  crainde  &  luy  dist: 
«  Mon  seigneur,  puisqu'il  vous  plaist,  je  parleray 
à  elle  &  vous  diray  sa  réponse.  »  Le  Duc  luy  res- 
pondit,  en  se  départant  de  luy  :  «  Si  vous  aimez 
ma  vie,  aussi  feray  je  la  vostre.  » 

Le  Gentil  homme  entendit  bien  que  ceste  pa- 
role vouloit  dire  &  fut  ung  jour  ou  deux  sans  veoir 
le  Duc,  pensant  à  ce  qu'il  avoit  à  faire.  D'un  costé 
luy  venoit  au  devant  l'obligation  qu'il  devoyt  à 
son  maistre,  les  biens  &  les  honneurs  qu'il  avoyt 
reçeuz  de  luy;  de  l'autre  costé  l'honneur  de  sa 
Maison,  l'honnesteté  &  chasteté  de  sa  seur,  qu'il 
sçavoit  bien  jamais  ne  se  consentir  à  telle  mes- 
chanceté  si  par  sa  tromperie  elle  n'estoit  prinse  par 
force,  chose  si  estrange  que  à  jamais  luy  &  les 
siens  en  seroient  diffamez.  Si  print  conclusion  en 
ce  différent  qu'il  aimoit  mieux  mourir  que  de  faire 
un  si  meschant  tour  à  sa  seur,  l'une  des  plus  fem- 
mes de  bien  qui  fust  en  toute  l'ItaHe ,  mais  que 
plustost  debvroyt  délivrer  sa  patrie  d'un  tel  tyran, 
qui  par  force  vouloit  mettre  une  telle  tache  en  sa 
Maison;  car  il  tenoit  tout  asseuré  que,  sans  faire 
mourir  le  Duc,  la  vie  de  luy  &  des  siens  n'estoit 
pas  asseurée.  Parquoy,  sans  en  parler  à  sa  seur  ni 
à  créature  du  monde,  déHbéra  de  saulver  sa  vie  & 
venger  sa  honte  par  un  mesme  moyen.  Et  au  bout 
de  deux  jours  s'en  vint  au  Duc  &  luy  dist  comme 

il  avoit  tant  bien  pratiqué  sa  seur,  non  sans  grande 
peine,  que  h  la  fin  elle  s'estoit  consentie  à  faire  à 
sa  volunté,  pourveu  qu'il  luy  pleust  tenir  la  chose 
si  secrette  que  nul  que  son  frère  n'en  eust  con- 
gnoissance. 

Le  Duc,  qui  desiroit  cette  nouvelle,  la  creut  fa- 
cilement &,  en  embrassant  le  messaiger,  luy  pro- 
medoit  tout  ce  qu'il  luy  sçauroit  demander;  le 
pria  de  bien  tost  exécuter  son  entreprinse,  &  prin- 
drent  le  jour  ensemble.  Si  le  Duc  fiit  aise,  il  ne  le 
faultpoinâ:  demander,  &,  quand  il  veid  approcher 
la  nuid  tant  désirée  où  il  espèroit  avoir  la  vidoire 
de  celle  qu'il  avoit  estimée  invincible,  se  retira  de 
bonne  heure  avecq  ce  Gentil  homme  tout  seul  & 
n'oblia  pas  de  s'acoustrcr  de  coeffes  &  chemises 
perfumées  le  mieulx  qu'il  luy  fut  possible.  Et, 
quand  chascun  fut  retiré,  s'en  alla  avecq  ce  Gen- 
til homme  au  logis  de  sa  Dame,  où  il  arriva  en  une 
chambre  fort  bien  en  ordre. 

Le  Gentil  homme  le  despouilla  de  sa  robbe  de 
nuid  &  le  meit  dedans  le  Hd  en  luy  disant  :  «  Mon 
Seigneur,  je  vous  vois  quérir  celle  qui  n'entrera 
pas  en  ceste  chambre  sans  rougir,  mais  j'espère 
que  avant  le  matin  elle  sera  asseurée  de  vous.  »  Il 
laissa  le  Duc  &  s'en  alla  en  sa  chambre,  où  il  ne 
trouva  qu'un  seul  homme  de  ses  gens,  auquel  il 
dist  :  «  Auroys  tu  bien  le  cueur  de  me  su3rvre  en 
ung  lieu  où  je  me  veux  venger  du  plus  grand  en- 

nemy  que  j'aye  en  ce  monde?  »  L'autre,  ignorant 
ce  qu'il  vouloit  faire,  luy  respondist  :  «  Ouy,  Mon- 
sieur, fust  ce  contre  le  Duc  mesme.  »  A  l'heure  le 
Gentil  homme  le  mena  si  soubdain  qu'il  n'eut  loi- 
sir de  prendre  autres  armes  que  ung  poignart  qu'il 
avoit.  Et,  quand  le  Duc  l'ouyt  revenir,  pensant 
qu'il  luy  amenast  celle  qu'il  aimoit  tant,  ouvrit 
son  rideau  &  ses  oeilz  pour  regarder  &  recepvoir 
le  bien  qu'il  avoit  tant  attendu,  mais,  en  lieu  de 
veoir  celle  dont  il  espéroit  la  conservation  de  sa 
vie,  va  veoir  la  précipitation  de  sa  vie,  qui  estoit 
une  espée  toute  nue  que  le  Gentil  homme  avoit 
tirée,  de  laquelle  il  frappa  le  Duc  qui  estoit  tout  en 
chemise ,  lequel,  dénué  d'armes  &  non  de  cueur, 
se  meist  en  son  séant  dedans  le  Hd  &  print  le 
Gentil  homme  à  travers  le  corps  en  luy  disant  : 
«  Est  ce  cy  la  promesse  que  vous  me  tenez  ?  »  Et, 
voiant  qu'il  n  avoit  autres  armes  que  les  dentz  & 
les  ongles,  mordit  le  Gentil  homme  au  poulce  & 
à  force  de  bras  se  deffendit  tant  que  tous  deux 
tombèrent  en  la  ruelle  du  lid. 

Le  Gentil  homme,  qui  n'estoit  trop  asseuré,  ap- 
pella  son  serviteur,  lequel,  trouvant  le  Duc  &  son 
maistre  si  liez  ensemble  qu'il  ne  sçavoit  lequel 
choisir,  les  tira  tous  deux  par  les  piedz  au  meiUieu 
de  la  place,  &  avec  son  poignard  s'essaya  à  coup- 
per  la  gorge  au  Duc,  lequel  se  défendit  jusques  ad 
ce  que  la  perte  de  son  sang  le  rendist  si  foible  qu'il 

n'en  pouvoit  plus.  Alors  le  Gentil  homme  &  son 
serviteur  le  meirent  dans  son  lid,  où  à  coups  de 
poignard  le  parachevèrent  de  tuer.  Puis,  tirans  le 
rideau,  s'en  allèrent  &  enfermèrent  le  corps  mort 
en  la  chambre. 

Et,  quand  il  se  veid  victorieux  de  son  grand  en- 
nemy,  par  la  mort  duquel  il  pensoit  mettre  en  li- 
berté la  chose  publique,  se  pensa  que  son  euvre 
seroit  imparfaide  s'il  n'en  faisoit  autant  à  cinq  ou 
six  de  ceulx  qui  estoient  les  prochains  du  Duc. 
Mais  le  serviteur,  qui  n'estoit  ne  hardy,  ne  sot,  luy 
dist:  «  Il  me  semble.  Monsieur,  que  vous  en  avez 
assez  faid  pour  cestc  heure  &  que  vous  ferez 
mieulx  de  penser  h  saulver  vostre  vie  que  de  la 
vouloir  oster  à  aultres;  car,  si  nous  demeurions 
autant  à  defi'airc  chascun  d'eulx  que  nous  avons 
faid  à  deffaire  le  Duc,  le  jour  descouvriroit  plus- 
tost  nostre  entreprinse  que  ne  l'aurions  mise  afin, 
encores  que  nous  trouvassions  noz  ennemis  sans 
défense.  » 

Le  Gentil  homme,  que  la  mauvaise  conscience 
rendoit  craintif,  creut  son  serviteur  &,  le  menant 
seul  avecq  luy,  le  mena  à  ung  Evesque  qui  avoit 
la  charge  de  faire  ouvrir  les  portes  de  la  Ville  & 
commander  aux  postes.  Ce  Gentil  homme  luy 
dist:  «  J'ay  eu  ce  soir  des  nouvelles  que  ung  mien 
firère  est  à  l'article  de  la  mort;  je  viens  de  deman- 
der mon  congé  au  Duc,  lequel  le  m'a  donné,  par- 

quoy  je  vous  prie  mander  aux  postes  me  bailler 
deux  bons  chevaulx,  &  au  Portier  de  la  Ville 
m'ouvrir.  »  L'Evesque,  qui  n'estimoit  moins  sa 
prière  que  le  commandement  du  Duc  son  maistre, 
luy  bailla  incontinent  un  bulletin,  par  la  vertu  du- 
quel la  porte  luy  fut  ouverte  &  les  chevaulx  baillez 
ainsi  qu'il  demandoit,  &,  en  lieu  d'aller  voir  son 
frère,  s'en  alla  droit  à  Venise,  où  il  se  feit  guérir 
des  morsures  que  le  Duc  luy  avoit  faides,  puis 
s'en  alla  en  Turquie. 

Le  matin ,  tous  les  serviteurs  du  Duc ,  qui  le 
voyoient  si  tard  demourer  à  revenir,  soupçonnè- 
rent bien  qu'il  estoit  allé  veoir  quelque  Dame, 
mais,  voyans  qu'il  demeuroit  tant,  commencèrent 
à  le  chercher  par  tous  costez.  La  pauvre  Duchesse, 
qui  commençoit  fort  à  l'aymer,  sçachant  qu'on 
ne  le  trouvoit  point,  fut  en  grande  peine;  mais, 
quand  le  Gentil  homme  qu'il  aimoit  tant  ne  fut 
veu  non  plus  que  luy,  on  alla  en  sa  maison  le 
chercher.  Et  trouvant  du  sang  à  la  porte  de  sa 
chambre,  l'on  entra  dedans;  mais  il  n'y  eut  homme 
ne  serviteur  qui  en  sçeust  dire  nouvelles.  Et,  sui- 
vans  les  traces  du  sang,  vindrent  les  pauvres  servi- 
teurs du  Duc  à  la  porte  de  la  chambre  où  il  estoit, 
qu'ils  trouvèrent  fermée,  mais  bien  tost  eurent 
rompu  l'huis.  Et  voyans  la  place  toute  pleine  de 
sang,  tirèrent  le  rideau  du  Hd  &  trouvèrent  le  pau- 
vre corps  endormy  en  son  Hd  du  dormir  sans  fin. 

Vous  pouvez  penser  quel  deuil  menèrent  ces 
pauvres  serviteurs,  qui  apportèrent  le  corps  en 
son  palais,  où  arriva  l'Evesque,  qui  leur  compta 
comme  le  Gentil  homme  estoit  party  la  nuid  en 
diligence  soubz  couleur  d'aller  veoir  son  frère, 
par  quoy  fut  congneu  clairement  que  c'estoit  luy 
qui  avoit  faid  ce  meurdre.  Et  fut  aussi  prouvé  que 
sa  pauvre  seur  jamais  n'en  avoit  oy  parler,  la- 
quelle, combien  qu'elle  fust  estonnéc  du  cas  ad- 
venu, si  est  ce  qu'elle  en  aima  davantaige  son  frère, 
qui  n'avoit  poind  espargnè  le  hazard  de  sa  vie  pour 
la  délivrer  d'un  si  cruel  Prince  ennemy,  &  conti- 
nua de  plus  en  plus  sa  vie  honneste  en  ses  vertuz, 
tellement  que,  combien  qu'elle  fust  pauvre  pour 
ce  que  leur  maison  fut  confisquée,  si  trouvèrent  sa 
seur  &  elle  des  mariz  autant  honnestes  hommes  & 
riches  qu'il  y  en  eust  poinél  en  Italie,  &  ont  tous- 
jours  depuis  vescu  en  grande  &  bonne  réputation. 

«  Voylà,  mes  Dames,  qui  vous  doibt  bien  faire  craindre 
ce  petit  Dieu,  qui  prend  plaisir  à  tormenter  autant  les 
Princes  que  les  pauvres,  &  les  fortz  que  les  foibles,  & 
qui  les  avcuglit  jusques  là  d'oublier  Dieu  &  leur  con- 
science, &  à  la  fin  leur  propre  vie,  &  doibvent  bien 
craindre  les  Princes,  &  ceulx  qui  sont  en  audorité,  de 
faire  desplaisir  à  moindre  que  culx,  car  il  n'y  a  nul  qui 
ne  puisse  nuyre  quand  Dieu  se  veult  venger  du  pé- 
cheur, ne  si  grand  qui  sçeust  mal  faire  à  celuy  qui  est 
en  sa  garde.  » 

Geste  histoire  fut  bien  estimée  de  toute  la  com- 
paignie,  mais  elle  y  engendra  diverses  opinions,  car 
les  ungs  soustenoient  que  le  Gentil  homme  avoit  faid 
son  debvoir  de  saulver  sa  vie  &  l'honneur  de  sa  seur, 
ensemble  d'avoir  délivré  sa  patrie  d'un  tel  tyran  ;  les 
austres  disoient  que  non,  mais  que  c'estoit  une  trop 
grande  ingratitude  de  mettre  à  mort  celuy  qui  luy 
avoit  faid  tant  de  bien  &  d'honneur.  Les  Dames  di- 
soient qu'il  estoit  bon  frère  &  vertueux  citoyen,  les 
hommes  au  contraire  qu'il  estoit  traistre  &  meschant 
serviteur,  &  faisoit  bon  oyr  les  raisons  alléguées  des 
deux  costez,  mais  les  Dames,  selon  leur  coustume, 
parloient  autant  par  passion  que  par  raison,  disans  que 
le  Duc  estoit  si  digne  de  mort  que  bien  heureux  estoit 
celuy  qui  avoit  faid  le  coup. 

Parquoy,  voyant  Dagoucin  le  grand  débat  qu'il  avoit 
émeu,  leur  dist  :  «  Pour  Dieu,  mes  Dames,  ne  prenez 
point  querelle  d'une  chose  desjà  passée,  mais  gardez 
que  vos  beaultez  ne  facent  point  faire  de  plus  cruels 
meurtres  que  celuy  que  j'ay  compté.  » 

Parlamente  luy  dist  :  «  La  belle  Dame  sans  mercy 
nous  a  appris  à  dire  que  si  gracieuse  maladie  ne  met 
guéres  de  gens  à  mort. 

—  Pleust  à  Dieu,  ma  Dame,  »  ce  luy  dist  Dagoucin, 
«  que  toutes  celles  qui  sont  en  ceste  compaignie 
sçeussent  combien  ceste  opinion  est  faulse,  &  je  croy 
qu'elles  ne  vouldroient  point  avoir  le  nom  d'estre  sans 
mercy,  ne  ressembler  à  ceste  incrédule  qui  laissa  mou- 
rir un  bon  serviteur  par  faulte  d'une  gracieuse  res- 
ponse. 

—  Vous  vouldriez  donc,  »  dist  Parlamente,  «  pour 
saulver  la  vie  d'un  qui  did  nous  aimer  que  nous  mis- 

sions  nostrc  honneur  &  nostrc  conscience  en  dan- 
gier? 

—  Ce  n'est  pas  ce  que  je  vous  dy,  »  respondit  Da- 
goucin,  K  car  celuy  qui  aime  parfaidemcnt  craindroit 
plus  de  blesser  l'honneur  de  sa  Dame  qu'elle  mesme. 
Parquoy  il  me  semble  bien  que  une  response  honneste 
&  gracieuse,  telle  que  parfaide  &  honneste  amitié  re- 
quiert, ne  pourroit  qu'accroistre  l'honneur  &  amender 
la  conscience,  car  il  n'est  pas  vray  serviteur  qui  cherche 
le  contraire. 

—  Toutesfois,  »  dist  Ennasuite,  «  si  est  ce  tousjours 
la  fin  de  voz  oraisons,  qui  commencent  par  l'honneur 
&  finissent  par  le  contraire,  &,  si  tous  cculxqui  sonticy 
en  veulent  dire  la  vérité,  je  les  en  croy  dleur  serment.  » 

Hircan  jura,  quant  à  luy,  qu'il  n'avoit  jamais  ayraé 
femme,  hors  mise  la  sienne,  à  qui  il  ne  desirast  faire 
offenser  Dieu  bien  lourdement.  Autant  en  dist  Simon- 
tault,  &  adjousta  qu'il  avoit  souvent  souhaité  toutes 
les  femmes  meschantes,  hors  mise  la  sienne.  Geburon 
luy  dist  : 

«  Vrayement  vous  méritez  que  la  vostre  soit  telle 
que  vous  desirez  les  autres  ;  mais,  quant  à  moy,  je  puis 
bien  vous  jurer  que  j'ay  tant  aymé  une  femme  que 
j'eusse  miculx  aymé  mourir  que  pour  moy  elle  eust 
faid  chose  dont  je  l'eusse  moins  estimée,  car  mon 
amour  cstoit  tant  fondée  en  ses  vertuz  que,  pour 
quelque  bien  que  j'en  eusse  sçeu  avoir,  je  n'y  eusse 
voulu  veoir  une  tache.  » 

Safiredent  se  print  à  rire  en  lui  disant  :  «  Je  pensois, 
Geburon,  que  l'amour  de  vostre  femme  &  le  bon  sens 
que  vous  avez  vous  eussent  mis  hors  du  dangier  d'estre 
amoureux,  mais  je  vois  bien  que  non,  car  vous  usez 

cncores  des  ternies  dont  nous  avons  accoustumé  de 
tromper  les  plus  fines  &  d'estre  escoutez  des  plus 
saiges.  Car  qui  est  celle  qui  nous  fermera  les  aureilles, 
quand  nous  commencerons  nostre  propos  par  l'hon- 
neur &  par  la  vertu  ?  Mais,  si  nous  leur  monstrions 
nostre  cueur  tel  qu'il  est,  il  y  en  a  beaucoup  de  bien 
venuz  entre  les  Dames  de  qui  elles  ne  tiendroient 
compte.  Mais  nous  couvrons  nostre  diable  du  plus  bel 
ange  que  nous  pouvons  trouver  &,  soubz  ceste  cou- 
verture, avant  que  d'estre  congneuz,  recevons  beau- 
coup de  bonnes  chères.  Et  peut  estre  tirons  les  cueurs 
des  Dames  si  avant  que,pensant  aller  droid  à  la  vertu, 
quand  elles  congnoissent  le  vice  elles  n'ont  le  moyen 
ny  le  loisir  de  retirer  leurs  pieds. 

—  Vrayement,  »  dist  Geburon,  «  je  vous  pensois 
autre  que  vous  ne  dides  &  que  la  vertu  vous  feust 
plus  plaisante  que  le  plaisir. 

—  Comment  ?  »  dist  SafFredent,  «  est  il  plus  grande 
vertu  que  d'aymer  comme  Dieu  le  commande  ?  Il  me 
semble  que  c'est  beaucoup  mieulx  faid  d'aymer  une 
femme  comme  femme  que  d'en  idolâtrer  plusieurs 
comme  on  fait  d'une  imaige.  Et  quant  à  moy,  je 
tiens  ceste  opinion  ferme  qu'il  vault  mieulx  en  user 
que  d'en  abuser.  » 

Les  Dames  furent  toutes  du  costé  de  Geburon  & 
contraignirent  SafFredent  de  se  taire,  lequel  dist  :  «  Il 
m'est  bien  aisé  de  n'en  plus  parler,  car  j'en  ay  esté  si 
mal  traidé  que  je  n'y  veulx  plus  retourner. 

—  Vostre  malice,  »  ce  luy  dist  Longarine,  «  est 
cause  de  vostre  mauvais  traidement,  car  qui  est  l'hon- 
neste  femme  qui  vous  vouldroit  pour  ser\'iteur  après 
les  propos  que  nous  avez  tenuz  ? 

—  Celles  qui  ne  m'ont  point  trouvé  fascheux,  »  dist 
SafFredent,  «  ne  changeroient  pas  leur  honnesteté  à  la 
vostre  ;  mais  n'en  parlons  plus,  à  fin  que  ma  colère  ne 
face  desplaisir  ny  à  moy  ny  à  autre.  Regardons  à  qui 
Dagoucin  donnera  sa  voix,  »  lequel  dist  : 

«  Je  la  donne  à  Parlamente,  car  je  pense  qu'elle  doit 
sçavoir  plus  que  nul  aultre  que  c'est  que  d'honneste  & 
parfaide  amitié. 

—  Puisque  je  suis  choisie,  »  dist  Parlamente,  «  pour 
dire  la  tierce  histoire,  je  vous  en  diray  une  advenue  à 
une  Dame,  qui  a  esté  tousjours  bien  fort  de  mes  amies 
&  de  laquelle  la  pensée  ne  me  fut  jamais  celée  : 

Un  Capitaine  de  Galères,  fort  serviteur  d'une  Dame,  luy  envoya 
un  dyamant,  qu'elle  renvoya  à  sa  femme  &  le  feit  si  bien  pro- 
fiter à  la  décharge  de  la  conscience  du  Capitaine  que  par  son 
moyen  le  mari  &  la  femme  furent  réunis  en  bonne  amitié. 

N  la  Maison  de  Madame  la  Régente, 
mère  du  Roy  François,  y  avoit  une 
Dame  fort  dévote,  mariée  à  un  Gentil 
homme  de  pareille  volume,  &,  combien 
que  son  mary  fust  vieil  &  elle  belle  &  jeune,  si  est 
ce  qu'elle  le  servoit  &  aimoit  comme  le  plus  beau  & 
le  plus  jeune  homme  du  monde,  &,  pour  luy  oster 
toute  occasion  d'ennuy,  se  meit  à  vivre  comme 
une  femme  de  l'aage  dont  il  estoit ,  fuyant  toutes 
compaignies,  accoustremens ,  danses  &  jeuz,  que 
les  jeunes  femmes  ont  accoustumé  d'aymer,  met- 
tant tout  son  plaisir  &  récréation  au  service  de 
Dieu,  par  quoy  le  mari  meist  en  elle  une  si  grande 

amour  &  seureté  qu'elle  gouvernoit  luy  &  sa  mai- 
son comme  elle  vouloit. 

Et  advint  un  jour  que  le  Gentil  homme  luy  dist 
que  dès  sa  jeunesse  il  avoit  eu  désir  de  faire  le 
voyage  de  Jérusalem ,  lui  demandant  ce  qu'il  luy 
en  sembloit.  Elle,  qui  ne  demandoit  qu'à  luy  com- 
plaire, luy  dist  :  «  Mon  amy,  puisque  Dieu  nous 
a  privez  d'enfans  &  donné  assez  de  biens,  je  vou- 
drois  que  nous  en  missions  une  partie  à  faire  ce 
saind  voyage,  car  là,  ny  ailleurs  que  vous  alliez,  je 
ne  suis  pas  délibérée  de  jamais  vous  abandonner.» 
Le  bon  homme  en  fut  si  aise  qu'il  luy  sembloit 
desjà  estre  sur  le  mont  de  Calvaire. 

Et  en  ceste  délibération  vint  à  la  Court  un  Gen- 
til homme,  qui  souvent  avoit  esté  à  la  guerre  sur 
les  Turcs  &  pourchassoit  envers  le  Roy  de  France 
une  entreprinse  sur  une  de  leurs  villes,  dont  il 
pouvoit  venir  grand  profEd  à  la  Chrestienté.  Ce 
vieil  Gentil  homme  luy  demanda  de  son  voyage, 
&,  après  qu'il  eut  entendu  ce  qu'il  estoit  déUbéré 
de  faire,  luy  demanda  si  après  son  voyage  il  en 
vouldroit  bien  faire  un  aultre  en  Jérusalem,  où  sa 
femme  &  luy  avoient  grand  désir  d'aller.  Ce  Capi- 
taine fut  fort  aise  d'ouyr  ce  bon  désir,  &  luy  pro- 
mit de  l'y  mener  &  de  tenir  l'affahe  secrète.  Il  luy 
tarda  bien  qu'il  ne  trouvast  sa  bonne  femme  pour 
luy  compter  ce  qu'il  avoit  faid,  laquelle  n'avoit 
guères  moins  d'envie  que  le  voyage  se  parachevast 

que  son  mary.  Et  pour  cestc  occasion  parloit  sou- 
vent au  Capitaine,  lequel,  regardant  plus  à  elle 
qu'à  sa  parole ,  fut  si  fort  amoureux  que  souvent, 
en  luy  parlant  des  voyages  qu'il  avoit  faits  sur  mer, 
mesloit  l'embarquement  de  Marseille  avec  l'Archi- 
pelle  &,  en  voulant  parler  d'un  navire,  parloit  d'un 
cheval  comme  celuy  qui  estoit  ravy  &  hors  de  son 
sens ,  mais  il  la  trouva  telle  qu'il  ne  luy  en  osoit 
faire  semblant,  &  sa  dissimulation  luy  engendra 
un  tel  feu  dans  le  cueur  que  souvent  il  tomboit 
malade,  dont  la  dide  Dame  estoit  aussi  soigneuse 
comme  de  la  croix  &  de  la  guide  de  son  che- 
min, &  l'envoyoit  visiter  si  souvent  que,  con- 
gnoissant  qu'elle  avoit  soing  de  luy,  il  guérissoit 
sans  aultre  médecine. 

Mais  plusieurs  personnes ,  voyans  ce  Capitaine 
qui  avoit  eu  le  bruid  d'estre  plus  hardy  &  gentil 
compaignon  que  bon  Chrestien,  s'émerveillèrent 
comme  ceste  Dame  l'accointoit  si  fort  &,  voyans 
qu'il  avoit  changé  de  toutes  conditions ,  qu'il  fré- 
quentoit  les  églises,  les  sermons  &  confessions,  se 
doutèrent  que  c'estoit  pour  avoir  la  bonne  grâce 
de  la  Dame,  ne  se  peurent  tenir  de  luy  en  dire 
quelques  paroles. 

Ce  Capitaine,  craignant  que,  si  la  Dame  en  en- 
tendoit  quelque  chose ,  cela  le  séparast  de  sa  pré- 
sence ,  dist  à  son  mary  &  à  elle  comme  il  estoit 
prest  d'estre  despesché  du  Roy  &  de  s'en  aller  & 

qu'il  avoir  plusieurs  choses  à  luy  dire ,  mais ,  à  fin 
que  son  affaire  fust  tenu  plus  secret,  il  ne  vouloit 
plus  parler  à  luy  &  à  sa  femme  devant  les  gens, 
mais  les  pria  de  l'envoyer  quérir  quand  ils  seroient 
retirez  tous  deux.  Le  Gentil  homme  trouva  son 
opinion  bonne  &  ne  failloit  tous  les  soirs  de  se 
coucher  de  bonne  heure  &  faire  déshabiller  sa 
femme. 

Et,  quand  tous  leurs  gens  estoient  retirez,  en- 
voyoient  quérir  le  Capitaine  &  devisoient  là  du 
voyage  de  Jérusalem,  où  souvent  le  bon  homme 
en  grande  dévotion  s'endormoit.  Le  Capitaine, 
voyant  ce  Gentil  homme  vieil  endormy  dedans  un 
lid  &  luy  dans  une  chaise  auprès  de  celle  qu'il 
trouvoit  la  plus  belle  &  la  plus  honneste  du  monde, 
avoit  le  cueur  si  serré  entre  crainde  de  parler  & 
désir  que  souvent  il  perdoit  la  parole.  Mais,  à  fin 
qu'elle  ne  s'en  apperçeust,  se  mettoit  à  parler  des 
sainds  lieux  de  Jérusalem,  où  estoient  les  signes 
de  la  grande  amour  que  Jésus  Christ  nous  a  por- 
tée, &  en  parlant  de  ceste  amour  couvroit  la  sienne, 
regardant  ceste  Dame  avecq  larmes  &  souspirs, 
dont  elle  ne  s'apperçeust  jamais,  mais,  voyant  sa 
dévote  contenance,  l'estimoit  si  saind   homme 
qu'elle  le  pria  de  luy  dire  quelle  vie  il  avoit  menée 
&  comme  il  estoit  venu  à  ceste  amour  de  Dieu. 

Il  luy  déclaira  comme  il  estoit  un  pauvre  Gentil 
homme  qui,  pour  parvenir  à  richesse  &  honneur, 

avoit  oublié  sa  conscience  &  avoit  espousé  une 
femme  trop  proche  son  alliée,  pource  qu'elle  es- 
toit  riche,  combien  qu'elle  fust  laide  &  vieille  & 
qu'il  ne  l'aimast  poind,  &,  après  avoir  tiré  tout 
son  argent,  s'en  estoit  allé  sur  la  marine  chercher 
ses  advantures  &  avoit  tant  faid  par  son  labeur 
qu'il  estoit  venu  en  estât  honorable;  mais  depuis 
qu'il  avoit  eu  congnoissance  d'elle ,  elle  estoit 
cause,  par  ses  saindes  paroles  &  bon  exemple,  de 
luy  avoir  faid  changer  sa  vie,  &  que  du  tout  se 
délibéroit,s'il  pouvoit  retourner  de  son  entreprinse, 
de  mener  son  mary  &  elle  en  Jérusalem  pour  sa- 
tisfaire en  partie  à  ses  grands  péchez,  où  il  avoit 
mis  fin,  sinon  qu'encores  n'avoit  satisfaid  à  sa 
femme,  à  laquelle  il  espéroit  bientost  se  recon- 
ciUer. 

Tous  ces  propos  pleurent  à  ceste  Dame ,  &  sur- 
tout se  rcsjouit  d'avoir  tiré  un  tel  homme  à  l'amour 
&  crainde  de  Dieu.  Et,  jusques  ad  ce  qu'il  partist 
de  la  Court,  continuèrent  tous  les  soirs  ces  longs 
parlemcns,  sans  que  jamais  il  osast  déclairer  son 
intention.  Et  luy  feit  présent  de  quelque  crucifix 
de  Nostre-Dame-de-pitié,  la  priant  qu'en  le  voyant 
elle  cust  tous  les  jours  mémoire  de  luy. 

L'heure  de  son  partement  vint  &,  quand  il  eut 
prins  congé  du  mary,  lequel  s'endormit,  il  vint 
dire  adieu  à  sa  Dame,  à  laquelle  il  veid  les  larmes 
aux  œilz  pour  l'honneste  amitié  qu'elle  luy  por- 

toit,  qui  luy  rendoit  sa  passion  si  importable  que, 
pour  ne  l'oser  déclarer,  tomba  quasi  esvanouy  en 
luy  disant  adieu ,  en  une  si  grande  sueur  univer- 
selle que  non  ses  œilz  seulement,  mais  tout  son 
corps,  jedoient  larmes.  Et  ainsi  sans  parler  se  de- 
partist,  dont  la  Dame  demora  fort  estonnée,  car 
elle  n'avoit  jamais  veu  un  tel  signe  de  regret.  Tou- 
tesfois  poind  ne  changea  son  bon  jugement  envers 
luy  &  l'accompaigna  de  prières  &  oraisons. 

Au  bout  d'un  mois,  ainsi  que  la  Dame  retour- 
noit  à  son  logis,  trouva  un  Gentil  homme  qui  luy 
présenta  une  lettre  de  par  le  Capitaine ,  la  priant 
qu'elle  la  voulust  veoir  à  part  &  luy  dist  comme 
il  l'avoit  veu  embarqué,  bien  déHbéré  de  faire 
chose  agréable  au  Roy  &  à  l'augmentation  de  la 
Chrestienté,  &  que  de  luy  il  s'en  retournoit  à 
Marseille  pour  donner  ordre  aux  affaires  dudid 
Capitaine. 

La  Dame  se  retira  à  une  fenestre  à  part,  &  ou- 
vrit sa  lettre,  de  deux  feuilles  de  papier  escriptes 
de  tous  costez,  en  laquelle  y  avoit  l'Epistre  qui 
s'ensuid  : 


Mon  long  celer,  ma  taciturnité 
Apporté  m'a  telle  nécessité 
Que  je  ne  puis  trouver  nul  reconfort, 
Fors  de  parler  ou  de  souffrir  la  mort. 
Ce  parler  là,  auquel  j'ay  défendu 
De  se  monstrer  à  toy,  a  attendu 

De  me  veoir  seul  &  de  mon  secours  loing , 

Et  lors  m'a  dift  qu'il  cstoit  de  besoing 

De  le  laisser  aller  s'esvcrtuer 

De  se  monstrer  ou  bien  de  me  tuer, 

Et  a  plus  faid,  car  il  s'est  venu  mettre 

Au  beau  milieu  de  ceste  mienne  lettre, 

Et  dist  que,  puis  que  mon  œil  ne  peut  veoir 

Celle  qui  tient  ma  vie  en  son  pouvoir. 

Dont  le  regard  sans  plus  me  contantoit 

Quand  son  parler  mon  oreille  escoutoit, 

Que  maintenant  par  force  il  saillira 

Devant  tes  yeulx,  où  point  ne  faillira 

De  te  monstrer  mes  plainds  &  mes  clameurs, 

Dont  le  celer  est  cause  que  je  meurs. 

Je  l'ay  voulu  de  ce  papier  oster, 

Craingnant  que  point  ne  voulusse  escouter 

Ce  sot  parler  qui  se  monstre  en  absence, 

Qui  trop  estoit  craintif  en  ta  présence, 

Disant  :  «  Mieulx  vault,  en  me  taisant,  mourir 

Que  de  vouloir  ma  vie  secourir 

Pour  ennuyer  celle  que  j'aime  tant 

Que  de  mourir  pour  son  bien  suis  content  !  » 

D'autre  costé,  ma  mort  pourroit  porter 

Occasion  de  trop  desconforter 

Celle  pour  qui  seulement  j'ay  envie 

De  conserver  ma  santé  &  ma  vie. 

Ne  t'ay  je  pas,  o  ma  Dame,  promis 

Que,  mon  voiage  à  fin  heureuse  mis. 

Tu  me  verrois  devers  toy  retourner 

Pour  ton  mary  avec  toy  emmener 

Au  lieu  où  tant  a  de  dévotion 

Pour  prier  Dieu  sur  le  mont  de  Syon? 

Si  je  me  meurs,  nul  ne  t'y  mènera; 

Trop  de  regret  ma  mort  ramènera. 

Voyant  à  riens  tourner  nostre  entreprinsc 

Qu'avecqucs  tant  d'affedion  as  prinse. 

Je  vivray  doncq,  &  lors  t'y  mèncray 

Et  en  brief  temps  à  toy  retourneray. 

La  mort  pour  moy  est  bonne,  à  mon  advis, 

Mais  seulement  pour  toy  seule  je  vis. 

Pour  vivre  donc  il  me  fault  alléger 

Mon  pauvre  cueur  &  du  faiz  soulager, 

Qui  est  à  luy  &  à  moy  importable. 

De  te  monstrcr  mon  amour  véritable. 

Qui  est  si  grande  &  si  bonne  &  si  forte 

Qu'il  n'y  en  eut  oncques  de  telle  sorte. 

Que  diras  tu,  o  parler  trop  hardy? 

Que  diras  tu  ?  Je  te  laisse  aller  ;  dy. 

Pourras  tu  bien  luy  donner  congnoissance 

De  mon  amour?  Las,  tu  n'as  la  puissance 

D'en  démonstrer  la  milliesmc  part. 

Diras  tu  poin£l  au  moins  que  son  regard 

A  retiré  mon  cueur  de  telle  force 

Que  mon  corps  n'est  plus  qu'une  morte  escorcc 

Si  par  le  sien  je  n'ay  vie  &  vigueur? 

Las,  mon  parler  foible  &  plein  de  langueur, 

Tu  n'as  pouvoir  de  bien  au  vray  luy  peindre 

Comment  son  œil  peut  un  bon  cueur  contraindre  ; 

Encores  moins  à  louer  sa  parole 

Ta  puissance  est  pauvre,  débile  &  molle. 

Si  tu  pouvois  au  moins  luy  dire  ung  mot, 

Que  bien  souvent  comme  muet  &  sot 

Sa  bonne  grâce  &  vertu  me  rendoit, 

Et  à  mon  œil  qui  tant  la  regardoit 

Faisoit  jetter  par  grand  amour  les  larmes. 

Et  à  ma  bouche  aussi  changer  ses  termes; 

Voire  &,  en  lieu  dire  que  je  l'aimois, 

Je  luy  parfois  des  signes  &  des  mois 

Et  de  l'estoille  Arfticque  &  Antardicque. 

O,  mon  parler,  tu  n'as  pas  la  pradique 

De  luy  compter  en  quel  estotmement 

Me  menoit  lors  mon  amoureux  tourment. 

De  dire  aussi  mes  maulx  &  mes  douleurs. 

D  n'y  a  pas  en  toy  tant  de  valeurs 

De  declairer  ma  grande  &  forte  amour; 

Tu  ne  sçaurois  me  faire  ung  si  bon  tour. 

A  tout  le  moins,  si  tu  ne  peux  le  tout 

Luy  racompter,  prens  toy  à  quelque  bout. 

Et  dy  ainsi  :  «  Crainâe  de  te  desplaire 

M'a  faiâ  longtemps  maulgré  mon  vouloir  taire 

Ma  grande  amour,  qui  devant  toi  mérite 

Et  devant  Dieu  &  le  ciel  estre  dide. 

Car  ta  vertu  en  est  le  fondement. 

Qui  me  rend  doulx  mon  trop  cruel  tourment, 

Veu  que  l'on  doit  un  tel  trésor  ouvrir 

Devant  chacun  &  son  cueur  descouvrir. 

Car  qui  pourroit  un  tel  amant  reprendre 

D'avoir  osé  &  voulu  entreprendre 

D'acquérir  Dame  en  qui  la  verm  toute. 

Voire  &  l'honneur,  faid  son  séjour  sans  doubte? 

Mais  au  contraire,  on  doit  bien  fort  blasmer 

Celuy  qui  voit  un  tel  bien  sans  l'aimer. 

Or,  l'ay  je  veu  &  l'aime  d'un  tel  cueur 

Qu'amour  sans  plus  en  a  esté  vaincqueur. 

Las,  ce  n'est  point  amour  legier  ou  fainâ 

Sur  fondement  de  beauté  fol  &  paind; 

Encores  moins  cest  amour  qui  me  lie 

Regarde  en  rien  la  villaine  follie. 

Poind  n'est  fondé  en  villaine  espérance 

D'avoir  de  toy  aucune  joissance, 

Car  rien  n'y  a  au  fonds  de  mon  désir 

Qui  contre  toy  souhaitte  nul  plaisir. 

paimerois  mieulx  mourir  en  ce  vojraige 

Que  te  sçavoir  moins  vertueuse  ou  saige, 

Ne  que  pour  moy  fust  moindre  la  vertu 

Dont  ton  corps  est  en  ton  cueur  revestu. 

Aimer  te  veulx  comme  la  plus  perfaide 

Qui  oncques  fut  ;  par  quoy  rien  ne  souhaitte 

Qui  puisse  oster  ceste  perfeftion, 

La  cause  &  fin  de  mon  aflfedion, 

Car,  plus  de  moy  tu  es  saige  estimée, 

Et  plus  aussi  parfaitement  aimée. 

Je  ne  suis  pas  celuy  qui  se  console 

En  son  amour  &  en  sa  Dame  folle  ; 

Mon  amour  est  très  saige  &  raisonnable, 

Car  je  l'ay  mis  en  Dame  tant  aimable 

Qu'il  n'y  a  Dieu,  ny  Ange  en  Paradis, 

Qu'en  te  voyant  ne  dist  ce  que  je  dis. 

Et,  si  de  toy  je  ne  puis  estre  aymé, 

Il  me  suffist  au  moins  d'estre  estimé 

Le  serviteur  plus  parfaid  qui  fut  oncques. 

Ce  que  croiras,  j'en  suis  très  seur,  adoncques 

Que  la  longueur  du  temps  te  fera  veoir 

Que  de  t'aymer  te  fais  loyal  debvoir, 

Et,  si  de  toy  je  n'en  reçois  autant, 

A  tout  le  moins  de  t'aymer  suis  contant. 

En  t'asseurant  que  rien  ne  te  demande. 

Fors  seulement  que  je  te  recommande 

Le  cueur  &  corps  bruslant  pour  ton  service 

Dessus  l'autel  d'Amour  pour  sacrifice. 

Croy  hardiment  que,  si  je  reviens  vif, 

Tu  reverras  ton  serviteur  naïf, 

Et,  si  je  meurs,  ton  serviteur  mourra, 

Que  jamais  Dame  un  tel  n'en  trouvera. 

Ainsi  de  toy  s'en  va  emporter  l'onde 

Le  plus  perfaid  serviteur  de  ce  monde. 

La  mer  peut  bien  ce  mien  corps  emporter, 

Mais  non  le  cueur,  que  nul  ne  peut  oster 

D'avecques  toy,  où  il  faid  sa  demeure 

Sans  plus  vouloir  à  moy  venir  une  heure. 

Si  je  pouvois  avoir,  par  juste  cschangc, 

Un  peu  du  tien,  clair  &  pur  comme  un  ange, 

Je  ne  craindrois  d'emporter  la  viftoire 

Dont  ton  seul  cueur  en  gagneroit  la  gloire. 

Or  vienne  doncques  ce  qu'il  en  adviendra; 

J'en  ay  jedé  le  dé  ;  là  se  tiendra 

Ma  volunté  sans  aucun  changement, 

Et,  pour  mieulx  peindre  au  tien  entendement 

Ma  loyaulté,  ma  ferme  seureté, 

Ce  diamant,  pierre  de  fermeté,] 

En  ton  doigt  blanc  te  supplie  prendre, 

Par  qui  pourras  trop  plus  qu'heureux  me  rendre. 

O,  diamant,  dy  :  «  Amant  cy  m'envoye. 

Qui  entreprend  ceste  doubteuse  voye 

Pour  mériter  par  ses  œuvres  &  faids 

D'estre  du  rang  des  vertueux  pariaids, 

A  fin  qu'un  jour  il  puisse  avoir  sa  place 

Au  désiré  lieu  de  ta  bonne  grâce.  » 


La  Dame  lut  l'epistre  tout  du  long,  &  de  tant 
plus  s'esmerveilloit  de  l'afFedion  du  Capitaine  que 
moins  elle  en  avoit  eu  de  soupçon.  Et,  en  regar- 
dant la  table  du  diamant  grande  &  belle,  dont 
l'anneau  estoit  esmaillé  de  noir,  fut  en  grande 
peine  de  ce  qu'elle  en  avoit  à  faire.  Et,  après  avoir 
resvé  toute  la  nuid  sur  ces  propos,  fut  très  aise 
d'avoir  occasion  de  ne  luy  faire  response  par  faulte 
de  messaigier,  pensant  en  elle  mesme  qu'avecq  les 
peines  qu'il  portoit  pour  le  service  de  son  maistre, 
il  n'avoit  besoing  d'estre  fasché  de  la  mauvaise 
response  qu'elle  estoit  délibérée  de  luy  faire,  la- 

quelle  elle  remid  à  son  retour.  Mais  elle  se  trouva 
fort  empêchée  du  diamant,  car  elle  n'avoit  poind 
accoustumé  de  se  parer  aux  despens  d'aultres  que 
de  son  mary.  Par  quoy  elle,  qui  estoit  de  bon  en- 
tendement, pensa  de  faire  profider  cest  anneau  àla 
conscience  du  Capitaine.  Elle  depescha  un  sien 
serviteur,  qu'elle  envoya  à  la  Demoiselle  femme 
du  Capitaine,  en  feingnant  que  ce  fust  une  Reli- 
gieuse de  Tarascon  qui  luy  escripvit  une  telle 
lettre  : 

Madame,  Monsieur  vostre  mary  est  passé  par 
icy  bien  peu  avant  son  embarquement  &,  après 
s'estre  confessé  &  reçeu  son  Créateur  comme  bon 
Chrétien,  m'a  déclairé  ung  faiél  quil  avoit  sur 
la  conscience,  c'est  le  regret  de  ne  vous  avoir  tant 
aymée  comme  il  debvoit.  Et  me  pria  &  conjura 
à  son  parlement  de  vous  envoyer  ceste  lettre  avec 
ce  diamant,  lequel  il  vous  prie  garder  pour 
l'amour  de  luy,  vous  asseurant  que,  si  Dieu  le 
faiâ  retourner  en  santé,  jamais  femme  m  fut 
mieulx  traiâée  que  vous  sercT^  &  ceste  pierre  de 
fermeté  vous  en  fera  foy  pour  luy. 

fe  vous  prie  l'avoir  pour  recommandé  en  vos 
bonnes  prières ,  car  aux  miennes  il  aura  part 
toute  ma  vie. 

Ceste  lettre,  parfaide  &  signée  au  nom  d'une 

Religieuse,  fut  envoyée  par  la  Dame  à  la  femme 
du  Capitaine.  Et,  quand  la  bonne  vieille  veid  la 
lettre  &  l'anneau,  il  ne  fault  demander  combien 
elle  pleura  de  joye  &  de  regret  d'estre  aimée  &  es- 
timée de  son  bon  mary,  de  la  vue  duquel  elle  se 
voyoit  estre  privée,  &,  en  baisant  l'anneau  plus 
de  mille  fois,  l'arrousoit  de  ses  larmes,  bénissant 
Dieu  qui  sur  la  fin  de  ses  jours  luy  avoit  redonné 
l'amitié  de  son  mary,  laquelle  elle  avoit  tenue 
longtemps  pour  perdue.  Et,  remerciant  la  Reli- 
gieuse qui  estoit  cause  de  tant  de  bien ,  à  laquelle 
feit  la  meilleure  response  qu'elle  peut,  que  le  mes- 
saigier  rapporta  en  bonne  diligence  à  sa  maistresse, 
qui  ne  la  leut,  ny  n'entendit  ce  que  luy  dist  son 
serviteur  sans  en  rire  bien  fort.  Et  se  contenta 
d'estre  deffaiéte  de  son  diamant  par  si  profitable 
moyen  que  de  réunir  le  mary  &  la  femme  en 
bonne  amitié,  dont  luy  sembla  avoir  gaigné  ung 
royaulme. 

Ung  peu  de  temps  après  vindrent  nouvelles  de 
la  dcffiiide  &  mort  du  pauvre  Capitaine,  &  comme 
il  fut  abandonné  de  ceulx  qui  le  dévoient  secourir, 
&  son  entreprinse  révélée  par  les  Rhodiens,  qui 
la  debvoient  tenir  secrette  ;  en  telle  sorte  que  luy, 
avecq  tous  ceulx  qui  descendirent  en  terre,  qui 
estoient  en  nombre  de  quatre  vingts,  furent  tous 
tuez  ,  entre  lesquels  estoit  un  Gentil  homme 
nommé  Jehan  &  un  Turc,  tenu  sur  les  fons  par  la 

dide  Dame,  lesquels  deux  elle  avoit  donnez  au 
Capitaine  pour  faire  le  voyage  avecq  luy,  dont 
l'un  mourut  auprès  de  luy,  &  le  Turc,  avec  quinze 
coups  de  flèches,  se  saulva  à  nouer  jusques  dedans 
les  vaisseaulx  François. 

Et  par  luy  seul  fut  entendue  la  vérité  de  toute 
ceste  affaire,  car  ung  Gentil  homme,  que  le  pau- 
vre Capitaine  avoit  prins  pour  amy  &  compai- 
gnon,  &  l'avoit  avancé  envers  le  Roy  &  les  plus 
grands  de  France,  si  tost  qu'il  veid  mettre  pied  à 
terre  au  did  Capitaine  retira  bien  avant  en  la  mer 
ses  vaisseaulx.  Et,  quand  le  Capitaine  veid  son  en- 
treprinse  descouverte  &  plus  de  quatre  mil  Turcs, 
se  voulut  retirer  comme  il  debvoit.  Mais  le  Gentil 
homme,  en  qui  il  avoit  eu  si  grande  fiance,  voyant 
que  par  sa  mort  la  charge  luy  demouroit  seule  de 
ceste  grande  armée  &  le  profid,  meit  en  avant  à 
tous  les  Gentils  hommes  qu'il  ne  falloit  pas  hazar- 
der  les  vaisseaulx  du  Roy,  ne  tant  de  gens  de  bien, 
qui  estoient  dedans,  pour  saulver  cent  personnes 
seulement,  &  ceulx  qui  n'avoient  pas  trop  de  har- 
diesse furent  de  son  opinion. 

Et  voyant  le  did  Capitaine  que,  plus  il  les  ap- 
pelloit  &  plus  ils  s'eslongnoient  de  son  secours, 
se  retourna  devers  les  Turcs  estant  au  sablon  jus- 
ques au  genoil,  où  il  feit  tant  de  faids  d'armes 
&  de  vaillances  qu'il  sembloit  que  luy  seul  deust 
deffaire  tous  ses  ennemis ,  dont  son  traistre  com- 

paigndn  avoit  plus  de  paour  que  dcsir  de  sa 
vidoire. 

A  la  fin,  quelques  armes  qu'il  sçeut  faire,  re- 
çeut  tant  de  coups  de  flèches  de  ceulx  qui  ne 
pouvoient  approcher  de  luy  que  de  la  portée  de 
leurs  arcs,  qu'il  commencea  à  perdre  tout  son 
sang.  Et  lors  les  Turcs,  voyans  la  foiblesse  de 
ces  vrais  Chrestiens,  les  vindrent  charger  à  grands 
coups  de  cymetèrc,  lesquels,  tant  que  Dieu  leur 
donna  force  &  vie,  se  deffendirent  jusques  au 
bout. 

Le  Capitaine  appella  ce  Gentil  homme,  nommé 
Jehan,  que  sa  Dame  luy  avoit  donné,  &  le  Turc 
aussi,  &,  en  mettant  la  poinde  de  son  espée  en 
terre,  tombant  à  genoux  auprès,  baisa  &  embrassa 
la  croix,  disant  : 

«  Seigneur,  prens  l'ame  en  tes  mains  de  celuy 
qui  n'a  espargné  sa  vie  pour  exalter  ton  nom.  » 

Le  Gentil  homme,  nommé  Jehan,  voyant  qu'a- 
vec ses  parolles  la  vie  luy  deffailloit,  embrassa 
luy,  &  la  croix  de  l'espée  qu'il  tenoit,  pour  le  cui- 
der  secourir,  mais  un  Turc  par  derrière  luy  coupa 
les  deux  cuisses,  &,  en  criant  tout  hault  :  «  Allons, 
Capitaine,  allons  en  Paradis  veoir  celuy  pour  qui 
nous  mourons,  »  fut  compaignon  à  la  mort  comme 
il  avoit  esté  à  la  vie  du  pauvre  Capitaine. 

Le  Turc,  voyant  qu'il  ne  pouvoit  servir  à  l'un 
ny  à  l'aultre,  estant  frappé  de  quinze  flèches,  se 

retira  vers  ses  navires  &,  en  demandant  y  estre 
reçeu,  combien  qu'il  fust  seul  eschappé  des  quatre 
vingts,  fut  refusé  par  le  traistre  compaignon.  Mais 
luy,  qui  sçavoit  fort  bien  nager,  se  jetta  dedans  la 
mer  &  feit  tant  qu'il  fut  reçeu  en  ung  petit  vais- 
seau, &  au  bout  de  quelque  temps  guéry  de  ses 
playes.  Et  par  ce  pauvre  estranger  fut  la  vérité  con- 
gneue  entièrement,  à  l'honneur  du  Capitaine  &  à  la 
honte  de  son  compaignon,  duquel  le  Roy  &  tous 
les  gens  de  bien  qui  oyrent  le  bruid  jugèrent  la 
meschanceté  si  grande  envers  Dieu  &  les  hommes 
qu'il  n'y  avoit  mort  dont  il  ne  fût  digne.  Mais  à  sa 
venue  donna  tant  de  choses  faulses  à  entendre, 
avecq  force  présens,  que  non  seulement  se  saulva 
de  pugnition ,  mais  eut  la  charge  de  celuy  qu'il 
n'estoit  digne  de  servir  de  varlet. 

Quand  ceste  piteuse  nouvelle  vint  à  la  Court, 
Madame  la  Régente,  qui  l'estimoit  fort,  le  regretta 
merveilleusement.  Aussi  feit  le  Roy  &  tous  les 
gens  de  bien  qui  le  congnoissoient,  &  celle  qu'il 
aymoit  le  mieulx,  oyant  une  si  estrange,  piteuse 
&  chrestienne  mort,  changea  la  dureté  du  pro- 
pos qu'elle  avoit  délibéré  luy  tenir  en  larmes  & 
lamentations,  à  quoy  son  mary  luy  tint  com- 
paignie,  se  voyans  frustrez  de  l'espoir  de  leur 
voyage. 

Je  ne  veulx  oblier  que  une  Damoiselle,  qui  es- 
toit  à  ceste  Dame,  laquelle  aimoit  ce  Gentil  homme 

nommé  Jehan  plus  que  soy  mesmes,  le  propre 
jour  que  les  deux  Gentils  hommes  furent  tuez, 
vint  dire  à  sa  maistresse  qu'elle  avoit  veu  en  songe 
celuy  qu'elle  aymoit  tant  vcstu  de  blanc,  lequel 
luy  cstoit  venu  dire  adieu,  &  qu'il  s'en  alloit  en 
Paradis  avccq  son  Capitaine.  Mais,  quand  elle 
sçeut  que  son  songe  estoit  véritable,  elle  feit  un 
tel  dueil  que  sa  maistresse  avoit  assez  à  faire  à  la 
consoler. 

Au  bout  de  quelque  temps  la  Court  alla  en  Nor- 
mandie, d'où  estoit  le  Gentil  homme,  la  femme 
duquel  ne  faillit  à  venir  faire  la  révérence  à 
Madame  la  Régente,  &,  pour  y  cstre  présentée, 
s'adressa  à  la  Dame  que  son  mary  avoit  tant 
aymée. 

Et,  en  attendant  l'heure  propre  en  une  église, 
commençea  à  regretter  &  louer  son  mary,  &  entre 
aultres  choses  luy  dist  : 

«  Hélas!  ma  Dame,  mon  malheur  est  le  plus 
grand  qu'il  n'advint  oncques  à  femme,  car  à 
l'heure  qu'il  m'aimoit  plus  qu'il  n'avoit  jamais 
faid  Dieu  me  l'a  osté.  » 

Et,  en  ce  disant,  luy  monstra  l'anneau  qu'elle 
avoit  au  doigt  comme  le  signe  de  sa  parfaide 
amitié,  qui  ne  fut  sans  grandes  larmes,  dont  la 
Dame,  quelque  regret  qu'elle  en  eust,  avoit  tant 
d'envie  de  rire,  veu  que  de  sa  tromperie  estoit 
sailly  un  tel  bien,  qu'elle  ne  la  voulut  présenter  à 

Madame  la  Régente,  mais  la  bailla  à  une  aultre 
&  se  retira  en  une  chapelle,  où  elle  passa  l'envie 
qu'elle  avoit  de  rire. 

«  Il  me  semble,  mes  Dames,  que  celles  à  qui  on  pré- 
sente de  telles  choses  debvroient  désirer  en  faire  œuvre 
qui  vint  à  aussi  bonne  fin  que  feyt  ceste  bonne  Dame, 
car  elles  trouveroient  que  les  bienfaifts  sont  les  joyes 
des  biens  faisans.  Et  ne  fault  poind  accuser  ceste  Dame 
de  tromperie,  mais  estimer  de  son  bon  sens,  qui  con- 
vertit en  bien  ce  qui  de  soy  ne  valoit  riens. 

—  Voulez  vous  dire,  »  ce  dist  Nomerfide,  «  qu'un 
beau  diamant  de  deux  cens  escus  ne  vault  riens  ?  Je 
vous  assure  que,  s'il  fust  tumbé  entre  mes  mains,  sa 
femme  ne  ses  parents  n'en  eussent  riens  veu.  Il  n'est 
rien  mieulx  à  soy  que  ce  qui  est  donné.  Le  Gentil 
homme  estoit  mort,  personne  n'en  sçavoit  rien  ;  elle 
se  fust  bien  passée  de  faire  tant  plorer  ceste  pauvre 
vieille. 

—  En  bonne  loy  »,  ce  dist  Hircan,  «  vous  avez  rai- 
son, car  il  y  a  des  femmes  qui,  pour  se  monstrer  plus 
excellentes  que  les  aultres,  font  des  oeuvres  apparantes 
contre  leur  naturel,  car  nous  sçavons  bien  tous  qu'il 
n'est  riens  si  avaricieux  que  une  femme.  Toutesfois 
leur  gloire  passe  souvent  leur  avarice,  qui  force  leurs 
cueurs  à  faire  ce  qu'elles  ne  veulent,  &  croy  que  celle 
qui  laissa  ainsi  le  diamant  n'estoit  pas  digne  de  le 
porter. 

—  Hola!  hola!  »  ce  dist  Oisille  ;  «  je  me  doubte 
bien  qui  elle  est,  par  quoy,  je  vous  prie,  ne  la  con- 
damnez poind  sans  l'oyr. 

—  Ma  Dame,  »  dist  Hircan,  «  je  ne  la  condamne 
poind,  mais,  si  le  Gentil  homme  estoit  autant  vertueux 
que  vous  dides,  elle  estoit  honorée  d'avoir  ung  tel 
serviteur  &  de  porter  son  anneau  ;  mais  peut  estre  que 
ung  moins  digne  d'estre  aimé  la  tcnoit  si  bien  par  le 
doigt  que  l'anneau  n'y  pouvoit  entrer. 

—  Vrayement,  »  ce  dist  Ennasuitte,  «  elle  le  pou- 
voit bien  garder  puisque  personne  n'en  sçavoit  rien. 

—  Comment?  »  ce  dist  Geburon,  «  toutes  choses  à 
ceulx  qui  ayment  sont  elles  licites,  mais  que  l'on  n'en 
sache  riens  ? 

—  Par  ma  foy,  »  ce  dist  SafFredent,  «  je  ne  vois 
onques  meffaid  pugny,  sinon  la  sottise,  car  il  n'y  a 
meurtrier,  larron,  ny  adultère,  mais  qu'il  soit  aussi  fin 
que  maulvais,  qui  soit  jamais  reprins  par  Justice,  ny 
blasmé  entre  les  hommes.  Mais  souvent  la  malice  est 
si  grande  qu'elle  les  aveugle,  de  sorte  qu'ils  deviennent 
sots,  &,  comme  j'ay  did,  seulement  les  sots  sont  pu- 
nis &  non  les  vicieux. 

—  Vous  en  direz  ce  qu'il  vous  plaira,  »  ce  dist  Oi- 
sille;  «  Dieu  peut  juger  le  cueur  de  ccste  Dame,  mais, 
quant  à  moy,  je  treuve  le  faid  très  honneste  &  ver- 
tueux. Pour  n'en  débattre  plus,  je  vous  prie,  Parla- 
mente,  donner  vostre  voix  à  quelqu'un. 

—  Je  la  donne  très  voluntiers,  »  ce  dist  elle,  à  Si- 
montault  ;  «  car,  après  ces  deux  tristes  Nouvelles,  il  ne 
fauldra  de  nous  en  dire  une  qui  ne  nous  fera  poind 
plorer, 

—  Je  vous  remercie,  »  dist  Simontault;  «  en  me 
donnant  vostre  voix,  il  ne  s'en  fault  guéres  que  ne  me 
nommiez  plaisant,  qui  est  un  nom  que  je  trouve  fort 
faschcux,  &,  pour  m'en  venger,  je  vous  raonstreray 

qu'il  y  a  des  femmes  qui  font  bien  semblant  d'estre 
chastes,  envers  quelques  uns  ou  pour  quelque  temps  ; 
mais  la  fin  les  monstre  telles  qu'elles  sont,  comme 
vous  verrez  par  une  histoire  très  véritable  : 

Lt  Seigneur  de  Bonnyvet,  pour  se  venger  de  la  cruauté  d'une 
Dame  Milanoyse,  s'accointa  d'un  Gentil  homme  Italian  qu'elle 
aymoit  sans  qu'il  en  eût  encores  rien  eu  que  bonnes  paroles  & 
asseurance  d'être  aymé,  &,  pour  parvenir  à  son  intention,  lui 
conseilla  si  bien  que  sa  Dame  luy  accorda  ce  que  tant  il  avoit 
pourchassé.  Dont  le  Gentil  homme  avertit  Bonnyvet,  qui, 
après  s'estre  fait  couper  les  cheveus  &  la  barbe,  vestu  d'abil- 
lemens  semblables  à  ceus  du  Gentil  homme,  s'en  ala  sur  le  my 
nuyt  mettre  sa  vengeance  à  exécution,  qui  fut  cause  que  la 
Dame,  après  avoir  entendue  de  luy  l'invention  qu'il  avoit 
trouvée  pour  la  gangner,  luy  promit  de  se  départir  de  l'amytié 
de  ceus  de  sa  nation  &  s'arrêter  à  luy. 

N  la  Duché  de  Milan,  du  temps  que  le 
Grand-Maistre  de  Chaumont  en  estoit 
Gouverneur,  y  avoit  un  Gentil  homme 
nommé  le  Seigneur  de  Bonnivet,  qui  de- 
puis par  ses  mérites  fut  Admirai  de  France.  Estant 
à  Milan,  fort  aymé  du  did  Grand-Maistre  &  de  tout 
le  monde  pour  les  vertuz  qui  estoient  en  luy,  se 
trouvoit  voluntiers  aux  festins  où  toutes  les  Dames 

—  Je  te  prie,  mon  amy  »,  ce  luy  dist  Bonnivet, 
«  compte  moy  la  sorte  de  ton  entreprinse  pour  veoir 
s'il  y  a  tromperie  ou  hazard,  pour  te  y  servir  de 
bon  amy.  »   Le  Gentil  homme  luy  va  compter 
comme  elle  avoit  moyené  de  faire  laisser  la  grande 
porte  de  la  maison  ouverte,  soubz  couUeur  de 
quelque  maladie  qu'avoit  un  de  ses  frères,  pour 
laquelle  à  toute  heure  falloit  envoyer  à  la  ville 
quérir  ses  nécessitez,  &  qu'il  pourroit  entrer  seu- 
rement  dedans  la  court,  mais  qu'il  se  gardast  de 
monter  par  l'escallier,   &  qu'il  passast  par  ung 
petit  degré  qui  estoit  à  main  droide,  &  entrast  en 
la  première  gallerie  qu'il  trouveroit,  où  toutes  les 
portes  des  chambres  de  son  beau  père  &  de  ses 
beaulx  frères  se  rendoient;  &  qu'il  choisist  bien 
la  troisiesme  plus  près  du  did  degré,  &,  si  en  la 
poussant  doulcement  il  la  trouvoit  fermée,  qu'il 
s'en  allast,  estant  asseuré  que  son  mary  estoit  re- 
venu, lequel  toutesfois  ne  devoit  revenir  de  deux 
jours;   &  que,  s'il  la  trouvoit  ouverte,  il  entrast 
doucement  &  qu'il  la  refermast  hardiment  au 
coureil,  sachant  qu'il  n'y  avoit  qu'elle  seule  en  la 
chambre,  &  que  surtout  il  n'oubHast  à  faire  faire 
des  souUiers  de  feutre,  de  paour  de  faire  bruid; 
&  qu'il  se  gardast  bien  de  venir  plus  tost  que  deux 
heures  après  minuid  ne  fussent  passées,   pource 
que  ses  beaulx  frères,qui  aymoient  fort  le  jeu,nes'al- 
loient  jamais  coucher  qu'il  ne  fust  plus  d'une  heure. 

pàrfaidement  qu'après  sa  Dame  c'estoit  la  créa- 
ture du  monde  qu'il  aimoit  le  plus.  Le  Seigneur 
de  Bonnivet,  pour  luy  arracher  son  secret  du 
cueur,  faingnit  de  luy  dire  le  sien  &  qu'il  aimoit 
une  Dame,  où  jamais  n'avoit  pensé,  le  priant  le 
tenir  secret  &  qu'ils  n'eussent  tous  deus  que  ung 
cueur  &  une  pensée.  Le  pauvre  Gentil  homme, 
pour  luy  monstrcr  l'amour  réciproque,  luy  va  de- 
clairer  tout  du  long  celle  qu'il  portoit  à  la  Dame 
dont  Bonnivet  se  vouloit  venger,  &  une  fois  le 
jour  s'assembloient  en  quelque  lieu  tous  deux 
pour  rendre  compte  des  bonnes  fortunes  adve- 
nues le  long  de  la  journée,  ce  que  l'un  faisoit  en 
mensonge  &  l'autre  en  vérité.  Et  confessa  le 
Gentil  homme  avoir  aymé  trois  ans  ceste  Dame 
sans  en  avoir  riens  eu,  sinon  bonnes  paroles  & 
asseurance  d'estre  aymé. 

Le  did  de  Bonnivet  lui  conseilla  tous  les 
moyens  qu'il  luy  fut  possible  pour  par\'enir  à  son 
intention,  dont  il  se  trouva  si  bien  que  en  peu  de 
jours  elle  luy  accorda  tout  ce  qu'il  demandoit.  Il 
ne  restoit  que  de  trouver  le  moyen,  ce  que  bien 
tost  par  le  conseil  du  Seigneur  de  Bonnivet  fut 
trouvé.  Et  ung  jour  avant  souper  lui  dist  le  Gentil 
homme  :  «  Monsieur,  je  suis  plus  tenu  à  vous 
qu'à  tous  les  hommes  du  monde,  car  par  vostre 
bon  conseil  j'espère  avoir  ceste  nuid  ce  que  tant 
d'années  j'ay  désiré. 

—  Je  te  prie,  mon  amy  »,  ce  luy  dist  Bonnivet, 
«  compte  moy  la  sorte  de  ton  entreprinse  pour  veoir 
s'il  y  a  tromperie  ou  hazard,  pour  te  y  servir  de 
bon  amy.  »  Le  Gentil  homme  luy  va  compter 
comme  elle  avoit  moyené  de  faire  laisser  la  grande 
porte  de  la  maison  ouverte,  soubz  couUeur  de 
quelque  maladie  qu'avoit  un  de  ses  frères,  pour 
laquelle  à  toute  heure  falloit  envoyer  à  la  ville 
quérir  ses  nécessitez,  &  qu'il  pourroit  entrer  seu- 
rement  dedans  la  court,  mais  qu'il  se  gardast  de 
monter  par  l'escallier,  &  qu'il  passast  par  ung 
petit  degré  qui  estoit  à  main  droide,  &  entrast  en 
la  première  gallerie  qu'il  trouveroit,  où  toutes  les 
portes  des  chambres  de  son  beau  père  &  de  ses 
beaulx  frères  se  rendoient;  &  qu'il  choisist  bien 
la  troisiesme  plus  près  du  did  degré,  &,  si  en  la 
poussant  doulcement  il  la  trouvoit  fermée,  qu'il 
s'en  allast,  estant  asseuré  que  son  mary  estoit  re- 
venu, lequel  toutesfois  ne  devoit  revenir  de  deux 
jours;  &  que,  s'il  la  trouvoit  ouverte,  il  entrast 
doucement  &  qu'il  la  refermast  hardiment  au 
coureil,  sachant  qu'il  n'y  avoit  qu'elle  seule  en  la 
chambre,  &  que  surtout  il  n'oubliast  à  faire  faire 
des  soulliers  de  feutre,  de  paour  de  faire  bruid; 
&  qu'il  se  gardast  bien  de  venir  plus  tost  que  deux 
heures  après  minuid  ne  fussent  passées,  pource 
que  ses  beaulx  frères, qui  aymoient  fort  le  jeu, ne  s'al- 
loient  jamais  coucher  qu'il  ne  fust  plus  d'une  heure. 

Le  did  de  Bonnivet  luy  respondit  :  «  Va,  mon 
amy,  Dieu  te  conduise;  je  le  prie  qu'il  te  garde 
d'inconvénient.  Si  ma  compaignie  y  sert  de 
quelque  chose,  je  n'espargneray  rien  qui  soit  en 
ma  puissance.  » 

Le  Gentil  homme  le  mercia  bien  fort,  &  luy 
dist  qu'en  ceste  affaire  il  ne  pouvoit  estre  trop 
seul,  &  s'en  alla  pour  y  donner  ordre. 

Le  Seigneur  de  Bonnivet  ne  dormit  pas  de  son 
costé,  &,  voyant  qu'il  estoit  heure  de  se  venger  de 
sa  cruelle  Dame,  se  retira  de  bonne  heure  en  son 
logis,  &  se  feit  coupper  la  barbe  de  la  longueur  & 
largeur  que  l'avoit  le  Gentil  homme  ;  aussi  se  feit 
coupper  les  cheveux  à  un  qu'à  le  toucher  on  ne 
peust  congnoistre  leur  différence.  Il  n'oblia  pas  l'es 
escarpins  de  feutre  &  le  demorant  des  habillemens 
semblables  au  gentil  homme. 

Et,  pource  qu'il  estoit  fort  aimé  du  beau  père 
de  ceste  femme,  ne  craignit  d'y  aller  de  bonne 
heure,  pensant  que,  s'il  estoit  apperçeu,  il  iroit 
tout  droid  à  la  chambre  du  bon  homme,  avec 
lequel  il  avoit  quelque  affaire. 

Et  sur  l'heure  de  minuid  entra  en  la  maison  de 
ceste  Dame,  où  il  trouva  assez  d'allans  &  de  ve- 
nans,  mais  parmy  eulx  passa  sans  estre  congneu 
&  arriva  en  la  gallerie.  Et,  touchant  les  deux  pre- 
mières portes,  les  trouva  fermées  &  la  troisiesme 
non,  laquelle  doucement  il  poussa.  Et,  entré  qu'il 

fut  en  la  chambre  de  la  Dame,  la  referma  au 
coureil,  &  veid  toute  ceste  chambre  tendue  de 
linge  blanc,  le  pavement  &  le  dessus  de  mesmes, 
&  un  lid  de  toille  fort  déliée  tant  bien  ouvré  de 
blanc  qu'il  n'estoit  possible  de  plus;  &  la  dame 
seule  dedans  avecq  son  scofion  &  sa  chemise, 
toute  couverte  de  perles  &  de  pierreries,  ce  qu'il 
veid  par  ung  coing  du  rideau  avant  que  d'estre 
apperçeu  d'elle,  car  il  y  avoit  un  grand  flambeau 
de  cire  blanche,  qui  rendoit  la  chambre  claire 
comme  le  jour,  &  de  paour  d'estre  congneu  d'elle, 
alla  premièrement  tuer  le  flambeau,  puis  se  des- 
pouilla  &  s'alla  coucher  auprès  d'elle. 

Elle,  qui  cuydoit  que  ce  fust  celuy  qui  si  lon- 
guement l'avoit  aymée,  lui  feit  la  meilleure  chère 
qui  luy  fut  possible;  mais  luy,  qui  sçavoit  bien 
que  c'estoit  au  nom  d'un  aultre,  se  garda  de  luy 
dire  un  seul  mot  &  ne  pensa  qu'à  mettre  sa  ven- 
geance à  exécution,  c'est  de  luy  oster  son  hon- 
neur &  sa  chasteté  sans  luy  en  sçavoir  gré  ni 
grâce.  Mais,  contre  sa  volunté  &  délibération,  la 
Dame  se  tenoit  si  contente  de  cette  vengeance 
qu'elle  l'estimoit  recompensé  de  tous  ses  labeurs, 
jusques  à  ce  que  une  heure  après  minuid  sonna 
qu'il  estoit  temps  de  dire  adieu.  Et  à  l'heure,  le 
plus  bas  qu'il  luy  fut  possible,  luy  demanda  si  elle 
estoit  aussi  contente  de  luy  que  luy  d'elle.  Elle, 
qui  cuidoit  que  ce  fust  son  amy,  luy  dist  que  non 

Le  did  de  Bonnivet  luy  respondit  :  «  Va,  mon 
amy,  Dieu  te  conduise;  je  le  prie  qu'il  te  garde 
d'inconvénient.  Si  ma  compaignie  y  sert  de 
quelque  chose,  je  n'espargneray  rien  qui  soit  en 
ma  puissance.  » 

Le  Gentil  homme  le  mercia  bien  fort,  &  luy 
dist  qu'en  ceste  affiiire  il  ne  pouvoit  estre  trop 
seul,  &  s'en  alla  pour  y  donner  ordre. 

Le  Seigneur  de  Bonnivet  ne  dormit  pas  de  son 
costé,  &,  voyant  qu'il  estoit  heure  de  se  venger  de 
sa  cruelle  Dame,  se  retira  de  bonne  heure  en  son 
logis,  &  se  feit  coupper  la  barbe  de  la  longueur  & 
largeur  que  l'avoit  le  Gentil  homme;  aussi  se  feit 
coupper  les  cheveux  à  fin  qu'à  le  toucher  on  ne 
peust  congnoistre  leur  différence.  Il  n'oblia  pas  les 
escarpins  de  feutre  &  le  demorant  des  habillemens 
semblables  au  gentil  homme. 

Et,  pource  qu'il  estoit  fort  aimé  du  beau  père 
de  ceste  femme,  ne  craignit  d'y  aller  de  bonne 
heure,  pensant  que,  s'il  estoit  apperçeu,  il  iroit 
tout  droid  à  la  chambre  du  bon  homme,  avec 
lequel  il  avoit  quelque  affaire. 

Et  sur  l'heure  de  minuiél  entra  en  la  maison  de 
ceste  Dame,  où  il  trouva  assez  d'allans  &  de  ve- 
nans,  mais  parmy  eulx  passa  sans  estre  congneu 
&  arriva  en  la  gallerie.  Et,  touchant  les  deux  pre- 
mières portes,  les  trouva  fermées  &  la  troisiesme 
non,  laquelle  doucement  il  poussa.  Et,  entré  qu'il 

pour  se  arrester  à  luy.  Mais  elle  le  pria  bien  fort 
que  pour  quelque  temps  il  ne  se  trouvast  en  lieu 
ne  festin  où  elle  fust,  sinon  en  masque,  car  elle 
sçavoit  bien  qu'elle  auroit  si  grande  honte  que  sa 
contenance  la  déclaireroit  à  tout  le  monde. 

H  luy  en  feit  promesse,  &  aussi  la  pria  que, 
quand  son  amy  viendroit  à  deux  heures,  elle  luy 
feit  bonne  chère,  &  puis  peu  à  peu  elle  s'en  pour- 
roit  deffaire,  dont  elle  feit  si  grande  difficulté  que, 
sans  l'amour  qu'elle  luy  portoit,  pour  rien  ne 
l'eust  accordé.  Toutesfois  en  luy  disant  adieu  la 
rendit  si  satisfaide  qu'elle  eust  bien  voulu  qu'il  y 
fust  demouré  plus  longuement. 

Après  qu'il  fut  levé  &  qu'il  eut  reprins  ses 
habillemens,  saillit  hors  de  la  chambre  &  laissa  la 
porte  entr'ouverte  comme  il  l'avoit  trouvée.  Et, 
pour  ce  qu'il  estoit  près  de  deux  heures  &  qu'il 
avoit  paour  de  trouver  le  Gentil  homme  en  son 
chemin,  se  retira  au  hault  du  degré,  où  bien  tost 
après  il  le  veid  passer  &  entrer  en  la  chambre  de 
sa  Dame. 

Et  luy  s'en  alla  en  son  logis  pour  reposer  son 
travail,  ce  qu'il  feit  de  sorte  que  neuf  heures  du 
matin  le  trouvèrent  au  lid,  où  à  son  lever,  arriva 
le  Gentil  homme,  qui  ne  failHt  à  luy  compter  sa 
fortune,  non  si  bonne  comme  il  l'avoit  espérée, 
car  il  dist  que,  quand  il  entra  en  la  chambre  de  sa 
Dame,  il  la  trouva  levée  en  son  manteau  de  nuid, 

avecques  une  bien  grosse  fiebvre,  le  pouls  fort 
esmeu,  le  visaige  en  feu  &  la  sueur  qui  commen- 
çoit  à  luy  prendre,  de  sorte  qu'elle  le  pria  s'en  re- 
tourner incontinent,  car,  de  paour  d'inconvénient, 
n'avoit  osé  appeller  ses  femmes,  dont  elle  estoit  si 
mal  qu'elle  avoit  plus  besoin  de  penser  à  la  mort 
qu'à  l'amour  &  d'oyr  parler  de  Dieu  que  de 
Cupido,  estant  marrie  du  hazard  où  il  s'estoit  mis 
pour  elle,  veu  qu'elle  n'avoit  puissance  en  ce 
monde  de  luy  rendre  ce  qu'elle  espéroit  faire  en 
l'autre  bientost.  Dont  il  fut  si  estonné  &  marry 
que  son  feu  &  sajoye  s'estoient  convertis  en  glace 
&  en  tristesse,  &  s'en  estoit  incontinent  departy. 
Et  au  matin  au  poind  du  jour,  avoit  envoyé  sça- 
voir  de  ses  nouvelles  &  'que  pour  vray  elle  estoit 
très  mal,  &,  en  racomptant  ses  douleurs,  ploroit  si 
très  fort  qu'il  sembloit  que  l'ame  s'en  deust  aller 
par  ses  larmes. 

Bonnivet,  qui  avoit  tant  envie  de  rire  que 
l'autre  de  plorer,  le  consola  le  mieux  qu'il  luy  fut 
possible,  luy  disant  que  les  amours  de  longue 
durée  ont  tousjours  un  commencement  difficile, 
&  qu'Amour  lui  faisoit  ce  retardement  pour  luy 
faire  trouver  la  joissance  meilleure,  &  en  ces  pro- 
pos se  départirent. 

La  Dame  garda  quelques  jours  le  lid  &,  en  re- 
couvrant sa  santé,  donna  congié  à  son  premier 
serviteur,  le  fondant  sur  la  crainde  qu'elle  avoit 

eue  de  la  mort  &  le  remords  de  sa  conscience,  &  s'ar- 
resta  au  Seigneur  Bonnivet,dontTamitié  dura,selon 
la  coustume,comme  la  beauté  des  fleurs  des  champs . 

«  Il  me  semble,  mes  Dames,  que  les  finesses  du  Gentil 
homme  valent  bien  l'hypocrisie  de  ceste  Dame,  qui, 
après  avoir  tant  contrefaid  la  femme  de  bien,  se  dé- 
claira  si  folle. 

—  Vous  direz  ce  qu'il  vous  plaira  des  femmes,  »  dist 
Ennasuitte,  «  mais  ce  Gentil  homme  feit  un  tour  mes- 
chant.  Est  il  did  que,  si  une  Dame  en  aimoit  un, 
l'autre  la  doive  avoir  par  finesse  ? 

—  Croyez,  »  ce  dist  Geburon,  «  que  telles  marchan- 
dises ne  se  peuvent  mettre  en  vente  qu'elles  ne  soient 
emportées  par  les  plus  offrans  &  derniers  enchérisseurs. 
Ne  pensez  pas  que  ceulx  qui  poursuivent  les  dames 
prennent  tant  de  peine  pour  l'amour  d'elles,  car  c'est 
seulement  pour  l'amour  d'eulx  &  de  leur  plaisir. 

—  Par  ma  foy,  »  ce  dist  Longarine,  «  je  vous  croy; 
car,  pour  vous  en  dire  la  vérité,  tous  les  serviteurs  que 
j'ay  jamais  eu  m'ont  tousjours  commencé  leurs  propos 
par  moy,  monstrans  désirer  ma  vie,  mon  bien,  mon 
honneur,  mais  la  fin  en  a  esté  pour  eulx,  desirans  leur 
plaisir  &  leur  gloire.  Par  quoy  le  meilleur  est  de  leur 
donner  congié  dés  la  première  partie  de  leur  sermon  ; 
car,  quand  on  vient  à  la  seconde,  on  n'a  pas  tant  d'hon- 
neur à  les  refuser,  veu  que  le  vice  de  soy,  quand  il  est 
congneu,  est  refusable. 

—  Il  fauldroit  doncques,  »  ce  dist  Ennasuitte,  «  que, 
dès  que  ung  homme  ouvre  la  bouche,  on  le  refusast 
sans  sçavoir  qu'il  veult  dire  ?  » 

Paflamente  luy  respondit  :  «  Ma  compaignc  ne  l'en- 
tend pas  ainsi,  car  on  sçait  bien  que  au  commencement 
une  femme  ne  doibt  jamais  faire  semblant  d'entendre 
où  l'homme  vcult  venir  ny  encores,  quand  il  le  declaire, 
de  le  pouvoir  croire;  mais,  quand  il  vient  à  en  jurer 
bien  fort,  il  me  semble  qu'il  est  plus  honneste  aux 
dames  de  le  laisser  en  ce  beau  chemin  que  d'aller  jus- 
ques  à  la  vallée. 

—  Voire  mais,  »  ce  dist  Nomerfide,  «  devons  nous 
croire  par  là  qu'ils  nous  aiment  par  mal?  Est  ce  pas 
péché  de  juger  son  prochain  ? 

—  Vous  en  croirez  ce  qu'il  vous  plaira,  »  dist  Oi- 
sille;  «  mais  il  fault  tant  craindre  qu'il  soit  vray  que, 
dés  que  vous  en  appercevez  quelque  estincelle,  vous 
devez  fuir  ce  feu,  qui  a  plus  tost  bruslc  un  cueur  qu'il 
ne  s'en  est  apperçeu. 

—  Vrayement,  »  ce  dist  Hircan,  «  voz  loix  sont  trop 
dures,  &,  si  les  femmes  vouloient  selon  vostre  advis 
estre  si  rigoureuses,  auxquelles  la  doulceur  est  tant 
séante,  nous  changerions  aussy  nos  doulces  supplica- 
tions en  finesses  &  forces. 

—  Le  mieulx  que  je  y  voye,  »  dist  Simontault,  «  c'est 
que  chacun  suive  son  naturel.  Qui  aime  ou  qui  n'aime 
point  le  monstre  sans  dissimulation. 

—  PleustàDieu  »,  ce  dist  Saffredent,  «  que  cesteloy 
apportast  autant  d'honneur  qu'elle  feroit  de  plaisir,  » 

Mais  Dagoucin  ne  se  sçeut  tenir  de  dire  :  «  Ceux 
qui  aymeroient  mieulx  mourir  que  leur  volonté  fust 
congneue  ne  se  pourroient  accorder  à  vostre  ordon- 
nance. 

—  Mourir  !  »  ce  dist  Hircan  ;  «  encore  est  il  à  naistre 
le  bon  Chevalier  qui  pour  telle  chose  publique  voul- 

droit  mourir.  Mais  laissons  ces  propos  d'impossibilité, 
&  regardons  à  qui  Simontault  donnera  sa  voix. 

—  Je  la  donne,  »  dist  Simontault,  «  à  Longarine, 
car  je  la  regardois  tantost  qu'elle  parloit  toute  seule. 
Je  pense  qu'elle  recordoit  quelque  bon  roole,  &  si  n'a 
point  accoustumé  de  celer  la  vérité,  soit  contre  homme 
ou  contre  femme. 

—  Puis  que  vous  m'estimez  si  véritable,  »  repondist 
Longarine,  «  je  vous  racompteray  une  histoire  que, 
nonobstant  qu'elle  ne  soit  tant  à  la  louange  des  femmes 
que  je  vouldrois,  si  verrez  vous  qu'il  y  en  a  ayans  aussi 
bon  cueur,  aussi  bon  esprit,  &  aussi  pleines  de  finesses 
que  les  hommes.  Si  mon  compte  est  un  peu  long, 
vous  aurez  patience. 

Par  la  faveur  du  Roy  Françoys  un  simple  Gentil  homme  de  sa 
Cour  espousa  une  femme  fort  riche,  de  laquelle  totitesfois,  tant 
pour  sa  grande  jeunesse  que  pour  ce  qu'il  avolt  son  cueur  ail- 
leurs, il  teint  si  peu  de  conte  que  elle,  meue  de  dépit  &  vain- 
cue de  désespoir,  après  avoir  cerché  tous  moyens  de  luy  com- 
plaire, avisa  de  se  reconforter  autre  part  des  ennuys  qu'elle 
endurait  avec  son  mary. 

N  la  Court  du  Roy  Françoys  premier  y 
avoit  ung  Gentil  homme,  duquel  je  con- 
gnois  si  bien  le  nom  que  je  ne  le  veulx 
point  nommer.  Il  estoit  pauvre,  n'ayant 
point  cinq  cens  livres  de  rente,  mais  il  estoit  tant 
aymé  du  Roy,  pour  les  vertus  dont  il  estoit  plein, 
qu'il  vint  à  espouser  une  femme  si  riche  qu'un  grand 
Seigneur  s'en  fust  bien  contenté.  Et  pour  ce  qu'elle 
estoit  encores  bien  jeune,  pria  une  des  plus  gran- 
des Dames  de  la  Court  de  la  vouloir  tenir  avecq 
elle,  ce  qu'elle  feit  très  voluntiers. 

Or  estoit  ce  Gentil  homme  tant  honneste,  beau 
&  plein  de  toute  grâce  que  toutes  les  Dames  de  la 
Court  en  faisoient  bien  grand  cas,  &  entre  aultres 
une  que  le  Roy  aimoit,  qui  n'estoit  si  jeune  ne  si 
belle  que  la  sienne.  Et,  pour  la  grande  amour  qu'il 
luy  portoit,  tenoit  si  peu  de  compte  de  sa  femme 
que  à  peine  en  ung  an  couchoit  il  une  nuid  avec 
elle  &,  ce  qui  plus  luy  estoit  importable,  c'est  que 
jamais  il  ne  parloit  à  elle,  ne  luy  faisoit  signe  d'a- 
mitié. Et,  combien  qu'il  jouist  de  son  bien,  il  luy 
en  faisoit  si  petite  part  qu'elle  n'estoit  pas  habillée 
comme  il  luy  appartenoit,  ne  comme  elle  desiroit, 
dont  la  Dame  avecq  qui  elle  estoit  reprenoit  sou- 
vent le  Gentil  homme,  en  luy  disant  : 

«  Vostre  femme  est  belle,  riche  &  de  bonne 
Maison,  &  vous  ne  tenez  non  plus  compte  d'elle 
que  si  elle  estoit  tout  le  contraire,  ce  que  son  en- 
fance &  jeunesse  a  supporté  jusques  icy;  mais  j'ay 
paour,  quand  elle  se  verra  grande  &  belle,  que 
son  mirouer,  &  quelcun  qui  ne  vous  aymera  pas, 
luy  remonstre  sa  beaulté  si  peu  de  vous  prisée ,  & 
que  par  despit  elle  face  ce  que,  estant  de  vous 
bien  traidée,  n'oseroit  jamais  penser.  » 

Le  Gentil  homme,  qui  avoit  son  cueur  ailleurs, 
se  mocqua  très  bien  d'elle  &  ne  laissa,  pour  ses 
enseignemens,  à  continuer  la  vie  qu'il  menoit. 

Mais,  deux  ou  trois  ans  passez,  sa  femme  com- 
mença à  devenir  une  des  plus  belles  femmes  qui 

fust  poind  en  France,  tant  qu'elle  eut  le  bruid 
de  n'avoir  ;\  la  Court  sa  pareille.  Et  plus  elle  se 
sentoit  digne  d'estre  aymée ,  plus  s'ennuya  de 
veoir  que  son  mary  n'en  tenoit  compte,  tellement 
qu'elle  en  print  ung  si  grand  desplaisir  que,  sans 
la  consolation  de  sa  Maistresse,  elle  estoit  quasi  au 
desespoir.  Et,  après  avoir  cherché  tous  les  moyens 
de  complaire  à  son  mary  qu'elle  pouvoit,  pensa 
en  elle  mesme  qu'il  estoit  impossible  qu'il  l'ay- 
mast,  veu  la  grande  amour  qu'elle  luy  portoit, 
sinon  qu'il  eust  quelque  autre  fantaisie  en  son  en- 
tendement, ce  qu'elle  chercha  si  subtilement 
qu'elle  trouva  la  vérité  &  qu'il  estoit  toutes  les 
nuids  si  empesché  ailleurs  qu'il  oublioit  sa  femme 
&  sa  conscience. 

Et,  après  qu'elle  fut  certaine  de  la  vie  qu'il  me- 
noit,  print  une  telle  mélancolie  qu'elle  ne  se  vou- 
loit  plus  habiller  que  de  noir,  ne  se  trouver  en 
Heu  où  l'on  feist  bonne  chère,  dont  sa  maistresse, 
qui  s'en  apperçeut,  feit  tout  ce  qui  luy  fut  possible 
pour  la  retirer  de  ceste  oppinion,  mais  elle  ne 
peut.  Et,  combien  que  son  mary  en  fust  assez  ad- 
verty,  il  fut  plus  prest  à  s'en  mocquer  que  de  y 
donner  remède. 

Vous  sçavez,  mes  Dames,  que,  ainsi  que  ex- 
trême joye  est  occupée  par  pleurs,  aussi  extrême 
ennuy  prend  fin  par  quelque  joye.  Par  quoy  ung 
jour  advint  que  ung  grand  Seigneur,  parent  pro- 

che  de  la  maistresse  de  ceste  Dame  &  qui  souvent 
la  fréquentoit,  entendant  l'estrange  façon  dont  le 
mary  la  traidoit,  en  eut  tant  de  pitié  qu'il  se  vou- 
lut essayer  à  la  consoler  &,  en  parlant  avecq  elle, 
la  trouva  si  belle,  si  saige  &  si  vertueuse,  qu'il 
désira  beaucoup  plus  d'estre  en  sa  bonne  grâce 
que  de  luy  parler  de  son  mary,  sinon  pour  luy 
monstrer  le  peu  d'occasion  qu'elle  avoit  de  l'ay- 
mer. 

Ceste  Dame,  se  voyant  délaissée  de  celuy  qui 
la  debvoit  aymer  &,  d'autre  costé,"aymée&  requise 
d'un  si  beau  Prince,  se  tint  bien  heureuse  d'estre 
en  sa  bonne  grâce.  Et  combien  qu'elle  eust  tous- 
jours  désir  de  conserver  son  honneur,  si  prenoit 
elle  grand  plaisir  de  parler  à  luy  &  de  se  veoir  ay- 
mée  &  estimée ,  chose  dont  quasi  elle  estoit  affa- 
mée. Ceste  amitié  dura  quelque  temps,  jusques  à 
ce  que  le  Roy  s'en  apperçeut,  qui  portoit  tant  d'a- 
mour au  Gentil  homme  qu'il  ne  vouloit  souffrir 
que  nul  luy  feist  honte  ou  desplaisir.  Par  quoy  il 
pria  bien  fort  ce  Prince  d'en  vouloir  oster  sa  fan- 
taisie &  que,  s'il  continuoit,  il  seroit  très  mal  con- 
tent de  luy. 

Ce  Prince,  qui  aimoit  trop  mieulx  la  bonne 
grâce  du  Roy  que  toutes  les  Dames  du  monde, 
luy  promist  pour  l'amour  de  luy  d'abandonner  son 
entreprinse  &  que  dès  le  soir  il  iroit  prendre  congé 
d'elle,  ce  qu'il  feit  si  tost  qu'il  sçeut  qu'elle  estoit 

retirée  en  son  logis,  où  logeoit  le  Gentil  homme 
en  une  chambre  sur  la  sienne.  Et,  estant  au  soir  à 
la  fenestre,  veid  entrer  ce  Prince  en  la  chambre 
de  sa  femme,  qui  estoit  soubs  la  sienne,  mais  le 
Prince,  qui  bien  i'advisa,  ne  laissa  d'y  entrer,  &, 
en  disant  adieu  à  celle  dont  l'amour  ne  faisoit  que 
commencer,  luy  allégua  pour  toutes  raisons  le 
commandement  du  Roy. 

Après  plusieurs  larmes  &  regrets  qui  durèrent 
jusques  à  une  heure  après  minuid,  la  Dame  luy 
dist  pour  conclusion  :  «  Je  loue  Dieu,  Monsei- 
gneur, d'ont  il  luy  plaist  que  vous  perdiez  ceste 
opinion,  puisqu'elle  est  si  petite  &  foible  que  vous 
la  pouvez  prendre  &  laisser  par  le  commandement 
des  hommes.  Car,  quant  à  moy,  je  n'ay  point  de- 
mandé congé  ny  à  maistresse,  ny  à  mary,  ny  à 
moy  mesmes  pour  vous  aimer;  car  Amour,  s'ai- 
dant  de  vostre  beaulté  &  de  vostre  honnesteté,  a 
eu  telle  puissance  sur  moy  que  je  n'ay  congneu 
aultre  Dieu  ne  aultre  Roy  que  luy.  Mais,  puis  que 
vostre  cueur  n'est  pas  si  remply  de  vraye  amour 
que  crainde  n'y  trouve  encores  place,  vous  ne 
pouvez  estre  amy  parfaid,  &  d'un  imparfaid  je  ne 
veulx  poind  faire  amy  aymé  parfaidement  comme 
j'avois  délibéré  faire  de  vous.  Or,  adieu,  Monsei- 
gneur, duquel  la  crainde  ne  mérite  la  franchise  de 
mon  amitié.  » 

Ainsi  s'en  alla  pleurant  ce  Seigneur  & ,  en  se 

retournant,  advisa  encores  le  mary  estant  à  la  fe- 
nestre,  qui  l'avoit  vu  entrer  &  saillir.  Par  quoy  le 
lendemain  luy  compta  l'occasion  pourquoy  il  es- 
toit  allé  veoir  sa  femme  &  le  commandement  que 
le  Roy  luy  avoit  faid,  dont  le  Gentil  homme  en  fut 
fort  content  &  en  remercia  le  Roy. 

Mais,  voyant  que  sa  femme  tous  les  jours  em- 
bellissoit  &  luy  devenoit  vieil  &  amoindrissoit  sa 
beaulté,  commença  à  changer  de  roole,  prenant 
celuy  que  long  temps  il  avoit  faid  jouer  à  sa 
femme,  car  il  la  cher  choit  plus  que  de  coustume 
&  prenoit  garde  sur  elle.  Mais  de  tant  plus  elle  le 
fuyoit  qu'elle  se  voyoit  cherchée  de  luy,  désirant 
luy  rendre  partie  des  ennuiz  qu'elle  avoit  euz  pour 
estre  de  luy  peu  aymée. 

Et  pour  ne  perdre  si  tost  le  plaisir  que  l'amour 
luy  commençoit  à  donner,  se  va  addresser  à  un 
jeune  Gentil  homme,  tant  si  très  beau^  bien  par- 
lant &  de  si  bonne  grâce  qu'il  estoit  aymé  de  tou- 
tes les  Dames  de  la  Court,  &,  en  luy  faisant  ses 
complaindes  de  la  façon  comme  elle  avoit  esté  traic- 
tée,  l'incita  d'avoir  pitié  d'elle,  de  sorte  que  le 
Gentil  homme  n'oubHa  rien  pour  essayer  à  la  re- 
conforter. Et  eue,  pour  se  recompenser  de  la  perte 
d'un  Prince  qui  l'avoit  laissée,  se  meit  à  aymer  si 
fort  ce  Gentil  homme  qu'elle  oublia  son  ennuy 
passé  &  ne  pensa  sinon  à  finement  conduire  son 
amitié,  ce  qu'elle  sçeut  si  bien  faire  que  jamais  sa 

Maistressc  ne  s'en  apperçeut,  car  en  sa  présence  se 
gardoit  bien  de  parler  à  luy.  Mais,  quand  elle  luy 
vouloit  dire  quelque  chose,  s'en  alloit  veoir  quel- 
ques Dames  qui  demouroient  à  la  Court,  entre 
lesquelles  y  en  avoir  une  dont  son  mari  faingnoit 
d'estre  amoureux. 

Or  ung  soir,  après  soupper,  qu'il  faisoit  obscur, 
se  desroba  la  didc  Dame ,  sans  appeller  nulle 
compaignie,  &  entra  en  la  chambre  des  Dames, 
où  elle  trouva  celuy  qu'elle  aimoit  mieulx  que 
elle  mesmes,  &,  en  se  asséant  auprès  de  luy, 
appuyez  sur  une  table,  parloient  ensemble,  fei- 
gnans  de  lire  en  ung  livre.  Quelqu'un,  que  le 
mary  avoit  mis  au  guet,  luy  vint  rapporter  là  où  sa 
femme  estoit  allée;  mais  luy,  qui  estoit  saige,  sans 
en  faire  semblant  s'y  en  alla  le  plus  tost  qu'il  peut, 
&,  entrant  en  la  chambre,  veid  sa  femme  lisant  le 
livre,  qu'il  faingnit  ne  veoir  point,  mais  alla  tout 
droid  parler  aux  Dames  qui  estoient  de  l'autre 
costé.  Geste  pauvre  Dame,  voyant  que  son  mary 
l'avoit  trouvée  avecq  celuy  auquel  devant  luy  elle 
n' avoit  jamais  parlé,  fut  si  transportée  qu'elle  per- 
dit sa  raison  &,  ne  pouvant  passer  par  le  banc, 
saulta  sur  la  table  &  s'enfuit  comme  si  son  mary 
avecq  l'espée  nue  l'eust  poursuyvie  &  alla  trouver 
sa  maistresse  qui  se  retiroit  en  son  logis. 

Et,  quand  elle  fut  deshabillée,  se  retira  la  dide 
Dame,  à  laquelle  une  de  ses  femmes  vint  dire  que 

son  mary  la  demandoit.  Elle  luy  respondit  fran- 
chement qu'elle  n'iroit  point  &  qu'il  estoit  si 
estrange  &  austère  qu'elle  avoit  paour  qu'il  ne  luy 
feist  ung  mauvais  tour. 

A  la  fin,  de  paour  de  pis,  s'y  en  alla.  Son  mary 
ne  luy  en  did  un  seul  mot  sinon  quand  ils  furent 
dedans  le  lid.  Elle,  qui  ne  sçavoit  pas  si  bien  dissi- 
muler que  luy,  se  print  à  pleurer  &,  quand  il  luy 
eust  demandé  pourquoy  c'estoit,  elle  luy  dist  qu'elle 
avoit  paour  qu'il  fust  courroucé  contre  elle  pource 
qu'il  l'avoit  trouvée  lisant  avecq  un  Gentil  homme. 

A  l'heure  il  luy  respondit  que  jamais  il  ne  luy 
avoit  defFendu  de  parler  à  homme  &  qu'il  n' avoit 
trouvé  mauvais  qu'elle  y  parlast,  mais  ouy  bien  de 
s'en  estre  fuie  devant  luy  comme  si  elle  eust  faid 
chose  digne  d'estre  reprinse,  &  que  ceste  fuitte 
seulement  luy  faisoit  penser  qu'elle  aymoit  le 
Gentil  homme.  Par  quoy  il  luy  deffendit  que  ja- 
mais il  ne  lui  advint  de  luy  parler  ny  en  public  ny 
en  privé,  luy  asseurant  que  la  première  fois  qu'elle 
y  parleroit,  il  la  tueroit  sans  pitié  ne  compassion, 
ce  qu'elle  accepta  très  voluntiers,  faisant  bien  son 
compte  de  n'estre  pas  une  autre  fois  si  sotte. 

Mais,  parce  que  les  choses  où  l'on  a  volunté, 
plus  elles  sont  défendues  &  plus  elles  sont  désirées, 
ceste  pauvre  femme  eust  bientost  oublié  les  mena- 
ces de  son  mary  &  les  promesses  d'elle,  car  dès  le 
soir  mesmes,  elle  envoya  prier  le  Gentil  homme 

de  la  venir  veoir  la  nuid.  Mais  le  mary,  qui  cstoit 
si  tourmenté  de  jalousie  qu'il  ne  pouvoit  dormir, 
va  prendre  une  cappe  &  un  varlet  de  chambre 
avecq  luy,  ainsi  qu'il  avoit  ouy  dire  que  l'autre 
alloit  la  nuid,  &  s'en  va  frapper  à  la  porte  du  logis 
de  sa  femme.  Elle,  qui  n'attendoit  rien  moins  que 
luy,  se  leva  toute  seule  &  print  des  brodequins 
fourrés  &  son  manteau,  qui  estoit  auprès  d'elle,  &, 
voyant  que  trois  ou  quatre  femmes  qu'elle  avoit 
estoient  endormies,  saillit  de  sa  chambre  &  s'en  va 
droid  à  la  porte  où  elle  ouyt  frapper.  Et  en  de- 
mandant «  Qui  est  ce  ?  »  luy  fut  respondu  le  nom 
de  celuy  qu'elle  aymoit,  mais,  pour  en  estre  plus 
asseurée,  ouvrit  un  petit  guichet,  en  disant  :  «  Si 
vous  estes  celluy  que  vous  dides,  baillez  moy  la 
main  &  je  la  congnoistray  bien  ».  Et,  quand  elle 
toucha  la  main  de  son  mary,  elle  le  congneut  &, 
en  fermant  vistement  le  guichet,  se  print  à  crier  : 
«  Ha,  Monsieur,  c'est  vostre  main  ».  Le  mary  luy 
respondit  par  grand  courroux  :  «  Ouy;  c'est  la 
main  qui  vous  tiendra  promesse;  par  quoy  ne faillez 
à  venir  quand  je  le  vous  manderay  ». 

En  disant  ceste  parole,  s'en  alla  en  son  logis, 
&  elle  retourna  en  sa  chambre,  plus  morte  que  vive, 
&  dist  tout  hault  à  ses  femmes  :  «  Levez-vous,  mes 
amies;  vous  avez  trop  dormy  pour  moy,  car  en 
vous  cuydant  tromper  je  me  suis  trompée  la  pre- 
mière. »  En  ce  disant  se  laissa  tumber  au  milieu 

de  la  chambre,  toute  esvanouye.  Ces  pauvres  fem- 
mes se  levèrent  à  ce  cry,  tant  estonnées  de  veoir  leur 
maistresse  comme  morte  couchée  par  terre  &  d'oyr 
ses  propos  qu'elles  ne  sçeurent  que  faire,  sinon  que 
de  courir  aux  remèdes  pour  la  faire  revenir.  Et, 
quand  elle  peut  parler,  leur  dist:  «  Aujourd'huy, 
voyez  vous,  mes  amies,  la  plus  malheureuse  créa- 
ture qui  soit  sur  la  terre  »,  &  leur  va  compter  toute 
sa  fortune,  les  prians  la  vouloir  secourir,  car  elle 
tenoit  sa  vie  pour  perdue. 

Et,  en  la  cuydant  reconforter,  arriva  un  varlet 
de  chambre  de  son  mary,  par  lequel  il  luy  mandoit 
qu'elle  allast  incontinent  à  luy.  Elle,  embrassant 
deux  de  ses  femmes,  commença  à  crier  &  à  pleu- 
rer, les  prians  de  ne  la  laisser  point  aller,  car  elle 
estoit  seure  de  mourir.  Mais  le  varlet  de  chambre 
l'asseura  que  non  &  qu'il  prenoit  sur  sa  vie  qu'elle 
n'auroit  nul  mal.  Elle,  voyant  qu'il  n'y  avoit  point 
de  résistence,  se  jeda  entre  les  bras  de  ce  pauvre 
serviteur,  luy  disant  :  «  Puis  qu'il  le  fault,  porte  ce 
malheureux  corps  à  la  mort.  » 

Et  à  l'heure,  demy  esvanouye  de  tristesse,  fut 
emportée  du  varlet  de  chambre  au  logis  de  son 
maistre,  aux  pieds  duquel  tumba  ceste  pauvre 
Dame,  en  luy  disant:  «  Monsieur,  je  vous  suppHe 
avoir  pitié  de  moy,  &  je  vous  jure  la  foy  que  je 
doibs  à  Dieu  que  je  vous  diray  la  vérité  du  tout.  » 
A  l'heure,  il  luy  dist,  comme  un  homme  deses- 


XV*    NOUVELLE  7I 

peré  :  «  Par  Dieu,  vous  me  la  direz  »,  &  chassa 
dehors  tous  ses  gens. 

Et,  pource  qu'il  avoit  tousjours  congneu  sa 
femme  dévote,  pensa  bien  qu'elle  ne  se  oseroit 
parjurer  sur  la  vraye  croix.  Il  en  demanda  une  fort 
belle  qu'il  avoit  &,  quand  ils  furent  tous  deux 
seuls,  la  feit  jurer  dessus  qu'elle  luy  diroit  la  vérité 
de  ce  qu'il  lui  demanderoit.  Mais  elle,  qui  avoit 
desja  passé  les  premières  appréhensions  de  la  mort, 
reprint  cueur,  se  délibérant,  avant  que  mourir,  de 
ne  luy  celler  la  vérité  &  aussi  de  ne  dire  chose  dont 
le  Gentil  homme  qu'elle  aimoit  peust  avoir  à  souf- 
frir, &,  après  avoir  oy  toutes  les  questions  qu'il 
luy  faisoit,  luy  respondit  ainsi  : 

«  Je  ne  veulx  point,  Monsieur,  justifier  ne  faire 
moindre  envers  vous  l'amour  que  j'ay  portée  au 
Gentil  homme  dont  vous  avez  soupson,  car  vous 
ne  Je  pourriez  ny  ne  devriez  croire ,  veu  l'expé- 
rience que  aujourd'huy  vous  en  avez  eue,  mais  je 
désire  bien  vous  dire  l'occasion  de  ceste  amitié. 
Entendez,  Monsieur,  que  jamais  femme  n'aima  au- 
tant mary  que  je  vous  ay  aimé,  &,  depuis  que  je 
vous  espousay  jusques  en  cest  aage  icy,  il  ne  sçeut 
jamais  entrer  en  mon  cueur  autre  amour  que  la 
vostre.  Vous  sçavez  que,  encores  estant  enfant,  mes 
parens  me  vouloient  marier  à  personnaige  plus  ri- 
che &  de  plus  grande  Maison  que  vous,  mais  jamais 
ne  m'y  sçeurent  faire  accorder  dès  l'heure  que  j'eus 

parlé  à  vous,  car,  contre  toute  leur  opinion,  je  tins 
ferme  pour  vous  avoir,  sans  regarder  ny  à  vostre 
pauvreté  ny  aux  remonstrances  que  ils  me  faisoient. 
Et  vous  ne  pouvez  ignorer  quel  traitement  j'ay  eu 
de  vous  jusques  icy,  &  comme  vous  m'avez  aymée 
&  estimée,  dont  j'ay  porté  tant  d'ennui  &  de  des- 
plaisir que,  sans  l'ayde  de  la  Dame  avecq  laquelle 
vous  m'avez  mise,  je  fusse  désespérée.  Mais  à  la  fin, 
me  voyant  grande  &  estimée  belle  d'un  chascun 
fors  que  de  vous  seul,  j'ai  commencé  à  sentir  si  vi- 
vement le  tort  que  vous  me  tenez  que  l'amour  que 
je  vous  portois  s'est  convertie  en  haine  &  le  désir 
de  vous  obéir  en  celluy  de  vengeance.  Et  sur  ce 
désespoir  me  trouva  ung  Prince,  lequel,  pour 
obéyr  au  Roy  plus  que  à  l'Amour,  me  laissa  à 
l'heure  que  je  commençois  à  sentir  la  consolation 
de  mes  tourmens  par  ung  amour  honneste.  Et  au 
partir  de  luy,  trouvay  cestuy  cy  qui  n'eut  point  la 
peine  de  me  prier,  car  sa  beaulté,  son  honnesteté, 
sa  grâce  &  ses  vertuz  méritent  bien  estre  cher- 
chées &  requises  de  toutes  femmes  de  bon  enten- 
dement. A  ma  requeste,  &  non  à  la  sienne,  il  m'a 
aymée  avecq  tant  d'honnesteté  que  oncques  en  sa 
vie  ne  me  requist  chose  que  l'honneur  ne  luypeust 
accorder.  Et,  combien  que  le  peu  d'amour  que 
j'ay  occasion  de  vous  porter  me  donnast  excuse  de 
ne  vous  tenir  foy  ne  loyaulté,  l'amour  seul  que 
j'ay  à  Dieu  &  à  mon  honneur  m'ont  jusques  icy 

gardée  d'avoir  faid  chose  dont  j'aye  besoing  de 
confession  ne  de  honte.  Je  ne  vous  veulx  poind 
nyer  que,  le  plus  souvent  qu'il  m'estoit  possible, 
je  n'allasse  parler  à  luy  dans  une  garderobbe,  fain- 
gnant  d'aller  dire  mes  oraisons,  car  jamais  en 
femme  ne  en  homme  je  ne  me  fiay  de  conduire 
ceste  affaire.  Je  ne  veulx  poind  aussi  nyer  que, 
estant  en  ung  Heu  si  priv6  &  hors  de  tout  soupson, 
je  ne  l'aye  baisé  de  meilleur  cueur  que  je  ne  faidz 
vous.  Mais  je  ne  demande  jamais  mercy  à  Dieu  si 
entre  nous  deux  il  y  a  jamais  eu  aultre  privaulté 
plus  avant,  ne  si  jamais  il  m'en  a  pressée,  ne  si  mon 
cueur  en  a  eu  le  désir,  car  j'estois  si  aise  de  le  veoir 
qu'il  ne  me  sembloit  poind  qu'il  y  eust  au  monde 
ung  aultre  plaisir.  Et  vous,  Monsieur,  qui  estes  seul 
la  cause  de  mon  malheur,  vouldriez  vous  prendre 
vengeance  d'un'  œuvre  dont  si  long  temps  a  vous 
m'avez  donné  exemple,  sinon  que  la  vostre  estoit 
sans  honneur  &  conscience  ?  Car  vous  le  sçavez  & 
je  sçay  bien  que  celle  que  vous  aymez  ne  se  con- 
tente poind  de  ce  que  Dieu  &  la  raison  comman- 
dent. Et,  combien  que  la  loy  des  hommes  donne  si 
grand  deshonneur  aux  femmes  qui  ayment  autres 
que  leurs  maris,  si  est  ce  que  la  loy  de  Dieu 
n'exempte  point  les  mariz  qui  ayment  autres  que 
leurs  femmes.  Et,  s'il  fault  mettre  à  la  balance  l'of- 
fense de  vous  &  de  moy,  vous  estes  homme  saige 
ôc  expérimenté  &  d'aage  pour  congnoistre  &  éviter 

le  mal,  moy  jeune  &  sans  expérience  nulle  de  la 
force  &  puissance  d'amour.  Vous  avez  une  femme 
qui  vous  cherche,  estime  &  ayme  plus  que  sa  vie 
propre,  &  j'ay  un  mary  qui  me  fuit,  qui  me  hait  & 
me  desprise  plus  que  chamberière.  Vous  aymez 
une  femme  desjà  d'aage  &  en  mauvais  poind  & 
moins  belle  que  moy,  &  j'ayme  ung  Gentil  homme 
plus  jeune  que  vous,  plus  beau  que  vous  &  plus  ay- 
mable  que  vous.  Vous  aymez  la  femme  d'un  des 
plus  grands  amis  que  vous  ayez  en  ce  monde  & 
l'amye  de  vostre  maistre,  offensant  d'un  costé  l'a- 
mitié &  de  l'autre  la  révérence  que  vous  devez  à 
tous  deux,  &  j'aime  un  Gentil  homme  qui  n'est  à 
rien  Hé  sinon  à  l'amour  qu'il  me  porte.  Or  jugez 
sans  faveur  lequel  de  nous  deux  est  le  plus  pu- 
nissable ou  excusable,  ou  vous  estimé  homme 
saige  &  expérimenté,  qui,  sans  occasion  donnée  de 
mon  costé,  avez  non  seulement  à  moy,  mais  au 
Roy  auquel  vous  estes  tant  obligé,  faid  un  si  mes- 
chant  tour,  ou  moy,  jeune  &  ignorante,  desprisée 
&  contemnée  de  vous,  aymée  du  plus  beau  &  hon- 
neste  Gentil  homme  de  France,  lequel  j'ay  aymé 
par  le  desespoir  de  ne  pouvoir  jamais  estre  aymée 
devons.  » 

Le  mary,  oyant  ces  propos  pleins  de  vérité,  dids 
d'un  si  beau  visaige,  avec  une  grâce  tant  asseurée 
&  audacieuse  qu'elle  monstroit  ne  craindre  ne  mé- 
riter nulle  pugnition,  se  trouvant  tant  surprins  d'es- 

tonncmcnt  qu'il  ne  sçcut  que  luy  rcspondre  sinon 
que  l'honneur  d'un  homme  &  d'une  femme  n'cs- 
toient  pas  semblables.  Mais  toutesfois,  puis  qu'elle 
luy  juroit  qu'il  n'y  avoit  poind  eu  entre  celuy 
qu'elle  aymoit  &  elle  aultre  chose,  il  n'estoit  poind 
délibéré  de  luy  en  faire  pire  chère,  par  ainsi  qu'elle 
n'y  retournas!  plus  &  que  l'un  ne  l' aultre  n'eus- 
sent plus  de  rccordation  des  choses  passées,  ce 
qu'elle  luy  promist,  &  allèrent  coucher  ensemble 
par  bon  accord. 

Le  matin  une  vieille  Damoiselle,  qui  avoit  grand 
paour  de  la  vie  de  sa  maistresse,  vint  à  son  lever  & 
lui  demanda  :  «  Et  puis,  ma  Dame,  comment  vous 
va  ?  »  Elle  luy  respondit  en  riant  :  «  Croyez,  m'a- 
mie,  qu'il  n'est  point  ung  meilleur  mary.que  le 
mien,  car  il  m'a  creue  à  mon  serment.  »  Et  ainsy 
se  passèrent  cinq  ou  six  jours. 

Le  mary  prenoit  de  si  près  garde  à  sa  femme 
que,  nuid  &  jour,  il  avoit  guet  après  elle.  Mais 
il  ne  la  sçeut  si  bien  garder  qu'elle  ne  parlast  en- 
cores  à  celuy  qu'elle  aimoit  en  un  lieu  obscur  & 
susped.  Toutesfois,  elle  conduisit  son  affaire  si 
secrettement  que  homme  ne  femme  n'en  peut  sça- 
voir  la  vérité,  &  ne  fut  que  ung  bruid  que  quel- 
que varlet  feit  d'avoir  trouvé  ung  Gentil  homme 
&  une  damoiselle  en  une  estable  sous  la  chambre 
de  la  Maistresse  de  ceste  Dame.  Dont  le  mary  eut 
si  grand  soupson  qu'il  se  délibéra  de  faire  mourir 


76  IJ^   JOURNÉE 

le  Gentil  homme  &  assembla  un  grand  nombre  de 
ses  parens  &  amis  pour  le  faire  tuer,  s'ils  le  pou- 
voient  trouver  en  quelque  lieu ,  mais  le  principal 
de  ses  parens  estoit  si  grand  amy  du  Gentil 
homme ,  qu'il  faisoit  chercher,  qu'en  lieu  de  le 
surprendre  l'advertissoit  de  tout  ce  qu'il  faisoit 
contre  luy,  lequel  d'aultre  costé,  estoit  tant  aymé 
en  toute  la  Court  &  si  bien  accompaigné  qu'il  ne 
craingnoit  poind  la  puissance  de  son  ennemy,  par 
quoy  il  ne  fut  poind  trouvé. 

Mais  il  s'en  vint  en  une  église  trouver  la  Mais- 
tresse  de  celle  qu'il  aymoit,  laquelle  n'avoit  jamais 
rien  entendu  de  tous  les  propos  passez,  car  devant 
elle  n'avoient  encores  parlé  ensemble.  Le  Gentil 
homme  luy  compta  le  soupson  &  mauvaise  vo- 
lume qu'avoit  contre  luy  le  mary  &  que,  nonob- 
stant qu'il  en  fust  innocent,  il  estoit  délibéré  de 
s'en  aller  en  quelque  voyage  loing  pour  oster  le 
bruid  qui  commençoit  fort  à  croistre.  Geste  Prin- 
cesse, Maistresse  de  s' amie,  fut  fort  estonnée 
d'ouyr  ces  propos  &  jura  bien  que  le  mary  avoit 
grand  tort  d'avoir  soupson  d'une  si  femme  de  bien 
où  jamais  elle  n'avoit  congneu  que  toute  vertu  & 
honnesteté.Toutesfois,  pour  l'audorité où  le  mary 
estoit  &  pour  esteindre  ce  fascheux  bruid,  luy 
conseilla  la  Princesse  de  s'esloingner  pour  quel- 
que temps ,  l'asseurant  qu'elle  ne  croioit  rien  de 
toutes  ces  folUes  &  soupsons. 

Le  Gentil  homme  &  la  Dame,  qui  estoient  en- 
semble avecq  elle ,  furent  fort  contens  de  demeu- 
rer en  la  bonne  grâce  &  bonne  opinion  de  ceste 
Princesse,  laquelle  conseilla  au  Gentil  homme 
qu'avant  son  partement  il  devoit  parler  au  mary, 
ce  qu'il  feit,  selon  son  conseil,  &  le  trouva  en  une 
gallerie  près  la  chambre  du  Roy,  où,  avec  un  très 
asseuré  visaige,  luy  faisant  l'honneur  qui  apparte- 
noit  à  son  estât,  luy  dist  : 

«  Monsieur,  j'ay  toute  ma  vie  eu  désir  de  vous 
faire  service  &,  pour  toute  recompense,  j'ay  en- 
entendu  que  hier  au  soir  me  feistes  chercher  pour 
me  tuer.  Je  vous  supplie,  Monsieur,  pensez  que 
vous  avez  plus  d'autorité  &  puissance  que  moy, 
mais  toutesfois  je  suis  Gentil  homme  comme  vous. 
Il  me  fascheroit  fort  de  donner  ma  vie  pour  riens. 
Je  vous  supplie  penser  que  vous  avez  une  si  femme 
de  bien  que ,  s'il  y  a  homme  qui  vueille  dire  le 
contraire,  je  luy  diray  qu'il  a  meschamment  menty. 
Et,  quant  est  de  moy,  je  ne  pense  avoir  faid  chose 
dont  vous  ayez  occasion  de  me  vouloir  mal.  Et, 
si  vous  voulez,  je  demoureray  vostre  serviteur,  ou 
sinon  je  le  suis  du  Roy,  dont  j'ay  occasion  de  me 
contenter.  » 

Le  Gentilhomme  à  qui  le  propos  s'adressoit 
luy  dist  que  véritablement  ilavoit  eu  quelque  soup- 
son  de  luy,  mais  qu'il  le  tenoit  si  homme  de  bien 
qu'il  desiroit  plus  son  amitié  que  son  inimitié,  &, 

enluy  disant  adieu,  le  bonnet  au  poing,  l'embrassa 
comme  son  grand  amy.  Vous  pouvez  penser  ce 
que  disoient  ceulx  qui  avoient  eu  le  soir  de  devant 
commission  de  le  tuer,  de  veoir  tant  de  signes 
d'honneur  &  d'ainitié;  chascun  en  parloit  diver- 
sement. 

Ainsy  s'en  partit  le  Gentil  homme,  mais,  pource 
qu'il  n'estoit  si  bien  garny  d'argent  que  de  beaulté, 
sa  Dame  luy  bailla  une  bague  que  son  mary  luy 
avoit  donnée,  de  la  valeur  de  trois  mil  escuz,  la- 
quelle il  engagea  pour  quinze  cens. 

Et,  quelque  temps  après  qu'il  fut  party,  le  Gen- 
til homme  mary  vint  à  la  Princesse  Maistresse  de 
sa  femme,  &  luy  supplia  donner  congié  à  sa  dide 
femme  pour  aller  demeurer  quelque  temps  avec 
une  de  ses  seurs,  ce  que  la  dide  Dame  trouva  fort 
estrange&  le  pria  tant  de  luy  dire  les  occasions  qu'il 
luy  en  dist  une  partie,  non  tout.  Après  que  la  jeune 
Dame  eut  prins  congé  de  sa  Maistresse  &  de  toute 
la  Court,  sans  pleurer  ne  faire  signe  d'ennuy,  s'en 
alla  où  son  mary  vouloit  qu'elle  fust  en  laconduide 
d'un  Gentil  homme  auquel  fut  donnée  charge  ex- 
presse de  la  garder  soingneusement  &  surtout  que 
elle  ne  parlast  poind  sur  les  chemins  à  celuy  dont 
elle  estoit  soupsonnée. 

Elle,  qui  sçavoit  ce  commandement,  leur  bail- 
loittous  les  jours  des  alarmes  en  se  moquant  d'eulx 
&  de  leur  mauvais  soin  &,  ung  jour  entre  les  au- 

très,  elle  trouva  au  partir  du  logis  ung  Cordelier  à 
cheval  &  elle,  estant  sur  sa  haquenée,  Tentretint 
par  le  chemin  depuis  la  disnée  jusques  à  la  soup- 
pée.  Et,  quand  elle  fut  h  un  quart  de  lieue  du  logis, 
elle  luy  dist  :  «  Mon  Père,  pour  la  consolacion  que 
vous  m'avez  donnée  ceste  après  disnèc,  voylà  deux 
escuz  que  je  vous  donne,  lesquels  sont  dans  ung 
papier,  car  je  sçay  bien  que  vous  n'y  oseriez  tou- 
cher, vous  priant  que,  incontinent  que  vous  serez 
party  d'avecq  moy,  vous  en  alliez  à  travers  le  che- 
min &  vous  gardez  que  ceulx  qui  sont  icy  ne  vous 
voient.  Je  le  dis  pour  vostre  bien  &  pour  l'obliga- 
tion que  j'ai  à  vous.  » 

Ce  Cordelier,  bien  aise  de  ses  deux  escuz,  s'en 
va  à  travers  les  champs  le  grand  galop.  Et,  quand 
il  fut  assez  loing,  la  Dame  commença  à  dire  tout 
hault  à  ses  gens  :  «  Pensez  que  vous  estes  bons 
serviteurs  &  bien  soingneux  de  me  garder,  veu 
que  celuy  qu'on  vous  a  tant  recommandé  a  parlé 
à  moy  tout  ce  jourd'huy  &  vous  l'avez  laissé  faire. 
Vous  méritez  bien  que  vostre  bon  maistre,  qui  se 
fie  tant  à  vous,  vous  donne  des  coups  de  baston  au 
lieu  de  vos  gaiges.  » 

Quand  le  Gentil  homme  qui  avoit  la  charge 
d'elle  ouyt  telz  propos ,  il  eut  si  despit  qu'il  ne 
pouvoit  respondre ,  picqua  son  cheval,  appellant 
deux  aultres  avecq  luy,  &  feit  tant  qu'il  attaingnit 
le  Cordelier,  lequel ,  les  voyant  venir,  fuyoit  au 

mieulx  qu'il  pouvoit,  mais,  pource  qu'ils  estoient 
mieulx  montez  que  luy,  le  pauvre  homme  fut  prins. 
Et  luy  qui  ne  sçavoit  pourquoy,  leur  cria  mercy 
&,  descouvrant  son  chapperon  pour  plus  humble- 
ment les  prier  teste  nue,  congneurent  bien  que  ce 
n'estoit  pas  celuy  qu'ils  cherchoient  &  que  leur 
maistresse  s'estoit  mocquée  d'eulx,  ce  qu'elle  feit 
encore  mieulx  à  leur  retour,  disant  :  «  C'est  à  telles 
gens  que  l'on  doit  bailler  Dames  à  garder.  Ils  les 
laissent  parler  sans  sçavoir  à  qui,  &  puis,  adjous- 
tans  foy  à  leurs  paroles,  vont  faire  honte  aux  ser- 
viteurs de  Dieu.  » 

Après  toutes  ces  mocqueries,  s'en  alla  au  lieu 
où  son  mary  avoit  ordonné,  où  ses  deux  belles 
seurs  &  le  mary  de  l'une  la  tenoient  fort  subjede. 

Et,  durant  ce  temps,  entendit  son  mary  comme 
sa  bague  estoit  en  gaige  pour  quinze  cens  escuz, 
dont  il  fut  fort  marry  &,  pour  saulver  l'honneur 
de  sa  femme  &  la  recouvrer,  luy  feist  dire  par  ses 
seurs  qu'elle  la  retirast  &  qu'il  payeroit  quinze 
cens  escuz.  Elle,  qui  n' avoit  soulcy  de  la  bague 
puisque  l'argent  demouroit  à  son  amy,  luy  escrivit 
comme  son  mary  la  contraingnoit  de  retirer  sa  ba- 
gue &  que,  à  fin  qu'il  ne  pensast  qu'elle  le  feist 
par  diminution  de  bonne  volunté,  elle  luy  envoyoit 
ung  diamant  que  sa  Maistresse  luy  avoit  donné, 
qu'elle  aimoit  plus  que  bague  qu'elle  eust.  Le 
Gentil  homme  luy  envoya  très  voluntiers  l'obliga- 

tion  du  Marchant  &  se  tint  content  d'avoir  eu  les 
quinze  cens  escuz  &  un  diamant,  &  demeurer  as- 
seuré  de  la  bonne  grâce  de  s'amie,  combien  que 
depuis,  tant  que  le  mary  vesquit,  il  n'eut  moyen 
de  parler  à  elle  que  par  escripture. 

Et,  après  la  mort  du  mary,  pource  qu'il  pensoit 
la  trouver  telle  qu'elle  luy  avoit  promis ,  meist 
toute  sa  diligence  de  la  pourchasser  en  mariage; 
mais  il  trouva  que  sa  longue  absence  luy  avoit  ac- 
quis ung  compaignon  mieulx  aimé  que  luy,  dont 
il  eut  si  grand  regret  que,  en  fuyant  les  compai- 
gnies  des  Dames,  chercha  les  lieux  hazardeux,  où, 
avecq  autant  d'estime  que  jeune  homme  pourroit 
avoir,  fina  ses  jours. 

«  Voilà,  mes  dames,  que,  sans  espargner  nostre  sexe, 
je  veux  monstrer  aux  mariz  que  souvent  les  femmes  de 
grand  cueur  sont  plustost  vaincues  de  l'ire  de  la  ven- 
geance que  de  la  doulceur  de  l'amour,  à  quoy  ceste  cy 
sçeut  long  temps  résister,  mais  à  la  fin  fut  vaincue  du 
desespoir,  ce  que  ne  doibt  estre  nulle  femme  de  bien, 
pource  que,  en  quelque  sorte  que  ce  soit,  ne  sçauroit 
trouver  excuse  à  mal  faire.  Car,  de  tant  plus  les  occa- 
sions en  sont  données  grandes,  de  tant  plus  se  doib- 
vent  monstrer  vertueuses  à  résister  &  vaincre  le  mal 
en  bien,  &  non  pas  rendre  mal  pour  mal,  d'autant  que 
souvent  le  mal  que  l'on  cuide  rendre  à  aultry  retombe 
sur  soy.  Bien  heureuses  celles  en  qui  la  vertu  de  Dieu 
se  monstre  en  chasteté,  douceur,  patience  &  longani- 
mité! » 

Htpt.  IL  " 

Hircan  dist  :  «  Il  me  semble,  Longarine,  que  ceste 
Dame  dont  vous  avez  parlé  a  esté  plus  meue  de  despit 
que  de  l'amour  ;  car,  si  elle  eust  autant  aymé  le  Gentil 
homme  comme  elle  en  faisoit  semblant,  elle  ne  l'eust 
abandonné  pour  ung  aultre,  &  par  ce  discours  on 
la  peut  nommer  despite,  vindicative,  opiniastre  & 
muable. 

—  Vous  en  parlez  bien  à  vostre  aise,  »  ce  dist  En- 
nasuitte  à  Hircan  ;  «  mais  vous  ne  sçavez  quel  creve- 
cueur  c'est  quand  l'on  ayme  sans  estre  aymé. 

—  Il  est  vray,  »  ce  dist  Hircan,  «  que  je  ne  l'ay 
guères  expérimenté,  car  l'on  ne  me  sçauroit  faire  si 
peu  de  mauvaise  chère  que  incontinent  je  ne  laisse 
l'amour  &  la  Dame  ensemble. 

—  Ouy  bien  vous,  »  ce  dist  Parlamente,  «  qui  n'ai- 
mez riens  que  vostre  plaisir  ;  mais  une  femme  de  bien 
ne  doibt  ainsy  laisser  son  mary. 

—  Toutesfois,  »  respondit  Simontault,  «  celle  dont 
le  compte  est  faid  a  oublié  pour  ung  temps  qu'elle 
estoit  femme,  car  ung  homme  n'en  eust  sçeu  faire  plus 
belle  vengeance. 

—  Pour  une  qui  n'est  pas  saige,  »  ce  dist  Oisille, 
«  il  ne  fault  pas  que  les  aultres  soient  estimées  telles. 

—  Toutesfois,  »  dist  Saffredent,  «  si  estes  vous 
toutes  femmes,  &,  quelques  beaux  &  honnestes  accous- 
tremens  que  vous  portiez,  qui  vous  chercheroit  bien 
avant  soubz  la  robbe  vous  trouveroit  femmes.  » 

Nomerfide  luy  dit  :  «  Qui  vous  vouldroit  escouter, 
la  journée  se  passeroit  en  querelles;  mais  il  me  tarde 
tant  d'oyr  encores  une  histoire  que  je  prie  Longarine 
de  donner  sa  voix  à  quelc'un.  » 

Longarine  regarda  Geburon  &  luy  dist  :  «  Si  vous 

sçavez  rien  de  quelque  honneste  femme,  je  vous  prie 
maintenant  le  mettre  en  avant.  » 

Geburon  luy  dist  :  «  Puis  que  j'en  doibtz  faire  ce 
qu'il  me  semble,  je  vous  feray  un  compte  advenu  en 
la  ville  de  Milan  : 


SEIZIESME    NOUVELLE 


I 


Une  Dame  de  Milan,  veuve  d'un  Comte  Itdlian,  délibéra  de  ne 
se  remarier  ny  aymer  jamais,  fut,  troys  ans  durant,  si  vive- 
ment pourchassée  d'un  Gentil  homme  Françoys,  qu'après  plu- 
sieurs preuves  de  la  persévérence  de  son  amour  luy  accorda  ce 
qu'il  avoit  tant  désiré,  &  se  jurèrent  l'un  à  l'autre  perpétuelle 
amytié. 

u  temps  du  Grand-Maistre  de  Chaul- 
mont,  y  avoit  une  Dame  estimée  une 
des  plus  honnestes  femmes  qui  fust  de 
ce  temps  là  en  la  Ville  de  Milan.  Elle 
avoit  espousé  un  Comte  Italien  &  estoit  demeurée 
vefve,  vivant  en  la  maison  de  ses  beaulx  frères, 
sans  jamais  vouloir  oyr  parler  de  se  remarier,  & 
se  conduisoit  si  saigement  &  saindement  qu'il  n'y 
avoit  en  la  Duché  François  ny  Italien  qui  n'en 
feist  grande  estime. 

Ung  jour  que  ses  beaulx  frères  &  ses  belles  seurs 
feirent  ung  festin  au  Grand-Maistre  de  Chaulmont, 

fut  contrainde  ceste  dame  vefve  de  s'y  trouver,  ce 
qu'elle  n'avoit  accoustumé  en  aultrelieu.  Et,  quand 
les  François  la  veirent,  ils  feirent  grande  estime  de 
sa  beaulté  &  de  sa  bonne  grâce,  &  sur  tous  ung 
dont  je  ne  diray  le  nom;  mais  il  vous  suffira  qu'il 
n'y  avoit  François  en  Italie  plus  digne  d'estre  aimé 
que  cestuy  là,  car  il  estoit  accomply  de  toutes  les 
beaultez  &  grâces  que  Gentil  homme  pourroit 
avoir,  &,  combien  qu'il  veist  ceste  Dame  avecq 
son  crespe  noir,  séparée  de  la  jeunesse  en  ung 
coing  avecq  plusieurs  vieilles ,  comme  celuy  à  qui 
jamais  homme  ne  femme  ne  fait  paour,  se  meit  à 
l'entretenir,  ostant  son  masque  &  abandonnant 
les  dances  pour  demourer  en  sa  compaignie,  & 
tout  le  soir  ne  bougea  de  parler  à  elle  &  aux  vieilles 
toutes  ensemble,  où  il  trouva  plus  de  plaisir  que 
avec  toutes  les  plus  jeunes&  braves  de  la  Court,  en 
sorte  que,  quand  il  fallut  se  retirer,  il  ne  pensoit 
pas  encore  avoir  eu  le  loisir  de  s'asseoir.  Et,  com- 
bien qu'il  ne  parlast  à  ceste  Dame  que  de  propos 
communs  qui  se  peuvent  dire  en  telle  compaignie, 
si  est  ce  qu'elle  congneut  bien  qu'il  avoit  envie  de 
l'accointer,  dont  elle  délibéra  de  se  garder  le 
mieulx  qu'il  luy  seroit  possible,  en  sorte  que  ja- 
mais plus  en  festin  ny  en  grande  compaignie  ne  la 
peut  veoir. 

Il  s'enquist  de  sa  façon  de  vivre,  &  trouva  qu'elle 
alloit  souvent  aux  églises  &  Religions ,  où  il  meit 

si  bon  guet  qu'elle  n'y  pouvoit  aller  si  secrettement 
qu'il  n'y  fust  premier  qu'elle,  &  qu'il  ne  demourast 
autant  à  l'église  qu'il  pouvoit  avoir  le  bien  de  la 
vcoir,  &,  tant  qu'elle  y  estoit,  la  contemploit  de  si 
grande  afFedion  qu'elle  ne  pouvoit  ignorer  l'amour 
qu'il  luy  portoit.  Pour  laquelle  éviter  se  délibéra 
pour  un  temps  de  feindre  de  se  trouver  mal  &  oyr 
la  messe  en  sa  maison,  dont  le  Gentil  homme  fut 
tant  marry  qu'il  n'estoit  possible  de  plus,  car  il 
n'avoit  autre  moyen  de  la  veoir  que  cestuy  là. 

Elle,  pensant  avoir  rompu  ceste  coustume,  re- 
tourna aux  églises  comme  par  avant,  ce  que  Amour 
déclaira  incontinent  au  Gentil  homme  François, 
qui  reprint  ses  premières  dévotions,  &,  de  paour 
qu'elle  ne  luy  donnast  encores  empeschement  & 
qu'il  n'eust  le  loisir  de  luy  faire  sçavoir  sa  volunté, 
ung  matin  qu'elle  pensoit  estre  bien  cachée  en  une 
chapelle,  s'alla  mettre  au  bout  de  l'autel  où  elle 
oyoit  la  messe,  &,  voyant  qu'elle  estoit  peu  accom- 
paignée,  ainsi  que  le  Prestre  monstroit  le  corpus 
Domini,  se  tourna  devers  elle,  &  avecq  une  voix 
doulce  &  pleine  d'affedion  luy  dist  :  «  Ma  dame, 
je  prends  celuy  que  le  Prebstre  tient  à  ma  damna- 
tion si  vous  n'estes  cause  de  ma  mort,  car,  encores 
que  vous  me  ostez  le  moyen  de  parole,  si  ne  pou- 
vez vous  ignorer  ma  volunté,  veu  que  la  vérité  la 
vous  declaire  assez  par  mes  oeilz  languissans  & 
par  ma  contenance  morte.  »  La  Dame,  faingnant 

n'y  entendre  rien,  luy  respondit  :  «  Dieu  ne  doibt 
poind  ainsi  estre  prins  en  vain,  mais  les  poètes 
dient  que  les  Dieux  se  rient  des  juremens  &  men- 
songes des  amantz,  par  quoy  les  femmes  qui  ay- 
ment  leur  honneur  ne  doibvent  estre  crédules  ne 
piteuses.  »  En  disant  cela,  elle  se  liève  &  s'en  re- 
tourne en  son  logis. 

Si  le  Gentil  homme  fut  courroucé  de  ceste  pa- 
role, ceulx  qui  ont  expérimenté  choses  semblables 
diront  bien  que  ouy.  Mais  luy,  qui  n'avoit  faulte  de 
cueur,  aima  mieulx  avoir  ceste  mauvaise  response 
que  d'avoir  failly  à  déclarer  sa  volunté,  laquelle  il 
tint  ferme  trois  ans  durans,  &  par  lettres  &  par 
moyens  la  pourchassa,  sans  perdre  heure  ne  temps. 

Mais,  durant  trois  ans,  n'en  put  avoir  autre  res- 
ponse sinon  qu'elle  le  fuyoit  comme  le  loup  faid  le 
lévrier  duquel  il  doibt  estre  prins,  non  par  haine 
qu'elle  luy  portast,  mais  pour  la  crainde  de  son 
honneur  &  réputation,  dont  il  s'apperçeut  si  bien 
que  plus  vivement  qu'il  n'avoit  faid  pourchassa 
son  affaire.  Et,  après  plusieurs  refus,  peines,  tor- 
mentz  &  désespoirs,  voyant  la  grandeur  &  persé- 
vérance de  son  amour,  ceste  Dame  eut  pitié  de  luy 
&  luy  accorda  ce  qu'il  avoit  tant  désiré  &  si  longue- 
ment attendu. 

Et,  quand  ils  furent  d'accord  des  moyens,  ne 
faillit  le  Gentil  homme  françois  à  se  hazarder  d'aller 
en  sa  maison,  combien  que  sa  vie  y  pouvoit  estre 

en  grand  hazard,  veu  que  les  parens d'elle  logeoicnt 
tous  ensemble. 

Luy,  qui  n'avoit  moins  de  finesse  que  de  beauté, 
se  conduisit  si  saigement  qu'il  entra  en  sa  chambie 
à  l'heure  qu'elle  luy  avoit  assigné,  où  il  la  trouva 
toute  seule  couchée  en  un  beau  lid,  &,  ainsi  qu'il 
se  hastoit  de  se  deshabiller  pour  coucher  avecq 
elle,  entendit  h  la  porte  un  grand  bruid  de  voix 
parlans  bas  &  d'espées  que  l'on  frottoit  contre  les 
murailles. 

La  dame  vefve  luy  dist,  avecq  ung  visaige  d'une 
femme  à  demi  morte  : 

«  Or  à  ceste  heure  est  vostre  vie  &  mon  hon- 
neur au  plus  grand  dangier  qu'ils  pourroient  estre, 
car  j'entends  bien  que  voilà  mes  frères  qui  vous 
cherchent  pour  vous  tuer  ;  par  quoy,  je  vous 
prie ,  cachez  vous  soubs  ce  lid,  car,  quand  ils  ne 
vous  trouveront  poinél,  j'auray  occasion  de  me 
courroucer  à  eux  de  l'alarme  que  sans  cause  ils 
m'auront  faidc.  » 

Le  Gentil  homme,  qui  n'avoit  encores  regardé 
la  paour,  luy  dist  : 

«  Et  qui  sont  voz  frères  pour  faire  paour  à  ung 
homme  de  bien?  Qiiand  toute  leur  race  seroit 
ensemble,  je  suis  seur  qu'ils  n'attendront  poind 
le  quatriesme  coup  de  mon  espée;  par  quoy  re- 
posez vous  en  vostre  lid  &  me  laissez  garder  ceste 
porte.  » 

Hept.  IL  13 

A  l'heure  il  meit  sa  cappe  à  l'entour  de  son  bras 
&  son  espée  nue  en  la  main,  &  alla  ouvrir  la  porte 
pour  veoir  de  plus  près  les  espées  dont  il  oyoit  le 
bruid.  Et,  quand  elle  fut  ouverte,  il  veit  deux 
Chamberières  qui,  avecq  deux  espées  en  chascune 
main,  luy  faisoient  ceste  alarme,  lesquelles  luy 
dirent  : 

«  Monsieur,  pardonnez  nous,  car  nous  avons 
commandement  de  nostre  maistresse  de  faire  ainsi, 
mais  vous  n'aurez  plus  de  nous  d'autres  empes- 
chemens.  » 

Le  Gentil  homme ,  voyant  que  c'estoient  fem- 
mes, ne  leur  sçeut  pis  faire  que ,  en  les  donnant 
à  tous  les  Diables,  leur  fermer  la  porte  au  visaige 
&  s'en  alla  le  plus  tost  qu'il  luy  fut  possible 
coucher  avecq  sa  Dame ,  de  laquelle  la  paour 
n'avoit  en  rien  diminué  l'amour,  &,  oubliant  luy 
demander  la  raison  de  ces  escarmouches,  ne  pensa 
qu'à  satisfaire  à  son  désir. 

Mais,  voyant  que  le  jour  approchoit,  la  pria  de 
luy  dire  pourquoy  elle  luy  avoit  faid  de  si  mauvais 
tours  tant  de  la  longueur  du  temps  qu'il  avoit  at- 
tendu que  de  ceste  dernière  entreprinse.  Elle  en 
riant  luy  respondit  :  «  Ma  délibération  estoit  de 
jamais  n'aymer,  ce  que  depuis  ma  viduité  j'avois 
bien  sçeu  garder;  mais  vostre  honnesteté,  dès 
l'heure  que  vous  parlastes  à  moy  au  festin,  me  feit 
changer  propos  &  vous  aymer  autant  que  vous  fai- 

siez  moy.  Il  est  vray  que  l'Honneur,  qui  tousjours 
m'avoit  conduide,  ne  vouloit  permettre  que  Amour 
me  feist  faire  chose  dont  ma  réputation  peust  em- 
pirer. Mais,  ainsy  comme  la  biche  navrée  à  mort 
cuide,  en  changeant  de  Heu,  changer  le  mal  qu'elle 
porte  avecq  soy,  ainsi  m'en  allois-je  d'église  en 
église,  cuidant  fuir  celuy  que  je  portois  en  mon 
cueur,  duquel  la  preuve  de  la  parfaide  amitié  a 
faid  accorder  l'Honneur  avecq  l'Amour.  Mais,  à 
fin  d'estrc  plus  asseurée  de  mettre  mon  cueur  & 
mon  amour  en  ung  parfaid  homme  de  bien,  je 
voulus  faire  ceste  dernière  preuve  de  mes  Cham- 
berières,  vous  asseurant  que,  si,  pour  paour  de 
vostre  vie  ou  de  nul  aultre  regard,  je  vous  eusse 
trouvé  craindif  jusques  à  vous  coucher  soubzmon 
lid,  j'avois  déUbéré  de  me  lever  &  aller  en  une 
aultre  chambre,  sans  jamais  de  plus  près  vous 
veoir.  Mais,  pource  que  j'ay  trouvé  en  vous  plus 
de  beaulté,  de  grâce,  de  vertu  &  de  hardiesse 
que  l'on  ne  m'en  avoit  did,  &  que  la  paour 
n'a  eu  puissance  en  riens  de  toucher  en  vostre 
cueur,  ny  à  refroidir  tant  soit  peu  l'amour  que 
vous  me  portez,  je  suis  délibérée  de  m'arrester 
à  vous  pour  la  fin  de  mes  jours,  me  tenant 
seure  que  je  ne  sçaurois  en  meilleure  main 
mettre  ma  vie  &  mon  honneur  que  en  celuy 
que  je  ne  pense  avoir  veu  son  pareil  en  toutes 
vertuz.  » 

Et,  comme  si  la  volunté  de  l'homme  estoit  im- 
muable, se  jurèrent  &  promirent  ce  qui  n'estoit 
en  leur  puissance,  c'est  une  amitié  perpétuelle, 
qui  ne  peut  naistre  ne  demorer  au  cueur  de 
l'homme,  &  celles  seules  le  sçavent  qui  ont  expéri- 
menté combien  durent  telles  opinions. 


«  Et  pouroCj  mes  Dames,  si  vous  estes  saiges,  vous 
vous  garderez  de  nous  comme  le  cerf,  s'il  avoit  enten- 
dement, feroit  de  son  chasseur,  car  nostre  gloire, 
nostre  félicité  &  nostre  contentement,  c'est  de  vous 
veoir  prises  &  de  vous  oster  ce  qui  vous  est  plus  cher 
que  la  vie. 

—  Comment,  Geburon,  »  dist  Hircan,  «  depuis  quel 
temps  estes  vous  devenu  Prescheur  ?  J'ay  bien  veu  que 
vous  ne  teniez  pas  ces  propos. 

—  Il  est  bien  vray,  »  dist  Geburon,  «  que  j'ay  parlé 
maintenant  contre  tout  ce  que  j'ay  did  toute  ma  vie  ; 
mais,  pour  ce  que  j'ay  les  dents  si  foibles  que  je  ne 
puis  plus  mascher  la  venaison,  je  advertiz  les  pauvres 
bisches  de  se  garder  des  veneurs,  pour  satisfaire  sur 
ma  vieillesse  aux  maulx  que  j'ay  désirés  en  ma  jeu- 
nesse, 

—  Nous  voujs  mercions,  Geburon,  »  dist  Nomerfide, 
«  de  quoy  vous  nous  advertissez  de  nostre  profid,  mais 
si  ne  nous  en  sentons  nous  pas  trop  tenues  à  vous,  car 
vous  n'avez  poind  tenu  pareil  propos  à  celle  que  vous 
avez  bien  aimée.  C'est  doncques  signe  que  vous  ne 
nous  aymez  guéres,  ni  ne  voulez  encores  souffrir  que 
nous  soyons  aymées.  Si  pensions  nous   estre  aussi 

saiges  &  vertueuses  que  celles  que  vous  avez  si  lon- 
guement chassées  en  vostrc  jeunesse,  mais  c'est  la 
gloire  des  vieilles  gens  qui  cuident  tousjours  avoir  esté 
plus  saiges  que  ceulx  qui  viennent  après  eulx. 

—  Et  bien,  Nomcrfidc,  »  dist  Geburon,  «  quand 
la  tromperie  de  quelqu'un  de  vos  serviteurs  vous 
aura  faid  cognoistre  la  malice  des  hommes,  à 
ceste  heure  là  croirez  vous  que  je  vous  auray  did 
vray?  » 

Oisillc  dist  à  Geburon  :  «  Il  me  semble  que  le  Gentil 
homme,  que  vous  louez  tant  de  hardiesse,  debvroit 
plus  estre  loué  de  fureur  d'amour,  qui  est  une  puis- 
sance si  forte  qu'elle  faid  entreprendre  aux  plus  couartz 
du  monde  ce  à  quoy  les  plus  hardiz  penseroient  deux 
tv»is.  » 

v'^afFredent  luy  dist  :  «  Ma  Dame,  si  ce  n'estoit  qu'il 
estiniast  les  Italiens  gens  de  meilleur  discours  que  de 
grand  effed,  il  me  semble  qu'il  avoit  occasion  d'avoir 
paouÀ. 

—  Ouy,  »  ce  dist  Oisille,  «  s'il  n'eust  point  eu  en 
son  ciAïur  le  feu  qui  bruslc  crainde. 

—  Il  me  semble,  »  ce  dist  Hircan,  «  puis  que  vous 
ne  trouvez  la  hardiesse  de  cestuy  cy  assez  louable,  qu'il 
fault  que  Vous  en  sçachiez  quelque  autre  qui  est  plus 
digne  de  Iduange. 

—  Il  en  vray,  »  dist  Oisille,  «  que  cestuy  cy  est 
louable,  mais  j'en  sçay  ung  qui  est  plus  admirable. 

—  Je  vous  supplie,  ma  Dame,  »  dist  Geburon,  «  s'il 
est  ainsi',  que  vous  prenez  ma  place  &  que  vous  le 
dides.  jy 

Oisille  commencea  : 

«  Si  ung  homme  qui,  pour  sa  vie  &  l'honneur  de 

sa  Dame,  s'est  tant  monstre  asseuré  contre  les  Milan- 
nois,  est  estimé  tant  hardy,  que  doibt  estre  un  qui, 
sans  nécessité,  mais  par  vraye  &  naïJFve  hardiesse,  a 
faid  le  tour  que  je  vous  diray? 


i 


DIX    SEPTIESME    NOUVELLE 


I 


Le  Roy  Frauçoys,  requis  de  chacer  hors  son  royaume  le  Comte 
Guillaume,  que  l'on  disoit  avoir  pris  argent  pour  le  faire  mou- 
rir, sans  faire  semblant  qu'il  eut  soupçon  de  son  entreprinse  îuy 
'oua  un  tour  si  subtil  que  Iuy  tnesme  se  clxiça,  prenant  congé  du 
Roy. 

N  la  ville  de  Dijon,  au  Duché  de  Bour- 
goingne,  vint  au  service  du  Roy  Fran- 
çois un  Comte  d'Alemaigne ,  nommé 
Guillaume,  de  la  Maison  de  Saxonne, 
dont  celle  de  Savoye  est  tant  alliée  que  ancienne- 
ment n'estoient  qu'une.  Ce  Comte,  autant  estimé 
beau  &  hardy  Gentil  homme  qui  fust  poind  en 
Alemaigne,  eut  si  bon  recueil  du  Roy  que,  non 
seulement  il  le  print  à  son  service,  mais  le  tint 
près  de  Iuy  &  de  sa  chambre. 

Ung  jour  le  Gouverneur  de  Bourgoingne,  Sei- 
gneur de  La  Trimoille ,  ancien  Chevalier  &;  loyal 
serviteur  du  Roy,  comme  celuy  qui  estoit  soup- 

çonneux  ou  craindif  du  mal  &  dommaige  de  son 
maistre,  avoit  tous] ours  espies  à  l'entour  de  son 
gouvernement,  pour  sçavoir  ce  que  ses  ennemis 
faisoient,  &  s'y  conduisoit  si  saigement  que  peu 
de  choses  luy  estoient  celées.  Entre  autres  adver- 
tissemens  luy  escripvit  l'un  de  ses  amis  que  le 
Comte  Guillaume  avoit  prins  quelque  somme  d'ar- 
gent avecq  promesse  d'en  avoir  davantaige  pour 
faire  mourir  le  Roy,  en  quelque  sorte  que  ce  peust 
estre. 

Le  Seigneur  de  La  Trimoille  ne  faillit  point  in- 
continant  de  l'en  venir  advertir  &  ne  le  cela  à  Ma- 
dame sa  mère,  Loise  de  Savoye,  laquelle  oublia 
l'alliance  qu'elle  avoit  à  cest  Allemant  &  supplia  le 
Roy  de  le  chasser  bien  tost,  lequel  la  requist  de 
n'en  parler  poind  &  qu'il  estoit  impossible  que 
ung  si  honneste  Gentil  homme  &  tant  homme  de 
bien  entreprinst  une  si  grande  meschanceté. 

Au  bout  de  quelque  temps  vint  encores  ung 
autre  advertissement,  confirmant  le  premier,  dont 
le  Gouverneur,  bruslant  de  l'amour  de  son  mais- 
tre, luy  demanda  congé  ou  de  le  chasser  ou  d'y 
donner  ordre;  mais  le  Roy  luy  commanda  expres- 
sément de  n'en  faire  nul  semblant  &  pensa  bien 
que  par  autre  moyen  il  en  sçauroit  la  vérité. 

Ung  jour  qu'il  alloit  à  la  chasse,  print  la  meil- 
leure espée  qu'il  estoit  possible  de  veoir  pour  tou- 
tes armes,  &  mena  avecq  luy  le  Comte  Guillaume, 

auquel  il  commanda  le  suivre  de  près,  mais,  après 
avoir  quelque  temps  couru  le  cerf,  voyant  le  Roy 
que  ses  gens  estoient  loing  de  luy,  hors  le  Comte 
seulement,  se  destourna  hors  de  tous  chemins  &, 
quand  il  se  veid  seul  avecq  le  Comte  au  plus  pro- 
fond de  la  forest,  en  tirant  son  espée,  dist  au 
Comte  :  «  Vous  semble-t-il  que  ceste  espée'  soit 
belle  &  bonne  ?  »  Le  Comte,  en  la  maniant  par  le 
bout,  luy  dist  qu'il  n'en  avoit  veu  nulle  qu'il  pen- 
sast  meilleure.  «  Vous  avez  raison  »,  dist  le  Roy, 
«  &  me  semble  que,  si  ung  Gentil  homme  avoit 
déUbéré  de  me  tuer  &  qu'il  eust  congneu  la  force 
de  mon  bras  &  la  bonté  de  mon  cueur  accompai- 
gnée  de  ceste  espée,  il  penseroit  deux  fois  à  m' as- 
saillir. Toutesfois  je  le  tiendrois  pour  bien  mes- 
chant  si  nous  estions  seul  à  seul,  sans  tesmoings, 
s'il  n'osoit  exécuter  ce  qu'il  auroit  osé  entre- 
prendre. » 

Le  Comte  Guillaume  luy  respondit  avecq  ung 
visaigc  estonné  :  «  Sire ,  la  meschanceté  de  l'en- 
treprinse  seroit  bien  grande,  mais  la  follie  de  la 
vouloir  exécuter  ne  seroit  pas  moindre.  »  Le  Roy, 
en  se  prenant  à  rire,  remist  l'espée  au  fourreau,  &, 
escoutant  que  la  chasse  estoit  près  de  luy,  picqua 
après  le  plus  tost  qu'il  peut.  Quand  il  fut  arrivé, 
il  ne  parla  à  nul  de  cest  affaire  &  s'asseura  que  le 
Comte  Guillaume,  combien  qu'il  fust  ung  aussi 
fort  &  disposé  Gentil  homme  qu'il  en  soit  poind, 

n'estoit  homme  pour  faire  une  si  haute  entxe- 
prinse. 

Mais  le  Comte  Guillaume,  cuidant  astre  décelé  ou 
soupsonné  du  faid,  vint  le  lendemain  au  matin  dire 
à  Robertet,  Secrétaire  des  Finances  du  Roy,  qu'il 
avoit  regardé  aux  bienfaids  &  gaiges  que  le  Roy 
luy  vouloit  donner  pour  demourer  avecq  luy,  tou- 
tesfois  que  ilz  n'estoient  pas  suffisans  pour  l'entrete- 
nir la  moidié  de  l'année  &  que,  s'il  ne  plaisoit  au 
Roy  luy  en  bailler  au  double,  il  seroit  contraind 
de  se  retirer,  priant  le  did  Robertet  d'en  sçavoir 
le  plus  tost  qu'il  pourroit  la  volunté  du  Roy,  qui 
luy  dist  qu'il  ne  sauroit  plus  s'advancer  que  d'y 
aller  incontinent  sur  l'heure  &  print  ceste  com- 
mission voluntiers,  car  il  avoit  veu  les  advertisse- 
mens  du  Gouverneur, 

Et,  ainsi  que  le  Roy  fut  esveillé,  ne  faillit  à  luy 
faire  sa  harangue,  présent  Monsieur  de  La  Tri- 
moille  &  l'Admirai  de  Bonnivet,  lesquelz  igno- 
roient  le  tour  que  le  Roy  luy  avoit  faid  le  jour 
avant. 

Le  did  Seigneur  en  riant  leur  dist  :  «  Vous 
aviez  envie  de  chasser  le  Comte  Guillaume,  & 
vous  voyez  qu'il  se  chasse  luy  mesmes.  Par  quoy 
luy  direz  que,  s'il  ne  se  contente  de  Testât  qu'il  a 
accepté  en  entrant  à  mon  service,  dont  plusieurs 
gens  de  bonnes  Maisons  se  sont  tenuz  bien  heureux, 
c'est  raison  qu'il  cherche  ailleurs  meilleure  for- 

tune,  &,  quant  à  moy,  je  ne  Tempeschcray  poind, 
mais  je  seray  très  content  qu'il  trouve  party  tel 
qu'il  y  puisse  vivre  selon  qu'il  mérite.  » 

Robertet  fut  aussi  diligent  de  porter  ceste  res- 
ponse  au  Comte  qu'il  avoit  esté  de  présenter  sa 
requeste  au  Roy.  Le  Comte  dist  que  avecq  son 
bon  congié  il  délibéroit  doncques  de  s'en  aller,  &, 
comme  celuy  que  la  paour  contraingnoit  de  partir, 
ne  la  sçeut  porter  vingt  quatre  heures,  mais,  ainsy 
que  le  Roy  se  mettoit  à  table,  print  congié  de  luy, 
faingnant  d'avoir  grand  regret  d'ont  sa  nécessité 
luy  faisoit  perdre  sa  présence. 

Il  alla  aussi  prendre  congié  de  la  mère  du  Roy, 
laquelle  luy  donna  aussi  joyeusement  qu'elle  l'avoit 
reçeu  comme  parent  &  amy.  Ainsi  retourna  en 
son  païs,  &  le  Roy,  voyant  sa  mère  &  ses  servi- 
teurs estonnés  de  ce  soubdain  partement,  leur 
compta  l'alarme  qu'il  luy  avoit  donnée,  disant 
que,  encores  qu'il  fust  innocent  de  ce  qu'on  luy 
mettoit  sus,  si  avoit  esté  sa  paour  assez  grande 
pour  s'esloingner  d'un  maistre  dont  il  ne  congnois- 
soit  pas  encores  les  complexions. 


«  Quant  à  moy,  mes  Dames,  je  ne  voy  poind  que 
aultre  chose  peust  émouvoir  le  cueur  du  Roy  à  se 
bazarder  ainsi  seul  contre  ung  homme  tant  estimé , 
sinon  que,  en  laissant  la  compaignie  &  les  lieux  où  les 
Roys  ne  trouvent  nul  inférieur  qui  leur  demande  le 

combat,  se  voulut  faire  pareil  à  celuy  qu'il  doubtoit 
estre  son  ennemy,  pour  se  contenter  luy  mesme  d'ex- 
périmenter la  bonté  &  la  hardiesse  de  son  cueur. 

—  Sans  poind  de  faulte,  »  dist  Parlamente,  «  il 
avoit  raison;  car  la  louange  de  tous  les  hommes  ne 
peult  tant  satisfaire  ung  bon  cueur  que  le  sçavoir  & 
l'expérience,  qu'il  a  seul,  des  vertuz  que  Dieu  a  mises 
en  luy. 

—  Il  y  a  long  temps,  »  dist  Geburon,  «  que  les 
Anciens  nous  ont  paind  que,  pour  venir  au  Temple 
de  Renommée,  il  falloit  passer  par  celuy  de  Vertu,  & 
moy,  qui  congnois  les  deux  personnaiges  dont  je  vous  ai 
faid  le  compte,  sçay  bien  que  véritablement  le  Roy 
est  ung  des  plus  hardiz  hommes  qui  soit  en  son 
Royaume, 

—  Par  ma  foy,  »  dist  Hircan,  «  à  l'heure  que  le 
Comte  Guillaume  vint  en  France,  j'eusse  plus  craind 
son  espée  que  celles  des  quatre  plus  gentilz  compai- 
gnons  Italiens  qui  fussent  en  la  Court. 

—  Nous  sçavons  bien,  »  dit  Ennasuite,  «  qu'il  est 
tant  estimé  que  nos  louanges  ne  sçauroient  atteindre  à 
son  mérite  &  que  nostre  journée  seroit  plus  tost  pas- 
sée que  chascun  en  eust  did  ce  qu'il  luy  en  semble. 
Parquoy  je  vous  prie,  ma  Dame,  donnez  vostre  voix  à 
quelqu'un  qui  die  encores  quelque  bien  des  hommes, 
s'il  y  en  a  ». 

Oisille  dist  à  Hircan  :  «  Il  me  semble  que  vous 
avez  tant  accoustumé  de  dire  mal  des  femmes  qu'il 
vous  sera  aisé  de  nous  faire  quelque  bon  compte  à 
la  louange  d'un  homme,  par  quoy  je  vous  donne  ma 
voîx. 

—  Ce  me  sera  chose  aisée  à  faire,  »  dist  Hircan,  » 

car  il  y  a  si  peu  que  l'on  m'a  fiiid  ung  compte  à  la 
louange  d'ung  Gentil  homme  dont  l'amour,  la  fermeté 
&  la  patience  est  si  louable  que  je  n'en  doibs  laisser 
perdre  la  mémoire  : 

Un  jeune  Gentil  homme  Escalier,  espris  de  l'amour  d'une  bien 
belle  Dame,  pour  parvenir  à  ses  attaintes  vainquit  l'Amour  & 
soy  mesme,  combien  que  maintes  tentations  se  présentassent  suj- 
fisantespour  luy  faire  rompi-e  sa  promesse,  &  furent  toutes  ses 
peines  tornèes  en  contentement  &  récompense  telle  que  méritoit 
sa  ferme,  patiente,  loyale  &  parfaiàe  amytii. 

IN  une  des  bonnes  villes  du  Royaulme  de 
France  y  avoit  ung  Seigneur  de  bonne 
Maison,  qui  estoit  aux  Escoles,  désirant 
parvenir  au  sçavoir  par  quoi  la  vertu  & 
l'honneur  se  doibvent  acquérir  entre  les  vertueux 
hommes.  Et,  combien  qu'il  fust  si  sçavant  que, 
estant  en  l'aage  de  dix  sept  à  dix  huid  ans,  il  sem- 
bloit  estre  la  dodrine  &  l'exemple  des  autres, 
Amour  toutesfois  après  toutes  les  leçons  ne  laissa 
pas  de  luy  chanter  la  sienne,  &,  pour  estre  mieulx 
ouy  &  reçeu,  se  cacha  dessoubz  le  visaige  &  les 
oeilz  de  la  plus  belle  Dame  qui  fust  en  tout  le  païs, 

laquelle  pour  quelque  procès  estoit  venue  en  la 
ville.  Mais,  avant  que  Amour  se  essayast  à  vaincre 
ce  Gentil  homme  par  la  beaulté  de  ceste  Dame,  il 
avoit  gaigné  le  cueur  d'elle  en  voyant  les  per- 
fedions  qui  estoient  en  ce  Seigneur,  car  en 
beaulté,  grâce ,  bon  sens  &  beau  parler,  n'y  avoit 
nul,  de  quelque  estât  qu'il  fust,  qui  le  passast. 

Vous,  qui  sçavez  le  pi-ompt  chemin  que  faid  ce 
feu  quand  il  se  prent  à  ung  des  bouts  du  cueur  & 
de  la  fantaisie,  vous  jugerez  bien  que  entre  deux 
si  parfaits  subjeds  n'arresta  guères  Amour  qu'il 
ne  les  eust  à  son  commandement  &  qu'il  ne  les 
rendist  tous  deux  si  remplis  de  sa  claire  lumière 
que  leur  penser,  vouloir  &  parler  n'estoient  que 
flamme  de  cest  amour.  La  jeunesse,  qui  en  luy  en- 
gendroit  crainte,  luy  faisoit  pourchasser  son  affaire 
le  plus  doucement  qu'il  luy  estoit  possible;  mais 
elle,  qui  estoit  vaincue  d'Amour,  n' avoit  poind 
besoing  de  force.  Toutefois  la  honte,  qui  accom- 
paigne  les  Dames  le  plus  qu'elle  peult,  la  garda 
quelque  temps  de  monstrer  sa  volunté.  Si  est  ce 
que  à  la  fin  la  forteresse  du  cueur,  où  l'Honneur 
demeure,  fut  ruinée  de  telle  sorte  que  la  pauvre 
Dame  s'accorda  en  ce  dont  elle  n' avoit  poind  esté 
discordante. 

Mais ,  pour  expérimenter  la  patience ,  fermeté 
&  amour  de  son  serviteur,  luy  odroya  ce  qu'il  de- 
mandoit  avecq  une  trop  difficile  condition,  Tas- 

seurant  que,  s'il  la  gardoit,  à  jamais  elle  l'aimeroit 
parfaitement,  &  que,  s'il  y  failloit,  il  estoit  seur  de 
ne  l'avoir  de  sa  vie,  c'est  qu'elle  estoit  contente  de 
parler  à  luy,  dans  ung  lid,  tous  deux  couchez  en 
leurs  chemises,  par  ainsy  qu'il  ne  luy  demandast 
riens  davantaige  sinon  la  parole  &  le  baiser. 

Luy,  qui  nepensoitpoind  qu'il  y  eust  joye  digne 
d'estre  accomparéc  à  celle  qu'elle  luy  promettoit, 
luy  accorda,  &,  le  soir  venu,  la  promesse  fut  ac- 
complie. De  sorte  que,  pour  quelque  bonne  chère 
qu'elle  luy  feist  ne  pour  quelque  tentation  qu'il 
eust,  ne  voulust  faulser  son  serment,  &,  combien 
qu'il  n'estima  sa  peine  moindre  que  celle  du  Pur- 
gatoire, si  fut  son  amour  si  grand  &  son  espé- 
rance si  forte,  estant  seur  de  la  continuation  per- 
pétuelle de  l'amitié  que  avecq  si  grande  peine 
il  avoit  acquise,  qu'il  garda  sa  patience  &  se 
leva  d'auprès  d'elle  sans  jamais  luy  faire  aucun 
desplaisir. 

La  Dame,  comme  je  croy,  plus  esmerveillée 
que  contente  de  ce  bien,  soupçonna  incontinent, 
ou  que  son  amour  ne  fust  si  grande  qu'elle  pen- 
soit,  ou  qu'il  eust  trouvé  en  elle  moins  de  bien 
qu'il  n'en  estimoit,  &  ne  regarda  pas  à  sa  grande 
honnesteté ,  patience  &  fidélité  à  garder  son  ser- 
ment. 

Elle  se  délibéra  de  faire  encore  une  autre  preuve 
de  l'amour  qu'il  luy  portoit,  avant  que  tenir  sa 

promesse,  &,  pour  y  parvenir,  le  pria  de  parler  à 
une  Fille  qui  estoit  en  sa  compaignie,  plus  jeune 
qu'elle  &  bien  fort  belle,  &  qu'il  luy  tint  propos 
d'amitié  à  fin  que  ceux  qui  le  voyoient  venir  en  sa 
maison  si  souvent  pensassent  que  ce  fust  pour  sa 
Damoiselle  &  non  pour  elle. 

Ce  jeune  Seigneur,  qui  se  tenoit  seur  d'estre 
autant  aimé  comme  il  aimoit,  obéit  entièrement  à 
tout  ce  qu'elle  luy  commanda  &  se  contraignit, 
pour  l'amour  d'elle ,  de  faire  l'amour  à  ceste  fille, 
qui,  le  voyant  tant  beau  &  bien  parlant,  creut  sa 
mensonge  plus  que  une  autre  vérité,  &  l'aima  au- 
tant comme  si  elle  eust  esté  bien  fort  aymée 
de  luy. 

Et,  quand  la  maistresse  veid  que  les  choses  en 
estoient  si  avant  &  que  toutesfois  ce  Seigneur  ne 
cessoit  de  la  sommer  de  sa  promesse,  luy  accorda 
qu'il  la  vint  veoir  à  une  heure  après  minuid,  & 
qu'elle  avoit  tant  expérimenté  l'amour  &  l'obéis- 
sance qu'il  luy  portoit  que  c'estoit  raison  qu'il 
fust  recompensé  de  sa  longue  patience.  Il  ne  fault 
poinét  doubter  de  la  joye  qu'en  reçeut  cest 
affedionné  serviteur,  qui  ne  faillit  de  venir  à 
l'heure  assignée. 

Mais  la  Dame,  pour  tenter  la  force  de  son 
amour,  dist  à  sa  belle  Damoiselle  :  «  Je  sçay  bien 
l'amour  que  ung  tel  Seigneur  vous  porte,  dont  je 
croy  que  vous  n'avez  moindre  passion  que  luy,  & 

j*ay  telle  compassion  de  vous  deux  que  je  suis  dé- 
libérée de  vous  donner  lieu  &  loisir  de  parler  en- 
semble longuement  à  voz  aises.  »  La  Damoiselle 
fut  si  transportée  qu'elle  ne  luy  sçeut  faindre  son 
afFedion,  mais  luy  dist  qu'elle  n'y  vouloit 
faillir. 

Obéissant  donc  à  son  conseil  &  par  son  com- 
mandement se  dcspouilla,  &  se  meit  en  ung  beau 
lia,  toute  seule  en  une  chambre  dont  la  Dame 
laissa  la  porte  entre  ouverte,  &  alluma  de  la  clairté 
dedans,  pour  quoy  la  beaulté  de  ceste  fille  pouvoit 
estre  veue  clairement.  Et,  en  faingnant  de  s'en 
aller,  se  cacha  si  bien  auprès  du  lid  qu'on  ne  la 
pouvoit  veoir. 

Son  pauvre  serviteur,  la  cuidant  trouver  comme 
elle  luy  avoit  promis,  ne  faillit  à  l'heure  ordonnée 
d'entrer  en  la  chambre  le  plus  doulcement  qu'il 
luy  fut  possible  &,  après  qu'il  eut  fermé  l'huys  & 
osté  sa  robbe  &  ses  brodequins  fourrez,  s'en  alla 
mettre  au  lid  où  il  pensoit  trouver  ce  qu'il  desi- 
roit,  &  ne  sçeut  si  tost  advancer  ses  bras,  pour 
embrasser  celle  qu'il  cuidoit  estre  sa  Dame,  que  la 
pauvre  fille,  qui  le  cuidoit  tout  à  elle,  n'eust  les 
siens  à  l'entour  de  son  col,  en  luy  disant  tant  de 
paroles  affedionnées  &  d'un  si  beau  visaige  qu'il 
n'est  si  saind  Hermite  qui  n'y  eust  perdu  ses  pa- 
tenostres. 

Mais,  quand  il  la  recongneut  tant  à  la  veue  qu'à 

l'ouye,  l'Amour,  qui  avecq  si  grande  haste  l'avoit 
faid  coucher,  le  feit  encores  plus  tost  lever  quand 
il  congneut  que  ce  n'estoit  celle  pour  qui  il  avoit 
tant  souffert.  Et,  avec  un  despit  tant  contre  la 
maistresse  que  contre  la  Damoiselle,  luy  dist  : 
«  Vostre  folie  &  la  malice  de  celle  qui  vous  a 
mise  là  ne  me  sçauroient  faire  aultre  que  je  suis; 
mais  mettez  peine  d'estre  femme  de  bien,  car 
par  mon  occasion  ne  perdrez  poind  ce  bon 
nom.  »  Et,  en  ce  disant,  tant  courroucé  qu'il 
n'estoit  possible  de  plus,  saillit  hors  de  la  cham- 
bre &  fut  longtemps  sans  retourner  où  estoit 
sa  Dame.  Toutesfois  Amour,  qui  jamais  n'est 
sans  espérance,  l'asseura  que,  plus  la  fermeté 
de  son  amour  estoit  grande  &  congneue  par  tant 
d'expérience,  plus  la  joissance  en  seroit  longue  & 
heureuse. 

La  Dame,  qui  avoit  veu  &  entendu  tous  ces 
propos,  fut  tant  contente  &  esbahye  de  veoir  la 
grandeur  &  fermeté  de  son  amour  qu'il  luy  tarda 
bien  qu'elle  ne  le  pouvoit  revoir  pour  luy  de- 
mander pardon  des  maulx  qu'elle  luy  avoit  faidz 
à  l'esprouver.  Et,  si  tost  qu'elle  le  peut  trouver, 
ne  faiUit  à  luy  dire  tant  d'honnestes  &  bons 
propos  que,  non  seulement  il  oublia  toutes  ses 
peines,  mais  les  estima  très-heureuses,  veu  qu'elles 
estoient  tournées  à  la  gloire  de  sa  fermeté  &  à 
l'asseurance  parfaide  de  son  amitié,  de  laquelle, 

depuis  cestc  heure  là  en  avant,  sans  empesche- 
ment  ne  fascherie  il  eut  la  fruition  telle  qu'il  la 
pouvoit  désirer. 

«  Je  vous  prie,  mes  Dames,  trouvez  moy  une  femme 
qui  ait  esté  si  ferme,  si  patiente  &  si  loyale  en  amour 
que  cest  homme  cy  a  esté.  Ceuk  qui  ont  expérimenté 
telles  tentations  trouvent  celles  que  l'on  paind  en  saind 
Anthoine  bien  petites  au  pris  :  car  qui  peut  estre  chaste 
&  patient  avccq  la  beaulté ,  l'amour,  le  temps  &  le  loi- 
sir des  femmes,  sera  assez  vertueux  pour  vaincre  tous 
les  Diables. 

—  C'est  dommaige,  »  dist  Oisille ,  «  qu'il  ne  s'a- 
dressa à  une  femme  aussi  vertueuse  que  luy,  car  ce 
eust  esté  la  plus  parfaide,  la  plus  honneste  amour 
dont  l'on  oyt  jamais  parler. 

—  Mais,  je  vous  prie,  »  dist  Geburon,  «  dides 
lequel  tour  vous  trouvez  le  plus  difficile  des  deux  ? 

—  Il  me  semble,  «  dist  Parlamente,  «  que  c'est  le 
dernier,  car  le  despit  est  la  plus  forte  tentation  de 
toutes  les  autres  ». 

Longarine  dist  qu'elle  pensoit  que  le  premier  fust  le 
plus  mauvais  à  faire,  car  il  falloit  qu'il  vainquist  l'A- 
mour &  soy  mesmes  pour  tenir  sa  promesse. 

a  Vous  en  parlez  bien  à  voz  aises,  »  dit  Simontault, 
«  mais  nous,  qui  sçavons  que  la  chose  vault,  en  dcb- 
vons  dire  notre  opinion.  Quand  est  de  moy,  je  l'estime 
à  la  première  fois  sot  &  à  la  dernière  fol ,  car  je  croy 
que,  en  tenant  promesse  à  sa  Dame,  elle  avoit  autant 
ou  plus  de  peine  que  luy.  Elle  ne  luy  faisoit  faire  ce 
serment  sinon  pour  se  faindre  plus  femme  de  bien 

qu'elle  n'estoit ,  §e  tenant  seure  que  une  forte  amour 
ne  se  peut  lier  ny  par  commandement,  ne  par  serment, 
ne  par  chose  qui  soit  au  monde,  mais  elle  vouloit 
faindre  son  vice  si  vertueux  qu'il  ne  pouvoit  estre 
gaingné  que  par  vertuz  heroïcques.  Et  la  seconde 
fois  il  se  montra  fol  de  laisser  celle  qui  l'aimoit  &  va- 
loit  mieulx  que  celle  où  il  avoit  serment  au  contraire, 
&  si  avoit  bonne  excuse  sur  le  despit  de  quoy  il  estoit 
plein  ». 

Dagoucin  le  reprint  disant  qu'il  estoit  de  contraire 
opinion  &  que  à  la  première  fois  il  se  montra  ferme, 
patient  &  véritable,  &  à  la  seconde  loyal  &  parfaid  en 
amitié. 

•^  Et  que  sçavons-nous,  »  dist  Saftredent,  s'il  estoit 
de  ceulx  qu'un  chapitre  nomme  de  frîgidis  &  malejî- 
ciaiis?  Mais,  si  Hircan  eût  voulu  parfaire  sa  louange, 
il  nous  debvoit  compter  comme  il  fut  gentil  compai- 
gnon  quand  il  eut  ce  qu'il  demandoit,  &  à  l'heure 
pourrions  juger  si  sa  vertu  ou  impuissance  le  feit 
estre  si  saige  ». 

—  Vous  pouvez  bien  penser,  »  dist  Hircan,  «  que, 
s'il  le  m'eust  did,  je  ne  l'eusse  non  plus  celé  que  le 
demeurant  ;  mais,  à  veoir  sa  personne  &  congnoistre 
sa  complexion,  je  l'estimeray  tousjours  avoir  été  con- 
duid  plustost  de  la  force  d'amour  que  de  nulle  impuis- 
sance ou  froideur. 

—  Or,  s'il  estoit  tel  que  vous  dides,  »  dist  Simon- 
tault,  «  il  debvoit  rompre  son  serment,  car,  si  elle  se 
fust  courroucée  pour  si  peu,  elle  eust  esté  legièrement 
appaisée. 

—  Mais,  »  dist  Ennasuittç,  «  peut  estre  qu'à  l'heure 
elle  ne  l'eust  pas  voulu. 

—  Et  puis,  »  dit  SafFredent,  «  n'estoit-il  pas  assez 
fort  pour  la  forcer,  puis  qu'elle  lui  avoit  baillé  camp  ? 

—  Sainéle  Marie,  »  dist  Nomerfide,  «  comme  vous 
y  allez  !  Est  ce  la  façon  d'acquérir  la  grâce  d'une  qu'on 
estime  honneste  &  saige  ? 

—  Il  me  semble,  »  dist  Saffredent,  «  que  l'on  ne 
sauroit  fiiire  plus  d'honneur  à  une  femme,  de  qui  l'on 
désire  telles  choses,  que  de  la  prendre  par  force,  car  il 
n'y  a  si  petite  Damoiselle  qui  ne  veuille  cstre  bien 
longtemps  priée.  Et  d'autres  cncores  à  qui  il  fault  don- 
ner beaucoup  de  présens  avant  que  de  les  gaigner; 
d'autres  qui  sont  si  sottes  que  par  moyens  &  finesses 
on  ne  les  peut  avoir  &  gaigner,  &  envers  celles-là  ne  fault 
penser  que  à  chercher  les  moyens.  Mais,  quand  on  a 
affaire  à  une  si  saige  qu'on  ne  la  peut  tromper,  &  si 
bonne  qu'on  ne  la  peut  gaigner  ni  par  paroles  ny  pré- 
sens, n'est-ce  pas  raison  de  chercher  tous  les  moyens 
que  l'on  peut  pour  en  avoir  la  vidoire  ?  Et,  quand  vous 
oyez  dire  que  ung  homme  a  prins  une  femme  par 
force,  croyez  que  ceste  femme  là  luy  a  osté  l'espé- 
rance de  tous  autres  moyens,  &  n'estimez  moins 
l'homme  qui  a  mis  en  dangier  sa  vie  pour  donner  lieu 
à  son  amour  ». 

Geburon,  se  prenant  à  rire,  dist  :  «  J'ay  aultres  fois 
veu  assiéger  des  places  &  prendre  par  force,  pource 
qu'il  n'estoit  possible  de  faire  parler  par  argent  ne  par 
menaces  ceux  qui  les  gardoient,  car  on  did  que  place 
qui  parlamente  est  demy  gaignée. 

—  Il  vous  semble ,  a  dist  Ennasuitte ,  «  que  toutes 
les  amours  du  monde  soient  fondées  sur  ces  follies, 
mais  il  y  en  a  qui  ont  aymé  &  longuement  persévéré 
de  qui  l'intention  n'a  point  esté  telle. 

—  Si  vous  en  sçavez  une  histoire,  »  dist  Hircan, 
a  je  vous  donne  ma  place  pour  la  dire, 

—  Je  la  sçay,  »  dist  Ennasuitte,   «  &  je  la  diray 
très  voluntiers  : 

Paulytie,  voyant  qu'un  Gentil  honwie  qu'elle  n'aymoit  moins  que 
luy  elle,  pour  les  défenses  à  luy  faiéles  de  ne  parler  jamais  à 
elle,  s'estoit  allé  rendre  Religieus  en  l'Observance,  entra  en  la 
Religion  de  Sainile-Claire,  où  elle  fut  reçeue  &  voylée,  mettant 
à  exécution  le  désir  qu'elle  avait  eu  de  rendre  la  fin  de  l'aniytié 
du  Gentil  homme  &  d'elle  semblable  en  habit,  état  &  forme  de 
vivre. 


lU  temps  du  Marquis  de  Mantoue,  qui 
avoit  espousé  la  seur  du  Duc  de  Ferrare, 
y  avoit  en  la  Maison  de  la  Duchesse  une 
Damoiselle,  nommée  Pauline,  laquelle 
estoit  tant  aymée  d'un  Gentil  homme,  serviteur 
du  Marquis,  que  la  grandeur  de  son  amour  faisoit 
esmervciller  tout  le  monde,  vcu  qu'il  estoit  pauvre 
&  tant  gentil  compaignon  qu'il  debvoit  chercher, 
pour  l'amour  que  luy  portoit  son  maistre,  quelque 
femme  riche  ;  mais  il  luy  sembloit  que  tout  le  tré- 

Hr/./.  ;/.  1) 


114  ^J*    JOURNÉE 

sor  du  monde  estoit  en  Pauline,  lequel  en  l'espou- 
sant  il  cuidoit  posséder. 

La  Marquise,  désirant  que  par  sa  faveur  Pauline 
fust  mariée  plus  richement,  l'en  degoustoit  le  plus 
qu'il  luy  estoit  possible  &  les  empeschoit  souvent 
de  parler  ensemble,  leur  remonstrant  que,  si  le 
mariaige  se  faisoit,  ils  seroient  les  plus  pauvres  & 
misérables  de  toute  l'Italie  ;  mais  ceste  raison  ne 
pouvoit  entrer  en  l'entendement  du  Gentil  homme. 
PauHne  de  son  costé  dissimuloit  le  mieulx  qu'elle 
pouvoit  son  amitié;  toutesfois  elle  n'en  pensoit  pas 
moins. 

Ceste  amitié  dura  longuement,  avecq  ceste  es- 
pérance que  le  temps  leur  apporteroit  quelque 
meilleure  fortune,  durant  lequel  vint  une  guerre, 
où  ce  Gentil  homme  fut  prins  prisonnier  avec 
ung  François,  qui  n'estoit  moins  amoureux  en 
France  que  luy  en  Italie.  Et,  quand  ils  se  trouvè- 
rent compaignons  de  leurs  fortunes,  ils  commen- 
cèrent à  descouvrir  leurs  secretz  l'un  à  l'aultre.  Et 
confessa  le  François  que  son  cueur  estoit,  ainsi 
que  le  sien,  prisonnier,  sans  luy  nommer  le  heu; 
mais,  pour  estre  tous  deux  au  service  du  marquis 
de  Mantoue,  sçavoit  bien  ce  Gentil  homme  Fran- 
çois que  son  compaignon  aimoit  Pauline,  &,  pour 
l'amitié  qu'il  avoit  en  son  bien  &  profid,  luy  con- 
seilloit  d'en  oster  sa  fantaisie.  Ce  que  le  Gentil 
homme  Italien  juroit  n'estre  en  sa  puissance  & 

que,  si  le  Marquis  de  Mantouc,  pour  récompense 
de  sa  prison  &  des  bons  services  qu'il  luy  avait 
faiiîls,  ne  luy  donnoit  s'amic,  il  s'en  iroit  rendre 
Cordelier  &  ne  scrviroit  jamais  maistre  que  Dieu, 
ce  que  son  compaignon  ne  pouvoit  croire ,  ne 
voyant  en  luy  ung  seul  signe  de  la  religion  que  la 
dévotion  qu'il  avoit  en  Pauline. 

Au  bout  de  neuf  moys  fut  délivré  le  Gentil 
homme  François,  &  par  sa  bonne  diligence  feit 
tant  qu'il  meist  son  compaignon  en  liberté,  &  pour- 
chassa le  plus  qu'il  luy  fut  possible,  envers  le  Mar- 
quis &  la  Marquise,  le  mariaige  de  Pauline.  Mais 
il  n'y  put  advenir  ny  rien  gaigncr,  luy  mettant  de- 
vant les  oeilz  la  pauvreté  où  il  leur  faudroit  tous 
deux  vivre  &  aussi  que  de  tous  costez  les  parens 
n'en  estoient  d'opinion,  &  luy  défendirent  qu'il 
n'eust  plus  à  parler  à  elle,  à  fin  que  ceste  fantaisie 
s'en  peust  aller  par  l'absence  &  impossibilité. 
■  Et,  quand  il  veid  qu'il  estoit  contrainâ:  d'obéir, 
demanda  congié  à  la  Marquise  de  dire  adieu  à  Pau- 
line, &puis  que  jamais  il  ne  parleroit  à  elle,  ce  qui 
luy  fut  accordé,  &  à  l'heure  il  commença  à  luy  dire  : 

«  Puis  qu'ainsi  est,  Pauline,  que  le  Ciel  &  la 
Terre  sont  contre  nous,  non  seulement  pour  nous 
cmpescher  de  nous  marier  ensemble,  mais,  qui 
plus  est,  pour  nous  oster  la  veue  &  la  parole,  dont 
nostre  maistre  &  maistresse  nous  ont  faid  si  rigou- 
reux commandement  qu'ils  se  peuvent  bien  vanter 

que  en  une  parole  ils  ont  blessé  deux  cueurs  dont 
les  corps  ne  sçauroient  plus  faire  que  languir, 
monstrans  bien  par  cest  effed  que  oncques  amour 
ne  pitié  n'entrèrent  en  leur  estomac.  Je  sçay  bien 
que  leur  fin  est  de  nous  marier  chascun  bien  &  ri- 
chement, car  ils  ignorent  que  la  vraye  richesse 
gist  au  contentement;  mais  si  m'ont  ils  faid  tant 
de  mal  &  de  desplaisir  qu'il  est  impossible  que  ja- 
mais de  bon  cueur  je  leur  puisse  faire  service.  Je 
croy  bien  que,  si  jamais  je  n'eusse  parlé  de  ma- 
riage, ils  ne  sont  pas  si  scrupuleux  qu'ils  ne  m'eus- 
sent assez  laissé  parler  à  vous,  vous  asseurant  que 
j'aimerois  mieulx  mourir  que  changer  mon  opi- 
nion en  pire,  après  vous  avoir  aymé  d'une  amour 
si  honneste  &  vertueuse  &  pourchassé  envers  vous 
ce  que  je  vouldrois  défendre  envers  tous.  Et  pour 
ce  qu'en  vous  voyant  je  ne  sçaurois  porter  ceste 
dure  pénitence,  &  que  en  ne  vous  voyant  mon 
cueur,  qui  ne  peut  demeurer  vuide,  se  rempliroit 
de  quelque  desespoir  dont  la  fin  seroit  malheu- 
reuse, je  me  suis  délibéré  &  dès  long  temps  de  me 
mettre  en  Religion,  non  que  je  sçaiche  très  bien 
qu'en  tous  estats  l'homme  se  peut  saulver,  mais, 
pour  avoir  plus  de  loisir  de  contempler  la  bonté 
Divine,  laquelle,  j'espère,  aura  pitié  des  fautes  de 
ma  jeunesse  &  changera  mon  cueur  pour  autant 
aimer  les  choses  spirituelles  qu'il  a  faiét  les  tem- 
porelles. Et,  si  Dieu  me  faid  la  grâce  de  pouvoir 

gaingncr  la  sienne,  mon  labeur  sera  incessamment 
employé  h  prier  Dieu  pour  vous,  vous  suppliant, 
par  cest  amour  tant  ferme  &  loyale  qui  a  esté  en- 
tre noux  deux,  avoir  mémoire  de  moy  en  voz  orai- 
sons &  prier  Nostre  Seigneur  qu'il  me  donne  au- 
tant de  constance  en  ne  vous  voyant  poind  qu'il 
m'a  donné  de  contentement  en  vous  regardant. 
Et,  pour  ce  que  j'ay  toute  ma  vie  espéré  avoir  de  vous 
par  mariaige  ce  que  l'honneur  &  la  conscience 
permettent,  je  me  suis  contenté  d'espérance.  Mais, 
maintenant  que  je  la  perds  &  que  je  ne  puis  jamais 
avoir  de  vous  le  traidement  qui  appartient  à  un 
mary,  au  moins,  pour  dire  adieu,  je  vous  supplie 
me  traider  en  frère  &  que  je  vous  puisse  baiser.  » 

La  pauvre  Pauline,  qui  tousjours  luy  avoit  esté 
assez  rigoureuse,  congnoissant  l'extrémité  de  sa 
douleur  &  l'honnesteté  de  sa  requeste  que  en  tel 
desespoir  se  contentoit  d'une  chose  si  raisonnable, 
sans  luy  respondre  aultrc  chose,  lu)'  va  jefter  le 
bras  au  col ,  pleurant  avecq  une  si  grande  véhé- 
mence que  la  parole,  la  voix  &  la  force  luy  défail- 
lirent &  se  laissa  tumber  entre  ses  bras  esvanouye, 
dont  la  pitié  qu'il  en  eut ,  avecq  l'amour  &  la  tris- 
tesse, luy  en  fcirent  faire  autant,  tant  que  l'une  de 
ses  compaignes,  les  voyant  tumber  l'un  d'un  costé 
&  l'autre  de  l'autre,  appella  du  secours  qui,  à  force 
de  remèdes,  les  feit  revenir. 

Alors  Pauline,  qui  avoit  désiré  de  dissimuler 

.son  affedion,  fut  honteuse  quand  elle  s'apperçeut 
qu'elle  l'avoit  monstrée  si  véhémente.  Toutesfois 
la  pitié  du  pauvre  Gentil  homme  servit  à  elle  de 
juste  excuse  &,  ne  pouvant  plus  porter  ceste  pa- 
role de  dire  Adieu  pour  jamais,  s'en  alla  vistement, 
le  cueur  &  les  dents  si  serrez  qu'en  entrant  dans 
son  logis,  comme  un  corps  sans  esprit,  se  laissa 
tumber  sur  son  lia:  &  passa  la  nuid  en  si  piteuses 
lamentations  que  ses  serviteurs  pensoient  qu'il 
eust  perdu  tous  ses  parens  &  amis  &  tout  ce  qu'il 
pouvoit  avoir  de  biens  sur  la  terre. 

Le  matin,  se  recommanda  à  Nostre  Seigneur 
&,  après  qu'il  eut  departy  à  ses  serviteurs  le  peu 
de  bien  qu'il  avoit  &  prins  avec  luy  quelque  somme 
d'argent,  défendit  à  ses  gens  de  le  suyvre ,  &  s'en 
alla  tout  seul  à  la  Religion  de  l'Observance  de- 
mander l'habit,  délibéré  de  jamais  n'en  partir. 

Le  Gardien,  qui  autresfois  l'avoit  veu,  pensa 
au  commencement  que  ce  fust  mocquerie  ou  songe, 
car  il  n'y  avoit  en  tout  le  pays  Gentil  homme  qui 
moins  que  luy  eust  grâce  ou  condition  de  Corde- 
lier,  pour  ce  qu'il  avoit  en  luy  toutes  les  bonnes 
&  honnestes  vertus  que  l'on  eust  sçeu  désirer  en 
ung  Gentil  homme.  Mais,  après  avoir  entendu  ses 
paroles  &  veu  ses  larmes  coulans  sur  sa  face 
comme  ruisseaulx,  ignorant  d'ont  en  venoit  la 
source,  le  reçeut  humainement.  Et  bien  tost  après, 
voyant  sa  persévérance,  luy  bailla  l'habit  qu'il  re- 

çeut  dévotement,  dont  furent  advertiz  le  Marquis 
&  la  Marquise,  qui  le  trouvèrent  si  estrange  que  h 
peine  le  pou  voient  ils  croire. 

Pauline,  pour  ne  se  monstrer  subjede  à  nulle 
amour,  dissimula  le  mieulx  qu'il  luy  fut  possible  le 
regret  qu'elle  avoit  de  luy,  en  sorte  que  chascun 
disoit  qu'elle  avoit  bien  tost  oublié  la  grande  af- 
fedion  de  son  loyal  serviteur.  Et  ainsi  passa  cinq 
ou  six  mois  sans  en  faire  autre  demonstrance.  Du- 
rant lequel  temps  luy  fut  par  quelque  Religieux 
monstrée  une  chanson  que  son  serviteur  avoit 
composée  ung  peu  après  qu'il  eut  prins  l'habit, 
de  laquelle  le  chant  est  italien  &  assez  commun, 
mais  j'en  ay  voulu  traduire  les  mots  en  françois  le 
plus  près  qu'il  m'a  esté  possible,  &  sont  tels  : 

Que  dira  elle, 
Que  fera  elle 
Quand  me  verra  de  ses  yeulx 
Religieux? 

Las  !  la  pauvrette, 

Toute  seullette, 
Sans  parler  longtemps  sera  ; 

Eschcvclée, 

Desconsolée, 
L'estrange  cas  pensera. 
Son  penser  par  avanture 
En  monastère  &  closture 
A  la  fin  la  conduira. 

Que  dira  elle,  &c? 

Que  diront  ceulx 
Qui  de  nous  deux 
Ont  l'amour  &  bien  privé, 
Voyans  qu'amour 
Par  un  tel  tour 
Plus  parfaid  ont  approuvé? 
Regardans  ma  conscience, 
Ils  en  auront  repentance, 
Et  chacun  d'eulx  en  pleurera. 

Qiie  dira  elle,  &c? 


Et  s'ils  venoient. 

Et  nous  tenoient 
Propos  pour  nous  divertir, 

Nous  leur  dirons 

Que  nous  mourrons 
Icy,  sans  jamais  partir. 
Puis  que  leur  rigueur  rebelle 
Nous  feit  prendre  robbe  telle, 
Nul  de  nous  ne  la  lairra. 

Que  dira  elle,  &c? 

Et,  si  prier 

De  marier 
Nous  viennent,  pour  nous  tenter, 

En  nous  disant 
.  L'estat  plaisant 
Qui  nous  pourroit  contenter, 
Nous  respondrons  que  nostre  ame 
Est  de  Dieu  amie  &  femme. 
Qui  poinft  ne  la  changera. 

Que  dira  elle,  &c? 

O  amour  forte, 

Qui  ceste  porte 
Par  regret  m'as  faiâ  passer, 

Fais  qu'en  ce  lieu 

De  prier  Dieu 
Je  ne  me  puisse  lasser. 
Car  nostre  amour  mutuelle 
Sera  tant  spirituelle 
Que  Dieu  s'en  contentera. 

Que  dira  elle,  &c? 

Laissons  les  biens, 

Qui  sont  lyens 
Plus  durs  :\  rompre  que  fer; 

Quittons  la  gloire. 

Qui  l'ame  noire 
Par  Orgueil  meine  en  Enfer. 
Fuyons  la  concupiscence; 
Prenons  la  chaste  innocence 
Que  Jésus  nous  donnera. 

Que  dira  elle,  &c? 

Viens  donq,  amie; 

Ne  tarde  mie 
Après  ton  parfaid  amy; 

Ne  crains  à  prendre 

L'habit  de  cendre, 
Fuyant  ce  monde  ennemy. 
Car  d'amitié  vive  &  forte 
De  sa  cendre  fault  que  sorte 
Le  phœnix,  qui  durera. 

Que  dira  elle,  &c? 
Hepf.  II.  jt 

Ainsi  qu'au  monde 
Fut  pure  &  munde 
Nostre  parfaide  amitié, 
Dedans  le  cloistre 
Pourra  paroistre 
Plus  grande  de  la  moiâié, 
Car  amour  loyal  &  ferme, 
Qui  n'a  jamais  fin  ne  terme, 
Droid  au  Ciel  nous  conduira. 

Que  dira  elle,  &c? 


Quand  elle  eut  bien  au  long  leu  ceste  chanson, 
estant  à  part  en  une  chappelle,  se  meist  si  fort  à 
pleurer  qu'elle  arrousa  tout  le  papier  de  larmes. 
Et,  n'eust  esté  la  crainde  qu'elle  avoit  de  se  mons- 
trer  plus  afFedionnée  qu'il  n'appartient,  n'eust 
failly  de  s'en  aller  incontinent  mettre  en  quelque 
hermitaige,  sans  jamais  veoir  créature  du  monde; 
mais  la  prudence  qui  estoit  en  elle  la  contraingnit 
encores  pour  quelque  temps  dissimuler.  Et,  com- 
bien  qu'elle  eust  prins  resolution  de  laisser  entiè- 
rement le  monde,  si  faingnit  elle  tout  le  contraire 
&  changeoit  si  fort  son  visaige  qu'estant  en  com- 
paignie  ne  ressembloit  de  rien  à  elle  mesme.  Elle 
porta  en  son  cueur  ceste  délibération  couverte 
cinq  ou  six  mois,  se  monstrant  plus  joyeuse  qu'elle 
n'avoit  de  coustume. 

Mais  ung  jour  alla  avec  sa  Maistresse  à  l'Obser- 
vance oyr  la  grand  messe  &,  ainsi  que  le  Prestre, 

Diacre  &  Soubz-diacre  sailloient  du  revestiaire 
pour  venir  au  grand  autel,  son  pauvre  serviteur, 
qui  encores  n'avoit  parfaiâ:  l'an  de  sa  probation, 
servoit  d'Acolitc,  portoit  les  deux  canettes  en  ses 
deux  mains,  couvertes  d'une  toUe  de  soye,  &  ve- 
noit  le  premier  ayant  les  oeilz  contre  terre.  Quand 
Pauline  le  veid  en  tel  habillement,  où  sa  beaulté 
&:  grâce  estoient  plus  tost  augmentées  que  dimi- 
nuées, fut  si  esmeue  &  troublée  que,  pour  couvrir 
la  cause  de  la  couleur  qui  luy  venoit  au  visaige, 
se  print  à  tousser.  Et  son  pauvre  serviteur,  qui 
entendoit  mieulx  ce  son  là  que  celuy  des  cloches 
de  son  monastère ,  n'osa  tourner  sa  teste,  mais  en 
passant  devant  elle  ne  peust  garder  ses  oeilz  qu'ils 
ne  prinssent  le  chemin  que  si  long  temps  ils  avoient 
tenu  &,  en  regardant  piteusement  Pauline,  fut  si 
saisy  du  feu,  qu'il  pensoit  quasy  esteint,  qu'en  le 
voulant  plus  couvrir  qu'il  ne  pouvoit,  tumba  tout 
de  son  hault  à  terre  devant  elle.  Et  la  crainde 
qu'il  eut  que  la  cause  en  fust  congneue  luy  feit  dire 
que  c'estoit  le  pavé  de  l'église  qui  estoit  rompu  en 
cest  endroid. 

Quand  Pauline  congneut  que  le  changement 
d'habit  ne  luy  avoit  pas  changé  le  cueur  &  qu'il 
y  avoit  si  long  temps  qu'il  s' estoit  rendu  que  cha- 
cun pensoit  qu'elle  l'eust  oublié,  se  délibéra  de 
mettre  à  exécution  le  désir  qu'elle  avoit  eu  de 
rendre  la  fin  de  leur  amitié  semblable  en  habit. 

estât  &  forme  de  vivre,  comme  elle  avoit  esté  vi- 
vant en  une  Maison  soubs  pareil  Maistre  &  Mais- 
tresse.  Et,  pour  ce  que  elle  avoit  plus  de  quatre 
mois  auparavant  donné  ordre  à  tout  ce  qui  luy  es- 
toit  nécessaire  poyr  entrer  en  Religion,  ung  matin 
demanda  congé  à  la  Marquise  d'aller  ouyr  la  messe 
à  Sainde-Claire ,  ce  qu'elle  luy  donna,  ignorant 
pourquoy  elle  le  demandoit.  Et  en  passent  devant 
les  Cordeliers  pria  le  Gardien  de  luy  faire  venir  son 
serviteur,  qu'elle  appelloit  son  parent,  &,  quand 
elle  le  veid  en  une  chapelle  à  part,  luy  dist  : 

«  Si  mon  honneur  eust  permis  qu'aussi  tost  que 
vous  je  me  fusse  osé  mettre  en  Religion,  je  n'eusse 
tant  attendu  ;  mais ,  ayant  rompu  par  ma  patience 
les  opinions  de  ceux  qui  plus  tost  jugent  mal  que 
bien,  je  suis  déhbérée  de  prendre  Testât,  la  robbe 
&  la  vie  telle  que  je  voy  la  vostre,  sans  m' enqué- 
rir quel  il  y  faid.  Car,  si  vous  y  avez  du  bien,  j'en 
auray  ma  part,  &,  si  vous  y  recepvez  du  mal,  je  n'en 
veulx  estre  exempte  ;  car  par  tel  chemin  que  vous 
irez  en  Paradis  je  vous  veulx  suivre,  estant  asseu- 
rée  que  celuy  qui  est  le  vray,  parfaid  &  digne 
d'estre  nommé  Amour,  nous  a  tirez  à  son  service 
par  une  amitié  honneste  &  raisonnable ,  laquelle 
il  convertira  par  son  Saind  Esperit  du  tout  en  luy, 
vous  priant  que  vous  &  moy  oblyons  le  corps, 
qui  périt  &  tient  du  vieil  Adam,  pour  recepvoir  & 
revestir  celuy  de  nostre  espoux  Jésus  Christ.  » 

Ce' serviteur  Religieux  fut  tant  aise  &  tant  con- 
tent d'ouyr  sa  saindc  voluntè  qu'en  plorant  de 
joye  luy  fortifia  son  opinion  le  plus  qu'il  luy  fut 
possible,  luy  disant  que,  puis  qu'il  ne  pouvoit  plus 
avoir  d'elle  au  monde  autre  chose  que  la  parole, 
il  se  tenoit  bien  heureux  d'estre  en  lieu  où  il  au- 
roit  tousjours  moyen  de  la  recevoir,  &  qu'elle 
seroit  telle  que  l'un  &  l'aultrc  n'en  pourroit  que 
mieulx  valoir,  vivans  en  un  estât  d'un  amour, 
d'un  cueur  &  d'un  esprit  tirez  de  la  bonté  de  Dieu, 
lequel  il  supplioit  les  tenir  en  sa  main  en  laquelle 
nul  ne  peut  périr.  Et,  en  ce  disant  &  plorant  d'a- 
mour &  de  joye,  luy  baisa  les  mains,  mais  elle 
abbaissa  son  visaige  jusques  à  la  main,  &  se 
donnèrent  par  vraye  charité  le  saind  baiser  de 
diledion. 

Et  en  ce  contentement  se  partit  Pauline ,  &  en- 
tra en  la  Religion  de  Sainde-Claire,  où  elle  fut  re- 
çeue  &  voilée,  ce  que  après  elle  feit  entendre  à 
Madame  la  Marquise ,  qui  en  fut  tant  esbahie 
qu'elle  ne  le  pouvoit  croire ,  mais  s'en  alla  le  len- 
demain au  monastère  pour  la  veoir  &  s'efforcer  de 
la  divertir  de  son  propos.  A  quoy  Pauline  luy  feit 
response  que,  si  elle  avoit  eu  puissance  de  luy  os- 
ter  ung  mary  de  chair,  l'homme  du  monde  qu'elle 
avoit  le  plus  aymé ,  elle  s'en  debvoit  contenter, 
sans  chercher  de  la  vouloir  séparer  de  celuy  qui 
estoit  immortel  &  invisible,  car  il  n'estoit  pas  en 

sa  puissance  ni  de  toutes  les  créatures  du  monde. 

La  Marquise ,  voyant  son  bon  vouloir,  la  baisa , 
la  laissant  non  sans  grand  regret. 

Et  depuis  vesquirent  Pauline  &  son  serviteur  si 
saindement  &  dévotement  en  leur  Observance, 
que  l'on  ne  doibt  doubter  que  celuy  duquel  la  fin 
de  la  loy  est  charité  ne  leur  dist  à  la  fin  de  leur 
vie,  comme  à  la  Magdelaine,  que  leurs  péchez 
leur  estoient  pardonnez  veu  qu'ils  avoient  beau- 
coup aymé,  &  qu'il  ne  les  retirast  en  paix  au  lieu 
où  la  récompense  passe  touz  les  mérites  des 
hommes. 

«  Vous  ne  pouvez  icy  nier,  mes  Dames,  que  l'amour 
de  l'homme  ne  se  soyt  monstrée  la  plus  grande;  mais 
elle  luy  fut  si  bien  rendue  que  je  voudrois  que  tous 
ceux  qui  s'en  meslent  fussent  autant  recompensez. 

—  Il  y  auroit  doncques,  »  dist  Hircan,  «  plus  de 
fols  &  de  folles  declairez  qu'il  n'y  en  eut  oncques  ? 

—  Appelez  vous  foUie,  »  dist  Oisille,  «  d'aymer 
honnestement  en  la  jeunesse,  &  puis  de  convertir  cest 
amour  du  tout  à  Dieu  ?  » 

Hircan  en  riant  luy  respondit  :  «  Si  mélancolie  & 
desespoir  sont  louables,  je  diray  que  Pauline  &  son 
serviteur  sont  bien  dignes  d'estre  louez. 

—  Si  est  ce,  »  dist  Geburon,  «  que  Dieu  a  plusieurs 
moyens  de  nous  tirer  à  luy,  dont  les  commencemens 
semblent  estre  maulvais,  mais  la  fin  en  est  bonne. 

—  Encores  ay  je  une  opinion,  »  dist  Parlamente, 
«  que  jamais  homme  n'aymera  parfaidement  Dieu 

qu'il  n'ait  parfaitement  aymé  quelque  créature  en  ce 
monde. 

—  Qu'appelez-vous  parfaitement  aimer?  »  dit  Saf- 
fredent.  «  Estimez  vous  parfaids  amans  ceulx  qui  sont 
transiz  &  qui  adorent  les  Dames  de  loing,  sans  oser 
monstrer  leur  volunté  ? 

—  J'appelle  parfaids  amants,  »  luy  respondit  Par- 
lamente,  «  ceulx  qui  cherchent  en  ce  qu'ils  aiment 
quelque  perfedion,  soit  beaulté,  bonté  ou  bonne 
grâce,  tous] ours  tendans  à  la  vertu,  &  qui  ont  le 
cueur  si  hault  &  si  honnestc  qu'ils  ne  veulent,  pour 
mourir,  mettre  leur  fin  aux  choses  basses  que  l'hon- 
neur &  la  conscience  réprouvent  ;  car  l'ame ,  qui  n'est 
créée  que  pour  retourner  à  son  souverain  bien,  ne 
faid,  tant  qu'elle  est  dedans  ce  corps,  que  désirer  d'y 
parvenir.  Mais,  à  cause  que  les  sens,  par  lesquels 
elle  en  peut  avoir  nouvelles,  sont  obscurs  &  charnels 
par  le  péché  du  premier  père,  ne  lui  peuvent  monstrer 
que  les  choses  visibles  approchantes  de  la  perfedion 
après  quoy  l'ame  court,  cuidans  trouver  en  une  beaulté 
extérieure,  en  une  grâce  visible  &  aux  vertuz  morales, 
la  souveraine  beaulté,  grâce  &  vertu.  Mais,  quand  elle 
les  a  cherchez  &  expérimentez  &  elle  n'y  trouve  point 
celuy  qu'elle  ayme,  elle  passe  oultre,  ainsi  que  l'en- 
fant, selon  sa  petitesse,  ayme  les  poupines  &  aultres 
petites  choses,  les  plus  belles  que  son  oeil  peut  veoir, 
&  estime  richesse  d'assembler  des  petites  pierres, 
mais  en  croissant  aime  les  poupines  vives  &  amasse 
les  biens  nécessaires  pour  la  vie  humaine.  Mais,  quand 
il  congnoist  par  plus  grande  expérience  que  es  choses 
territoires  n'y  a  perfedion  ne  félicité,  désire  chercher 
le  fadeur  &  la  source  d'icelle.  Toutes  fois,  si  Dieu  ne 

lui  ouvre  l'oeil  de  Foy,  serait  en  danger  de  devenir 
d'un  ignorant  ung  infidèle  philosophe,  car  Foy  seule- 
ment peut  monstrer  &  faire  recevoir  le  bien,  que 
l'homme  charnel  &  animal  ne  peut  entendre. 

—  Ne  voyez  vous  pas  bien,  »  dist  Longarine,  «  que 
la  terre  non  cultivée  portant  beaucoup  d'herbes  & 
d'arbres,  combien  qu'ils  soient  inutiles,  est  désirée 
pour  l'espérance  qu'elle  apportera  bon  fruid  quand  il 
y  sera  semé  ;  aussi  le  cueur  de  l'homme,  qui  n'a  nul  sen- 
timent d'amour  aux  choses  visibles,  ne  viendra  jamais 
à  l'amour  de  Dieu  par  la  semence  de  sa  parole,  car  la 
terre  de  son  cueur  est  stérile,  fi-oide  &  damnée. 

—  Voilà  pourquoy,  »  dist  SafFredent,  «  la  plus  part 
des  Docteurs  ne  sont  spirituels,  car  ils  n'aymeront 
jamais  que  le  bon  vin  &  chamberiéres  laides  &  ordes, 
sans  expérimenter  que  c'est  d'aymer  dames  honnestes. 

—  Si  je  sçavois  bien  parler  latin,  »  dist  Simontault, 
«  je  vous  allégueroye  que  sainft  Jehan  did  que  ccluy 
qui  n'ayme  son  frère  qu'il  veoit,  comment  aimera  il 
Dieu  qu'il  ne  veoit  poinâ?  car  par  les  choses  visibles  on 
est  tiré  à  l'amour  des  invisibles. 

—  Mais,  »  dist  Ennasuitte,  «  qui  s  est  ille,  &  lauda- 
bimus  eum,  ainsi  parfaid  que  vous  le  dides  ? 

—  Il  y  en  a,  »  respondit  Dagoucin,  qui  ayment  si 
fort  &  si  parfaidement  qu'ils  aymeroient  autant  mourir 
que  de  sentir^  ung  désir  contre  l'honneur  &  la  con- 
science de  leur  Maîtresse,  &  si  ne  veuUent  qu'elles  ne 
autres  s'en  apperçoivent. 

—  Ceux-là,  »  dist  SafFredent,  «  sont  de  la  nature  de 
la  camalercite ,  qui  vit  de  l'aer,  car  il  n'y  a  homme  au 
monde  qui  ne  désire  declairer  son  amour  &  de  sçavoir 
estre  aymé,  &  si  croy  qu'il  n'est  si  forte  fiebvre  d'ami- 

tié  qui  soubdain  ne  passe  quand  on  congnoist  le  con- 
traire. Quant  à  moy,  j'en  ay  vcu  des  miracles  évi- 
dcntz. 

—  Je  vous  prie,  »  dist  Ennasuitte,  «  prenez  ma 
place,  &  nous  racomptez  de  quelqu'un  qui  soit  ressus- 
cité de  mort  à  vie  pour  congnoistre  en  sa  Dame  le 
contraire  de  ce  qu'il  desiroit. 

—  Je  crains  tant,  »  dist  SafFredent,  «  de  desplaire 
aux  Dames,  de  qui  j'ay  esté  &  seray  toute  ma  vie  ser- 
viteur, que  sans  exprés  commandement  je  n'eusse  osé 
racompter  leurs  imperfedions  j  mais,  pour  obéir,  je 
n'en  céleray  la  vérité  : 

Lt  sieur  de  Ryant,fort  amoureux  d'une  Dame  veuve,  ayant  connu 
en  elle  le  contraire  de  ce  qu'il  désirait  &  qu'elle  luy  avoit  sou- 
vent persuadé,  se  saisit  si  fort  qu'en  un  instant  le  dépit  eut 
puissance  d'éteindre  le  feu  que  la  longueur  du  tems  ny  l'occasion 
n'avoyeiit  sçeu  amortir. 

u  pays  de  Daulphiné,  y  avoit  un  Gentil 
homme,  nommé  le  Seigneur  de  Riant, 
de  la  Maison  du  Roy  François  premier, 
autant  beau  &  honneste  Gentil  homme 
qu'il  estoit  possible  de  veoir.  Il  fut  longuement 
serviteur  d'une  Dame  vefve,  laquelle  il  aymoit  & 
révéroit  tant,  de  paour  qu'il  avoit  de  perdre  sa 
bonne  grâce,  que  ne  l'osoit  importuner  de  ce  qu'il 
desiroit  le  plus. 

Et  luy,  qui  se  sentoit  beau  &  digne  d'estre  aymé, 
croyoit  fermement  ce  qu'elle  luy  juroit  souvent, 
c'est  qu'elle  l'aimoit  plus  que  tous  les  hommes  du 
monde  &  que ,  si  elle  estoit  contrainte  de  /aire 

quelque  chose  pour  un  Gentil  homme,  ce  seroit 
pour  luy  seuUement  comme  le  plus  parfaid  qu'elle 
avoit  jamais  congneu,  le  priant  de  se  contenter, 
sans  oultre  passer,  de  ceste  honneste  amitié.  Et 
d'aultre  part  l'asseuroit  si  fort  que,  si  elle  con- 
gnoissoit  qu'il  prétendist  davantaige,  sans  se  con- 
tenter de  la  raison,  que  du  tout  il  la  perdroit.  Le 
pauvre  Gentil  homme  non  seullement  se  conten- 
toit,  mais  se  trouvoit  très  heureux  d'avoir  gaingné 
le  cueur  de  celle  où  il  pensoit  tant  d'honnesteté. 

Il  seroit  long  de  vous  racompter  le  discours  de 
son  amitié,  la  longue  fréquentation  qu'il  eut  avecq 
elle,  les  voyages  qu'il  faisoit  pour  la  venir  veoir; 
mais,  pour  venir  à  la  conclusion,  ce  pauvre  martir 
d'un  feu  si  plaisant  que,  plus  on  brusle,  plus  on 
en  veult  brusler,  cherchoit  tous]  ours  le  moyen 
d'augmenter  son  martire. 

Ung  jour  luy  print  fantaisie  d'aller  veoir  en 
poste  celle  qu'il  aymoit  plus  que  luy  mesme  & 
qu'il  estimoit  par  dessus  toutes  les  femmes  du 
monde.  Luy  arrivé  en  sa  maison  demanda  où  elle 
estoit  ;  on  luy  dist  qu'elle  ne  faisoit  que  venir  de 
Vespres  &  estoit  entrée  en  sa  Garenne  pour  para- 
chever son  Service.  Il  descendit  de  cheval  &  s'en 
alla  tout  droit  en  ceste  Garenne  où  elle  estoit,  & 
trouva  ses  femmes  qui  luy  dirent  qu'elle  s'en  al- 
loit  toute  seule  promener  en  une  grande  allée. 

Il  commença  à  plus  que  jamais  espérer  quelque 

bonne  fortune  pour  luy  &,  le  plus  doulcement 
qu'il  peut,  sans  faire  un  seul  bruid,  la  chercha  le 
mieulx  qu'il  luy  fut  possible,  désirant  sur  toutes 
choses  de  la  pouvoir  trouver  seule.  Mais,  quand  il 
fut  près  d'un  pavillon  faid  d'arbres  pliez,  lieu  tant 
beau  &  plaisant  qu'il  n'estoit  possible  de  plus,  en- 
tra soubdainement  là  comme  celuy  à  qui  tardoit 
de  veoir  ce  qu'il  aymoit,  mais  il  trouva  à  son  en- 
trée la  Damoiselle  couchée  dessus  l'herbe  entre  les 
bras  d'un  Palefrenier  de  sa  Maison,  aussi  laid,  ord 
&  infâme  que  de  Riant  estoit  beau,  honneste  & 
aimable. 

Je  n'entreprendz  pas  de  vous  paindre  le  despit 
qu'il  eut,  mais  il  fut  si  grand  qu'il  eut  puissance 
en  ung  moment  d'esteindre  le  feu  que  la  longueur 
du  temps  ni  l'occasion  n'avoient  su  faire,  &,  au- 
tant remply  de  despit  qu'il  avoit  eu  d'amour,  luy 
dist  :  «  Madame,  prou  vous  face.  Aujourd'huy 
par  vostre  meschanceté  congneue  suis  guéry  &  dé- 
livré de  la  continuelle  douleur  dont  honnesteté 
que  j'estimois  en  vous  estoit  l'occasion  »,  &,  sans 
autre  adieu,  s'en  retourna  plus  viste  qu'il  n'es- 
toit  venu. 

La  pauvre  femme  ne  luy  feit  autre  response 
sinon  de  mettre  la  main  devant  son  visaige,  car, 
puis  qu'elle  ne  pouvoit  couvrir  sa  honte,  couvrit 
elle  ses  oeilz  pour  ne  veoir  celuy  qui  la  voyoit  trop 
clairement,  nonobstant  sa  dissimulation. 

Par  quoy,  mes  Dames,  je  vous  supplie,  si  vous  n'a- 
vez la  volunté  d'aymer  parfaidement,  ne  vous  pensez 
poinâ;  dissimuler  à  ung  homme  de  bien  &  luy  faire 
desplaisir,  pour  vostre  gloire,  car  les  hypocrites  sont 
payez  de  leurs  loyers  &  Dieu  favorise  ceux  qui  ayment 
naïfvement. 

—  Vrayment,  »  dist  Oisille,  «  vous  nous  l'avez 
gardé  bonne  pour  la  fin  de  la  Journée,  &,  si  ce  n'estoit 
que  nous  avons  tous  juré  de  dire  vérité,  je  ne  sçaurois 
croire  que  une  femme  de  Testât  dont  elle  estoit  sçeut 
estre  si  meschante  de  l'âme  quant  à  Dieu  &  du  corps, 
laissant  ung  si  honneste  Gentil  homme  pour  ung  si 
villain  Muletier. 

—  Hélas,  Madame,  »  dist  Hircan,  »  si  vous  sçaviez 
la  différence  qu'il  y  a  d'un  Gentil  homme,  qui  toute  sa 
vie  a  porté  le  harnois  &  suivy  la  guerre,  auprès  d'un 
varlet  bien  nourry  sans  bouger  d'un  lieu,  vous  excu- 
seriez cette  pauvre  vefve. 

—  Je  ne  crois  pas,  Hircan,  »  dist  Oisille,  «  quelque 
chose  que  vous  en  dides,  que.  vous  puissiez  recepvoir 
nulle  excuse  d'elle. 

—  J'ay  bien  'oy  ,dire,  »  dist  Simontault,  «  qu'il  y  a 
des  femmes  qui  veulent  avoir  des  Évangélistes  pour 
prescher  leur  vertu  &  leur  chasteté,  &  leur  font  la 
meilleure  chère  qu'il  leur  est  possible  &  la  plus  pri- 
vée, les  asseurant  que,  si  la  conscience  &  l'honneur  ne 
les  retenoient,  elles  leur  accorderoient  leurs  désirs,  & 
les  pauvres  sots,  quand  en  quelque  compaignie  parlent 
d'elles,  jurent  qu'ils  mettroient  leur  doigt  au  feu  sans 
brusler  pour  soubstenir  qu'elles  sont  femmes  de  bien, 
car  ils  ont  expérimenté  leur  amour  jusques  au  bout. 
Ainsi  se  font  louer  par  les  honnestes  hommes  celles 

qui  à  leurs  semblables  se  monstrent  telles  qu'elles  sont, 
&  choisissent  ceulx  qui  ne  sçauroient  avoir  hardiesse 
de  parler  &,  s'ils  en  parlent,  pour  leur  ordc  &  vile 
condition  ne  seroicnt  pas  crcuz. 

—  Voilà,  »  dist  Longarinc,  «  une  opinion  que  j'ay 
autresfois  oy  dire  aux  plus  jaloux  &  soupçonneux 
hommes,  mais  c'est  peindre  une  Chimère;  car,  com- 
bien qu'il  soit  advenu  à  quelque  pauvre  malheu- 
reuse, si  est  ce  chose  qui  ne  se  doibt  soupsonner  en 
aultre. 

—  Or,  »  leur  dist  Parlamente ,  «  tant  plus  avant 
nous  entrons  en  ce  propos,  &  plus  ces  bons  Seigneurs 
icy  drapperont  sur  la  tissure  de  Simontault  &  tout  à 
nos  despcns.  Par  quoy  il  vault  mieulx  aller  oyr  Vespres, 
à  fin  que  ne  soyons  tant  attendues  que  nous  fusmes 
hier  ». 

La  compaignie  fut  de  son  opinion,  &  en  allant 
Oisille  leur  dit  : 

«  Si  quelqu'un  de  vous  rend  grâces  à  Dieu  d'avoir 
en  ceste  Journée  did  la  vérité  des  histoires  que  nous 
avons  racomptées,  Saffredent  luy  doibt  requérir  par- 
don d'avoir  remémoré  une  si  grande  villenie  contre 
les  dames. 

—  Par  ma  foy,  »  respondit  Saffredent,  «  combien 
que  mon  compte  soit  véritable,  si  est  ce  que  je  l'ay  oy 
dire.  Mais,  quand  je  vouldroye  faire  le  rapport  du  cerf 
à  veue  d'oeil,  je  vous  ferois  faire  plus  de  signes  de 
croix  de  ce  que  je  sçay  des  femmes  que  l'on  n'en  faift 
à  sacrer  une  église. 

—  C'est  bien  loing  de  se  repentir,  »  dit  Geburon, 
«  quand  la  confession  aggrave  le  péché. 

—  Puisque  vous  avez  telle  opinion  des  femmes,  » 

dist  Parlamente,  «  elles  vous  debvroient  priver  de  leur 
honneste  entretènement  &  privaultez.  » 

Mais  il  luy  respondit  :  «  Aucunes  ont  tant  usé  en 
mon  endroid  du  conseil  que  vous  leur  donnez,  en 
m'esloignant  &  séparant  des  choses  justes  &  hon- 
nestes,  que,  si  je  pouvois  dire  pis"&  pis  faire  à  toutes, 
je  ne  m'y  espargneroie  pour  les  inciter  à  me  venger  de 
celle  qui  me  tient  si  grand  tort.  » 

En  disant  ces  paroles,  Parlamente  meit  son  touret 
de  nez  &  avecq   les    autres    entra   dedans   l'Eglise, 
où  ils  trouvèrent  Vespres  très  bien  sonnées,  mais  ils 
n'y  trouvèrent  pas  ung  Religieux  pour  les  dire,  pource 
qu'ils  avoient  entendu  que  dedans  le  pré  s'assembloit 
ceste  compaignie  pour  y  dire  les  plus  plaisantes  choses 
qu'il  estoit  possible,  &,  comme  ceulx  qui  aymoient 
mieulx  leurs  plaisirs  que  les  oraisons,  s'estoient  allés 
cacher  dedans  une  fosse,  le  ventre  contre  terre  der- 
rière  une  haye  fort  espesse,  &  là  avoient  si  bien 
escouté  les  beaulx  comptes  qu'ils  n'avoient  point  oy 
sonner  la  cloche  de  leur  Monastère,  ce  qui  parut  bien 
quand  ils  arrivèrent  en  telle  haste  que  quasi  l'alaine 
leur  failloit  à  commencer  Vespres.  Et,  quand  elles  furent 
dides,  confessèrent  à  ceulx  qui  leur  demandoient  l'oc- 
casion de  leur  chant  tardif  &  mal  entonné  que  ce  avoit 
esté  pour  les  escouter,  par  quoy,  voyans  leur  bonne 
volunté,  leur  fut  permis  que  tous  les  jours  assisteroient 
derrière  la  haye,  assis  à  leur  aise. 

Le  soupper  se  passa  joyeusement  en  relevant  les 
propos  qu'ils  n'avoient  pas  mis  à  fin  dans  le  pré,  qui 
durèrent  tout  le  long  du  soir,  jusques  à  ce  que  la  Dame 
Oisille  les  pria  de  se  retirer  à  fin  que  leur  esprit  fust 
plus  prompt  le  lendemain,  après  un  bon  &  long  repos, 

dont  die  disoit  que  une  heure  avant  mynuid  valoit 
mieux  que  trois  après.  Ainsi,  s'en  allant  chascun  en  sa 
chambre,  se  partit  cette  compaignie,  mettant  fin  à 
cette  seconde  Journce. 


Hept.  IL  18 


L'HEPTAMERON 

DES   NOUVELLES 

DE 

LA  ROINE  DE  NAVARRE 


TROISIESME    JOURNÉE 

En  la   Troisiesme  Journée  on  devise 

des  Dames  qui  en  leur  atnytié  n'ont 

cerché  nulle  fin  que  l' bonnes teté 

&  de  l'hypocrisie  & 

méchanceté  des 

Religieux 


L'HEPTAMERON 

DES   NOUVELLES 

DE 

LA  ROINE  DE  NAVARRE 


TROISIESME    JOURNÉE 


PROLOGUE 

E  matin  la  compaignyc  ne  sçeut  si  tost 
venir  en  la  salle  qu'elle  n'y  trouvast  Madame 
Oisille  qui  avoit  plus  de  demie  heure  avant 
estudié  la  leçon  qu'elle  devoit  lire,  &,  si  le 
premier  &  second  jour  elle  les  avoit  rendus  contens, 
elle  n'en  feyt  moins  le  troisiesme  &,  n'eust  été  que 
ung  des  Religieux  les  vint  quérir  pour  aller  à  la  grand 
messe,  ils  ne  l'eussent  oye,  leur  contemplation  les  em- 
peschant  d'oyr  la  cloche. 

La  messe  oye  bien  dévotement,  &  le  disner  passé 
bien  sobrement  pour  n'empescher  par  les  viandes  leur 
mémoire  à  s'acquider  chacun  en  son  reng  le  mieulx 

qu'il  seroit  possible,  se  retirèrent  en  leurs  chambres  à 
visiter  leurs  registres,  attendant  l'heure  accoustumée 
d'aller  au  pré,  laquelle  venue,  ne  faillirent  à  ce  beau 
voyage,  &  ceulx  qui  avoient  délibéré  de  dire  quelque 
folie  avoient  desjà  les  visaiges  si  joyeux  que  l'on  espé- 
roit  d'eulx  occasion  de  bien  rire.  Quand  ils  furent 
assis,  demandèrent  à  Saffredent  à  qui  il  donnoit  sa  voix 
pour  la  troisiesme  Journée  : 

«  Il  me  semble,  »  dist  il,  «  que,  puisque  la  faulte 
que  je  feis  hier  est  si  grande  que  vous  dides,  ne  sça- 
chant  histoire  digne  de  la  réparer,  que  je  dois  donner 
ma  voix  à  Parlamente,  laquelle  pour  son  bon  sens  sçaura 
si  bien  louer  les  Dames  qu'elle  fera  mettre  en  oubly 
la  vérité  que  je  vous  ay  dide, 

—  Je  n'entreprens  pas,  »  dist  Parlamente,  «  de  ré- 
parer vos  faultes,  mais  oui  bien  de  me  garder  de  les 
ensuivre,  par  quoy  je  me  délibère,  usant  de  la  vérité 
promise  &  jurée,  de  vous  monstrer  qu'il  y  a  des 
Dames  qui  en  leurs  amitiez  n'ont  cherché  nulle  fin  que 
l'honnesteté,  &,  pour  ce  que  celle  dont  je  vous  veulx 
parler  estoit  de  bonne  Maison,  je  ne  changeray  rien 
en  l'histoire  que  le  nom,  vous  priant,  mes  Dames,  de 
penser  qu'Amour  n'a  poind  de  puissance  de  changer 
ung  cueur  chaste  &  honneste,  comme  vous  verrez  par 
l'histoire  que  je  vous  voys  compter  : 

Rolandine,  ayant  attendu  jusqu'à  l'âge  de  xxx  ans  à  estre  maryU 
&  connoisçant  la  négligence  de  son  père&  le  peu  défaveur  que 
luy  portent  sa  Maistresse,  prend  telle  amytié  à  un  Gentil  homme 
bastard  qu'elle  luy  promeit  maryage,  dont  son  père  averty  luy 
usa  de  toutes  les  rigueurs  qui  luy  furent  possibles  pour  la  faire 
consentir  à  la  dissolution  de  ce  nutryage,  mais  elle  persista  en 
son  amytié  jusques  à  la  mort  du  Bastard,  de  laquelle  certifiée 
fut  maryée  à  un  Gentil  Ijomvie,  du  nom  &  des  armes  de  sa 
Maison. 

L  y  avoit  en  France  une  Royne  qui  en 

sa  compaignie  nourrissoit  plusieurs 
filles  de  bonnes  &  grandes  Maisons. 
Entre  autres  y  en  avoit  une,  nommée 
Rolandine,  qui  cstoit  bien  proche  sa  parente  ;  mais 
la  Royne,  pour  quelque  inimitié  qu'elle  portoit  à 
son  père,  ne  luy  faisoitpas  fort  bonne  chère. 

Geste  fille,  combien  qu'elle  ne  fiist  des  plus 
belles,  ny  des  laides  aussy,  estoit  tant  saige  &  ver- 


144  IIJ''    JOURNEE 

tueuse  que  plusieurs  grands  personnaiges  la  de- 
mandoient  en  mariage,  dont  ils  avoient  froide 
response  :  car  le  père  aimoit  tant  son  argent  qu'il 
oublyoit  l'advancement  de  sa  fille,  &  sa  Maistresse, 
comme  j'ay  did,  luy  portoit  si  peu  de  faveur 
qu'elle  n'estoit  point  demandée  de  ceulx  qui  se 
vouloient  advancer  dans  la  bonne  grâce  de  la 
Royne. 

Ainsi,  par  la  négligence  du  père  &  par  le  des- 
daing  de  sa  Maistresse,  ceste  pauvre  fille  demeura 
long  temps  sans  estre  maryée,  &,  comme  celle 
qui  se  fascha  à  la  longue,  non  tant  pour  envie 
qu'elle  eust  d'estre  mariée  que  pour  la  honte 
qu'elle  avoit  de  ne  l'estre  poind,  se  retira  du  tout 
à  Dieu,  laissant  les  mondanitez  &  gorgiasetez  de  la 
Court.  Son  passetemps  fut  à  prier  Dieu  ou  à  faire 
quelques  ouvraiges,  &  en  ceste  vie  ainsy  retirée 
passa  ses  jeunes  ans,  vivant  tant  honnestement  & 
saindement  qu'il  n'estoit  possible  de  plus. 

Quand  elle  fut  approchée  des  trente  ans,  il  y 
avoit  ung  Gentil  homme,  bastard  d'une  bonne  & 
grande  Maison ,  autant  gentil  compaignon  & 
homme  de  bien  qu'il  en  fût  de  son  temps,  mais  la 
richesse  l'avoit  du  tout  délaissé  &  avoit  si  peu  de 
beaulté  que  une  Dame,  quelle  qu'elle  fust,  ne  l'eust 
pour  son  plaisir  choisy.  Ce  pauvre  Gentil  homme 
estoit  demeuré  sans  party  &,  comme  souvent  ung 
malheureux  cherche  l'autre,  vint  aborder  ceste 

Damoiselle  Rolandine,  car  leurs  fortunes,  com- 
plexions  &  conditions  estoient  fort  pareilles.  Et, 
se  complaignans  l'un  à  l'autre  de  leurs  infortunes, 
prindrent  une  très  grande  amitié  &,  se  trouvans 
tous  deux  compaignons  de  malheur,  se  cherchoient 
en  tous  lieux  pour  se  consoler  l'un  l'autre ,  &  en 
ceste  fréquentation  s'engendra  une  très  grande  & 
longue  amitié. 

Ceulx  qui  avoient  veu  la  Damoiselle  Rolandine 
si  retirée  qu'elle  ne  parloit  à  personne ,  la  voyans 
incessamment  avec  le  bastard  de  bonne  Maison, 
en  furent  incontinent  scandalisez  &  dirent  à  sa 
gouvernante  qu'elle  ne  debvoit  endurer  ces  longs 
propos,  ce  qu'elle  remonstra  à  Rolandine,  luy  di- 
sant que  chascun  estoit  scandalisé  de  ce  qu'elle 
parloit  tant  à  ung  homme  qui  n'estoit  assez 
riche  pour  l'espouser  ny  assez  beau  pour  estre 
amy. 

Rolandine,  qui  avoit  tousjours  esté  plus  reprise 
de  son  austérité  que  de  ses  mondanitez,  dist  à  sa 
gouvernante  :  «  Helas,  ma  mère,  vous  voyez  que 
je  ne  puis  avoir  ung  mary  selon  la  Maison  d'où  je 
suis,  &  que  j'ay  tousjours  fuy  ceulx  qui  sont 
beaulx  &  jeunes,  de  paour  de  tumber  aux  incon- 
véniens  où  j'en  ay  veu  d'autres.  Et  je  trouve  ce 
Gentil  homme  icy  saige  &  vertueux  comme  vous 
sçavez,  lequel  ne  me  presche  qUe  toutes  choses 
bonnes  &  vertueuses.  Quel  tort  puis  je  tenir  à 

VOUS  &  à  ceulx  qui  en  parlent  de  me  consoler  avec 
luy  de  mes  ennuyds  ?  » 

La  pauvre  vieille ,  qui  aimoit  sa  maistresse  plus 
qu'elle  mesmes,  luy  dist  :  «  Ma  Damoyselle,  je 
voy  bien  que  vous  dides  la  vérité,  &  que  vous 
estes  traidée  de  père  &  de  maistresse  autrement 
que  vous  ne  le  méritez.  Si  est  ce  que,  puis  que 
l'on  parle  de  vostre  honneur  en  ceste  sorte,  fust  il 
vostre  propre  frère,  vous  vous  devez  retirer  de 
parler  à  luy.  » 

Rolandine  luy  dist  en  plorant  :  «  Ma  mère, 
puisque  vous  le  me  conseillez,  je  le  feray,  mais 
c'est  chose  estrange  de  n'avoir  en  ce  monde  une 
seule  consolation.  » 

Le  bastard,  comme  il  avoit  accoustumé,  la  vou- 
lut venir  entretenir,  mais  elle  luy  déclara  tout  au 
long  ce  que  sa  gouvernante  luy  avoit  did  &  le 
pria  en  plorant  qu'il  se  contentast  pour  ung  temps 
de  ne  luy  parler  poind  jusquesad  ce  que  ce  bruid 
fust  ung  peu  passé,  ce  qu'il  feit  à  sa  requeste. 

Mais,  durant  cest  esloignement  ayant  perdu  l'un 
&  l'autre  leur  consolation,  commencèrent  à  sentir 
ung  torment  qui  jamais  ni  d'un  costé  ni  d'autre 
n'avoit  esté  expérimenté.  Elle  ne  cessoit  de  prier 
Dieu,  aller  en  voyage,  jeusner&  faire  absti^iences, 
car  cest  amour,  encores  à  elle  incogneu,  luy  don- 
noit  une  inquiétude  si  grande  qu'elle  ne  la  laissoit 
une  seule  heure  reposer.  Au  bastard  de  bonne 

Maison  ne  faisoit  Amour  moindre  effort;  mais  luy, 
qui  avoit  desja  conclud  en  son  cueur  de  l'aimer  & 
de  tascher  de  l'cspouser,  regardant  avec  l'amour 
l'honneur  que  ce  luy  seroit  s'il  la  povoit  avoir, 
pensa  qu'il  falloit  cercher  moyen  pour  luy  déclarer 
sa  volunté  &  surtout  gaingner  sa  gouvernante,  ce 
qu'il  feyt  en  luy  remonstrant  la  misère  où  estoit 
tenue  sa  pauvre  maistresse,  à  laquelle  on  vouloit 
oster  toute  consolation.  Dont  la  bonne  vieille  en 
pleurant  le  remercia  de  l'honneste  affedion  qu'il 
portoit  à  sa  maistresse,  &  advisèrent  ensemble  le 
moyen  comme  il  pourroit  parler  à  elle.  C'estoit 
que  Rolandine  fairoit  souvent  semblant  d'estre 
malade  d'une  migraine,  où  l'on  craint  fort  le  bruid, 
&,  quand  ses  compaignes  iroicnt  en  la  chambre 
de  la  Royne,  ils  demeureroient  tous  deux  seuls  & 
là  il  la  pourroit  entretenir. 

Le  bastard  en  fut  fort  joyeulx  &  se  gouverna 
entièrement  par  le  conseil  de  ceste  gouvernante, 
en  sorte  que,  quand  il  vouloit,  il  parloit  à  s'amie. 
Mais  ce  contentement  ne  luy  dura  guères,  car  la 
Royne,  qui  ne  l'aimoit  pas  fort,  s'enquit  que  fai- 
soit tant  Rolandine  en  la  chambre.  Et,  combien 
que  quelqu'un  dist  que  c'estoit  pour  sa  maladie, 
toutesfois  ung  autre,  qui  avoit  trop  de  mémoire 
des  absens,  luy  dist  que  l'ayse  qu'elle  avoit  d'en- 
tretenir le  bastard  de  bonne  Maison  luy  debvoit 
faire  passer  sa  migraine. 

La  Royne,  qui  trouvoit  les  péchez  véniels  des 
autres  mortels  en  elle,  l'envoya  quérir  &  luy  dé- 
fendit de  parler  jamais  au  bastard,  si  ce  n'estoit 
en  sa  chambre  ou  en  sa  salle.  La  Damoiselle  n'en 
feit  nul  semblant,  mais  luy  dist  :  «  Si  j'eusse  pensé, 
Madame,  que  luy  ou  autre  vous  eust  despieu,  je 
n'eusse  jamais  parlé  à  luy.  »  Toutesfois  pensa  en 
elle  mesme  qu'elle  chercheroit  quelque  autre 
moyen  dont  la  Royne  ne  sçauroit  rien,  ce  qu'elle 
feyt.  Et,  les  mercredy,  vendredy  &  sabmedy 
qu'elle  jeusnoit,  demeuroit  en  sa  chambre  avec  sa 
gouvernante,  où  elle  avoit  loisir  de  parler,  tandis 
que  les  autres  souppoient,  à  celuy  qu'elle  com- 
mençoit  à  aymer  très  fort. 

Et,  tant  plus  le  temps  de  leur  propos  estoit  ab- 
brégé  par  contrainde  &  plus  leurs  paroles  estoient 
dides  par  grande  affedion,  car  ils  desroboient  le 
temps  comme  fait  ung  larron  une  chose  précieuse. 
L'affaire  ne  sçeut  estre  mené  si  secrettement  que 
quelque  Varlet  ne  le  vist  entrer  là  dedans  au  jour 
de  jeusnes,  &  le  redist  en  lieu  où  il  ne  fut  celé  à 
la  Royne,  qui  s'en  courrouça  si  fort  qu'oncques 
puys  n'osa  le  bastard  aller  en  la  chambre  des  Da- 
moiselles.  Et,  pour  ne  perdre  le  bien  de  parler  à 
celle  que  tant  il  aimoit,  faisoit  souvent  semblant 
d'aller  en  quelque  voyaige,  &  revenoit  au  soir  en 
l'église  ou  chappelle  du  chasteau,  habillé  en  Cor- 
deher  ou  Jacobin,  ou  si  bien  dissimulé  que  nul  ne 

le  congnoissoit,  &  là  s'en  alloit  la  Damoiselle 
Rolandine  avecq  sa  gouvernante  l'entretenir. 

Luy,  voyant  la  grande  amour  qu'elle  luy  por- 
toit,  n'eut  crainde  de  luy  dire  :  «  Madamoiselle, 
vous  voyez  le  hazard  où  je  me  medz  pour  vostre 
service  &  les  deffences  que  la  Royne  vous  a  faic- 
tes  de  parler  h  moy.  Vous  voyez  d'autre  part  quel 
père  vous  avez,  qui  ne  pense  en  quelque  façon 
que  ce  soit  de  vous  marier.  Il  a  tant  refusé  de  bons 
partiz  que  je  n'en  sçaiche  plus,  ny  près  ny  loing 
de  luy,  qui  soit  pour  vous  avoir.  Je  sçay  bien  que 
je  suis  pauvre  &  que  vous  ne  sçauriez  espouser 
Gentil  homme  qui  ne  soit  plus  riche  que  moy. 
Mais,  si  amour  &  bonne  volunté  estoient  estimez 
ung  trésor,  je  penserois  estre  le  plus  riche  homme 
du  monde.  Dieu  vous  a  donné  de  grands  biens, 
&  estes  en  danger  d'en  avoir  encore  plus.  Si  j'es- 
toys  si  heureux  que  vous  me  voulussiez  eslire  pour 
mary,  je  vous  serois  mary,  amy  &  serviteur  toute 
ma  vie,  &,  si  vous  en  prenez  ung  esgal  à  vous, 
chose  difficile  à  trouver,  il  vouldra  estre  maistre 
&  regardera  plus  à  vos  biens  qu'à  vostre  personne 
&  à  la  beaulté  que  à  la  vertu,  &,  en  joyssant  de 
l'ususfruiâ:  de  vostre  bien,  traidera  vostre  corps 
autrement  qu'il  ne  le  mérite.  Le  désir  que  j'ay 
d'avoir  ce  contentement  &  la  paour  que  j'ay  que 
vous  n'en  ayez  point  avecq  ung  autre  me  font 
vous  supplier  que  par  un  mesme  moyen  vous  me 

rendiez  heureux  &  vous  la  plus  satisfaide  &  la 
mieux  traidée  femme  qui  oncques  fut.  » 

Rolandine ,  escoutant  le  mesme  propos  qu'elle 
avoit  délibéré  de  luy  tenir,  luy  respondit  d'un  vi- 
saige  content  : 

«  Je  suis  très  aise  dont  vous  avez  commencé  le 
propos  dont,  lonc  temps  a,  j'avois  délibéré  vous 
parler  &  auquel,  depuis  deux  ans  que  je  vous  con- 
gnoys,  je  n'ay  cessé  de  penser  &  de  repenser  en 
moy  mesmes  toutes  les  raisons  pour  vous  &  con- 
tre vous  que  j'ay  peu  inventer.  Mais  à  la  fin,  sça- 
chant  que  je  veulx  prendre  Testât  de  mariage,  il 
est  temps  que  je  commence  &  que  je  choisisse 
celuy  avec  lequel  je  penseray  mieux  vivre  au  re- 
pos de  ma  conscience.  Je  n'en  ay  sçeu  trouver 
un,  tant  soit  il  beau,  riche  ou  grand  Seigneur, 
avec  lequel  mon  cueur  &  mon  esprit  se  peust  ac- 
corder sinon  à  vous  seul.  Je  sçay  qu'en  vous  es- 
pousant  je  n'offense  poind  Dieu,  mais  fais  ce  qu'il 
commande,  &,  quant  à  Monseigneur  mon  père,  il 
a  si  peu  pourchassé  mon  bien  &  tant  refusé  que 
la  loy  veult  que  je  me  marie  sans  ce  qu'il  me  puisse 
deshériter.  Quand  je  n'auray  que  ce  qui  m'appar- 
tient, en  espousant  ung  mary  tel  envers  moy  que 
vous  estes,  je  me  tiendray  la  plus  riche  du  monde. 
Quant  à  la  Royne  ma  maistresse,  je  ne  doibtz 
poind  faire  conscience  de  luy  desplaire  pourobéyr 
à  Dieu ,  car  elle  n'en  a  poind  faid  de  m'empes- 


XXJ'    NOUVELLE  I5I 

chérie  bien  que  en  ma  jeunesse  j'eusse  peu  avoir. 
Mais,  à  fin  que  vous  congnoissiez  que  l'amitié 
que  je  vous  porte  est  fondée  sur  la  vertu  &  sur 
l'honneur,  vous  me  promederez,  que  si  j'accorde 
ce  mariage,  de  n'en  pourchasser  jamais  la  con- 
sommation que  mon  père  ne  soit  mort  ou  que  je 
n'aye  trouvé  moyen  de  l'y  faire  consentir,  »  ce 
que  luy  promist  voluntiers  le  bastard,  &  sur  ces 
promesses  se  donnèrent  chascun  ung  anneau  en 
nom  de  mariaige,  &  se  baisèrent  en  l'église  devant 
Dieu,  qu'ils  prindrent  en  tesmoing  de  leur  pro- 
messe, &  jamais  depuis  n'y  eut  entre  eulx  plus 
grande  privaulté  que  de  baiser. 

Ce  peu  de  contentement  donna  grande  satis- 
fadion  au  cueur  de  ces  deux  parfaids  amans,  & 
furent  ung  temps  sans  se  veoir,  vivans  de  ceste 
seureté.  Il  n'y  avoit  guères  lieu  où  l'honneur  se 
peust  acquérir  que  le  bastard  de  bonne  maison  n'y 
allast  avec  ung  grand  contentement  qu'il  ne  pou- 
voit  demeurer  pauvre,  veu  la  riche  femme  que 
Dieu  luy  avoit  donnée,  laquelle  en  son  absence 
conserva  si  longuement  ceste  parfaide  amityé 
qu'elle  ne  tint  compte  d'homme  du  monde.  Et, 
combien  que  quelques  ungs  la  demandassent  en 
mariage,  ils  n'avoient  néantmoins  autre  response 
d'elle  sinon  que,  depuis  qu'elle  avoit  tant  demeuré 
sans  estre  mariée,  elle  ne  vouloit  jamais  l'estre. 

Ceste  response  fut  entendue  de  tant  de  gens 

que  la  Royne  en  oyt  parler,  &  luy  demanda  pour 
quelle  occasion  elle  tenoit  ce  languaige.  Rolan- 
dine  luy  dist  que  c'estoit  pour  luy  obéyr,  car  elle 
sçavoit  bien  qu'elle  n'avoit  jamais  eu  envie  de  la 
marier  au  temps  &  au  lieu  où  elle  eust  esté  hono- 
rablement pourveue  &  à  son  ayse,  &  que  l'aage  & 
la  patience  luy  avoient  apprins  de  se  contanter  de 
Testât  où  elle  estoit,  &,  toutes  les  fois  que  l'on  luy 
parloit  de  mariage,  elle  faisoit  pareille  response. 

Quand  les  guerres  estoyent  passées  &  que  le 
bastard  estoit  retourné  à  la  Court,  elle  ne  parloit 
point  à  luy  devant  les  gens,  mais  alloit  tous] ours 
en"  quelque  église  l'entretenir  soubz  couleur  de  se 
confesser,  car  la  Royne  avoit  défendu  à  luy  &  à 
elle  qu'ils  n'eussent  à  parler  tous  deux  sans  estre 
en  grande  compaignie,  sur  peine  de  leurs  vies. 
Mais  l'amour  honneste,  qui  ne  congnoist  nulles 
défenses,  estoit  plus  prest  à  trouver  les  moyens 
pour  les  faire  parler  ensemble  que  leurs  ennemis 
n'estoient  prompts  à  les  gueder  &,  soubz  l'habit 
de  toutes  les  Religions  qu'ils  se  peurent  penser, 
continuèrent  leur  honneste  amitié,  jusques  à  ce 
que  le  Roy  s'en  alla  en  une  maison  de  plaisance 
près  de  Tours,  non  tant  près  que  les  dames  eus- 
sent peu  aller  à  pied  à  aultre  église  que  à  celle  du 
chasteau,  qui  estoit  si  mal  bastie  à  propos  qu'il  n'y 
avoit  lieu  à  se  cacher  où  le  confesseur  n'eust  esté 
clairement  congneu. 

Toutesfois ,  si  d'un  costé  l'occasion  leur  falloit, 
Amour  leur  en  trouvoit  une  autre  plus  aisée,  car 
il  arriva  à  la  Cour  une  dame  de  laquelle  le  bastard 
estoit  proche  parent.  Geste  Dame  avecq  son  fils 
furent  logez  en  la  maison  du  Roy,  &  estoit  la 
chambre  de  ce  jeune  Prince  avancée  toute  entière 
outre  le  corps  de  la  maison  où  le  Roy  estoit,  telle- 
ment que  de  sa  fenestre  povoit  veoir  &  parler  à 
Rolandine,  car  les  deux  fenestres  estoyent  propre- 
ment à  l'angle  des  deux  corps  de  maison.  En  ceste 
chambre ,  qui  estoit  sur  la  salle  du  Roy,  estoient 
logées  toutes  les  Damoiselles  de  bonne  Maison 
compagnes  de  Rolandine,  laquelle,  advisant  par 
plusieurs  fois  ce  jeune  Prince  à  sa  fenestre,  en  feyt 
advertir  le  bastard  par  sa  gouvernante,  lequel, 
après  avoir  bien  regardé  le  lieu,  feit  semblant  de 
prendre  fort  grand  plaisir  de  lire  ung  livre  des 
Chevaliers  de  la  Table  ronde  qui  estoit  en  la 
chambre  du  Prince. 

Et,  quand  chacun  s'en  alloyt  disner,  pryoit  ung 
Varlet  de  chambre  le  vouloir  laisser  achever  de  lire 
&  l'enfermer  dedans  la  chambre  &  qu'il  la  garde- 
roit  bien.  L'autre,  qui  le  congnoissoyt  parent  de 
son  Maistre  &  homme  seur,  le  laissoit  lire  tant 
qu'il  luy  plaisoit.  D'autre  costé  venoit  à  sa  fenes- 
tre Rolandine,  qui,  pour  avoir  occasion  d'y  de- 
meurer plus  longuement,  feingnit  d'avoir  mal  à 
une  jambe,  &  disnoyt  &  souppoyt  de  si  bonne 

heure  qu'elle  n'alloit  plus  à  l'ordinaire  des  Dames. 
Elle  se  mist  à  faire  ung  lid  de  reseul  de  soye  cra- 
moisie, &  l'attachoit  à  la  fenestre  où  elle  vouloit 
demorer  seule  & ,  quand  elle  voyoit  qu'il  n'y  avoit 
personne,  elle  entretenoit  son  mary,  qui  pou- 
voit  parler  si  haut  que  nul  ne  les  eust  sçeu  oyr, 
&,  quand  il  s'approchoit  quelqu'un  d'elle,  elle 
toussoit  &  faisoit  signe  par  lequel  le  bastard  se 
pouvoit  bien  tost  retirer.  Ceulx  qui  faisoient  le 
guet  sur  eux  tenoient  pour  certain  que  l'amitié  es- 
toit  passée,  car  elle  ne  bougeoit  d'une  chambre 
où  seurement  il  ne  la  pouvoit  veoir,  pource  que 
l'entrée  luy  en  estoit  défendue. 

Ung  jour  la  mère  de  ce  jeune  Prince,  estant  en 
la  chambre  de  son  fils,  se  meit  à  la  fenestre  où  es- 
toit  ce  gros  livre,  &  n'y  demeura  guères  qu'une 
des  compagnes  de  Rolandine,  qui  estoit  à  celle  de 
leur  chambre,  salua  ceste  Dame  &  parla  à  elle.  La 
Dame  luy  demanda  comme  se  portoit  Rolandine  ; 
elle  luy  dist  qu'elle  la  verroit  bien  s'il  luy  plaisoit, 
&  la  feit  venir  à  la  fenestre  en  son  couvre-chef  de 
nuid  &,  après  avoir  parlé  de  sa  maladie,  se  reti- 
rèrent chacune  de  son  costé. 

La  Dame ,  regardant  ce  gros  livre  de  la  Table 
ronde,  dist  au  Varlet  de  chambre  qui  en  avoit  la 
garde  :  «  Je  m'esbahis  comme  les  jeunes  gens  per- 
dent le  temps  à  lire  tant  de  follyes.  »  Le  Varlet  de 
chambre  luy  respondit  qu'il  s'esmerveilloit  encores 

plus  de  ce  que  les  gens  estimez  bien  sages  &  aagez 
y  estoient  plus  afFedionnez  que  les  jeunes,  &  pour 
une  merveille  luy  compta  comme  le  bastard,  son 
cousin,  y  demeuroit  quatre  ou  cinq  heures  tous 
les  jours  à  lire  ce  beau  livre.  Incontinent  frappa 
au  cueur  de  ceste  Dame  l'occasion  pour  quoy  c'es- 
toit,  &  donna  charge  au  Varlet  de  chambre  de  se 
cacher  en  quelque  lieu  &  de  regarder  ce  qu'il  fe- 
roit,  ce  qu'il  feit,  &  trouva  que  le  livre  où  il  lisoit 
estoit  la  fenestre  où  Rolandine  venoit  parler  à 
luy,  &  entendit  plusieurs  propos  de  l'amitié  qu'ils 
cuidoient  tenir  bien  secrette. 

Le  lendemain  le  racompta  à  sa  Maistresse,  qui 
envoya  quérir  le  bastard  &,  après  plusieurs  re- 
monstrances,  luy  défendit  de  ne  se  y  trouver  plus 
&,  le  soir,  elle  parla  à  Rolandine,  la  menassant,  si 
elle  continuoit  ceste  folle  amityé,  de  dire  à  la 
Royne  toutes  ces  menées. 

Rolandine,  qui  de  rien  ne  s'étonnoit,  jura  que, 
depuis  la  défense  de  sa  Maistresse,  elle  n'y  avoit 
point  parlé,  quelque  chose  que  l'on  dist,  &  qu'elle 
en  sçeut  la  vérité  tant  de  ses  compaignes  que  des 
Varletz  &  serviteurs.  Et,  quant  à  la  fenestre  dont 
elle  parloit ,  elle  nia  d'y  avoir  parlé  au  bastard , 
lequel,  craingnant  que  son  affaire  fust  révélé,  s'es- 
longna  du  danger  &  fut  long  temps  sans  revenir 
à  la  Court,  mais  non  sans  escripre  à  Rolandine 
par  si  subtils  moyens  que,  quelque  guet  que  la 

Royne  y  meist,  il  n'estoit  sepmaine  qu'elle  n'eust 
deux  fois  de  ses  nouvelles. 

Et,  quand  le  moyen  des  Religieux  dont  il  s'ai- 
doit  fut  failly,  il  luy  envoyoit  ung  petit  Paige  ha- 
billé de  couleurs,  puis  de  l'un,  puis  de  l'autre,  qui 
s'arrestoit  aux  portes  où  toutes  les  Dames  pas- 
soient  &  là  bailloit  ses  lettres  secrètement  par  my 
la  presse.  Ung  jour,  ainsy  que  la  Royne  alloit  aux 
champs,  quelqu'un,  qui  recongneut  le  Paige  & 
qui  avoit  la  charge  de  prendre  garde  à  ceste  affaire, 
courut  après;  mais  le  Paige,  qui  estoit  fin,  se 
doubtant  que  l'on  le  cherchoit,  entra  en  la  maison 
d'une  pauvre  femme  qui  faisoit  sa  potée  auprès  du 
feu  ,  où  il  brusla  incontinent  ses  lettres.  Le  Gentil 
homme  qui  le  suivoit  le  despouilla  tout  nud  & 
chercha  par  tout  son  habillement,  mais  il  n'y 
trouva  rien,  parquoy  le  laissa  aller.  Et,  quant  il  fut 
party,  la  vieille  luy  demanda  pourquoy  il  avoit 
ainsi  cherché  ce  jeune  enfant?  Il  luy  dist  :  «  Pour 
trouver  quelques  ledres  que  je  pensois  qu'il  por- 
tast.  — Vous  n'aviez  garde  de  les  trouver,  »  dist  la 
vieille,  «  car  il  les  avoit  bien  cachées.  —  Je  vous 
prie,  »  dist  le  Gentil  homme,  «  dides  moy  en  quel 
endroit  c'est,  »  espérant  bientost  les  recouvrer. 
Mais,  quand  il  entendit  que  c'estoit  dedans  le  feu, 
congneut  bien  que  le  Paige  avoit  esté  plus  fin 
que  luy,  ce  que  incontinant  alla  compter  à  la 
Royne. 

Toutesfois  depuis  cestc  heure  \\  ne  s'ayda  plus 
le  bastard  de  Paigc  ne  d'enfant  &  y  envoya  ung 
viel  serviteur  qu'il  avoit,  lequel,  oubliant  la  crainde 
de  la  mort  dont  il  sçavoit  bien  que  l'on  faisoit  me- 
nasser  de  par  la  Royne  ceux  qui  se  mesloient  de 
ceste  affaire,  entreprint  de  porter  lettres  à  Rolan- 
dine.  Et,  quand  il  fut  entré  au  chasteau  où  elle 
estoit,  s'en  alla  guetter  à  une  porte  au  pied 
d'un  grand  degré  où  toutes  les  dames  passoient  ; 
mais  ung  Varlet,  qui  autrefois  l'avoit  veu,  le  re- 
congneut  incontinent  &  l'alla  dire  au  Maistre 
d'hostel  de  la  Royne,  qui  soubdainement  le  vint 
chercher  pour  le  prendre.  Le  Varlet,  saige  & 
advisé,  voyant  que  l'on  le  regardoit  de  loing,  se 
retourna  vers  la  muraille  comme  pour  faire  de 
l'eaue  &  là  rompit  ses  lettres  le  plus  menu  qu'il 
luy  fut  possible  &  les  jeda  derrière  une  porte. 
Sur  l'heure  il  fut  prins  &  cherché  de  tous  costez, 
&,  quand  on  ne  luy  trouva  rien,  on  l'interrogea 
par  serment  s'il  avoit  apporté  nulles  lettres, 
luy  gardant  toutes  les  rigueurs  &  persuasions 
qu'il  luy  fut  possible  pour  luy  faire  confesser  la 
vérité;  mais,  pour  promesses  ne  pour  menasses 
qu'on  luy  feit,  jamais  n'en  sçeurent  tirer  autre 
chose. 

Le  rapport  en  fut  faicl  à  la  Royne,  &  quelqu'un 
de  la  compaignie  s'advisa  qu'il  estoit  bon  de  re- 
garder derrière  la  porte  auprès  de  laquelle  on  l'a- 

voit  prins,  ce  qui  fut  faid,  &  trouva  l'on  ce  que  l'on 
cherchoit;  c'estoient  les  pièces  de  la  lettre.  On 
envoya  quérir  le  Confesseur  du  Roy,  lequel,  après 
les  avoir  assemblées  sur  une  table,  leut  la  lettre 
tout  du  long,  où  la  vérité  du  mariage  tant  dissi- 
mulé se  trouva  clairement,  car  le  bastard  ne  l'ap- 
peloit  que  sa  femme.  La  Royne,  qui  n'avoit  déli- 
béré de  couvrir  la  faulte  de  son  prochain,  comme 
elle  devoit ,  en  feyt  un  très  grand  bruid  &  com- 
manda que  par  tous  les  moyens  on  feist  confesser 
au  pauvre  homme  la  vérité  de  ceste  lettre,  &  que 
en  la  luy  monstrant  il  ne  la  pourroit  regnier  ;  mais, 
quelque  chose  qu'on  luy  dist  ou  qu'on  luy  mons- 
trast,  il  ne  changea  son  premier  propos.  Ceulx  qui 
en  avoient  la  garde  le  menèrent  au  bord  de  la  ri- 
vière &  le  meirent  dedans  un  sac,  disant  qu'il 
mentoit  à  Dieu  &  à  la  Royne  contre  la  vérité 
prouvée.  Luy,  qui  aimoit  mieulx  perdre  sa  vie  que 
d'accuser  son  Maistre,  leur  demanda  ung  Confes- 
seur &,  après  avoir  faid  de  sa  conscience  le  mieulx 
qu'il  luy  estoit  possible,  il  leur  dist  : 

«  Messieurs,  dides  à  Monseigneur  le  bastard, 
mon  Maistre,, que  je  luy  recommande  la  vie  de 
ma  femme  &  de  mes  enfans,  car  de  bon  cueur  je 
meds  la  mienne  pour  son  service,  &  faites  de 
moy  ce  qu'il  vous  plaira,  car  vous  n'en  tirerez  ja- 
mais parole  qui  soit  contre  mon  Maistre.  » 

A  l'heure,  pour  luy  faire  plus  grand  paour,  le 

gedèrent  dedans  le  sac  en  l'eaue ,  luy  crians  :  «  Si 
tu  veulx  dire  vérité,  tu  seras  saulvé,  »  mais,  voyans 
qu'il  ne  leur  respondoit  riens ,  le  retirèrent  de  là 
&  feirent  le  rapport  de  sa  constance  à  la  Royne, 
qui  dist  à  l'heure  que  le  Roy,  son  mary,  ny  elle 
n'estoient  point  si  heureux  en  serviteurs  que  ung 
qui  n'avoit  de  quoy  les  récompenser,  &  fcit  ce 
qu'elle  peut  pour  le  retirer  à  son  service,  mais  ja- 
mais ne  voulut  abandonner  son  Maistre.  Toutes- 
fois  par  le  congé  de  sondid  Maistre  fut  mis  au 
service  de  la  Royne,  où  il  vescut  heureux  &  con- 
tent. 

La  Royne,  après  avoir  congneu  la  vérité  du 
mariage  par  la  lettre  du  bastard,  envoya  quérir 
Rolandine  &,  avecq  ung  visaige  tout  courroucé 
l'appela  plusieurs  fois  malheureuse  en  lieu  de  Cou- 
sine, luy  remonstrant  la  honte  qu'elle  avoit  faide 
à  la  Maison  de  son  père  de  s'estre  mariée  &  à  elle, 
qui  estoit  sa  Maistresse,  sans  son  commandement 
ne  congé. 

Rolandine,  qui  de  long  temps  congnoissoit  le 
peu  d'affedion  que  luy  portoit  sa  maistresse,  luy 
rendit  la  pareille,  &,  pource  que  l'amour  luy  de- 
failloit,  la  crainde  n'y  avoit  plus  de  lieu;  pensant 
aussi  que  ceste  corredion  devant  plusieurs  per- 
sonnes ne  procédoit  pas  d'amour  qu'elle  luy  por- 
tast,  mais  pour  luy  faire  une  honte,  comme  celle 
qu'elle  estimoit  prendre  plus  de  plaisir  à  la  chas- 

tier  que  de  desplaisir  de  la  veoir  faillir,  luy  res- 
pondit  d'un  visaige  aussi  joyeulx  &  asseuré  que 
la  Royne  monstroit  le  sien  troublé  &  cour- 
roucé : 

«  Madame,  si  vous  ne  congnoissiez  vostre  cueur 
tel  qu'il  est,  je  vous  medrois,  au  devant  de  la  mau- 
vaise volunté  que  de  long  temps  vous  avez  portée  à 
Monsieur  mon  père  &  à  moy,  mais  vous  le  sçavez, 
que  vous  ne  trouverez  poind  estrange  si  tout  le 
monde  s'en  doubte,  &  quant  est  de  moy.  Madame, 
je  m'en  suis  apperçeue  à  mon  plus  grand  dommaige. 
Car,  quand  il  vous  eust  pieu  me  favoriser  comme 
celles  qui  ne  vous  sont  si  proches  que  moy,  je 
feusse  maintenant  mariée  autant  à  vostre  honneur 
qu'au  mien  ;  mais  vous  m'avez  laissée  comme  une 
personne  du  tout  oubliée  en  vostre  bonne  grâce, 
en  sorte  que  tous  les  bons  partis  que  j'eusse  sçeu 
avoir  me  sont  passez  devant  les  oeilz  par  la  négli- 
gence de  Monsieur  mon  père  &  par  le  peu  d'es- 
time que  vous  avez  faid  de  moy,  dont  j'estois 
tumbée  en  tel  desespoir  que,  si  ma  santé  eust  peu 
porter  Testât  de  Religion,  je  l'eusse  voluntiers 
prins  pour  ne  veoir  les  ennuidz  continuelz  que 
vostre  rigueur  me  donnoit. 

«  En  ce  désespoir  m'est  venu  trouver  celluy  qui 
seroit  d'aussi  bonne  Maison  que  moy  si  l'amour 
de  deux  personnes  estoyt  autant  estimé  que  Tan- 
neau,  car  vous  sçavez  que  son  père  passeroit  de- 

vant  le  mien.  Il  m'a  longuement  entretenue  & 
aimée;  mais  vous,  Madame,  qui  jamais  ne  me 
pardonnastes  nulle  petite  faulte  ne  me  louastes 
de  nul  bon  euvre,  combien  que  vous  congnoissez 
par  expérience  que  je  n'ay  poinâ:  accoustumé  de 
parler  de  propos  d'amour  ne  de  mondanité  & 
que  du  tout  j'estois  retirée  à  mener  une  vie  plus 
religieuse  que  autre,  avez  incontinent  trouvé  es- 
trange  que  je  parlasse  à  ung  Gentil  homme  aussi 
malheureux  en  ceste  vie  que  moy,  en  l'amitié  du- 
quel je  ne  pensois  ny  ne  cherchois  autre  chose 
que  la  consolation  de  mon  esperit.  Et,  quand  du 
tout  je  me  veidz  frustrée,  j'entray  en  tel  désespoir 
que  je  délibéray  de  chercher  autant  mon  repos 
que  vous  aviez  envjQ  de  me  l'oster  &  à  l'heure 
eusmes  parolles  de  mariage,  lesquelles  ont  esté 
consommées  par  promesse  &  anneau.  Parquoy  il 
me  semble,  Madame,  que  vous  me  tenez  ung  grand 
tort  de  me  nommer  meschante,  veu  que  en  une  si 
grande  &  parfaide  amitié,  où  je  pouvois  trouver 
les  occasions  si  je  voulois,  il  n'y  a  jamais  eu  entre 
luy  &  moy  plus  grande  privaulté  que  de  baiser, 
espérant  que  Dieu  me  feroit  la  grâce  que  avant  la 
consommation  du  mariage  je  gaingneroys  le  cueur 
de  Monsieur  mon  père  à  se  y  consentir.  Je  n'^y 
poind  offensé  Dieu,  ni  ma  conscience,  car  j'ay 
attendu  jusques  à  l'aage  de  trente  ans  pour  veoir 
ce  que  vous  &  Monsieur  mon  père  feriez  pçur 

moy,  ayant  gardé  ma  jeunesse  en  telle  chasteté  & 
honnesteté  que  homme  vivant  ne  m'en  sçauroit 
rien  reprocher,  &,  par  le  conseil  de  raison  que 
Dieu  m'a  donnée ,  me  voyant  vieille  &  hors  d'es- 
poir de  trouver  party  selon  ma  Maison ,  me  suis 
déhbérée  d'en  espouser  ung  à  ma  volunté,  non 
poind  pour  satisfaire  à  la  concupiscence  des  oeilz, 
car  vous  savez  qu'il  n'est  pas  beau ,  ny  à  celle  de 
la  chair,  car  il  n'y  a  poind  eu  de  consommation 
charnelle,  ny  à  l'orgueil,  ny  à  l'ambition  de  ceste 
vie,  car  il  est  pauvre  &  peu  advancé;  mais  j'ay  re- 
gardé purement  &  simplement  à  la  vertu  qui  est 
en  luy,  dont  tout  le  monde  est  contraind  de  luy 
donner  louange,  à  la  grande  amour  aussi  qu'il  me 
porte,  qui  me  faid  espérer  de  trouver  avecques  luy 
repos  &  bon  traidement.  Et,  après  avoir  bien  pesé 
tout  le  bien  &  le  mal  qui  m'en  peut  advenir,  je 
me  suis  arrestée  à  la  partie  qui  m'a  semblé  la  meil- 
leure, &  que  j'ay  débattue  en  mon  cueur  deux  ans 
durans,  c'est  d'user  le  demourant  de  mes  jours  en 
sa  compaignye,  &  suys  déhbérée  de  tenir  ce  pro- 
pos si  ferme  que  tous  les  tourmens  que  j'en  sçau- 
rois  endurer,  fust  la  mort,  ne  me  feront  départir 
de  ceste  forte  oppinion.  Parquoy,  Madame,  il  vous 
plaira  excuser  en  moy  ce  qui  est  très  excusable, 
comme  vous  mesmes  l'entendez  très  bien ,  &  me 
laissez  vivre  en  paix,  que  j'espère  trouver  avecq 
luy.  » 

La  Royne,  voyant  son  visaige  si  constant  &  sa 
parole  tant  véritable,  ne  luy  peut  respondrc  par 
raison  &,  en  continuant  de  la  reprendre  &  injurier 
par  collère,  se  print  à  pleurer  en  disant  :  «  Mal- 
heureuse que  vous  estes,  en  lieu  de  vous  humilier 
devant  moy  &  de  vous  repentir  d'une  faulte  si 
grande,  vous  parlez  audatieusement  sans  en  avoir 
la  larme  à  l'oeil  ;  par  cela  monstrez  bien  l'obstina- 
tion &  la  dureté  de  vostre  cueur.  Mais,  si  le  Roy 
&  vostre  père  me  veulent  croyre,  ils  vous  medront 
en  lieu  où  vous  serez  contrainde  de  parler  autre 
langage. 

—  Madame,  respondit  Rolandine,  pource  que 
vous  m'accusez  de  parler  trop  audatieusement,  je 
suis  délibérée  de  me  taire  s'il  ne  vous  plaist  de 
me  donner  congé  de  vous  respondre.  » 

Et,  quand  elle  eut  commandement  de  parler, 
luy  dist  : 

«  Ce  n'est  poind  à  moy,  Madame ,  à  parler  à 
vous ,  qui  estes  ma  Maistresse  &  la  plus  grande 
Princesse  delaChrestienté,  audatieusement  &  sans 
la  révérence  que  je  vous  doibts ,  ce  que  je  n'ay 
voulu  ne  pensé  faire;  mais,  puisque  je  n'ay  advo- 
cat  qui  parle  pour  moy  sinon  la  vérité,  laquelle 
moy  seule  je  sçay,  je  suis  tenue  de  ladéclairer  sans 
crainde,  espérant  que,  si  elle  est  bien  congnue  de 
vous,  vous  ne  m'estimerez  telle  qu'il  vous  a  pieu 
me  nommer.  Je  ne  crains  que  créature  mortelle  en- 


IS4  IIJ"    JOURNÉE 

tende  comme  je  me  suis  conduide  en  l'afFaire  dont 
l'on  me  charge,  puisque  je  sçay  que  Dieu  &  mon 
honneur  n'y  sont  en  riens  offensez.  Et  voilà  qui 
me  faid  parler  sans  crainde,  estant  seure  que  Cel- 
luy  qui  voit  mon  cueur  est  avecq  moy,  & ,  si  ung 
tel  juge  estoyt  pour  moy,  j'aurois  tort  de  craindre 
ceux  qui  sont  subjeds  à  son  jugement.  Et  pour- 
quoy  doncques  dois  je  pleurer,  veu  que  ma  con- 
science &  mon  cueur  ne  me  reprennent  poind  en 
ceste  affaire  &  que  je  suis  si  loing  de  m'en  repen- 
tir que,  si  c'estoit  à  recommencer,  je  ferois  ce  que 
j'ay  faid?  Mais  vous,  Madame,  avez  grande  occa- 
sion de  pleurer,  tant  pour  le  grant  tort  que  en 
toute  ma  jeunesse  vous  m'avez  tenu  que  pour  ce- 
luy  que  maintenant  vous  me  faides  de  me  repren- 
dre devant  tout  le  monde  d'une  faulte  qui  doibt 
estre  imputée  plus  à  voifs  que  à  moy.  Quand  je 
aurois  offensé  Dieu ,  le  Roy,  vous ,  mes  parens  & 
ma  conscience,  je  serois  bien  obstinée  si  de  grande 
repentance  je  ne  pleurois.  Mais  d'une  chose  bonne, 
juste  &  sainde,  dont  jamais  n'eust  été  bruid  que 
bien  honorable,  sinon  que  vous  l'avez  trop  tost 
esventé,  monstrant  que  l'envie  que  vous  aviez  de 
mon  deshonneur  estoit  plus  grande  que  de  con- 
server l'honneur  de  vostre  Maison  &  de  voz  pa- 
rens, je  ne  dois  plorer.  Mais,  puis  que  ainsy  il 
vous  plaist.  Madame,  je  ne  suis  pour  vous  contre- 
dire, car,  quand  vous  m'ordonnerez  telle  peine 

qu'il  vous  plaira,  je  ne  prendray  moins  de  plaisir 
à  la  souffrir  sans  raison  que  vous  aurez  à  la  me 
donner.  Parquoy,  Madame,  commandez  à  Mon- 
sieur mon  père  quel  torment  il  vous  plaist  que 
je  porte,  car  je  sçay  qu'il  n'y  fauldra  pas.  Au 
moins  seray  je  bien  aise  que  seullement  pour  mon 
malheur  il  suyve  entièrement  vostre  volunté  & 
que,  ainsy  qu'il  a  esté  négligent  à  mon  bien 
suyvant  vostre  vouloir,  il  sera  prompt  à  mon 
mal  pour  vous  obéyr.  Mais  j'ay  ung  père  au 
Ciel,  lequel,  je  suis  asseurée,  me  donnera  autant 
de  patience  que  je  me  voy  de  grands  maulx  par 
vous  préparez,  &  en  luy  seul  j'ay  ma  parfaide 
confiance.  » 

La  Royne,  si  courroucée  qu'elle  n'en  pouvoit 
plus,  commanda  qu'elle  fust  emmenée  de  devant 
ses  oeilz  &  mise  en  une  chambre  à  part  où  elle  ne 
peust  parler  à  personne;  mais  on  ne  luy  osta  point 
sa  gouvernante,  par  le  moyen  de  laquelle  elle  feit 
sçavoir  au  bastard  toute  sa  fortune  &  ce  qu'il  luy 
sembloit  qu'elle  devoit  faire,  lequel,  estimant  que 
les  services  qu'il  avoit  faids  au  Roy  luy  pourroient 
servir  de  quelque  chose,  s'en  vint  en  diligence  à 
la  Court  &  trouva  le  Roy  aux  champs ,  auquel  il 
compta  la  vérité  du  faid ,  le  suppliant  que  à  luy, 
qui  estoit  pauvre  Gentil  homme,  voulust  faire  tant 
de  bien  d'appaiser  la  Royne  en  sorte  que  le  ma- 
riage peust  estre  consommé. 

Le  Roy  ne  luy  respondit  riens  sinon:  «  M'as- 
seurez-vous  que  vous  l'avez  espousée?  —  Ouy, 
Sire ,  »  dist  le  bastard ,  «  par  paroles  de  présent 
seulement  &,  s'il  vous  plaist,  la  fin  y  sera  mise.  » 

Le  Roy,  baissant  la  teste  &  sans  luy  dire  aultre 
<hose,  s'en  retourna  droid  au  chasteau  &,  quand 
il  fut  auprès  de  là,  il  appella  le  Capitaine  de  ses 
Gardes  &  luy  donna  charge  de  prendre  le  bastard 
prisonnier. 

Toutesfois  ung  sien  amy,  qui  congnoissoit  le 
visaige  du  Roy,  l'advertit  de  s'absenter  &  se  retirer 
en  une  sienne  maison  près  de  là  &,  si  le  Roy  le 
faisoit  chercher,  comme  il  soupçonnoit,  il  luy  fe- 
roit  incontinent  sçavoir  pour  s'en  fuyr  hors  du 
royaulme  ;  si  aussi  les  choses  estoient  adoucies,  il 
le  manderoit  pour  retourner.  Le  bastard  le  creut 
&  feit  si  bonne  diHgence  que  le  Capitaine  des 
Gardes  ne  le  trouva  poind. 

Le  Roy  &  la  Royne  regardèrent  ensemble  qu'ils 
feroyent  de  ceste  pauvre  Damoiselle,  qui  avoit 
l'honneur  d'estre  leur  parente,  &  par  le  conseil  de 
la  Royne  fut  conclu  qu'elle  seroit  renvoyée  à  son 
père,  auquel  l'on  manda  toute  la  vérité  du  faid. 
Mais,  avant  que  l'envoyer,  feirent  parler  à  elle 
plusieurs  gens  d'Eglise  &  de  Conseil ,  luy  remons- 
trans,  puis  qu'il  n'y  avoit  en  son  mariage  que  la 
parolle,  qu'il  se  povoit  facilement  deffaire  mais 
que  l'un  &  l'autre  se  quittassent,  ce  que  le  Roy 

vouloit  qu'elle  feyst  pour  garder  l'honneur  de  la 
Maison  dont  elle  estoit. 

Elle  leur  feit  response  que  en  toutes  choses  elle 
estoit  preste  d'obéyr  au  Roy,  sinon  à  contrevenir  à 
sa  conscience,  mais  ce  que  Dieu  avoit  assemblé 
les  hommes  ne  le  povoient  séparer,  les  priant  de  ne 
la  tanter  de  chose  si  desraisonnable,  car,  si  amour  & 
bonne  voluntè  fondée  sur  la  crainde  de  Dieu,  sont 
les  vraiz  &  seurs  liens  de  mariaige,  elle  estoit  si 
bien  lyée  que  fer,  ne  feu,  ne  eaue  ne  povoient 
rompre  son  lien,  sinon  la  mort  à  laquelle  seule  & 
non  à  aultrc  rendroit  son  anneau  &  son  serment, 
les  priant  de  ne  luy  parler  du  contraire ,  car  elle 
estoit  si  ferme  en  son  propos  qu'elle  aymoit  mieulx 
mourir  en  gardant  sa  foy  que  vivre  après  l'avoir 
nyée. 

Les  députez  de  par  le  Roy  emportèrent  ceste 
constante  response  &,  quand  ilz  veirent  qu'il  n'y 
avoit  remède  de  luy  faire  renoncer  son  mary,  l'en- 
voyèrent devers  son  père  en  si  piteuse  façon  que 
par  où  elle  passoit  chacun  ploroit.  Et,  combien 
qu'elle  n'eust  failly,  la  pugnition  fut  si  grande  & 
sa  constance  telle  qu'elle  feyt  estimer  sa  faultc  estre 
vertu. 

Le  père,  sçachant  ceste  piteuse  nouvelle,  ne  la 
voulut  poind  veoir,  mais  l'envoya  à  ung  chasteau 
dedans  une  forest,  lequel  il  avoit  autrefoys  édifié 
pour  une  occasion  bien  digne  d'astre  racomptée,  & 

la  teint  là  longuement  en  prison,  la  faisant  per- 
suader que,  si  elle  vouloit  quider  son  mary,  il 
la  tiendroit  pour  sa  fille  &  la  mettroit  en  liberté. 
Toutesfois  elle  tint  ferme  &  aima  mieulx  le  lien 
de  sa  prison,  en  conservant  celluy  de  son  ma- 
riage, que  toute  la  liberté  du  monde  sans  son 
mary,  &  sembloit  à  veoir  son  visaige  que  toutes 
ses  peines  luy  estoient  passetemps  très  plai- 
sans  puis  qu'elle  les  souffroit  pour  celluy  qu'elle 
aimoit. 

Que  diray  je  icy  des  hommes?  Ce  bastard  tant 
obligé  à  elle,  comme  vous  avez  veu,  s'enfuyt  en 
AUemaigne,  où  il  avoit  beaucoup  d'amis,  &  mons- 
tra  bien  par  sa  legiereté  que  vraye  &  parfaide 
amour  ne  luy  avoit  pas  tant  faid  pourchasser 
Rolandine  que  l'avarice  &  l'ambition,  en  sorte 
qu'il  devint  tant  amoureux  d'une  Dame  d'Alle- 
maigne  qu'il  oubHa  à  visiter  par  lettres  celle  qui 
pour  luy  soustenoit  tant  de  tribulation.  Car  jamais 
la  Fortune,  quelque  rigueur  qu'elle  leur  tint,  ne 
leur  peut  ôster"  le  moyen  de  s'escripre  l'un  à 
l'autre,  sinon  la  folle  &  meschante  amour  où  il  se 
laissa  tumber,  dont  le  cueur  de  Rolandine  eut 
premier  ung  sentiment  tel  qu'elle  ne  povoit  plus 
reposer. 

Et  après,  voyant  les  escriptures  tant  changées 
&  refroidies  du  langage  accoustumé  qu'elle  ne  res- 
sembloient  plus  aux  passées,  soupçonna  que  nou- 

velle  amytiô  In  séparoit  de  son  mary,  ce  que  tous 
les  tormcns  &  peynes  qu'on  luy  avoit  peu  donner 
n'avoicnt  sçeu  faire,  &,  parce  que  sa  parfaide 
amour  ne  vouloit  qu'elle  asseist  jugement  sur  ung 
soupson,  trouva  moyen  d'envoyer  secrètement  ung 
serviteur  en  qui  elle  se  fyoyt,  non  pour  luy  es- 
cripre  &  parler  à  luy,  mais  pour  l'espier  &  veoir  la 
vérité,  lequel,  retourné  du  voyage,  luy  dist  que 
pour  le  seur  il  avoit  trouvé  le  bastard  bien  fort 
amoureux  d'une  Dame  d'AUemaigne  &  que  le 
bruid  estoit  qu'il  pourchassoit  de  l'espouser,  car 
elle  estoit  fort  riche. 

Geste  nouvelle  apporta  une  si  extrême  douleur 
au  cueur  de  cette  pauvre  Rolandine  que,  ne  la  pou- 
vant porter,  tumba  bien  griefvement  malade.  Ceux 
qui  entendoient  l'occasion  luy  dirent  de  la  part  de 
son  père  que,  puisqu'elle  voyoit  la  grande  mes- 
chanceté  du  bastard,  justement  elle  le  pouvoit 
abandonner,  &  la  persuadèrent  de  tout  leur  pos- 
sible. Mais,  nonobstant  qu'elle  fust  tormentée  jus- 
ques  au  bout,  si  n'y  eut  il  jamais  remède  de  luy 
faire  changer  son  propos,  &  monstra  en  ceste  der- 
nière tentation  l'amour  qu'elle  avoit  &  sa  très 
grande  vertu.  Car,  ainsi  que  l'amour  se  diminuoit 
du  costé  de  luy,  ainsy  augmentoit  du  sien  & 
demoura,  malgré  qu'il  en  eust,  l'amour  entier  & 
parfaid,  car  l'amitié  qui  défailloit  du  costé  de  luy 
tourna  en  elle.  Et,  quand  elle  congneut  que  en  son 

cueur  seul  estoit  l'amour  entier  qui  autresfois  avoit 
esté  départy  en  deux,  elle  délibéra  de  le  soustenir 
jusques  à  la  mort  de  l'un  ou  de  l'autre.  Par  quoy  la 
bonté  Divine,  qui  est  parfaide  charité  &  vraye 
amour,  eut  pitié  de  sa  douleur  &  regarda  sa  pa- 
tience, en  sorte  que  après  peu  de  jours  le  bastard 
mourut  à  la  poursuide  d'une  autre  femme.  Dont 
elle,  bien  advertie  de  ceulxqui  l'avoientveu  medre 
en  terre,  envoya  supplier  son  père  qu'il  luy  pleust 
qu'elle  parlast  à  luy. 

Le  père  s'y  en  alla  incontinent,  qui  jamais  de- 
puis sa  prison  n' avoit  parlé  à  elle,  &,  après  avoir 
bien  au  long  entendu  ses  justes  raisons,  en  lieu  de 
la  reprendre  &  tuer  comme  souvent  il  la  menassoit 
par  parolles,  la  print  entre  ses  bras  &  en  plorant 
très  fort  luy  dist  : 

«  Ma  fille,  vous  estes  plus  juste  que  moy,  car, 
s'il  y  a  eu  faulte  en  vostre  affaire,  j'en  suis  la  prin- 
cipale cause;  mais,  puis  que  Dieu  l'a  ainsy  ordonné, 
je  veulx  satisfaire  au  passé.  » 

Et,  après  l'avoir  admenée  en  sa  maison,  il  la 
traidoit  comme  sa  fille  aisnée.  Elle  fut  demandée 
en  mariage  par  ung  Gentil  homme  du  nom  &  ar- 
mes de  leur  Maison,  qui  estoit  fort  saige  &  ver- 
tueux &  estimoit  tant  Rolandine,  laquelle  il  fré- 
quentoit  souvent,  qu'il  luy  donnoit  louange  de  ce 
dont  les  autres  la  blasmoient,  congnoissant  que  sa 
fin  n'avoit  esté  que  pour  la  vertu.  Le  mariaige  fut 

agréable  au  père  &  à  Rolandinc  &  fut  incontinent 
conclue!. 

Il  est  vray  que  ung  frère  qu'elle  avoyt,  seul  hé- 
ritier de  la  Maison,  ne  vouloit  s'accorder  qu'elle 
eust  nul  partage,  luy  medant  au  devant  qu'elle  avoyt 
desobéy  à  son  père.  Et  après  la  mort  du  bon  homme 
luy  tint  de  si  grandes  rigueurs  que  son  mary,  qui 
estoit  un  puisné,  &  elle  avoient  bien  affaire  de 
vivre. 

En  quoy  Dieu  pourveut,  car  le  frère,  qui  vou- 
loit tout  tenir,  laissa  en  ung  jour  par  une  mort  su- 
bite le  bien  qu'il  tenoit  de  sa  seur  &  le  sien  quant 
&  quant. 

Ainsy  elle  fut  héritière  d'une  bonne  &  grosse 
maison,  où  elle  vesquit  saindement  &  honorable- 
ment en  l'amour  de  son  mary,  &,  après  avoir  es- 
levé  deux  filz  que  Dieu  leur  donna,  rendit  joyeu- 
sement son  ameàCelluyoù  de  tout  temps  elle  avoit 
sa  parfaide  confiance. 


«  Or,  mes  Dames,  je  vous  prie  que  les  hommes,  qui 
nous  veulent  peindre  tant  inconstantes,  viennent  main- 
dcnant  icy  &  me  monstrent  l'exemple  d'un  aussi  bon 
mary  que  ceste  cy  fut  bonne  femme,  &  d'une  telle  foy 
&  persévérance.  Je  suis  scure  qu'il  leur  seroit  si  difficile 
que  j'aime  niieulx  les  en  quidcr  que  de  me  mettre  en 
ceste  pcjTie,  mais  non  vous,  mes  Dames,  de  vous  prier, 
pour  continuer  vostre  gloire,  ou  du  tout  n'aimer  poind 

OU  que  ce  soit  aussi  parfaidement,  &  gardez  vous  bien 
que  nulle  ne  die  que  cette  Damoiselle  ait  offensé  son 
honneur,  veu  que  par  sa  fermeté  elle  est  occasion 
d'augmenter  le  nostre. 

—  En  bonne  foy,  Parlamente,  »  dist  Oisille,  «  vous 
nous  avez  racompté  l'histoire  d'une  femme  d'un  très 
grand  &  honneste  cueur,  mais  ce  qui  donne  autant  de 
lustre  à  sa  fermeté,  c'est  la  desloyauté  de  son  mary, 
qui  la  vouloit  laisser  pour  une  autre. 

— Je  croy,  »  dist  Longarine,  «  que  cest  ennuy  là  luy 
fut  le  plus  importable,  car  il  n'y  a  faiz  si  pesant  que 
l'amour  de  deux  personnes  bien  unies  ne  puisse  dou- 
cement supporter;  mais,  quand  l'unfault  à  sondebvoir 
&  laisse  toute  la  charge  sur  l'autre,  la  pesanteur  est 
importable. 

—  Vous  devriez  doncques,  »  dist  Geburon,  «  avoir 
pitié  de  nous,  qui  portons  l'amour  entière  sans  que 
vous  y  daigniez  medre  le  bout  du  doigt  pour  la  sou- 
lager. 

—  Ha,  Geburon,  »  dist  Parlamente,  «  souvent  sont 
différens  les  fardeaux  de  l'homme  &  de  la  femme.  Car 
l'amour  de  la  femme,  bien  fondée  sur  Dieu  &  sur  hon- 
neur, est  si  juste  &  raisonnable  que  celuy  qui  se  départ 
de  telle  amitié  doibt  estre  estimé  lasche  &  meschant 
envers  Dieu  &  les  hommes.  Mais  l'amour  de  la  plus- 
part  des  hommes  est  tant  fondée  sur  le  plaisir  que  les 
femmes,  ignorant  leur  mauvaise  volunté,  se  y  meftent 
aucunes  fois  bien  avant  &,  quand  Dieu  leur  faid  con- 
gnoistre  la  malice  du  cueur  de  celluy  qu'elles  esti- 
moient  bon,  s'en  peuvent  départir  avecq  leur  honneur 
&  bonne  réputation,  car  les  plus  courtes  follies  sont 
toujours  les  meilleures. 

—  Voilà  donc  une  raison,  »  dist  Hircan,  «  fon- 
dée sur  vostre  fantaisie,  de  vouloir  soustenir  que 
les  femmes  honnestes  peuvent  laisser  honnestement 
l'amour  des  hommes  &  non  les  hommes  celle  des 
femmes,  comme  si  leur  cueur  étoit  différent; 
mais,  combien  que  les  visaiges  &  habitz  le  soyent, 
si  croy  je  que  les  voluntez  sont  toutes  pareilles, 
sinon  d'autant  que  la  malice  plus  couverte  est  la 
pire.  » 

Parlamente  avecq  ung  peu  de  colère  luy  dist  : 
«  J'entends  bien  que  vous  estimez  celles  les  moins 
mauvaises  de  qui  la  malice  est  descouverte. 

—  Or  laissons  ce  propos  là,  »  dist  Simontault,  «  car, 
pour  faire  conclusion  du  cueur  de  l'homme  &  de  la 
femme,  le  meilleur  des  deux  n'en  vaut  riens;  mais 
venons  à  sçavoir  à  qui  Parlamente  donnera  sa  voix 
pour  oyr  quelque  beau  compte. 

—  Je  la  donne,  »  dist-elle,  «  à  Geburon. 

—  Or,  puis  que  j'ay  commencé,  »  dist-il,  «  à  parler 
des  Cordeliers,  je  ne  veux  oublier  ceulx  de  Saind- 
Benoist  &  ce  qui  est  advenu  d'eux  de  mon  temps, 
combien  je  n'entends  en  racomptant  une  histoire 
d'un  meschant  Religieux,  empescher  la  bonne  opi- 
nion que  vous  avez  des  gens  de  bien;  mais,  veu 
que  le  Psalmiste  dist  que  tout  homme  est  menteur,  & 
en  ung  autre  endroid  :  //  n'en  est  poinâ  qui  face 
bien  jusques  à  ung,  il  me  semble  qu'on  ne  peut  faillyr 
d'estimer  l'homme  tel  qu'il  est.  Car,  s'il  y  a  du 
bien,  on  le  doit  attribuer  à  Celluy  qui  en  est  la  source 
&  non  à  la  créature,  à  laquelle  par  trop  donner  de 
gloire  ou  de  louange  ou  estimer  de  soy  quelque 
chose  de  bon,  la  plus  part  des  personnes  sont  trom- 

pées.  Et,  afin  que  vous  ne  trouviez  impossible  que 
soubz  extrême  austérité  ne  se  treuve  extrême  concu- 
piscence, entendez  ce  qui  advint  du  temps  du  Roy 
François  premier  : 


VINGT    DEUXIESME    NOUVELLE 

Sceur  Marie  Herœt,  sollicitée  de  son  hnimir  par  un  Prieur  [de] 
Sainà-Mariin-des-Champs ,  avec  la  grâce  de  Dieu  emporta  la 
viâoire  contre  ses  fortes  tentations,  à  la  grand'  confusion  du 
Prieur  &  à  l'exaltation  d'elle. 

|N  la  Ville  de  Paris  il  y  avoit  ung  Prieur 
de  Saind-Martin-dcs-Champs ,  duquel 
je  tairay  le  nom  pour  l'amytié  que  je 
l'iuy  ay  portée.  Sa  vie,  jusques  en  l'aage 
de  cinquante  ans,  fut  si  austère  que  le  bruid  de  sa 
saindeté  courut  par  tout  le  Royaume,  tant  qu'il 
n'y  avoit  Prince  ne  Princesse  qui  ne  luy  fist  grand 
honneur  quand  il  les  venoit  veoir,  &  ne  se  faisoit 
réformation  de  Religion  qui  ne  fust  faiéle  par 
sa  main,  car  on  le  nommoit  le  père  de  vraye 
Religion. 

Il  fust  esleu  Visiteur  de  la  grande  Religion  des 
Dames  de  Fontevrault,  desquelles  il  estoit  tant 
craind  que,  quand  il  venoit  en  quelqu'un  de  leurs 

monastères,  toutes  les  Religieuses  trembloient  de 
la  crainde  qu'elles  avoient  de  luy  &,  pour  l'ap- 
paiser  des  grandes  rigueurs  qu'il  leur  tenoit,  le 
traidoient  comme  elles  eussent  faid  la  personne 
du  Roy,  ce  que  au  commencement  il  refusoit,  mais 
à  la  fin,  venant  sur  les  cinquante  cinq  ans,  com- 
mença à  trouver  fort  bon  le  traidement  qu'il  avoit 
au  commencement  desprisé  &,  s'estimant  luy 
mesme  le  bien  public  de  toute  Religion,  désira  de 
conserver  sa  santé  mieulx  qu'il  n' avoit  accoustumé. 
Et,  combien  que  sa  Reigle  portast  de  jamais  ne  man- 
ger cher,  il  s'en  dispensa  luy  mesme,  ce  qu'il  ne  fai- 
soit  à  nul  autre ,  disant  que  sur  luy  estoit  tout  le 
faiz  de  la  Religion,  par  quoy  si  bien  se  festoya  que 
d'un  Moyne  bien  meigre  il  en  feyt  ung  bien 
gras. 

Et  à  ceste  mutation  de  vivre  se  feyt  une  muta- 
tion de  cueur  telle  qu'il  commencea  à  regarder  les 
visaiges,  dont  paravant  avoit  faid  conscience,  &,  en 
regardant  les  beaultez  que  les  voilles  rendent  plus 
désirables,  commencea  à  les  convoider.  Doncques 
pour  satisfaire  à  ceste  convoitise  chercha  tant  de 
moyens  subtils  qu'à  la  parfin  de  pasteur  il  devint 
loup,  tellement  que  en  plusieurs  bonnes  ReHgions, 
s'il  s'en  trouvoit  quelqu'une  ung  peu  sotte,  il  ne 
failloit  à  la  decepvoir.  Mais,  après  avoir  longue- 
ment continué  ceste  meschante  vie,  la  bonté  Di- 
vine ,  qui  print  pitié  des  pauvres  brebis  esgarées , 

ne  voulut  plus  endurer  la  gloire  de  ce  malheureux 
régner,  ainsy  que  vous  verrez. 

Ung  jour,  allant  visiter  ung  Couvent  près  de 
Paris,  qui  se  nomme  Gif,  advint  que,  en  confes- 
sant toutes  les  Religieuses,  en  trouva  une,  nommée 
Marie  Heroet,  dont  la  parole  estoit  si  doulce  & 
agréable  qu'elle  promedoit  le  visaige  &  le  cueur 
estrc  de  mesme.  Par  quoy,  seulement  pour  l'ouyr, 
fut  esmeu  en  une  passion  d'amour  qui  passoit 
toutes  celles  qu'il  avoit  eues  aux  autres  Religieuses, 
&  en  parlant  à  elle  se  baissa  fort  pour  la  regarder, 
&  apperçeut  la  bouche  si  rouge  &  si  plaisante  qu'il 
ne  se  peut  tenir  de  luy  haulser  le  voile  pour  veoir 
si  les  oeilz  accompaignoient  le  demeurant,  ce  qu'il 
trouva,  dont  son  cueur  fut  remply  d'une  ardeur 
si  véhémente  qu'il  perdit  le  boire  &  le  manger  & 
toute  contenance,  combien  qu'il  la  dissimuloit.  Et, 
quand  il  fut  retourné  en  son  Prieuré,  il  ne  povoit 
trouver  repos,  par  quoy  en  grande  inquiétude  pas- 
soyt  les  jours  &  les  nuidz,  en  cherchant  les  moyens 
comme  il  pourroit  parvenir  à  son  désir  &  faire 
d'elle  comme  il  avoit  faid  de  plusieurs  autres ,  ce 
qu'il  craingnoit  estre  difficile  pource  qu'il  la  trou- 
voit  saige  en  paroles  &  d'un  esperit  subtil,  &  d'au- 
tre part  se  voyoit  si  laid  &  si  vieubc  qu'il  délibéra 
de  ne  luy  en  parler  poinél,  mais  de  chercher  à  la 
gaingner  par  crainde. 

Par  quoy  bien  tost  après  s'en  retourna  au  did 

Monastère  de  Gif,  auquel  lieu  se  monstra  plus  aus- 
tère qu'il  n'avoit  jamais  faid,  se  courrouçant  à  tou- 
tes les  Religieuses,  reprenant  l'une  que  son  voile 
n'estoit  pas  assez  bas,  l'autre  qu'elle  haulsoit  trop 
la  teste,  &  l'autre  qu'elle  ne  faisoit  pas  bien  la  ré- 
vérence en  Religieuse.  En  tous  ces  petiz  cas  se 
monstroit  si  austère  que  l'on  le  craingnoit  comme 
ung  Dieu  paind  en  Jugement,  &  luy,  qui  avoit 
les  gouttes,  se  travailla  tant  de  visiter  les  lieux  ré- 
guliers que,  environ  l'heure  de  Vespres,  heure  par 
luy  apostée,,  se  trouva  au  Dortouer. 

L'Abbesse  luy  dist  :  «  Père  Révérend,  il  est 
temps  de  dire  Vespres.  »  A  quoy  il  respondit  : 
«  Allez,  Mère,  allez,  faides  les  dire,  car  je  suis  si 
las  que  je  demeureray  ici  non  pour  reposer,  mais 
pour  parler  à  Seur  Marie,  de  laquelle  j'ay  oy  très 
mauvais  rapport,  car  l'on  m'a  did  qu'elle  caquette 
comme  si  c'estoit  une  mondaine.  »  L'Abbesse,  qui 
estoit  tante  de  sa  mère,  le  pria  de  la  bien  chapitrer 
&  la  luy  laissa  toute  seule,  sinon  ung  jeune  Reli- 
gieux qui  estoit  avecq  luy. 

Quand  il  se  trouva  seul  avecq  Seur  Marie,  com- 
mencea  à  luy  lever  le  voile  &  luy  commander 
qu'elle  le  regardast.  Elle  luy  respondit  que  sa  Reigle 
luy  defFendoit  de  regarder  les  hommes.  «  C'est  bien 
did,  ma  fille  » ,  luy  dist  il,  «  mais  il  ne  fault  pas 
que  vous  estimiez  qu'entre  nous  Religieux  soyons 
hommes.  »  Par  quoy  Seur  Marie,  craingnant  faillir 

par  désobéissance,  le  regarda  au  visage;  elle  le 
trouva  si  laid  qu'elle  pensa  faire  plus  de  pénitence 
que  de  péché  à  le  regarder. 

Le  beau  Père,  après  luy  avoir  did  plusieurs  pro- 
pos de  la  grande  amitié  qu'il  luy  portoit,  luy  voulut 
mettre  la  main  au  tetin,  qui  fut  par  elle  repoulsé 
comme  elle  debvoit,  &  fut  si  courroucé  qu'il  luy 
dist  :  «  Faut  il  qu'une  Religieuse  sçaiche  qu'elle  ait 
des  tetins  ?  »  Elle  luy  dist  :  «Je  sçay  que  j'en  ay,  &  cer- 
tainement que  vous  ny  autre  n'y  toucherez  poind, 
car  je  ne  suis  pas  si  jeune  &  ignorante  que  je  n'en- 
tende bien  ce  qui  est  péché  de  ce  qui  ne  l'est  pas.  » 

Et,  quand  il  veit  que  ses  propos  ne  la  povoient 
gaingner,  luy  en  va  bailler  d'un  autre,  disant  :  «  Hé- 
las, ma  fille,  il  faut  que  je  vous  déclaire  mon  ex- 
trême nécessité;  c'est  que  j'ay  une  maladie  que 
tous  les  Médecins  trouvent  incurable,  sinon  que  je 
me  resjouisse  &  me  joue  avecq  quelque  femme  que 
j'ayme  bien  fort.  De  moy,  je  ne  vouldrois  pour 
mourir  faire  ung  péché  mortel ,  mais ,  quand  l'on 
viendroit  jusques  là,  je  sçay  que  simple  fornication 
n'est  nullement  à  comparer  à  pécher  d'homicide. 
Par  quoy,  si  vous  aimez  ma  vie,  en  sauvant  vostre 
conscience  de  crudélité,  vous  me  la  saulverez.  »  Elle 
luy  demanda  quelle  fiiçon  de  jeu  il  entendoit  faire. 
Il  luy  dist  qu'elle  povoit  bien  reposer  sa  conscience 
sur  la  sienne,  &  qu'il  ne  feroit  chose  dont  l'une  ne 
l'autre  fust  chargée. 

Ety  pour  luy  monstrer  le  commencement  du  pas- 
setemps  qu'il  demandoit,  la  vint  embrasser  &  es- 
sayer de  la  jetter  sur  ung  lid.  Elle,  congnoissant  sa 
meschante  intention,  se  deffendit  si  bien  &  de  pa- 
roles &  de  bras  qu'il  n'eut  povoir  de  toucher  que  à 
ses  habillemens.  A  l'heure,  quand  il  veid  toutes  ses 
inventions  &  esforts  estre  tournez  en  riens,  comme 
ung  homme  furieux  &  non  seullement  hors  de  con- 
science, mais  de  raison  naturelle,  luy  meit  la  main 
soubz  la  robbe,  &  tout  ce  qu'il  peut  toucher  des 
ongles  esgratigna  de  telle  fureur  que  la  pauvre  fille, 
en  criant  bien  fort,  de  tout  son  hault  tumba  à  terre 
toute  esvanouye. 

Et  à  ce  cry  entra  l'Abbesse  dans  le  dortouer  où 
elle  estoit,  laquelle ,  estant  à  Vespres ,  se  souvint 
avoir  laissé  ceste  ReHgieuse  seule  avec  le  beau  Père, 
qui  estoit  fille  de  sa  niepce,  dont  elle  eut  ung  scru- 
pule en  sa  conscience,  quiluy  feit  laisser  Vespres  & 
aller  à  la  porte  du  dortouer  escouter  que  l'on  fai- 
soit;  mais,  oyant  la  voix  de  sa  niepce,  poussa  la 
porte  que  le  jeune  Moyne  tenoit. 

Et,  quand  le  Prieur  veid  venir  l'Abbesse,  en  luy 
monstrant  sa  niepce  esvanouye ,  lui  dist  :  «  Sans 
faulte,  notre  Mère,  vous  avez  grand  tort  que  vous 
ne  m'avez  did  les  conditions  de  Seur  Marie  ;  car, 
ignorant  sa  debiHté,  je  l'ay  faid  tenir  debout  de- 
vant moy&  en  la  chapitrant  s'est  esvanouye  comme 
vous  voyez.  » 

Ils  la  feirent  revenir  avecq  vin  aigre  &  autres 
choses  propices,  &  trouvèrent  que  de  sa  cheute 
elle  estoit  blessée  à  la  teste.  Et,  quand  elle  fut  re- 
venue, le  Prieur,  craingnant  qu'elle  comptast  à  sa 
tante  l'occasion  de  son  mal,  luy  dist  à  part:  «  Ma 
fille,  je  vous  commande,  sous  peine  d'inobédience 
&  d'estre  dampnée,  que  vous  n'aiez  jamais  à  par- 
ler de  ce  que  je  vous  ay  faid  icy,  car  entendez  que 
l'extrémité  d'amour  m'y  a  contraind,  &,  puis  que 
je  voy  que  vous  ne  me  voulez  aymer,  je  ne  vous  en 
parleray  jamais  que  ceste  fois,  vous  asseurant  que, 
si  vous  me  voulez  aimer,  je  vous  feray  élire  Ab- 
besse  de  l'une  des  trois  meilleures  Abbayes  de  ce 
Royaume.  »  Mais  elle  luy  respondit  qu'elle  aimoit 
mieulx  mourir  en  chartre  perpétuelle  que  d'avoir 
jamais  autre  amy  que  Celluy  qui  estoit  mort  pour 
elle  en  la  cro'ix,  avecq  lequel  elle  aimoit  mieulx 
souffrir  tous  les  maulx  que  le  Monde  pourroit  don- 
ner que  contre  luy  avoir  tous  les  biens ,  &  qu'il 
n'eut  plus  à  luy  parler  de  ces  propos,  ou  elle  le 
diroyt  à  laMère  Abbesse,  mais  qu'en  se  taisant  elle 
s'en  tairoit. 

Ainsy  s'en  alla  ce  mauvais  pasteur,  lequel,  pour 
se  monstrer  tout  autre  qu'il  n'estoit  &  pour  encores 
avoir  le  plaisir  de  regarder  celle  qu'il  aimoyt,  se 
retourna  vers  l'Abbesse,  luy  disant  :  «  Ma  Mère, 
je  vous  prie,  faides  chanter  à  toutes  voz  filles  ung 
Salve  Regina  en  l'honneur  de  ceste  vierge  où  j'ay 

mon  espérance.  »  Ce  qui  fut  faid,  durant  lequel 
ce  regnard  ne  feit  que  pleurer,  non  d'autre  dévo- 
tion que  de  regret  qu'il  avoit  de  n'estre  venu  au 
dessus  de  la  sienne.  Et  toutes  les  Religieuses,  pen- 
sans  que  ce  fust  d'amour  à  la  Vierge  Marie,  l'esti- 
moient  ung  saind  homme.  Seur  Marie,  qui  con- 
gnoissoit  sa  malice,  prioit  en  son  cueur  de  confon- 
dre celluy  qui  desprisoit  tant  la  virginité. 

Ainsy  s'en  alla  cest  hyppocrite  à  Saind-Martin, 
auquel  lieu  ce  meschant  feu  qu'il  avoit  en  son  cueur 
ne  cessa  de  brusler  jour  &  nuid  &  de  chercher 
toutes  les  inventions  possibles  pour  venir  à  ses 
fins,  &,  pour  ce  que  sur  toutes  choses  il  craingnoit 
l'Abbesse,  qui  estoit  femme  vertueuse,  il  pensa  le 
moyen  de  l'oster  de  ce  monastère.  S'en  alla  vers 
Madame  de  Vendosme,  pour  l'heure  demeurant  à 
La  Fère,  où  elle  avoit  édifié  &  fondé  ung  couvent 
de  Saind  Benoist  nommé  le  Mont  d'Olivet,  &, 
comme  celluy  qui  estoit  le  souverain  Réformateur, 
luy  donna  à  entendre  que  l'Abbesse  du  did  Mont 
Olivet  n'estoit  pas  assez  suffisante  pour  gouverner 
une  telle  Communauté.  La  bonne  Dame  le  pria  de 
luy  en  donner  une  autre  qui  fust  digne  de  cest 
office,  &  luy,  qui  ne  demandoit  autre  chose,  luy 
conseilla  de  prendre  l'Abbesse  de  Gif  pour  la  plus 
suffisante  qui  fust  en  France.  Madame  de  Ven- 
dosme incontinant  l'envoya  quérir  &  luy  donna 
la  charge  de  son  monastère  du  Mont  d'Olivet. 

Le  Prieur  de  Saind-Martin,  qiiiavoiten  sa  main 
les  voix  de  toute  la  Religion,  feit  eslire  à.  Gif  une 
Abbesse  à  sa  dévotion  &,  après  ceste  esledion, 
il  s'en  alla  au  did  lieu  de  Gif  essayer  encores  une 
autre  fois  si  par  prière  ou  par  doulceur  il  pourroit 
gaingner  Seur  Marie  Heroet.  Et,  voyant  qu'il  n'y 
avoit  nul  ordre,  retourna  désespéré  à  son  Prieuré 
de  Saind-Martin,  auquel  lieu,  pour  venir  à  sa  fin  & 
pour  se  venger  de  celle  qui  luy  estoit  trop  cruelle, 
de  paour  que  son  affaire  fust  esventée,  feit  desro- 
ber  secrètement  les  relicques  dudid  Prieuré  de 
Gif  de  nuid  &  meit  à  sus  au  Confesseur  de  léans, 
fort  viel  &  homme  de  bien,  que  c'estoit  luy  qui  les 
avoit  desrobées,  &  pour  ceste  cause  le  meit  en  pri- 
son à  Saind-Martin. 

Et,  durant  qu'il  le  tenoit  prisonnier,  suscita  deux 
tesmoings  lesquels  ignoramment  signèrent  ce  que 
Monsieur  de  Saind-Martin  leur  commanda;  c'es- 
toit qu'ils  avoient  veu  dedans  ung  jardin  le  did 
Confesseur  avec  Seur  Marie  en  ade  villain  &  des- 
honneste,  ce  qu'il  voulut  faire  advouer  au  viel  Re- 
ligieux. Mais  luy,  qui  sçavoit  toutes  les  faultes  de 
son  Prieur,  le  supplia  l'envoyer  en  Chappitre  & 
que  là  devant  tous  les  Religieux  il  diroit  la  vérité 
de  tout  ce  qu'il  en  sçavoit.  Le  Prieur,  craingnant 
que  la  justification  du  Confesseur  fust  sa  condem- 
nation,  ne  voulut  poind  entériner  ceste  requeste, 
mais,  le  trouvant  ferme  en  son  propos,  le  traida  si 

mal  en  prison  que  les  ungs  dient  qu'il  y  mou- 
rut, &  les  autres  qu'il  le  contraingnit  de  laisser 
son  habit  &  de  s'en  aller  hors  du  Royaume  de 
France  ;  quoy  qu'il  en  soit,  jamais  depuis  on  ne  le 
veit. 

Quand  le  Prieur  estima  avoir  une  telle  prise  sur 
Seur  Marie,  s'en  alla  en  la  ReHgion  où  l'Abbesse 
faide  à  sa  poste  ne  le  contredisoit  en  rien,  &  là 
commencea  de  vouloir  user  de  son  audorité  de 
Visiteur,  &  feit  venir  toutes  les  Religieuses,  l'une 
après  l'autre,  en  une  chambre  pour  les  oyr  en  forme 
de  Visitation  &,  quand  ce  fut  au  rang  de  Seur  Ma- 
rie qui  avoit  perdu  sa  bonne  tante,  il  commencea 
à  luy  dire  : 

«  Seur  Marie ,  vous  sçavez  de  quel  crime  vous 
estes  accusée  &  que  la  dissimulation  que  vous 
taides  d'estre  tant  chaste  ne  vous  a  de  rien  servy, 
car  on  congnoist  bien  que  vous  estes  tout  le  con- 
traire. » 

Seur  Marie  luy  respondit  d'un  visaige  asseuré  : 
«  Faides  moy  venir  celluy  qui  m'accuse,  &  vous 
verrez  si  devant  moy  il  demeurera  en  sa  mauvaise 
opinion.  » 

Il  luy  dist  :  «  Il  ne  nous  fault  aultre  preuve,  puis 
que  le  Confesseur  a  esté  convaincu.  » 

Seur  Marie  luy  dist  :  «  Je  le  pense  si  homme  de 
bien  qu'il  n'aura  poind  confessé  une  telle  men- 
songe; mais,  quand  ainsy  seroit,  faides  le  venir 

devant  moy,  &  je  prouveray  le  contraire  de  son 
dire.  » 

Le  Prieur  voyant  que  en  nulle  sorte  ne  la  povoit 
estonner,  luy  dist  :  «  Je  suis  vostre  Père  qui  désire 
saulver  vostre  honneur;  pour  ceste  cause  je  re- 
medz  cestc  vérité  à  vostre  conscience,  à  laquelle 
je  adjousteray  foy.  Je  vous  demande  &  vous  con- 
jure sur  peine  de  péché  mortel  de  me  dire  vérité, 
assavoir  mon  si  vous  estiez  vierge  quand  vous 
fustes  mise  céans.  » 

Elle  luy  respondit  :  «  Mon  Père,  l'aage  de  cinq 
ans  que  j'avois  doibt  estre  seule  tesmoing  de  ma 
virginité. 

—  Or  bien  doncques,  ma  fille  »,  dist  le  Prieur, 
a  depuis  cest  temps  là  avez  vous  poinét  perdu  ceste 
fleur  ?  » 

Elle  luy  jura  que  non,  &  que  jamais  n'y  avoit 
trouvé  empeschement  que  de  luy.  A  quoy  il  dist 
qu'il  ne  le  pouvoit  croire  &  que  la  chose  gisoit  en 
preuve. 

«  Quelle  preuve  »  ,dist  elle,  «  vous  en  plaist  il  faire? 

—  Comme  je  faidz  aux  aultres  »,  dist  le  Prieur, 
«  car,  ainsy  que  je  suis  Visiteur  des  :\mes,  aussi  suis 
je  visiteur  des  corps.  Vos  Abbesses  &  Prieures  ont 
passé  par  mes  mains  ;  vous  ne  devez  craindre  que 
je  visite  vostre  virginité.  Par  quoy  jeélez  vous  sur 
le  Ud,  &  mettez  le  devant  de  vostre  habillement 

vostre  v: 

Seur  Marie  luy  respondit  par  collère  :  «  Vous 
m'avez  tant  tenu  de  propos  de  la  folle  amour  que 
vous  me  portez,  que  j'estime  plustost  que  vous  me 
voulez  oster  ma  virginité  que  de  la  visiter,  par  quoy 
entendez  que  jamais  je  ne  m'y  consentiray.  » 

Alors  il  luy  dist  qu'elle  estoit  excommuniée  de 
refuser  l'obédience  de  sainde  religion  &,  si  elle 
ne  consentoit,  qu'il  la  deshonoreroit  en  plain  Cha- 
pitre &  diroit  le  mal  qu'il  sçavoit  d'entre  elle  & 
le  Confesseur. 

Mais  elle  d'un  visaige  sans  paour  luy  respondit  : 
«  Celluy  qui  congnoist  le  cueur  de  ses  serviteurs 
me  rendra  autant  d'honneur  devant  luy  que  vous 
me  sçauriez  faire  de  honte  devant  les  hommes. 
Par  quoy,  puisque  vostre  malice  en  est  jusques  là, 
j'aime  mieulx  qu'elle  parachève  sa  cruaulté  envers 
moy  que  le  désir  de  son  mauvais  voulloir,  car  je 
sçay  que  Dieu  est  juste  juge. 

A  l'heure  il  s'en  alla  assembler  tout  le  Chapitre 
&  feit  venir  devant  luy  à  genoulx  Seur  Marie ,  à 
laquelle  il  dist  par  ung  merveilleux  despit  : 

«  Seur  Marie,  il  me  desplaist  que  les  bonnes 
admonitions  que  je  vous  ay  données  ont  esté  inu- 
tiles en  vostre  endroid ,  &  que  vous  estes  tumbée 
en  tel  inconvénient  que  je  suis  contraind  de  vous 
imposer  pénitence  contre  ma  coustume.  C'est  que, 
ayant  examiné  vostre  Confesseur  sur  aucuns  cri- 
mes à  luy  imposez,  m'a  confessé  avoir  abusé  de 

vostre  personne  au  lieu  où  les  tesmoings  disent 
l'avoir  veu.  Parquoy,  ainsy  que  je  vous  avois  éle- 
vée en  estât  honorable  &  Maistresse  des  Novices, 
je  ordonne  que  vous  soyez  mise  non  seullement  la 
dernière  de  toutes,  mais  mengeant  à  terre,  devant 
toutes  les  Seurs,  pain  &  eaue  jusques  ad  ce  que 
l'on  congnoisse  votre  contrition  suffisante  d'avoir 
grâce. » 

Scur  Marie,  estant  advertye  par  une  de  ses  com- 
paignes ,  qui  entendoit  toute  son  affaire ,  que ,  si 
elle  rcspondoit  chose  qui  despleust  au  Prieur,  il 
la  mcdroit  in  pace,  c'est  à  dire  en  chartre  perpé- 
tuelle, endura ceste  sentence,  levant  les  oeilz  au 
ciel,  priant  Celluy  qui  a  esté  sa  résistance  contre 
le  péché  vouloir  estre  sa  patience  contre  la  tribu- 
lation.  Encores  deffcndit  le  Prieur  de  Sainél-Mar- 
tin  que,  quand  sa  mère  ou  ses  parens  viendroient, 
que  l'on  ne  la  soufFrist  de  trois  ans  parler  à  eulx  ni 
escrire,  sinon  lettres  faiétes  en  la  Communauté. 

Ainsy  s'en  alla  ce  malheureux  homme  sans  plus 
y  revenir,  &  fut  ceste  pauvre  fille  long  temps  en 
la  tribulation  que  vous  avez  ouye.  Mais  sa  mère, 
qui  sur  tous  ses  enfans  l'aimoit,  voyant  qu'elle  n'a- 
voit  plus  de  nouvelles  d'elle ,  s'en  émerveilla  fort 
&  dist  à  ung  sien  fils,  saige  &  honncste  Gentil 
homme ,  qu'elle  pensoit  que  sa  fille  estoit  morte, 
mais  que  les  Religieuses  pour  avoir  la  pension  an- 
nuelle luy  dissimuloient,  le  priant  en  quelque  fa- 

çon  que  ce  fust  de  trouver  moien  de  veoir  sa 
dide  seur. 

Incontinent  il  s'en  alla  en  la  Religion,  en  la- 
quelle on  luy  feit  les  excuses  accoustumées;  c'est 
qu'il  y  avoit  trois  ans  que  sa  sœur  ne  bougeoit  du 
lia.  Dont  il  ne  se  tint  pas  contant  &  leur  jura  que, 
s'il  ne  lavoyoit,  il  passeroit  pardessus  les  murailles 
&  forceroit  le  monastère.  De  quoy  elles  eujrent  si 
grande  paour  qu'elles  luy  admenèrent  sa  seur  à  la 
grille,  laquelle  l'Abbesse  tenoit  de  si  près  qu'elle 
ne  povoit  dire  à  son  frère  chose  qu'elle  n'enten- . 
dist.  Mais  elle,  qui  estoit  sage,  avoit  mis  par  es- 
cript  tout  ce  qui  est  icy  dessus,  avecq  mille  autres 
inventions  que  le  did  Prieur  avoit  trouvées  pour 
la  decepvoir,  que  je  laisse  à  compter  pour  la  lon- 
gueur. 

Si  ne  veulx  je  oblier  à  dire  que,  durant  que  sa 
tante  estoit  Abbesse,  pensant  qu'il  fust  refusé  par 
sa  laideur,  feit  tenter  Seur  Marie  par  ung  beau  & 
jeune  Religieux,  espérant  que,  si  par  amour  elle 
obéissoit  à  ce  Religieux,  après  il  la  pourroit  avoir 
par  crainde.  Mais  dans  ung  jardin  où  le  did  jeune 
Religieux  luy  tint  propos  avecq  gestes  si  deshon- 
nestes  que  j'aurois  honte  de  les  remémorer,  la 
pauvre  fille  courut  à  l'Abbesse,  qui  parloit  au 
Prieur,  criant  :  «  Ma  mère,  ce  sont  Diables  en  lieu 
de  Religieux  ceux  qui  nous  viennent  visiter.  »  Et 
il  l'heure  le  Prieur,  qui  eut  grande  paour  d'estre 

descouvert,  commencea  à  dire  en  riant  :  «  Sans 
faulte,  ma  Mère,  Seur  Marie  a  raison,  »  &, 
en  prenant  Seur  Marie  par  la  main,  luy  dist  de- 
vant l'Abbesse  :  «  J'avois  entendu  que  Seur  Ma- 
rie parloit  fort  bien  &  avoit  le  langaigc  si  à  main 
que  on  l'estimoit  mondaine,  &  pour  ceste  occa- 
sion je  me  suis  contraind  contre  mon  naturel 
luy  tenir  tous  les  propos  que  les  hommes  mon- 
dains tiennent  aux  femmes,  ainsy  que  je  trouve 
pai*  escript,  car  d'expérience  "  j'en  suis  ignorant 
comme  le  jour  que  je  fus  né  &,  en  pensant  que 
ma  vieillesse  &  laideur  luy  faisoient  tenir  pro- 
pos si  vertueux,  j'ay  commandé  à  mon  jeune 
Religieux  de  luy  en  tenir  de  semblables,  à  quoy 
vous  voyez  qu'elle  a  vertueusement  résisté.  Dont 
je  l'estime  si  sage  &  vertueuse  que  je  veulx  que 
doresnavant  elle  soyt  la  première  après  vous  & 
Maistresse  des  Novices,  afin  que  son  bon  vouloir 
croisse  tousjours  de  plus  en  plus  en  vertu.  » 

Cest  ade  icy  &  plusieurs  autres  fe}^:  ce  bon  Re- 
ligieux durant  trois  ans  qu'il  fut  amoureux  de  la 
Religieuse,  laquelle,  comme  j'ay  did,  bailla  par 
la  grille  à  son  frère  tout  le  discours  de  sa  pi- 
teuse histoire,  ce  que  le  frère  porta  à  sa  mère,  la- 
quelle toute  désespérée  vint  à  Paris,  où  elle  trouva 
la  Roync  de  Navarre,  seur  unique  du  Roy,  à  qui 
elle  monstra  ce  piteux  discours  en  luy  disant  : 

«  Madame ,  fiez  vous  une  autre  fois  en  voz  ypo- 

crites.  Je  pensoys  avoir  mis  ma  fille  aux  faulx- 
bourgs  &  chemin  de  Paradis,  &  je  l'ay  mise  en  cel- 
luy  d'Enfer,  entre  les  mains  des  pires  Diables  qui 
puissent  estre;  car  les  Diables  ne  nous  tentent  s'il 
ne  nous  plaist,  &  ceux  cy  nous  veulent  avoir 'par 
force  où  l'amour  deffault.  » 

La  Royne  de  Navarre  fut  en  grande  peyne,  car 
entièrement  elle  se  confioyt  en  ce  Prieur  de  Saind- 
Martin,  à  qui  elle  avoit  baillé  la  charge  des  Abbes- 
ses  de  MontivilHers  &  de  Caen,  ses  belles  seurs. 
D'autre  costé,  le  crime  si  grand  luy  donna  telle 
horreur  &  envye  de  venger  l'innocence  de  ceste 
pauvre  fille  qu'elle  communiqua  au  Chancelier  du 
Roy,  pour  lors  Légat  en  France,  de  l'affaire  &  feit 
envoyer  quérir  le  Prieur,  lequel  ne  trouva  nulle 
excuse,  sinon  qu'il  avoit  soixante  dix  ans,  &,  par- 
lant à  la  Royne  de  Navarre,  la  pria,  sur  tous  les 
plaisirs  qu'elle  luy  vouldroit  jamais  faire  &  pour 
récompense  de  tous  ses  services  &  de  tous  ceux 
qu'il  avoit  désir  de  luy  faire,  qu'il  luy  pleust  de  faire 
cesser  ce  procès  &  qu'il  confesseroit  que  Seur  Ma- 
rie Heroet  estoit  une  perle  d'honneur  &  de  vir- 
ginité. 

La  Royne  de  Navarre  oyant  cela,  fut  tant  esmer- 
veillée  qu'elle  ne  sçeut  que  luy  respondre,  mais  le 
laissa  là,  &  le  pauvre  homme  tout  confus  se  retira 
en  son  monastère,  où  il  ne  voulut  plus  estre  veu 
de  personne,  &  ne  vesquit  que  ung  an  après.  Et 

Seur  Marie  Heroet ,  estimée  comme  elle  debvoit 
par  les  vertuz  que  Dieu  avoit  mises  en  elle,  fut 
ostée  de  l'Abbaye  de  Gif,  où  elle  avoit  eu  tant  de 
mal,  &  faide  Abbesse  par  le  don  du  Roy  de  l'ab- 
baye de  Giy  près  de  Montargis ,  laquelle  elle  ré- 
forma &  vesquit  comme  celle  qui  estoit  pleine  de 
l'esperit  de  Dieu,  le  louant  toute  sa  vie  de  ce  qu'il 
luy  avoit  pieu  luy  redonner  son  honneur  &  son 
repos. 

K  Voylà,  mes  Dames,  une  histoire  qui  est  bien  pour 
monstrer  ce  que  did  l'Evangillc  que  Dieu  par  les 
choses  foybles  confond  les  fortes  &,par  les  inutiles  aux  oeils 
des  hommes,  la  gloire  de  ceux  qui  cuident  estre  quelqtie  chose 
&  ne  sont  rien.  Et  pensez,  mes  Dames,  que  sans  la  grâce 
de  Dieu  il  n'y  a  homme  où  l'on  doibve  croire  nul 
bien,  ne  si  sotte  tentation  dont  avecques  luy  l'on 
n'emporte  vidoirc,  comme  vous  povcz  veoir  par  la 
confusion  de  celluy  qu'on  estimoit  juste  &  par  l'exal- 
tation de  celle  'qu'on  vouloit  faire  trouver  pécheresse 
&  meschante.  En  cela  est  verisfié  le  dire  de  Nostre 
Seigneur  :  Qui  se  exaltera  sera  humilié^  &  qui  se  humi- 
liera sera  exalté. 

—  Hélas,  »  ce  dist  Oisille,  «  que  ce  Prieur  là  a 
trompé  de  gens  de  bien  !  car  j'ay  veu  qu'on  se  fioit 
plus  en  luy  que  en  Dieu, 

—  Ce  ne  seroyt  pas  moy,  »  dist  Nomerfide  ;  «  car 
j'ay  une  si  grande  horreur,  quand  je  voy  ung  Religieux, 
que  seullcment  je  ne  m'y  sçaurois  confesser,  estimant 
qu'ils  sont  pires  que  tous  les  aultres  hommes  &  ne 

hantent  jamais  maison  qu'ilz  n'y  laissent  quelque  honte 
ou  quelque  zizanie. 

—  Il  y  en  a  de  bons,  »  dist  Oisille,  «  &  ne  fault  pas 
que  pour  les  mauvais  ils  soient  jugez ,  mais  les  meil- 
leurs sont  ceulx  qui  moins  hantent  les  maisons  sécu- 
lières &  les  femmes. 

—  Vous  diftes  vray,  »  dist  Ennasuitte,  «  car  moins 
on  les  voyst,  moins  on  les  congnoist,  &  plus  on  les 
estime,  pource  que  la  fréquentation  les  monstre  telz 
qu'ils  sont. 

—  Or,  laissons  le  moustier  où  il  est,  »  dist 
Nomerfide,  «  &  voyons  à  qui  Geburon  donnera  sa 
voix. 

—  Ce  sera,  »  dis-il,  «  à  Madame  Oisille,  afin 
qu'elle  die  quelque  chose  en  faveur  de  sainde  re- 
ligion. 

—  Nous  avons  tant  juré,  »  dist  Oisille,  «  de  dire  la 
vérité  que  je  ne  sçaurois  soustenir  ceste  partie.  Et 
aussy,  en  faisant  vostre  compte,  vous  m'avez  remys  en 
mémoire  une  si  piteuse  histoire  que  je  suis  contrainte 
de  la  dire,  pource  que  je  suis  voisine  du  païs  où  de 
mon  temps  elle  est  advenue  &  afin ,  mes  Dames ,  que 
l'ypocrisie  de  ceulx  qui  s'estiment  plus  religieux  que 
les  autres  ne  vous  enchante  l'entendement  de  sorte 
que  vostre  foy,  divertie  de  son  droit  chemin,  estime 
trouver  son  salut  en  quelque  autre  créature  que  en 
Celluy  seul  qui  n'a  voulu  avoir  compaignon  à  nostre 
création  &  rédemption,  lequel  est  tout  puissant  pour 
nous  saulver  en  la  vie  éternelle  &  en  ceste  temporelle 
nous  consoler  &  délivrer  de  toutes  noz  tribulations, 
congnoissant  que  souvent  l'Ange  Sathan  se  transforme 
en  Ange  de  lumière  afin  que  l'oeil  extérieur,  aveuglé 

par  l'apparence  de  saindeté  &  dévotion,  ne  s'ar- 
restc  à  ce  qu'il  doibt  fuir,  il  m'a  semblé  bon  la 
vous  racompter  pource  qu'elle  est  advenue  de  nostre 
temps  : 


Hept.  IL  25 


VINGT  TROISIESME  NOUVELLE 


La  trop  grande  révérence  qu'un  Gentil  homme  de  Périgord  por- 
tait à  l'Ordre  de  Saitiâ  Françoys  fut  cause  que  luy,  sa  femme 
&  son  petit  enfant  moururent  misérablement. 


u  pays  de  Périgort  ily  avoit  ung  Gentil 
homme,  qui  avoit  telle  dévotion  à  Saind 
François  qu'il  luy  sembloit  que  tous 
ceulx  qui  portoient  son  habit  dévoient 
estre  semblables  au  bon  Saind,  pour  l'honneur 
duquel  il  avoit  faid  faire  en  sa  maison  chambre  & 
garderobe  pour  loger  les  dids  Frères ,  par  le  con- 
seil desquelz  il  conduisoit  toutes  ses  affaires,  voire 
jusques  aux  moindres  de  son  mesnage,  s'estimant 
chemyner  seurement  en  suyvant  leur  bon  con- 
seil. 

Or  advint  ung  jour  que  la  femme  du  did  Gentil 
homme,  qui  estoit  belle  &  non  moins  saige  que 
vertueuse,  avoit  faid  ung  beau  fils,  dont  l'amitié 
que  le  mary  luy  portoit  augmenta  doublement,  &, 
pour  festoyer  la  commère,  envoya  quérir  un  sien 
beau-frère.  Or,  ainsi  que  l'heure  du  soupper  ap- 
prochoit,  arriva  ung  CordeUer,  duquel  je  céleray 
le  nom  pour  l'honneur  de  la  ReHgion.  Le  Gentil 
homme  fut  fort  aise  quand  il  veit  son  Père  spiri- 
tuel, devant  lequel  il  ne  cachoyt  nul  secret,  &, 
après  plusieurs  propos  tenuz  entre  sa  femme,  son 
beau-frère  &  luy,  se  meirent  à  table  pour  soupper, 
durant  lequel  ce  Gentil  homme,  regardant  sa 
femme,  qui  avoit  assez  de  beaulté  &  de  bonne 
grâce  pour  estre  désirée  d'un  mary,  commencea 
à  demander  tout  hault  une  question  au  beau 
Père  : 

«  Mon  Père,  est  il  vray  que  ung  homme  pèche 
mortellement  de  coucher  avecq  sa  femme  pen- 
dant qu'elle  est  en  couche?  » 

Le  beau  Père,  qui  avoit  la  contenance  &  la  pa- 
role toute  contraire  à  son  cueur,  luy  respondit 
avecq  ung  visaige  coUère  : 

«  Sans  faulte.  Monsieur,  je  pense  que  ce  soyt 
ung  des  grands  péchez  qui  se  facent  en  mariage, 
&  ne  fusse  que  l'exemple  de  la  benoiste  Vierge 
Marie,  qui  ne  voulut  entrer  au  Temple  jusques 
après  les  jours  de  sa  purification,  combien  qu'elle 

n'en  eust  nul  besoing,  si  ne  debvriez  vous  jamais 
faillir  à  vous  abstenir  d'un  petit  plaisir,  veu  que 
la  bonne  Vierge  Marie  se  abstenoit,  pour  obéyr 
à  la  Loy,  d'aller  au  Temple  où  estoit  toute  sa  con- 
solation. Et  oultre  cela,  Messieurs  les  Dodeurs  en 
médecine  dient  qu'il  y  a  grand  dangier  pour  la 
lignée  qui  en  peult  venir.  » 

Qiiant  le  Gentil  homme  entendit  ces  paroles,  il 
en  fut  bien  marri,  car  il  espéroit  bien  que  son 
beau  Père  luy  bailleroit  congé,  mais  il  n'en  parla 
plus  avant.  Le  beau  Père,  durant  ces  propos,  après 
avoir  plus  beu  qu'il  n'estoit  besoing,  regardant  la 
Damoiselle,  pensa  bien  en  luy  mesmes  que,  s'il 
en  estoit  le  mary,  il  ne  demanderoit  poind  conseil 
au  beau  Père  de  coucher  avecq  sa  femme,  &,  ainsy 
que  le  feu  peu  à  peu  s'allume  tellement  qu'il  vient 
à  embraser  toute  la  maison ,  or  pour  ce  le  Frater 
commencea  de  brusler  par  telle  concupiscence 
que  soubdainement  délibéra  de  venir  à  fin  du  désir 
que  plus  de  trois  ans  durant  avoit  porté  couvert  en 
son  cueur. 

Et ,  après  que  les  tables  furent  levées ,  print  le 
Gentil  homme  par  la  main  &,  le  menant  auprès 
du  Hâ:  de  sa  femme,  luy  dist  devant  elle  : 

«  Monsieur,  pour  ce  que  je  congnois  bonne 
amour  qui  est  entre  vous  &  ma  Damoiselle  que 
voicy,  laquelle,  avecq  la  grande  jeunesse  qui  est 
en  vous,  vous  tourmente  si  fort  que  sans  faulte 

j'en  ay  grande  compassion,  j'ay  pensé  de  vous  dire 
ung  secret  de  nostre  sainde  Théologie,  c'est  que 
la  loy,  qui  pour  les  abuz  des  mariz  indiscrets  est 
si  rigoureuse,  ne  veult  permettre  que  ceulx  qui 
sont  de  bonne  conscience  comme  vous  soient 
frustrez  de  l'intelligence.  Par  quoy.  Monsieur,  si  je 
vous  ay  did  devant  les  gens  l'ordonnance  de  la  sé- 
vérité de  la  Loy,  à  vous ,  qui  estes  homme  saige, 
n'en  doibtz  celer  la  douceur.  Sçachez,  mon  fils, 
qu'il  y  a  femmes  &  femmes,  comme  aussi  hommes 
&  hommes.  Premièrement,  nous  fault  sçavoir  de 
Madame  que  voicy,  veu  qu'il  y  a  trois  sepmaines 
qu'elle  est  accouchée,  si  elle  est  hors  du  flux  de 
sang  ?  » 

A  quoy  respondit  la  Damoiselle  qu'elle  estoit 
toute  nede.  «  Adoncques,  »  dist  le  Cordelier, 
«  mon  filz,  je  vous  donne  congé  d'y  coucher  sans 
en  avoir  scrupule,  mais  que  vous  me  promettez 
deux  choses  »,  ce  que  le  Gentil  homme  feit  volun- 
tiers. 

«  La  prerriière ,  »  dist  le  beau  Père ,  »  c'est  que 
vous  n'en  parlerez  à  nuUuy,  mais  y  viendrez  secrè- 
tement; l'autre  que  vous  n'y  viendrez  qu'il  ne  soyt 
deux  heures  après  minuid,  à  fin  que  la  digestion 
de  la  bonne  Dame  ne  soit  empeschée  par  voz  fol- 
lies  »,  ce  que  le  Gentil  homme  luy  promist  &  jura 
par  telz  sermens  que  celluy,  qui  le  congnoissoit 
plus  sot  que  menteur,  en  fut  tout  asseuré. 

Et,  après  plusieurs  propos,  se  retira  le  beau 
Père  en  sa  chambre,  leur  donnant  la  bonne  nuid 
avecq  une  grande  bénédidion.  Mais,  en  se  re- 
tirant, print  le  Gentil  homme  par  la  main,  luy 
disant  : 

«  Sans  faulte ,  Monsieur,  vous  viendrez ,  &  ne 
ferez  plus  veiller  la  pauvre  commère.  » 

Le  Gentil  homme,  en  la  baisant,  luy  dist  : 

«  M'amie,  laissez  moy  la  porte  de  vostre  cham- 
bre ouverte  »,  ce  que  entendit  très  bien  le  beau 
Père. 

Ainsy  se  retira  chacun  en  sa  chambre. 

Mais,  si  tost  que  le  Père  fut  retiré,  ne  pensa  pas 
à  dormir  ne  reposer,  car,  incontinant  qu'il  n'ouït 
plus  nul  bruid  en  la  maison,  environ  l'heure  qu'il 
avoit  accoustumé  d'aller  à  Matines,  s'en  va  le  plus 
doulcement  qu'il  peut  droid  en  la  chambre ,  &  là 
trouvant  la  porte  ouverte  de  la  chambre  où  le 
Maistre  estoit  adendu,  va  finement  esteindre  la 
chandelle  &  le  plus  tost  qu'il  peut  se  coucha  au- 
près d'elle,  sans  jamais  luy  dire  ung  seul  mot. 

La  Damoiselle,  cuydant  que  ce  fust  son  mary, 
luy  dist  : 

«  Comment,  mon  amy,  vous  avez  très  mal 
retenu  la  promesse  que  feistes  hier  au  soir  à 
nostre  Confesseur  de  ne  venir  icy  jusques  à  deux 
heures.  » 

Le  Cordelier,  plus  attentif  à  la  vie  adive  que  à 

la  vie  contemplative,  avecq  la  crainde  qu'il  avoit 
d'astre  congneu,  pensa  plus  à  satisfaire  au  mes- 
chant  désir  dont  dès  long  temps  avoit  le  cueur  em- 
poisonné que  à  luy  faire  nulle  response,  dont  la 
Dame  fut  fort  estonnée,  &,  quant  le  Cordelier  veid 
approcher  l'heure  que  le  mary  devoit  venir,  se 
leva  d'auprès  de  la  Damoiselle,  &  le  plus  tost  qu'il 
peust  retourna  en  sa  chambre. 

Et,  tout  ainsy  que  la  fureur  de  la  concupiscence 
luy  avoyt  osté  le  dormir,  la  crainde,  qui  tous]  ours 
suit  la  meschanceté,  ne  luy  permist  de  trouver  au- 
cun repos,  mais  s'en  alla  au  Portier  de  la  maison 
&  luy  dist  : 

«  Mon  amy,  Monsieur  m'a  commandé  de  m'en 
aller  incontinant  en  nostre  Couvent  faire  quelques 
prières  où  il  a  dévotion,  par  quoy,  je  vous  prie, 
baillez  moy  ma  monture  &  m'ouvrez  la  porte  sans 
que  personne  en  entende  rien,  car  l'affaire  est  né- 
cessaire &  secrète.  » 

Le  Portier,  qui  sçavoit  bien  que  obéir  au  Cor- 
delier estoit  service  agréable  à  son  Seigneur,  luy 
ouvrit  secrètement  la  porte  &  le  meist  dehors. 

En  cest  instant  s'esveilla  le  Gentil  homme,  le- 
quel, voyant  approcher  l'heure  qui  luy  estoit  don- 
née du  beau  Père  pour  aller  veoir  sa  femme ,  se 
leva  en  sa  robbe  de  nuid  &  s'en  alla  coucher  vis- 
tement  où  par  l'ordonnance  de  Dieu,  sans  congé 
d'homme,  il  pouvoit  aller. 

Et,  quant  sa  femme  l'ouït  parler  auprès  d'elle , 
s'en  csmerveilla  si  fort  qu'elle  luy  dist,  ignorant 
ce  qui  estoit  passé  : 

«  Comment,  Monsieur,  est  ce  la  promesse  que 
vous  avez  faide  au  beau  Père  de  garder  si  bien 
vostre  santé  &  la  mienne,  de  ce  que  non  seule- 
ment vous  estes  venu  icy  avant  l'heure ,  mais  en- 
cores  y  retournez  ?  Je  vous  supplie ,  Monsieur, 
pensez-y.  » 

Le  Gentil  homme  fut  si  troublé  d'oyr  ceste  nou- 
velle qu'il  ne  peut  dissimuler  son  ennuy  &  luy 
dist  :  «  Quels  propos  me  tenez  vous  ?  Je  sçay  pour 
vérité  qu'il  y  a  trois  sepmaines  que  je  n'ay  couché 
avecq  vous,  &  vous  me  reprenez  d'y  venir  trop 
souvent.  Si  ces  propos  continuent,  vous  me  ferez 
penser  que  ma  compaignie  vous  fasche  &  me  con- 
traindrez, contre  ma  coustume  &  vouloir,  de  cher- 
cher ailleurs  le  plaisir  que  selon  Dieu  je  doibz 
prendre  avecq  vous.  » 

La  Damoiselle,  qui  pensoyt  qu'il  se  mocquast, 
luy  respondit  :  «  Je  vous  suppUe,  Monsieur,  en 
cuidant  me  tromper  ne  vous  trompez  poind,  car, 
nonobstant  que  vous  n'ayez  parlé  à  moy  quand 
vous  y  estes  venu,  si  ay  je  bien  congneu  que  vous 
y  estiez.  » 

A  l'heure  le  Gentil  homme  congneut  que  eulx 
deux  estoient  trompez  &  luy  feyt  grant  jurement 
qu'il  n'y  estoit  poind  venu ,  d'ont  la  dame  print 

telle  tristesse  que  avecq  pleurs  &  larmes  elle  luy 
dist  qu'il  fist  dilligence  de  sçavoir  qui  ce  povoit 
cstre,  car  en  leur  maison  ne  couctioit  que  le  frère 
&  le  Cordelier. 

Incontinent  le  Gentil  homme ,  poulsé  de  soup- 
son  au  Cordelier,  s'en  alla  hastivement  en  la 
chambre  où  il  avoit  logé,  laquelle  il  trouva 
vuide  &,  pour  estre  mieulx  asseuré  s'il  s'en 
estoit  fuy,  envoya  quérir  l'homme  qui  gardoit 
sa  porte  &  luy  demanda  s'il  sçavoit  qu'estoit 
devenu  le  CordeHer,  lequel  luy  compta  toute  la 
vérité. 

Le  Gentil  homme,  certain  de  ceste  meschan- 
ceté,  retourna  en  la  chambre  de  sa  femme  &  luy 
dist  :  «  Pour  certain,  m'amie,  celuy  qui  a  couché 
avecq  vous  &  a  faid  de  tant  belles  œuvres  est  nos- 
tre  Père  Confesseur.  »  La  Damoiselle,  qui  toute 
sa  vie  avoit  aimé  son  honneur,  entra  en  ung  tel 
désespoir  que ,  obliant  toute  humanité  &  nature 
de  femme,  le  supplia  à  genoux  la  venger  de  ceste 
grande  injure;  par  quoy  soubdain,  sans  autre  délay, 
le  Gentil  homme  monta  à  cheval  &  poursuivit  le 
Cordelier. 

La  Damoyselle  demeura  seule  en  son  lid,  n'ayant 
auprès  d'elle  conseil  ne  consolation  que  son  petit 
enfant  nouveau  né.  Considérant  le  cas  horrible  & 
merveilleux  qui  luy  estoit  advenu,  sans  excuser 
son  ignorance  se  réputa  comme  coulpable  &  la 

plus  malheureuse  du  monde,  &  alors  elle,  qui  n'a- 
voyt  jamais  aprins  des  Cordeliers  sinon  la  con- 
fiance des  bonnes  œuvres,  la  satisfadion  des  pes- 
chez  par  austérité  de  vie,  jeûnes  &  disciplines,  qui 
du  tout  ignoroit  la  grâce  donnée  par  nostre  bon 
Dieu  par  le  mérite  de  son  Filz,  la  rémission  des 
péchez  par  son  sang,  la  réconsiliation  du  Père 
avecq  nous  par  sa  mort,  la  vie  donnée  aux  pes- 
cheurs  par  sa  seule  bonté  &  miséricorde,  se  trouva 
si  troublée  en  l'assault  de  ce  désespoir,  fondé  sur 
l'énormité  &  gravité  du  péché,  sur  l'amour  du 
mary  &  l'honneur  du  lignaige,  qu'elle  estima  la 
mort  trop  plus  heureuse  que  sa  vie,  &,  vain- 
cue de  sa  tristesse,  tumba  en  tel  désespoir  qu'elle 
fut  non  seulement  divertie  de  l'espoir  que  tout 
Chrestien  doibt  avoir  en  Dieu,  mais  fut  du 
tout  aliénée  du  sens  commun,  obliant  sa  propre 
nature. 

Alors,  vaincue  de  la  douleur,  poulséc  du  déses- 
poir, hors  de  la  congnoissance  de  Dieu  &  de  soy 
mesmes,  comme  femme  enragée  &  furieuse,  print 
une  corde  de  son  lia:  &  de  ses  propres  mains  s'es- 
trangla,  &,  qui  pis  est,  estant  en  l'agonie  de  ceste 
cruelle  mort ,  le  corps  qui  combatoit  contre  icelle 
se  remua  de  telle  sorte  qu'elle  donna  du  pied  sur 
le  visaige  de  son  petit  enfant,  duquel  l'innocence 
ne  le  peut  garentir  qu'il  ne  suy\nst  par  mort  sa  do- 
loreuse  &  dolente  mère,  mais,  en  mourant,  feit 

ung  tel  cry  que  une  femme  qui  couchoit  en  la 
chambre  se  leva  à  grande  haste  pour  allumer  la 
chandelle.  Et  à  l'heure,  voyant  sa  maistresse 
pendue  &  estrangée  à  la  corde  du  lid,  l'enfant 
estouifé  &  mort  dessoubz  ses  pieds,  s'en  courut 
toute  effrayée  en  la  chambre  du  frère  de  sa 
maistresse,  lequel  elle  amena  pour  veoir  ce  piteux 
spedacle. 

Le  frère ,  ayant  mené  tel  deuil  que  peut  &  doit 
mener  ung  qui  aime  sa  seur  de  tout  son  cueur, 
demanda  à  la  Chambèriere  qui  avoit  commis  ung 
tel  crime.  La  Chambèriere  luy  dist  qu'elle  ne  sça- 
voit  &  que  autre  que  son  maistre  n'estoit  entré 
en  la  chambre,  lequel,  n'y  avoit  guères,  en  estoit 
party.  Le  frère,  allant  en  la  chambre  du  Gentil 
homme  &  ne  le  trouvant  poind,  creut  asseurément 
qu'il  avoit  commis  le  cas  &,  prenant  son  cheval 
sans  autrement  s'enquérir,  courut  après  luy  &  l'at- 
taingnit  en  ung  chemin  où  il  retournoit  de  pour- 
suivre son  Cordelier,  bien  dolent  de  ne  l'avoir  at- 
trappé. 

Incontinent  que  le  frère  de  la  Damoiselle  veit 
son  beau -frère,  commencea  à  luy  crier:  «  Mes- 
chant  &  lasche,  desfendez  vous,  car  aujourdhuy 
j'espère  que  Dieu  me  vengera  de  vous  par  ceste 
espée.  »Le  Gentil  homme,  qui  se  vouloit  excuser, 
veit  l'espée  de  son  beau-frère  si  près  de  luy  qu'il 
avoit  plus  besoing  de  se  défendre  que  de  s'enqué- 

rir  de  la  cause  de  leur  débat ,  &  lors  se  donnèrent 
tant  de  coups  &  à  l'un  &  à  l'autre  que  le  sang  perdu 
&  la  lasseté  les  contraingnit  de  s'asseoir  à  terre, 
l'un  d'un  costé  &  l'autre  de  l'autre. 

Et,  en  reprenant  leur  haleyne,  le  Gentil  homme 
luy  demanda  :  «  Quelle  occasion ,  mon  frère ,  a 
converty  la  grande  amitié  que  nous  nous  sommes 
tousjours  portée  en  si  cruelle  bataille  ?  » 

Le  beau-frère  luy  respondit  :  «  Mais  quelle  oc- 
casion vous  a  meu  de  faire  mourir  ma  seur,  la  plus 
femme  de  bien  qui  oncques  fut,  &  encores  si  mes- 
chamment  que,  soubz  couleur  de  vouloir  coucher 
avecq  elle,  l'avez  pendue  &  estranglée  à  la  corde 
de  vostre  lid  ?  » 

Le  Gentil  homme,  entendant  ceste  parole,  plus 
mort  que  vif,  vint  à  son  frère  &,  l'embrassant,  luy 
dist  : 

«  Est  il  bien  possible  que  vous  ayez  trouvé 
vostre  seur  en  Testât  que  vous  diéles  ?  » 

Et,  quant  le  frère  l'en  asseura  :  «  Je  vous  prie, 
mon  frère,  »  dist  le  Gentil  homme,  «  que  vous 
oyez  la  cause  pour  laquelle  je  me  suis  party  de  la 
maison,  »  &  à  l'heure  il  luy  feit  le  compte  du  mes- 
chant  CordeUer,  d'ont  le  frère  fut  fort  estonné  & 
encores  plus  marry  de  ce  que  contre  raison  il  l'a- 
voit  assailly,  &,  en  luy  demandant  pardon,  luy 
dist  :  «  Je  vous  ay  faid  tort,  pardonnez  moy.  » 

Le  Gentil  homme  luy  respond  :  «  Sy  je  vous  ay 

faid  tort,  j'en  ayma  pugnition,car  je  suis  si  blessé 
que  je  n'espère  jamais  en  eschaper.  » 

Le  [beau -frère  du]  Gentil  homme  essaya  de 
le  remonter  à  cheval  le  mieus  qu'il  put  &  le  ra- 
mena en  sa  maison,  où  le  lendemain  il  trespassa 
&  dist  &  confessa  devant  tous  les  parens  du  did 
Gentil  homme  que  luy  mesmes  estoit  cause  de  sa 
mort. 

Mais  icelluy  Gentil  homme,  pour  satisfaire  à  la 
Justice,  fut  conseillé  d'aller  demander  sa  grâce  au 
Roy  Françoys,  premier  de  ce  nom,  par  quoy, 
après  avoir  faid  enterrer  honorablement  mary, 
femme  &  enfant,  s'en  alla  le  saind  vendredy  pour- 
chasser sa  rémission  à  la  Court,  &  la  rapporta 
Maistre  François  Olivier,  lequel  l'obtint  pour  le 
pauvre  beau-frère,  estant  iceluy  Olivier  Chance- 
lier d'Alençon,  &  depuis  par  ses  vertuz  esleu  du 
Roy  pour  ChancelHer  de  France. 

«  Mes  Dames,  je  crois  que,  après  avoir  entendu  ceste 
histoire  très  véritable,  il  n'y  a  aucunes  de  vous  qui 
ne  pense  deux  fois  à  loger  tels  pellerins  en  sa  maison, 
&  sçaurez  qu'il  n'y  a  plus  dangereux  venin  que  celluy 
qui  est  dissimulé. 

— Pensez,  »  dist  Hircan,  «  que  ce  mary  estoit  ung  bon 
sot  d'amener  ung  tel  galland  soupper  auprès  d'une  si 
belle  &  honneste  femme, 

—  J'ay  veu  le  temps,  »  dist  Geburon,  «  que  en 
nostre  pays  il  n'y  avoit  maison  où  il  n'y  cust  chambre 

dédiée  pour  les  beaux  Pérès,  mais  maintenant  ilz  sont 
tant  congneuz  qu'on  les  craint  plus  que  advanturicrs. 

—  Il  me  semble,  »  dist  Parlamentc,  «  que  une 
femme  estant  dans  le  lid,  si  ce  n'est  pour  luy  admi- 
nistrer les  sacrements  de  l'Eglise,  ne  doibt  jamais  faire 
entrer  Prebstre  en  sa  chambre  &,  quand  je  les  y  appel- 
leray,  on  me  pourra  bien  juger  en  danger  de  mort. 

—  Si  tout  le  monde  estoit  ainsi  austère  que  vous,  » 
dist  Ennasuite,  «  les  pauvres  Prebstres  seroient  pis 
qu'excommuniez  d'estre  séparez  de  la  veue  des  femmes, 

—  N'en  ayez  poind  de  paour,  »  dist  Saffredent, 
«  car  ils  n'en  auront  jamais  faulte. 

—  Comment,  »  dist  Simontault,  «  ce  sont  ceulx, 
qui  par  mariage  nous  lient  aux  femmes,  qui  essayent 
par  leur  meschanceté  à  nous  en  deslier  &  faire  rompre 
le  serment  qu'ils  nous  ont  faid  faire. 

—  C'est  grande  pitié,  »  dist  Oisille,  «  que  ceulx  qui 
ont  l'administration  des  Sacremens  en  jouent  ainsy  à 
la  pelotte;  on  les  debvroit  brusler  tout  en  vie. 

—  Vous  feriez  bien  mieux  de  les  honorer  que  de  les 
blasmer,  »  dist  Saffredent,  «  &  de  les  flatter  que  de 
les  injurier,  car  ce  sont  ceulx  qui  ont  puissance  de 
brusler  &  deshonorer  les  autres,  par  quoy  sinite  eos,  & 
sçachons  qui  aura  la  voix  d'Oisille. 

—  Je  la  donne,  »  dist-elle,  «  à  Dagoucin,  car  je  le 
voys  entrer  en  contemplation  telle  qu'il  me  semble 
préparé  à  dire  quelque  bonne  chose. 

—  Puis  que  je  ne  puis  ne  n'ose  respondre,  »  dist 
Dagoucin,  «  à  tout  le  moins  parleray  je  d'un  à  qui 
telle  cruauté  porta  nuisance  &  puis  profit.  Combien 
que  Amour  s'estime  tant  fort  &  puissant  qu'il  veult 
îdler  tout  nud,  &  luy  est  chose  très  ennuyeuse  &  à  la 

fin  importable  d'estre  couvert,  si  est  ce,  mes  Dames, 
que  bien  souvent  ceux  qui,  pour  obéir  à  son  conseil, 
s'advancent  trop  de  le  descouvrir,  s'en  trouvent  mau- 
vais marchans,  comme  il  advint  à  ung  Gentil  homme 
de  Castille,  duquel  vous  orrez  l'histoire  : 

Eîisor,  pour  s'estre  trop  avancé  de  découvrir  son  amour  à  la 
Royue  de  Castille,  fut  si  cruellement  traité  d'elle,  en  l'éprou- 
vant, qu'elle  luy  apporta  nuysance,  puis  profit. 


N  la  Maison  du  Roy  &  Royne  de  Cas- 
tille, desquels  les  noms  ne  seront  dids, 
y  avoit  ung  Gentil  homme  si  parfaid  en 
toutes  beaultez  &  bonnes  conditions 
qu'il  ne  trouvoit  poind  son  pareil  en  toutes  les 
Espaignes.  Chacun  avoit  ses  vertuz  en  admiration, 
mais  encores  plus  son  estrangeté,  car  l'on  ne  con- 
gneut  jamais  qu'il  aimast  ne  print  aucune  Dame. 
Et  si  y  en  avoit  en  la  Court  en  très  grand  nombre 
qui  estoient  dignes  de  faire  brusler  sa  glace,  mais 
il  n'y  en  eut  poind  qui  eust  la  puissance  de  prendre 
ce  Gentil  homme,  lequel  avoit  nom  EHsor. 

La  Royne,  qui  estoit  femme  de  grande  vertu, 
mais  non  du  tout  exempte  de  la  flamme  qui  moins 

est  congneue  &  plus  brusle,  regardant  ce  Gentil 
homme  qui  ne  servoit  nulle  de  ses  Femmes,  s'en 
esmerveilla,  &  ung  jour  luy  demanda  s'il  estoit 
possible  qu'il  aimast  aussi  peu  qu'il  en  faisoit  le 
semblant. 

Il  luy  respondit  que,  si  elle  voyoit  son  cueur 
comme  sa  contenance,  elle  ne  luy  feroit  poind 
ceste  question.  Elle,  désirant  sçavoir  ce  qu'il  vou- 
loit  dire,  le  pressa  si  fort  qu'il  confessa  qu'il  aimoit 
une  Dame  qu'il  pensoit  estre  la  plus  vertueuse  de 
toute  la  Chrestienté.  Elle  feit  tous  ses  efforts,  par 
prières  &  commandemens,  de  vouloir  sçavoir  qui 
elle  estoit,  mais  il  ne  fut  poind  possible,  d'ont  elle 
feit  semblant  d'estre  fort  courroucée  &  jura  qu'elle 
ne  parleroit  jamais  à  luy  s'il  ne  luy  nommoit  celle 
qu'il  aimoit  tant,  d'ont  il  fut  si  fort  ennuyé  qu'il 
fut  contraind  de  luy  dire  qu'il  aimoit  autant  mou- 
rir s'il  falloit  qu'il  luy  confessast;  mais,  voyant 
qu'il  perdoit  sa  veue  et  boime  grâce  par  faulte  de 
dire  une  vérité  tant  honneste  qu'elle  ne  debvoit 
estre  mal  prise  de  personne,  luy  dist  avecq  grande 
crainde  : 

«  Ma  Dame,  je  n'ay  la  force  ny  la  hardiesse  de 
le  vous  dire,  mais,  la  première  fois  que  vous  irez 
à  la  chasse,  je  la  vous  feray  veoir  &  suis  seur  que 
vous  jugerez  que  c'est  la  plus  belle  &  parfaide 
Dame  du  monde.  »  Ceste  response  fut  cause  que  la 
Royne  alla  plus  tost  à  la  chasse  qu'elle  n'eust  faid. 

Elisor,  qui  en  fut  adverty,  s'appresta  pour  l'aller 
servir  comme  il  avoit  accoustumé  &  feit  faire  une; 
grand  mirouer  d'acier,  en  façon  de  hallccret ,  & , 
l'ayant  mis  devant  son  estomach ,  le  couvrit  très 
bien  d'ung  manteau  de  frise  noire ,  qui  estoit  tout 
bordé  de  canetille  &  d'or  frisé  bien  richement.  Il 
estoit  monté  sur  un  cheval  maureau,  fort  bien  en- 
harnaché  de  tout  ce  qui  estoit  nécessaire  à  cheval, 
&,  quelque  métal  qu'il  y  eust,  estoyt  tout  d'or, 
esmaillé  de  noir,  à  ouvraige  de  Moresque.  Son 
chappeau  estoit  de  soye  noire,  sur  lequel  estoit 
attachée  une  riche  enseigne,  où  y  avoit  pour  devise 
ung  Amour  couvert  par  Force,  tout  enrichi  de 
pierreries.  L'espée  &  le  poignard  n'estoient  moins 
beaulx  &  bien  faids,  ne  de  moins  bonnes  devises. 
Bref,  il  estoit  fort  bien  en  ordre  &  encores  plus 
adroid  à  cheval ,  &  le  sçavoit  si  bien  mener  que 
tous  ceux  qui  le  voyoient  laissoient  le  passetemps 
de  la  chasse  pour  regarder  les  courses  &  les  sauts 
que  faisoit  faire  Elisor  à  son  cheval. 

Après  avoir  conduid  la  Royne  jusques  au  lieu 
où  estoient  les  toilles,  en  telles  courses  &  grands 
saults  comme  je  vous  ay  did,  commencea  à  des- 
cendre de  son  gentil  cheval,  &  vint  pour  prendre 
la  Royne  &  la  descendre  de  dessus  sa  hacquenée. 
Et,  ainsi  qu'elle  luy  tendoit  les  bras,  il  ouvrit  son 
manteau  de  devant  son  estomach  &,  la  prenant  en- 
tre les  siens,  luy  monstrant  son  hallecret  de  mi- 

rouer,  luy  dist  :  «  Ma  Dame,  je  vous  supplie  de 
regarder  icy  »,  &,  sans  attendre  response,  la  meist 
doulcement  à  terre. 

La  chasse  finée,  la  Royne  retourna  au  Chasteau 
sans  parler  à  Elisor,  mais,  après  soupper,  elle  l'ap- 
pela, luy  disant  qu'il  estoit  le  plus  grand  menteur 
qu'elle  avoit  jamais  veu,  car  il  luy  avoit  promis  de 
luy  monstrer  à  la  chasse  celle  qu'il  aymoit  le  plus, 
ce  qu'il  n' avoit  faid,  par  quoy  elle  avoit  déUbéré 
de  ne  faire  jamais  estime  ne  cas  de  luy. 

Elisor,  ayant  paour  que  la  Royne  n'eust  pas  en- 
tendu ce  qu'il  luy  avoit  did,  luy  respondit  qu'il 
n'avoit  failly  à  son  commandement,  car  il  luy  avoit 
monstre  non  la  femme  seulement ,  mais  la  chose 
du  monde  qu'il  aimoit  le  plus. 

Elle,  faisant  la  mescongneue,  luy  did  qu'elle 
n'avoit  poinct  entendu  qu'il  luy  eust  monstre  une 
seule  de  ses  Femmes. 

«  Il  est  vray,  ma  Dame,  »  dist  Elisor;  «  mais 
qui  vous  ay  je  monstre  en  vous  descendant  de 
cheval  ? 

^—  Rien,  »  dist  la  Royne,  «  sinon  ung  mirouer 
devant  vostre  estomach. 

—  En  ce  mirouer,  qu'est  ce  que  vous  avez 
veu,  »  dist  Elisor  ? 

—  a  Je  n'y  ay  veu  que  moy  seule,  »  respondit 
la  Royne. 

Ehsor  luy  dist  :  «  Doncques,  ma  Dame,  pour 

obéir  à  vostre  commandement,  vous  a}' je  tenu  pro- 
messe, car  il  n'y  a  ne  aura  jamais  aultre  imaige  en 
mon  cueur  que  celle  que  vous  avez  veue  au  dehors 
de  mon  estomach,  &  ceste  là  seule  veulx-je  aymer, 
révérer  &  adorer,  non  comme  femme,  mais  comme 
mon  Dieu  en  Terre,  entre  les  mains  de  laquelle  je 
meds  ma  mort  &  ma  vie,  vous  suppliant  que  ma 
parfaide  &  grande  afFedion ,  qui  a  esté  ma  vie 
tant  que  je  l'ay  portée  couverte,  ne  soit  ma  mort 
en  la  descouvrant.  Et,  si  ne  suis  digne  d'estre  de 
vous  regardé  ny  accepté  pour  serviteur,  au  moins 
souffrez  que  je  vive,  comme  j'ay  accoustumé,  du 
contentement  que  j'ay  d'ont  mon  cueur  a  osé 
choisir  pour  le  fondement  de  son  amour  ung  si 
parfaid  &  digne  lieu,  duquel  je  ne  puis  avoir  autre 
satisfadion  que  de  sçavoir  que  mon  amour  est  si 
grande  &  parfaide  que  je  me  doibve  contenter 
d'aimer  seulement,  combien  que  jamais  je  ne 
puisse  estre  aimé.  Et,  s'il  ne  vous  plaist  par  la 
congnoissance  de  ceste  grande  amour  m'avoir  plus 
aggréable  que  vous  n'avez  accoustumé ,  au  moins 
ne  m'ostez  pas  la  vie,  qui  consiste  au  bien  que  j'ay 
de  vous  veoir  comme  j'ay  accoustumé.  Car  je  n'ay 
de  vous  nul  bien  que  autant  qu'il  en  fault  pour 
mon  extrême  nécessité  &,  si  j'en  ay  moins,  vous 
en  aurez  moins  de  serviteurs  en  perdant  le  meil- 
leur &  le  plus  affedionné  que  vous  eustes  oncques 
ny  pourriez  jamais  avoir.  » 

La  Royne,  ou  pour  se  monstrer  autre  'qu'elle 
n'estoit,  ou  pour  expérimenter  à  la  longue  l'amour 
qu'il  luy  portoit,  ou  pour  en  aimer  quelque  autre 
qu'elle  ne  vouloit  laisser  pour  luy,  ou  bien  le  ré- 
servant, quand  celuy  qu'elle  aimoit  feroit  quelque 
faulte,  pour  luy  bailler  sa  place,  dist  d'un  visage 
ne  courroucé  ne  content  : 

«  Elisor,  je  ne  vous  diray  poind,  comme  igno- 
rant l'audorité  d'Amour,  quelle  follie  vous  a  esmeu 
de  prendre  une  si  haulte  &  difficile  opinion  que  de 
m'aimer,  car  je  sçay  que  le  cueur  de  l'homme  est 
si  peu  à  son  commandement  qu'il  ne  le  faid  pas 
aimer  &  haïr  où  ilveult;  mais,  pource  que  vous 
avez  si  bien  couvert  vostre  opinion,  je  désire  sça- 
voir  combien  il  y  a  que  vous  l'avez  prinse.  » 

Elisor,  regardant  son  visaige  tant  beau  &  voyant 
qu'elle  s'enquéroit  de  sa  malladie,  espéra  qu'elle 
luy  vouloit  donner  quelque  remède.  Mais,  voyant 
sa  contenance  si  grave  &  si  sage  qui  Tint errogeoit, 
d'autre  part  tu:mboit  en  une  crainde,  pensant  es- 
tre  devant  le  juge  dont  il  doubtoit  sentence  estre 
contre  luy  donnée.  Si  est  ce  qu'il  luy  jura  que 
ceste  amour  avoit  prins  racine  en  son  cueur  dès  le 
temps  de  sa  grande  jeunesse,  mais  qu'il  n'en  avoit 
senty  nulle  peine  sinon  depuis  sept  ans;  non 
peine,  à  dire  vray,  mais  une  malladie  don- 
nant tel  contantement  que  la  guarison  estoit  la 
mort. 

«  Puis  qu'ainsy  est,  »  dist  la  Royne,  «  que  vous 
avez  desja  expérimenté  une  si  longue  fermeté,  je 
ne  doibz  estre  moins  legière  à  vous  croire  que 
vous  avez  esté  à  me  dire  vostre  affedion.  P?r  quoy, 
s'il  est  ainsi  que  vous  dides,  je  veulx  faire  telle 
preuve  de  la  vérité  que  je  n'en  puisse  jamais  dou- 
ter &,  après  la  preuve  de  la  peine  faide,  je  vous 
estimeray  tel  envers  moy  que  vous  mesmes  jurez 
estre,  &,  vous  cognoissant  tel  que  vous  dides, 
vous  me  trouverez  telle  que  vous  desirez.  » 

Elisor  la  supplia  de  faire  de  luy  telle  preuve 
qu'il  luy  plairoit,  car  il  n'y  avoit  chose  si  difficile 
qui  ne  luy  fust  très  aisée  pour  avoir  cest  honneur 
qu'elle  peust  congnoistre  l'affedion  qu'il  luy  por- 
toit,  la  suppliant  de  rechef  de  luy  commander  ce 
qu'il  luy  plairoit  qu'il  feist. 

Elle  luy  dist  :  «  EHsor,  si  vous  m'aimez  autant 
comme  vous  dides,  je  suis  seure  que  pour  avoir 
ma  bonne  grâce  rien  ne  vous  sera  fort  à  faire.  Par 
quoy  je  vous  commande,  sur  tout  le  désir  que  vous 
avez  de  l'avoir  &  crainde  de  la  perdre ,  que ,  dès 
demain  au  matin,  sans  plus  me  veoir  vous  partiez 
de  ceste  compagnie  &  vous  alliez  en  lieu  où  vous 
n'aurez  de  moy,  ne  moy  de  vous,  une  seule  nou- 
velle, jusque  d'huy  en  sept  ans.  Vous  qui  avez 
passé  sept  ans  en  cest  amour,  sçavez  bien  que 
vous  m'aimez,  mais,  quand  j'auray  faid  pareille 
expérience  sept  ans  durans,  je  sçauray  à  l'heure  & 

je  croiray  ce  que  vostre  parole  ne  me  peut  faire 
croire  ne  entendre.  » 

Elisor,  oyant  ce  cruel  commandement,  d'un 
costé  doubta  qu'elle  le  vouloit  esloingner  de  sa 
présence  &,  de  l'autre  costé,  espérant  que  la  preuve 
parleroit  mieux  pour  luy  que  sa  parole,  accepta 
son  commandement  et  luy  dist  : 

«  Si  i'ay  vescu  sept  ans  sans  nulle  espérance, 
portant  ce  feu  couvert,  à  ceste  heure  qu'il  est  con- 
gneu  de  vous,  passeray  je  ces  sept  ans  en  meilleure 
patience  &  espérance  que  je  n'ay  faid  les  autres. 
Mais,  Madame,  obéissant  à  vostre  commandement 
par  lequel  je  suis  privé  de  tout  le  bien  que  j'avois 
en  ce  monde,  quelle  espérance  me  donnez  vous 
au  bout  des  sept  ans  de  me  recongnoistre  pour 
fidèle  et  loyal  serviteur  ?  » 

La  Royne  luy  dist,  tirant  ung  anneau  de  son 
doigt  :  «  Voilà  ung  anneau  que  je  vous  donne. 
Couppons  le  tous  deux  par  la  moidié;  j'en  garde- 
ray  l'une  &  vous  l'autre  à  fin  que,  si  le  long  temps 
avoit  puissance  de  m'oster  la  mémoire  de  vostre 
visaige,  je  vous  puisse  congnoistre  par  ceste  moic- 
tié  d'anneau  semblable  à  la  mienne.  » 

Elisor  print  l'anneau  &  le  rompit  en  deux,  & 
en  bailla  une  moidié  à  la  Royne  &  retint  l'autre, 
&  en  prenant  congé  d'elle,  plus  mort  que  ceux 
qui  ont  rendu  l'ame,  s'en  alla  en  son  logis  donner 
ordre  à  son  partement,  ce  qu'il  feit  en  telle  sorte 

qu'il  envoj'a  tout  son  train  en  sa  maison ,  &  luy 
seul  s'en  alla  avccq  ung  Varlet  en  ung  lieu  si  soli- 
taire que  nul  de  ses  parens  &  amis  durant  les  sept 
ans  n'en  peut  avoir  nouvelles. 

De  la  vie  qu'il  mena  durant  ce  temps  &  de 
l'ennuy  qu'il  porta  pour  ceste  absence  ne  s'en  peut 
rien  sçavoir,  mais  ceux  qui  aiment  ne  le  peuvent 
ignorer.  Au  bout  des  sept  ans,  justement  ainsy 
que  la  Royne  alloit  à  la  messe,  vint  à  elle  ung  Her- 
mite  portant  une  grande  barbe,  qui,  en  luy  baisant 
la  main,  luy  présenta  une  requeste  qu'elle  ne  re- 
garda soubdainement,  combien  qu'elle  avoit  ac- 
coustumé  de  prendre  de  sa  main  toutes  les  re- 
questes  qu'on  luy  présentoit,  quelque  pauvres  que 
ce  fussent. 

Ainsy  qu'elle  estoit  à  moidié  de  la  messe,  ou- 
vrit sa  requeste,  dans  laquelle  trouva  la  moidié  de 
l'anneau  qu'elle  avoit  baillé  à  Elisor,  dont  elle  fut 
fort  esbahye  &  non  moins  joyeuse.  Et,  avant  lire 
ce  qui  estoit  dedans,  commanda  soubdain  à  son 
Aumosnier  qu'il  luy  feist  venir  ce  grand  hermite 
qui  luy  avoit  présenté  la  requeste. 

L'Aumosnier  le  chercha  par  tous .  costez,  mais 
il  ne  fut  possible  d'en  sçavoir  nouvelles,  sinon 
que  quelcun  luy  dist  l'avoir  veu  monter  à  cheval, 
mais  il  ne  sçavoit  quel  chemin  il  prenoit. 

En  attendant  la  responsc  de  l'Aumosnier,  la 
Royne  leut  la  requeste,  qu'elle  trouva  estre  une 

Hept.  II.  a8 

Epistre  aussi  bien  faide  qu'il  estoit  possible,  &, 
si  n' estoit  le  désir  que  j'ay  de  la  vous  faire  enten- 
dre, je  ne  l'eusse  jamais  osé  traduire,  vous  priant 
de  penser,  mes  Dames,  que  la  grâce  &  langage 
Castillan  est  sans  comparaison  mieulx  déclarant 
ceste  passion  que  ung  autre.  Si  est  ce  que  la  sub- 
stance en  est  telle  : 


Le  temps  m'a  faid  par  sa  force  &  puissance 
Avoir  d'amour  parfaide  congnoissance  ; 
Le  temps  après  m'a  esté  ordonné, 
Et  tel  travail  durant  ce  temps  donné 
Que  l'incrédule  a  par  le  temps  peu  veoir 
Ce  que  l'amour  ne  luy  a  faid  sçavoir; 
Le  temps,  lequel  avoit  faid  l'amour  maistre 
Dedans  mon  cueur,  l'a  montrée  en  fin  estre 
Tout  tel  qu'il  est,  par  quoy,  en  le  voyant, 
Ne  l'ai  cogneu  tel  comme  en  le  croyant  ; 
Le  temps  m'a  faid  veoir  sur  quel  fondement 
Mon  cueur  vouloit  aimer  si  fermement  ; 
Ce  fondement  estoit  vostre  beaulté, 
Soubz  qui  estoit  couverte  cruaulté; 
Le  temps  m'a  faid  veoir  beaulté  estre  rien, 
Et  cruaulté  cause  de  tout  mon  bien, 
Par  qui  je  fus  de  la  beaulté  chassé 
Dont  le  regard  j'avois  tant  pourchassé. 
Ne  voyant  plus  vostre  beaulté  tant  belle, 
J'ay  mieulx  senty  vostre  rigueur  rebelle. 
Je  n'ay  laissé  vous  obéyr  pourtant. 
Dont  je  me  tiens  très  heureux  &  content, 
Veu  que  le  temps,  cause  de  l'amitié, 
A  eu  de  moy  par  sa  longueur  pitié. 
En  me  faisant  ung  si  honneste  tour 

Que  je  n'ay  eu  désir  de  ce  retour, 

Fors  seulement  pour  vous  dire  en  ce  lieu 

Non  ung  bonjour,  mais  ung  parfaid  adieu. 

Le  temps  m'a  faiél  veoir  amour  pauvre  &  nu 

Tout  tel  qu'il  est  &  d'ont  il  est  venu, 

Et  par  le  temps  j'ay  le  temps  regretté 

Autant  ou  plus  que  l'avois  soubhaifté, 

Conduid  d'amour  qui  aveugloit  mes  sens. 

Dont  rien  de  luy,  fors  regret,  je  ne  sens. 

Mais  en  voyant  cest  amour  dccepvable, 

Le  temps  m'a  faid  veoir  l'amour  véritable, 

Que  j'ay  congneu  en  ce  lieu  solitaire, 

Où  par  sept  ans  m'a  fallu  plaindre  &  taire. 

J'ay  par  le  temps  congneu  l'amour  d'en  hault, 

Lequel  estant  congneu,  l'autre  deffault  ; 

Par  le  temps  suys  du  tout  à  luy  rendu. 

Et  par  le  temps  de  l'autre  desfendu. 

Mon  cueur  &  corps  luy  donne  en  sacrifice 

Pour  faire  à  luy  &  non  à  vous  service. 

En  vous  servant  rien  m'avez  estimé, 

Et  j'ay  le  rien,  en  offensant,  aimé. 

Mort  me  donnez  pour  vous  avoir  servie  ; 

En  le  fuyant  il  me  donne  la  vie. 

Or  par  ce  temps  amour  plein  de  bonté 

A  l'autre  amour  si  vaincu  &  dompté 

Que  mis  à  rien  est  retourné  à  vent. 

Qui  fut  pour  moy  trop  doulx  &  decepvant. 

Je  le  vous  quidc  &  rends  du  tout  entier, 

N'ayant  de  vous  ne  de  luy  nul  mestier, 

Car  l'autre  amour  parfaide  &  pardurable 

Me  joind  à  luy  d'un  lien  immuable. 

A  luy  m'en  vois;  là  me  veulx  asservir. 

Sans  plus  ne  vous,  ne  vostre  Dieu  servir. 

Je  prends  congé  de  cruaulté,  de  peine 

Et  du  torment,  du  desdaing,  de  la  haine. 

Du  feu  bruslant  dont  vous  estes  remplye 
Comme  en  beauté  très  parfaifte  acomplye. 
Je  ne  puis  mieulx  dire  adieu  à  tous  maux, 
A  tous  malheurs  &  douloureux  travaux, 
Et  à  l'enfer  de  l'amoureuse  flamme 
Qu'en  ung  seul  mot  vous  dire  :  Adieu,  Madame, 
Sans  nul  espoir,  où  que  soye  ou  soyez, 
Que  je  vous  voye  ne  que  vous  me  voyez. 

Geste  Epistre  ne  fut  pas  leue  sans  grandes  lar- 
mes &  estonnemens,  accompaignez  de  regrets  in- 
croïables,  car  la  perte  qu'elle  avoit  faide  d'un 
serviteur  remply  d'une  amour  si  parfaide  debvoit 
estre  estimée  si  grande  que  nul  trésor,  ny  mesme 
son  royaulme,  ne  luy  povoient  oster  le  tiltre  d'estre 
la  plus  pauvre  &  misérable  Dame  du  monde  pour 
ce  qu'elle  avoit  perdu  ce  que  tous  les  biens  du 
monde  ne  povoient  recouvrer.  Et,  après  avoir 
achevé  d'oyr  la  messe  &  retourné  en  sa  chambre, 
feit  ung  tel  dueil  que  sa  cruaulté  meritoit,  &  n'y 
eut  montaigne,  roche,  ne  forest  où  elle  n'envoyast 
chercher  cest  ,Hermite  ;  mais  Celluy  qui  l'avoit 
retiré  de  ses  mains  le  garda  d'y  retumber  &  le 
mena  plus  tost  en  Paradis  qu'elle  n'en  sçeut  avoir 
nouvelle  en  ce  monde. 

«  Par  caste  exemple  ne  doibt  le  serviteur  confesser  ce 
qui  luy  peult  nuire  &  en  rien  ayder.  Et  encores  moins, 
mes  Dames,  par  incrédulité  debvez  vous  demander 
preuve  si  difficile  que ,  en  ayant  la  preuve ,  vous  per- 
diez le  serviteur. 

—  Vrayement,  Dagoucin,  »  dist  Gebnron,  «  j'avois 
toute  ma  vie  oy  estimer  la  Dame  à  qui  le  cas  est  ad- 
venu la  plus  vertueuse  du  monde,  mais  maintenant  je 
la  tiens  la  plus  cruelle  que  oncques  fut. 

—  Toutcsfois,  »  dist  Parlamentc,  «  il  me  semble 
qu'elle  ne  luy  faisoit  poinft  de  tort  de  vouloir  esprou- 
ver  sept  ans  s'il  aimoit  autant  qu'il  luy  disoit,  car  les 
hommes  ont  tant  accoustumé  de  mentir  en  pareil 
cas  que,  avant  que  s'y  fier,  si  fier  il  s'y  fault,  on  n'en 
peult  faire  trop  longue  preuve. 

—  Les  Dames,  »  dist  Hircan,  «  sont  bien  plus  saiges 
qu'elles  ne  souloyent,  car  en  sept  jours  de  preuve  elles 
ont  autant  de  seurcté  d'un  serviteur  que  les  autres 
avoient  par  sept  ans. 

—  Si  en  a  il,  »  dist  Longarine,  «  en  ceste  compaignie 
que  l'on  a  aimée  plus  de  sept  ans  à  toutes  preuves  de 
harquebuse  ;  encores  n'a  l'on  sçeu  gaingner  leur  ami- 
tié. 

—  Par  Dieu ,  a  dist  Simontault ,  «  vous  diftes  vray, 
mais  aussi  les  doibt  on  mettre  au  ranc  du  vieil  temps, 
car  au  nouveau  ne  seroicnt-elles  point  reçeues. 

—  Encores,  »  dist  Oisille,  «  fut  bien  tenu  ce  Gentil 
homme  à  la  Dame,  par  le  moyen  de  laquelle  il  re- 
tourna entièrement  son  cueur  à  Dieu. 

—  Ce  luy  fut  grand  heur,  »  dist  SafFredent,  «  de 
trouver  Dieu  par  les  chemins,  car,  veu  l'cnnuy  où  il 
estoit,  je  m'esbahis  qu'il  ne  se  donna  au  Diable.  » 

Ennasuitte  luy  dist  :  «  Et  quand  vous  avez  esté  mal 
traidé  de  vostre  Dame,  vous  estes  vous  donné  à  ung 
tel  maistre  ? 

—  Mil  &  mil  fois  m'y  suis  donné,  »  dist  SafFre- 
dent j  «  mais  le  Diable,  voyant  que  tous  les  tormens 

d'Enfer  ne  m'eussent  sçeu  faire  pis  que  ceulx  qu'elle 
me  donnoyt,  ne  me  daigna  jamais  prendre,  sçachant 
qu'il  n'est  poind  Diable  plus  importable  que  une  Dame 
bien  aymée  &  qui  ne  veult  poind  aymer. 

—  Si  j'estois  comme  vous ,  »  dist  Parlamente  à  Saf- 
fredent,  «  avecq  telle  opinion  que  vous  avez  je  ne  ser- 
virois  femme. 

— Mon  afFedion  est  tousjours  telle,  »  dist  Saffredent, 
«  &  mon  erreur  si  grande  que,  là  où  je  ne  puis  com- 
mander, encores  me  tiens  je  très  heureux  de  servir, 
car  la  malice  des  Dames  ne  peut  vaincre  l'amour  que 
je  leur  porte.  Mais  je  vous  prie,  dides  moy  en  vostre 
conscience,  louez  vous  ceste  Dame  d'une  si  grande 
rigueur  ? 

—  Ouy,  »  dist  Oysille,  «  car  je  croy  qu'elle  ne 
vouloyt  estre  aymée  ny  aimer. 

—  Si  elle  avoit  ceste  volunté,  »  dist  Simontault, 
«  pourquoy  luy  donnoit  elle  quelque  espérance  après 
les  sept  ans  passez  ? 

—  Je  suis  de  vostre  opinion,  »  dist  Longarine, 
«  car  celles  qui  ne  veulent  poind  aymer  ne  donnent 
nulle  occasion  de  continuer  l'amour  qu'on  leur  porte. 

—  Peut  estre,  »  dist  Nomerfide,  «  qu'elle  en  aimoit 
quelque  autre,  qui  ne  valoit  pas  cest  honneste  homme 
là,  &  que  pour  ung  pire  elle  laissa  le  meilleur. 

—  Par  ma  foy,  »  dist  Saffredent,  «  je  pense  qu'elle 
faisoit  provision  de  luy  pour  le  prendre  à  l'heure 
qu'elle  laisscroit  celuy  que  pour  lors  elle  aimoit  le 
mieux. 

—  Je  voy  bien,  »  dist  Oisille,  «  que  tant  plus  nous 
mettrons  ces  propos  en  avant,  &  plus  ceux  qui  ne 
veulent   estre    mal  traidez    diront   de   nous    le    pis 

qu'il  leur  sera  possible,  par  quoy  je  vous  prie,  Dagou- 
cin,  donnez  vostrc  voix  à  quelqu'une. 

—  Je  la  donne,  »  dist-il,  «  à  Longarine,  estant  as- 
seuré  qu'elle  nous  en  dira  quelqu'une  qui  ne  sera 
poind  mélencoliquc ,  &  si  n'espargncra  homme  ne 
femme  pour  dire  vérité. 

—  Puis  que  vous  m'estimez  si  véritable,  »  dist  Lon- 
garine, «  je  prendray  la  hardiesse  de  racompter  ung  cas 
advenu  à  un  bien  grand  Prince ,  lequel  passe  en  vertu 
tous  les  autres  de  son  temps.  Et  vous  direz  que  la 
chose  dont  on  doibt  moins  user  sans  extrême  néces- 
sité, c'est  de  mensonge  ou  dissimulation,  qui  est  ung 
vice  laid  &  infâme,  'principallement  aux  Princes  & 
grands  Seigneurs,  en  la  bouche  &  contenance  desquels 
la  vérité  est  mieux  séante  que  en  nul  autre.  Mais  il  n'y 
a  si  grand  Prince  en  ce  monde,  combien  qu'il  eust 
tous  les  honneurs  &  richesses  qu'on  sçauroit  désirer, 
qui  ne  soit  subjcd  à  l'empire  &  tyrannie  d'Amour,  & 
semble  que  plus  le  Prince  est  noble  &  de  grand  cueur, 
plus  Amour  faid  son  effort  pour  l'asservir  soubz  sa 
forte  main,  car  ce  glorieux  Dieu  ne  tient  compte  des 
choses  communes  &  ne  prend  plaisir  sa  majesté  que  à 
faire  tous  les  jours  miracles,  comme  d'affoiblir  les  forts, 
fortifier  les  foibles ,  donner  intelligence  aux  ignorans, 
oster  le  sens  aux  plus  sçavans,  favoriser  aux  passions, 
destruire  la  raison,  &  l'amoureuse  Divinité  prend 
plaisir  en  telles  mutations.  Et,  pource  que  les  Princes 
n'en  sont  exemptz,  aussi  ne  sont  ils  [quides]  de  néces- 
sité; or,  s'ils  ne  sont  quides  de  la  nécessité  en  laquelle 
les  met  le  désir  de  la  servitude  d'Amour,  par  force 
leur  est  non  seulement  permis  d'user  de  mensonge, 
hypocrisie  &  fidion,  qui  sont  les  moyens  de  vaincre 

leurs  ennemis,  selon  la  dodrine  de  Maistre  Jehan  de 
Mehun.  Or,  puis  que  en  tel  ade  est  louable  à  ung 
Prince  la  condition  qui  en  tous  autres  est  à  désestimer, 
je  vous  racompteray  les  inventions  d'un  jeune  Prince, 
par  lesquelles  il  trompa  ceux  qui  ont  accoustumé  de 
tromper  tout  le  monde  : 


VINGT   CINaUIESME   NOUVELLE 

Un  jeune  Prince,  soux_  couleur  de  visiter  son  Avocat  &  commu- 
niquer de  ses  affaires  avec  luy,  eutrelcint  si  paisiblement  sa 
femme  qu'il  eut  d'elle  ce  qu'il  en  demaudoit. 

N  la  Ville  de  Paris  y  avoit  ung  Advocat 
S  plus  estimé  que  nul  autre  de  son  estât, 
&,  pour  estre  cherché  d'un  chacun  à 
cause  de  sa  suffisance ,  estoit  devenu  le 
plus  riche  de  tous  ceux  de  sa  robbe.  Mais,  voyant 
qu'il  n'avoit  eu  nulz  enfans  de  sa  première  femme, 
espéra  d'en  avoir  d'une  seconde,  &,  combien  que 
son  corps  fust  vicieux,  son  cueur  ne  son  espérance 
n'estoient  point  morts,  par  quoy  il  alla  choisir  une 
des  plus  belles  filles  qui  fût  dedans  la  Ville,  de 
l'aage  de  dix  huit  à  dix  neuf  ans,  fort  belle  de  vi- 
sage &  de  teind,  &  encores  plus  de  taille  &  d'em- 
bonpoint, laquelle  il  aima  &  traida  le  mieulx  qu'il 
luy  fut  possible  ;  mais  si  n'eut  elle  de  luy  non  plus 
d'enfans  que  la  première,  dont  à  la  longue  clic  se 
Hept.  IL  39 

fascha.  Par  quoy  la  jeunesse,  qui  ne  peut  souffrir 
ung  ennuy,  luy  feit  chercher  récréation  ailleurs 
qu'en  sa  maison,  &  alla  aux  dances  &  bancquetz, 
toutesfois  si  honnestement  que  son  mary  n'en  po- 
voit  prendre  mauvaise  opinion,  car  elle  estoit 
tousjours  en  la  compaignie  de  celles  à  qui  il  avoit 
avoit  fiance. 

Ung  jour  qu'elle  estoit  à  une  nopce,  s'y  trouva 
ung  bien  grand  Prince  qui,  en  me  faisant  le  compte, 
m'a  deffendu  de  le  nommer.  Si  vous  puis  je  bien 
dire  que  c'estoit  le  plus  beau  &  de  la  meilleure 
grâce  qui  ayt  esté  devant,  ne  qui,  je  croys,  sera 
après  en  ce  Royaume. 

Ce  Prince  voyant  ceste  jeune  &  belle  Dame  de 
laquelle  les  oeilz  &  contenance  le  convièrent  à 
l'aimer,  vint  parler  à  elle  d'un  tel  langaige  &  de 
telle  grâce  qu'elle  eust  voluntiers  commencé  ceste 
harangue.  Ne  luy  dissimula  point  que  de  long 
temps  elle  avoit  en  son  cueur  l'amour  dont  il  la 
prioit,  &  qu'il  ne  se  donnast  poind  de  peine  pour 
la  persuader  à  une  chose  où  par  la  seule  veue 
Amour  l'avoit  faid  consentir.  Ayant  ce  jeune 
Prince  par  la  naïveté  d'Amour  ce  qui  méritoit  bien 
estre  acquis  par  le  temps,  mercia  Dieu  qui  luy  fa- 
vorisoit,  &  depuis  ceste  heure  là  pourchassa  si 
bien  son  affaire  qu'ilz  accordèrent  ensemble  le 
moyen  comme  ilz  se  pourroient  veoir  hors  de  la 
veue  des  autres. 

Le  lieu  &  le  temps  accordez,  le  jeune  Prince  ne 
faillit  à  s'y  trouver  &,  pour  garder  l'honneur  de 
sa  Dame,  y  alla  en  habit  dissimulé,  mais,  à  cause 
des  mauvais  garsons  qui  couroient  la  nuid  par  la 
Ville  auxquels  il  ne  se  vouloit  faire  congnoistre, 
print  en  sa  compaignie  quelques  Gentils  hommes 
auxquels  il  se  fioit.  Et  au  commencement  de  la 
rue  où  elle  dcmcuroit  les  laissa,  disant  :  «  Si  vous 
n'oyez  poind  de  bruiâ:  dedans  un  quart  d'heure , 
retirez  vous  en  voz  logis,  &  sur  les  trois  ou 
quatre  heures  revenez  icy  me  quérir  »,  ce  qu'ils 
feirent  &,  n'oyans  nul  bruid,  se  retirèrent. 

Le  jeune  Prince  s'en  alla  tout  droid  chez  son 
Advocat,  &  trouva  la  porte  ouverte  comme  on  luy 
avoit  promis.  Mais,  en  montant  le  degré,  rencon- 
tra le  mary  qui  avoit  en  sa  main  une  bougie ,  du- 
quel il  fut  plus  tost  veù  qu'il  ne  le  peut  adviser. 
Toutesfois  Amour,  qui  donne  entendement  & 
hardiesse  où  il  baille  les  nécessitez,  feit  que  le 
jeune  Prince  s'en  vint  tout  droid  à  luy  &  luy  dist  : 

«  Monsieur  l' Advocat,  vous  sçavez  la  fiance 
que  moy  &  tous  ceulx  de  ma  Maison  avons  eue  en 
vous  &  que  je  vous  tiens  de  mes  meilleurs  & 
fidelles  serviteurs.  J'ay  bien  voulu  venir  icy  vous 
visiter  privément,  tant  pour  vous  recommander 
mes  affaires  que  pour  vous  prier  de  me  donner  à 
boire,  car  j'en  ay  grand  besoing,  &  de  ne  dire  à 
personne  du  monde  que  je  soye  icy  venu,  car  de 

ce  lieu  m'en  fault  aller  en  ung  aultre  où  je  ne  veux 
estre  congneu.  » 

Le  bon  homme  Advocat  fut  tant  aise  de  l'hon- 
neur que  ce  Prince  luy  faisoit  de  venir  ainsi  pri- 
vément  en  sa  maison  qu'il  le  mena  en  sa  chambre 
&  dist  à  sa  femme  qu'elle  apprestast  la  collation 
des  meilleurs  fruids  &  confitures  qu'elle  eût,  ce 
qu'elle  feit  très  voluntiers,  &  apporta  la  plus  hon- 
neste  qu'il  luy  fut  possible. 

Et,  nonobstant  que  l'habillement  qu'elle  portoit 
d'un  couvrechef  &  manteau  la  monstrast  plus 
belle  qu'elle  n'avoit  accoustumé,  si  ne  feit  pas  le 
jeune  Prince  semblant  de  la  regarder  ne  congnois- 
tre,  mais  parloit  tousjours  à  son  mary  de  ses  af- 
faires comme  à  celuy  qui  les  avoit  manyées  de 
longue  main.  Et,  ainsy  que  la  Dame  tenoit  à  ge- 
noux les  confitures  devant  le  Prince  &  que  le  mary 
alla  au  buffet  pour  luy  donner  à  boire,  elle  luy 
dist  que,  au  partir  de  la  chambre,  il  ne  faillist 
d'entrer  en  une  Garderobbe,  à  main  droide,  où 
bien  tost  après  elle  le  iroit  veoir. 

Incontinent  après  qu'il  eust  beu  remercia  l'Ad- 
vocat,  lequel  le  vouloit  à  toutes  forces  accompai- 
gner,  mais  il  l'asseura  que  là  où  il  alloit  n'avoit 
que  faire  de  compaignie  &,  en  se  retournant  de- 
vers sa  femme,  luy  dist  : 

«  Aussy  je  ne  vous  veulx  faire  tort  de  vous  os- 
ter  ce  bon  mary,  lequel  est  de  mes  antiens  servi- 

teurs.  Vous  estes  si  heureuse  de  l'avoir  que  vous 
avez  bien  occasion  d'en  louer  Dieu  &  de  le  bien 
servir  &  obéyr,  &  en  faisant  du  contraire  seriez 
bien  malheureuse.  » 

En  disant  ces  honnestes  propos,  s'en  alla  le  jeune 
Prince  &,  fermant  la  porte  après  soy  pour  n'estre 
suivy  au  degré,  entra  dedans  la  Garderobbe,  où, 
après  que  le  mary  fut  endormy,  se  trouva  la  belle 
Dame,  qui  le  mena  dedans  ung  Cabinet  le  mieux 
en  ordre  qu'il  estoit  possible ,  combien  que  les 
deux  plus  belles  imaiges  qui  y  fussent  estoient  luy 
&  elle  en  quelques  habillemens  qu'ils  se  voulsis- 
sent  mettre,  &  là  je  ne  faitz  doubte  qu'elle  ne  luy 
tint  toutes  ses  promesses. 

De  là  se  retira  à  l'heure  qu'il  avoit  did  à  ses 
Gentilz  hommes,  lesquelz  il  trouva  au  lieu  où  il 
leur  avoit  commandé  de  l'attendre. 

Et,  pource  que  ceste  vie  dura  assez  longuement, 
choisit  le  jeune  Prince  ung  plus  court  chemin  pour 
y  aller,  c'est  qu'il  passoit  par  ung  Monastère  de 
Religieux,  &  avoit  si  bien  faid  envers  le  Prieur 
que  tousjours  environ  minuid  le  portier  luy  ou- 
vroit  la  porte,  &  pareillement  quand  il  s'en  retour- 
noit.  Et,  pource  que  la  maison  où  il  alloit  estoit 
près  de  là,  ne  menoit  personne  avecq  luy. 

Et,  combien  qu'il  menast  la  vie  que  je  vous  dy, 
si  estoit  il  Prince  craignant  &  aimant  Dieu,  &  ne 
failloit  jamais,  combien  que  à  l'aller  il  ne  s'arres- 

tast  point,  de  demeurer  au  retour  long  temps  en 
oraison  en  l'église,  qui  donna  grande  occasion  aux 
Religieux,  qui,  entrans  &  saillans  de  Matines,  le 
voyoient  à  genoux ,  d'estimer  que  ce  fust  le  plus 
saind  homme  du  monde. 

Ce  Prince  avoit  une  seur  qui  frequentoit  fort 
ceste  Religion,  &,  comme  celle  qui  aimoit  son 
frère  plus  que  toutes  les  créatures  du  monde,  le 
recommandoit  aux  prières  d'ung  chacun  qu'elle 
pouvoit  congnoistre  bon,  &,  ung  jour  qu'elle  le 
recommandoit  affedueusement  au  Prieur  de  ce 
Monastère,  il  luy  dist  :  «  Hélas,  Madame,  qui  est 
ce  que  vous  me  recommandez  ?  Vous  me  parlez 
de  l'homme  du  monde  aux  prières  du  quel  j'ay 
plus  grande  envie  d'estre  recommandé,  car,  si 
cestuy  là  n'est  sainél  &  juste,  »  allégant  le  pas- 
saige  que  Bien  heureux  est  qui  peut  mal  faire  &  ne 
lefaiâpas,  «  je  n'espère  pas  d'estre  trouvé  tel.  » 

La  seur,  qui  eut  envie  de  sçavoir  quelle  con- 
gnoissance  ce  beau  Père  avoit  de  la  bonté  de  son 
frère,  l'interrogea  si  fort  que,  en  luy  baillant  ce 
secret  soubz  le  voile  de  confession ,  luy  dist  : 

«  N'est  ce  pas  une  chose  admirable  que  de  veoir 
ung  Prince  jeune  &  beau  laisser  les  plaisirs  &  son 
repos  pour  venir  bien  souvent  oyr  nos  Matines, 
non  comme  Prince  cherchant  l'honneur  du  monde, 
mais  comme  ung  simple  Religieux  vient  tout  seul 
se  cacher  en  une  de  noz  chapelles.  Sans  faulte  ceste 

bonté  rend  les  Religieux  &  moy  si  confuz  que  au- 
près de  luy  ne  sommes  dignes  d'estre  appeliez 
Religieux.  » 

La  seur  qui  entendit  ces  paroles  ne  sçeut  que 
croire,  car,  nonobstant  que  son  frère  fust  bien 
mondain,  si  sçavoit  elle  qu'il  avoit  la  conscience 
très  bonne,  la  foy  &  l'amour  en  Dieu  bien  grande, 
mais  de  chercher  superstitions  ne  cérémonies 
aultres  que  ung  bon  Chrestien  doibt  faire  ne  l'en 
eust  jamais  soupçonné.  Par  quoy  elle  s'en  vint  à 
luy  &  luy  compta  la  bonne  opinion  que  les  Reli- 
gieux avoient  de  luy,  dont  il  ne  se  peut  garder  de 
rire  avecq  ung  visage  tel  qu'elle,  qui  le  congnois- 
soit  comme  son  propre  cueur,  congneut  qu'il  y 
avoit  quelque  chose  cachée  soubz  sa  dévotion  & 
ne  cessa  jamais  qu'il  ne  luy  eust  did  la  vérité,  ce 
qu'elle  m'a  faid  mettre  icy  en  escript,  afin  que 
vous  congnoissiez,  mes  Dames,  qu'il  n'y  a  maUce 
d'Advocat  ne  finesse  de  Religieux  que  Amour,  en 
cas  de  nécessité,  ne  face  tromper  par  ceux  qui 
n'ont  aultre  expérience  que  de  bien  aymer,  &, 
puis  qu'Amour  sçait  tromper  les  trompeurs ,  nous 
aultres ,  simples  &  ignorans ,  le  devons  bien 
craindre. 

—  Encores,  »  dist  Geburon ,  «  que  je  me  double 
bien  qui  c'est,  si  faut  il  que  je  dye  qu'il  est  louable  en 
ccste  chose,  car  l'on  veoit  peu  de  grans  Seigneurs  qui 

se  soulcient  de  l'honneur  des  femmes ,  ny  du  scandale 
public,  mais  qu'ils  ayent  leur  plaisir,  &  souvent  sont 
contens  que  l'on  pense  pis  qu'il  n'y  a. 

—  Vrayement,  »  dist  Oisille,  «  je  voudrois  que  tous 
les  jeunes  Seigneurs  y  prinssent  exemple,  car  le  scan- 
dale est  souvent  pire  que  le  péché. 

—  Pensez,  »  dist  Nomerfide,  «  que  les  prières  qu'il 
faisoit  au  Monastère  où  il  passoit  estoient  bien  fondées. 

—  Si  n'en  debvez-vous  poind  juger,  »  dist  Parla- 
mente,  «  car  peult  estre  au  retour  que  la  repentance 
en  estoit  telle  que  le  péché  luy  estoyt  pardonné. 

—  Il  est  bien  difficile,  »  dist  Hircan,  «  de  se  repentir 
d'une  chose  si  plaisante.  Quant  est  de  moy,  je  m'en  suis 
souventes  fois  confessé,  mais  non  pas  guères  repenty. 

—  Il  vauldroit  mieux,  »  dist  Oisille,  «  ne  se  con- 
fesser poind  si  l'on  n'a  bonne  repentance. 

—  Or,  Madame,  »  dist  Hircan,  «  le  péché  me  des- 
plaist  bien  &  suis  marry  d'offenser  Dieu,  mais  le  péché 
me  plaist  toujours. 

—  Vous  &  vos  semblables,  »  dist  Parlamente, 
«  vouldriez  bien  qu'il  n'y  eust  ne  Dieu  ne  loy,  sinon 
celle  que  vostre  affedion  ordonneroit. 

—  Je  vous  confesse,  »  dist  Hircan,  «  que  je  vouldrois 
que  Dieuprint  aussi  grand  plaisir  à  mes  plaisirs  comme  je 
faitz,  car  je  luy  donnerois  souvent  matière  de  se  resjouir. 

—  Si  ne  ferez-vous  pas  ung  Dieu  nouveau ,  »  dist 
Geburon,  «  par  quoy  fault  obéyr  à  celuy  que  nous 
avons.  Laissons  ces  disputes  aux  Théologiens,  à  fin 
que  Longarine  donne  sa  voix  à  quelc'un. 

—  Je  la  donne,  »  dist-elle,  «  à  SafFredent,  mais  je  le 
prie  qu'il  nous  face  le  plus  beau  compte  qu'il  se 
pourra  adviser,  &  qu'il  ne  regarde  poind  tant  à  dire 

mal  des  femmes  que,  là  où  il  aura  du  bien,  il  en  veuUe 
monstrer  la  vérité. 

—  Vrayement,  »  dist  Saffredent,  «  je  l'accorde,  car 
j'ay  en  main  l'histoire  d'une  folle  &  d'une  sage.  Vous 
prendrez  l'exemple  qu'il  vous  plaira  mieulx,  &  con- 
gnoistrez  que,  tout  ainsi  que  Amour  faid  faire  aux 
meschans  des  meschancctez,  en  ung  cueur  honneste 
faid  faire  choses  dignes  de  louange,  car  Amour  de  soy 
est  bon,  mais  la  malice  du  subjed  lui  faid  souvent 
prendre  ung  nouveau  surnom  de  fol,  légier,  cruel,  ou 
villain.  Toutesfois,  par  l'histoire  que  je  vous  veux  à 
présent  racompter,  pourrez  veoir  qu'Amour  ne  change 
poind  le  cueur,  mais  le  monstre  tel  qu'il  est,  fol  aux 
fols,  &  saige  aux  saiges  : 


Hept.  II.  30 

Par  le  conseil  &  affeâion  fraternelle  d'une  sage  Dame  le  Sei- 
gneur d'Avannes  se  retira  de  la  foie  amour  qu'il  par  toit  à  une 
Gentille  femme  demeurant  à  Pampelune. 


L  y  avoit,  au  temps  du  Roy  Loys  dou- 
ziesme ,  ung  jeune  Seigneur,  nommé 
Monsieur  d'Avannes,  fils  du  Sire  d'Al- 
bret,  frère  du  Roy  Jehan  de  Navarre, 
avecq  lequel  le  did  Seigneur  d'Avannes  demoroit 
ordinairement. 

Or  estoit  le  jeune  Seigneur  de  l'aage  de  quinze 
ans,  tant  beau  &  tant  plain  de  toutes  bonnes  grâces 
qu'il  sembloyt  n'estre  faid  que  pour  estre  aimé  & 
regardé,  ce  qu'il  estoit  de  tous  ceulx  qui  le  voyoient, 
&  plus  que  de  nul  autre  d'une  Pâme  demorant 
en  la  Ville  de  Pampelune  en  Navarre,  laquelle  es- 
toit maryée  à  ung  fort  riche  homme,  avecq  lequel 
vivoit  si  honnestement  que,  combien  qu'elle  ne 

fust  îiagée  que  de  vingt  trois  ans,  pour  ce  que  son 
mary  approchoit  le  cinquantiesme  s'abilloit  si 
honnestement  qu'elle  sembloyt  plus  vefve  que 
mariée.  Et  jamais  à  nopces  ny  à  festes  homme  ne 
la  veit  aller  sans  son  mary,  duquel  elle  estimoit 
tant  la  bonté  &  la  vertu  qu'elle  le  préféroit  à  la 
beaulté  de  tous  les  autres.  Et  le  mary,  l'ayant  ex- 
périmentée si  saige,  y  print  telle  seureté  qu'il  luy 
commettoit  toutes  les  affaires  de  sa  maison. 

Ung  jour  fut  convié  ce  riche  homme  avecq  sa 
femme  à  une  nopce  de  leurs  parentes,  auquel 
lieu,  pour  honorer  les  nopces,  se  trouva  le  jeune 
Seigneur  d'Avannes,  qui  naturellement  aymoyt 
les  dances,  comme  celluy  qui  en  son  temps  ne 
trouvoit  son  pareil,  &,  après  le  disner  que  les 
dances  commencèrent,  fut  prié  le  diâ:  Seigneur 
d'Avannes  par  le  riche  homme  de  vouloir  danser. 
Le  diâ:  Seigneur  luy  demanda  qu'il  vouloyt 
qu'il  menast  ?  Il  luy  respondit  :  «  Monseigneur, 
s'il  y  en  avoit  une  plus  belle  &  plus  à  mon  com- 
mandement que  ma  femme,  je  la  vous  présente- 
rois,  vous  supphant  me  faire  cest  honneur  de  la 
mener  danser  »,  ce  que  feit  le  jeune  Prince,  du- 
quel la  jeunesse  estoit  si  grande  qu'il  prenoyt  plus 
de  plaisir  à  saulter  &  danser  que  à  regarder  la 
beaulté  des  Dames.  Et  celle  qu'il  menoyt  au  con- 
traire regardoit  plus  la  grâce  &  beaulté  du  did 
Seigneur  d'Avannes  que  la  dance  où  elle  estoyt, 

combien  que  par  sa  si  grand  prudence  elle  n'en  fit 
ung  seul  semblant. 

L'heure  du  souppé  venue  &  Monseigneur  d'A- 
vannes  disant  adieu  à  la  compaignye,  se  retira  au 
chasteau  où  le  riche  homme  sur  sa  mulle  l'accom- 
paigna  &  en  allant  luy  dist  : 

«  Monseigneur,  vous  avez  ce  jourd'huy  tant 
faid  d'honneur  à  mes  parens  &  à  moy  que  ce  me 
seroyt  grande  ingratitude  si  je  ne  m'ofFroys  avecq 
toutes  mes  facultez  à  vous  faire  service.  Je  sçay, 
Monseigneur,  que  tel  Seigneur  que  vous,  qui  avez 
pères  rudes  &  avaritieux,  avez  souvent  plus  faulte 
d'argent  que  nous,  qui  par  petit  train  &  bon  mes- 
naige  ne  pensons  que  d'en  amasser.  Or  est  il 
ainsy  que ,  Dieu  m'aiant  donné  une  femme  selon 
mon  désir,  ne  m'a  voullu  donner  en  ce  monde  to- 
tallement  mon  Paradis,  m'ostant  la  joie  que  les 
pères  ont  des  enfans.  Je  sçay.  Monseigneur,  qu'il 
ne  m'appartient  pas  de  vous  adopter  pour  tel,  mais, 
s'il  vous  plaist  de  me  recepvoir  pour  serviteur  & 
me  déclarer  voz  petites  affaires ,  tant  que  cent  mil 
escuz  de  mon  bien  se  pourront estandre  je  ne  faul- 
dray  vous  secourir  en  voz  nécessitez.  » 

Monseigneur  d'Avannes  fust  fort  joieulx  de  cest 
offre,  car  il  avoyt  ung  père  tel  que  l'autre  luy  avoyt 
déchiffré  &,  après  l'avoir  mercié,  le  nomma  par 
alliance  son  père. 

De  ceste  heure  là  le  did  riche  homme  print  tel 

amour  au  Seigneur  d'Avannes  que  matin  &  soir 
ne  cessoyt  de  s'enquérir  s'il  luy  falloit  quelque 
chose  &  ne  cella  à  sa  femme  la  dévotion  qu'il 
avoyt  au  did  Seigneur  &  à  son  service,  dont  elle 
l'ayma  doublement,  &  depuis  ceste  heure,  le  did 
Seigneur  d'Avannes  n'avoit  faulte  de  chose  qu'il 
desirast.  Il  alloit  souvent  veoir  ce  riche  homme, 
boyre  &  manger  avecq  luy  &,  quand  il  ne  le  trou- 
voit  poind,  sa  femme  bailloyt  tout  ce  qu'il  de- 
mandoit,  &  davantage  parloyt  à  luy  si  saigement, 
l'admonestant  d'estre  saige  &  vertueux,  qu'il  la 
craingnoit  &  aymoyt  plus  que  toutes  les  femmes 
de  ce  monde. 

Elle,  qui  avoit  Dieu  &  Honneur  devant  les  oeilz, 
se  contentoit  de  sa  veue  &  paroUe,  où  gist  la  satis- 
fadion  d'honneste  &  bon  amour,  en  sorte  que  jamais 
ne  luy  feit  signe  pour  quoy  ilpeust  juger  qu'elle  eût 
autre  affedion  à  luy  que  fraternelle  &  chrestienne. 
Durant  ceste  amityé  couverte  Monseigneur 
d'Avannes  par'  l'ayde  des  dessus  didz  estoyt  fort 
gorgias  &  bien  en  ordre;  commencea  à  venir  en 
l'aage  de  dix  sept  ans&  de  chercher  les  dames  plus 
qu'il  n'avoit  de  coustume.  Et,  combien  qu'il  eust 
plus  voluntiers  aymé  la  saige  dame  que  nulle,  si  est 
ce  que  la  paour  qu'il  avoyt  de  perdre  son  amityé,  si 
elle  entendoyt  telz  propos,  le  feyt  taire  &  se  amu- 
ser ailleurs,  &  s'alla  addresser  à  une  Gentil 
femme,  près  de  Pampelune,  qui  avoyt  maison  en 

la  ville,  Inquelle  avoyt  espousé  ung  jeune  homme 
qui  surtout  aymoyt  les  chevaulx,  chiens  &oiseaulx, 
&  commencea,  pour  l'amour  d'elle,  à  lever  mille 
passetemps,  comme  tournoys,  courses,  luyttes, 
masques,  festins  &  autres  jeuz,  en  tous  lesquels  se 
trouvoyt  ccste  jeune  femme.  Mais,  à  cause  que 
son  mary  estoyt  fort  fantasticque  &ses  père  &  mère 
la  congnoissoient  fort  legière  &  belle,  jaloux  de 
son  honneur,  la  tenoyt  de  si  près  que  le  did  Sei- 
gneur d'Avannes  ne  povoyt  avoir  d'elle  autre 
chose  que  la  parolle  bien  courte  en  quelque  bal, 
combien  que  en  peu  de  propos  le  did  Seigneur 
d'Avannes  aparçeut  bien  que  autre  chose  ne 
défailloit  à  leur  amityé  que  le  temps  &  le  lieu. 

Par  quoy  il  vint  ;\  son  bon  père  le  riche  homme 
&  luy  dist  qu'il  avoyt  grand  dévotion  d'aller  visi- 
ter Notre-Dame  de  Montfcrrat,  le  priant  de  retenir 
en  sa  maison  tout  son  train  parce  qu'il  vouUoyt 
aller  seul,  ce  qu'il  luy  accorda.  Mais  sa  femme, 
qui  avoyt  en  son  cueur  ce  grand  Prophète  Amour, 
soupsonna  incontinant  la  vérité  du  did  voiage  & 
ne  se  peut  tenir  de  dire  à  Monseigneur  d'Avannes  : 
«  Monsieur,  Monsieur,  la  Nostre-Dame  que  vous 
adorez  n'est  pas  hors  des  murailles  de  ceste  ville  ; 
par  quoy  je  vous  supplie  sur  toutes  choses  regar- 
der à  vostre  santé.  »  Luy,  qui  la  craingnoit  &  ay- 
moit,  rougyt  si  fort  à  ceste  parole  que  sans  parler 
il  luy  confessa  la  vérité  &  sur  cella  s'en  alla. 

Et,  quant  il  eut  achepté  une  couple  de  beaulx 
chevaulx  d'Espaigne,  s'abilla  en  pallefrenier  & 
desguisa  tellement  son  visaige  que  nul  ne  le  con- 
gnoissoit.  Le  Gentil  homme,  mary  de  la  folle 
dame,  qui  sur  toutes  choses  aymoyt  les  chevaulx, 
veit  les  deux  que  menoit  Monseigneur  d'Avannes  ; 
incontinant  les  vint  achepter  &,  après  les  avoir 
acheptez,  regarda  le  Pallefrenier,  qui  les  menoyt 
fort  bien ,  &  luy  demanda  s'il  le  voulloyt  servir  ? 
Le  Seigneur  d'Avannes  luy  dist  que  ouy  &  qu'il 
estoit  ung  pauvre  Pallefrenier,  qui  ne  sçavoyt  au- 
tre mestier  que  panser  les  chevaulx,  en  quoy  il 
s'acquideroit  si  bien  qu'il  en  seroyt  contant.  Le 
Gentil  homme  en  fut  fort  aise  &  luy  donna  la 
charge  de  tous  ses  chevaulx,  &,  en  entrant  en  sa 
maison,  dist  à  sa  femme  qu'il  luy  recommandoit 
ses  chevaulx  &  son  pallefrenier  &  qu'il  s'en  alloyt 
au  chasteau. 

La  Dame,  tant  pour  complaire  à  son  mary  que 
pour  avoir  meilleur  passetemps,  alla  visiter  les 
chevaulx  &  regarda  le  Pallefrenier  nouveau,  qui 
luy  sembla  de  bonne  grâce  ;  toutesfois  elle  ne  le 
congnoissoyt  poind.  Luy,  qui  veit  qu'il  n'estoit 
poind  congneu,  luy  vint  faire  la  révérence  en  la 
façon  d'Espaigne  &  luy  baisa  la  main,  &  en  la 
baisant  la  serra  si  fort  qu'elle  le  recongneut,  car 
en  la  dance  luy  avoyt  il  mainte  fois  faiâ:  tel  tour, 
&  dès  l'heure  ne  cessa  la  Dame  de  chercher  heu 

OÙ  clic  pcust  parler  à  luy  à  part,  ce  que  elle  feyt 
dès  le  soir  mesmcs,  car,  elle  estant  conviée  en  ung 
festin  où  son  mary  la  voulloyt  mener,  faingnyt 
cstre  mallade  &  n'y  povoir  aller. 

Le  mary,  qui  ne  vouloit  faillir  à  ses  amys,  luy 
dist  :  «  M'amye,  puis  qu'il  ne  vous  plaist  y  venir, 
je  vous  prie  avoir  regard  sur  mes  chiens  &  che- 
vaulx  affin  qu'il  n'y  faille  rien.  »  La  Dame  trouva 
ccste  commission  très  agréable,  mais,  sans  en  faire 
autre  semblant,  luy  respondit,  puisque  en  meil- 
leure chose  ne  la  voulloyt  emploier,  elle  luy  don- 
neroit  à  congnoistre  par  les  moindres  combien  elle 
desiroyt  luy  complaire. 

Et  n'estoyt  pas  encores  à  peyne  le  mary  hors  la 
porte  qu'elle  descendit  en  l'estable  où  elle  trouva 
que  quelque  chose  défiiilloit,  &,  pour  y  donner 
ordre,  donna  tant  de  commissions  aux  Varletz  de 
cousté  &  d'autre  qu'elle  demora  toute  seullc  avecq 
le  Maistre  Pallefrenier  &,  de  paour  que  quelcun 
survint,  luy  dist  :  «  Allez  vous  en  dedans  nostre 
jardin,  &  m'attendez  en  ung  cabinet  qui  est  au 
bout  de  l'alée  »,  ce  qu'il  feyt  si  dilligemment  qu'il 
n'eut  loisir  de  la  mercier.  Et,  après  qu'elle  eut 
donné  ordre  à  toute  l'escurye,  s'en  alla  veoir  ses 
chiens,  où  elle  feit  pareille  dilligence  de  les  faire 
bien  traider,  tant  qu'il  sembloyt  que  de  Maistresse 
elle  fust  devenue  Chamberière,  &  après  retourna 
en  sa  chambre,  où  elle  se  trouva  si  lasse  qu'elle 

se  meist  dedans  le  lid,  disant  qu'elle  vouloyt  re- 
poser. Toutes  ses  femmes  la  laissèrent  seulle  fors 
une  à  qui  elle  se  fyoit,  à  laquelle  elle  dist  :  «  Allez 
vous  en  au  jardin,  &  me  faides  venir  celluy  que 
vous  trouverez  au  bout  de  l'allée.  » 

La  Chamberière  y  alla  &  trouva  le  Pallefrenier 
qu'elle  amena  incontinent  à  sa  Dame,  laquelle 
feyt  sortir  dehors  la  dide  Chamberière  pour  guet- 
ter quant  son  mary  viendroyt.  Monseigneur  d'A- 
vannes  se  voyant  seul  avecq  la  Dame,  se  des- 
pouilla  des  habillemens  de  Pallefrenier,  osta  son 
faulx  nez  &  sa  faulse  barbe,  &,  non  comme  craintif 
Pallefrenier,  mais  comme  bel  Seigneur  qu'il  es- 
toyt,  sans  demander  congé  à  la  Dame ,  audatieu- 
sement  se  coucha  auprès  d'elle,  où  il  fut  receu 
ainsy  que  le  plus  beau  filz  qui  fust  de  son  temps 
debvoyt  estre  de  la  plus  belle  &  folle  dame  du 
pays,  &  demoura  là  jusques  ad  ce  que  le  Seigneur 
retournast,  à  la  venue  duquel,  reprenant  son  mas- 
que, laissa  la  place  que  par  finesse  &  mafice  il 
usurpoyt. 

Le  Gentil  homme,  entrant  en  sa  court,  entendyt 
la  dilligence  qu'avoyt  faid  sa  femme  de  bien  luy 
obéyr,  dont  la  mercia  très  fort  :  «  Mon  amy,  » 
dist  la  dame,  «  je  ne  faidz  que  mon  debvoir. 
Il  est  vray  qui  ne  prandra  garde  sur  ces  mes- 
chans  garsons,  vous  n'auriez  chien  qui  ne  fust 
galleux,  ne  cheval  qui  ne  fust  bien  maigre;  mais, 

puis  que  je  congnois  leur  paresse  &  vostre  bon 
voulloir,  vous  serez  myeulx  servy  que  ne  fustes 
oncques.  »  Le  Gentil  homme,  qui  pensoyt  bien 
avoir  choisy  le  meilleur  Pallefrenier  de  tout  le 
Monde,  luy  demanda  que  luy  en  sembloyt  :  «  Je 
vous  confesse,  Monsieur,  »  dist  elle,  «  qu'il  faid 
aussy  bien  son  mestier  que  serviteur  qu'eussiez 
peu  choisir,  mais  si  a  il  besoing  d'estre  sollicité , 
car  c'est  le  plus  endormy  Varlet  que  je  veiz  ja- 
mais. » 

Ainsy  longuement  demeurèrent  le  Seigneur  & 
la  Dame  en  meilleure  amityé  que  auparavant,  & 
perdit  tout  le  soupson  &  la  jalouzie  qu'il  avoyt 
d'elle  pour  ce  que,  aultant  qu'elle  avoyt  aymé  les 
festins ,  dances  &  compaignies ,  elle  estoit  enten- 
tive  à  son  mesnaige,&  se  contentoyt  bien  souvent 
de  ne  porter  sur  sa  chemise  que  une  chamarre,  en 
lieu  qu'elle  avoit  accoustumé  d'estre  quatre  heures 
à  s'accoustrer  ;  dont  elle  estoit  louée  de  son  mary 
&  d'un  chacun  qui  n'entendoient  pas  que  le  pire 
Diable  chassoyt  le  moindre. 

Ainsy  vesquit  ceste  jeune  Dame  soubz  l'ypocri- 
sie  &  habit  de  femme  de  bien  en  telle  volupté  que 
raison ,  conscience ,  ordre  ne  mesure  n'avoient 
plus  de  lieu  en  elle,  ce  que  ne  peut  porter  longue- 
ment la  jeunesse  &  délicate  complexion  du  Sei- 
gneur d'Avannes,  mais  commencea  à  devenir  tant 
pasle  &  meigre  que,  sans  porter  masque,  on  Iç 

povoyt  bien  descongnoistre  ;  mais  le  fol  amour 
qu'il  avoyt  à  ceste  femme  luy  rendyt  tellement  les 
sens  hébétez  qu'il  présumoit  de  sa  force  ce  qui 
eust  défailly  en  celle  d'Hercules ,  dont  à  la  fin , 
contraind  de  maladye  &  conseillé  par  la  Dame 
qui  ne  l'aymoit  tant  malade  que  sain,  demanda 
congé  à  son  Maistre  de  se  retirer  chez  ses  parens, 
qui  le  luy  donna  à  grand  regret,  luy  faisant  pro- 
mètre que,  quant  il  seroyt  sain,  il  retourneroyt  en 
son  service. 

Ainsy  s'en  alla  le  Seigneur  d'Avannes  à  beau 
pied,  car  il  n'avoit  à  traverser  que  la  longueur 
d'une  rue  &,  arrivé  en  la  maison  du  riche  homme 
son  bon  père,  n'y  trouva  que  sa  femme,  de  la- 
quelle l'amour  vertueuse  qu'elle  luy  portoyt  n'es- 
toyt  poind  diminuée  pour  son  voyage.  Mais,  quant 
elle  le  veit  si  maigre  &  descoloré,  ne  se  peut  tenir 
de  luy  dire  : 

«  Je  ne  sçay.  Monseigneur,  comme  il  vat  de 
vostre  conscience,  mais  vostre  corps  n'a  poinâ; 
amendé  de  ce  pcllerinaige,  &  me  doubte  fort  que 
le  chemyn  que  vous  avez  faid  la  nuid  vous  ayt 
plus  faid  de  mal  que  celluy  du  jour,  car,  si  vous 
fussiez  allé  en  Jherusalem  à  pied,  vous  en  fussiez 
venu  plus  haslé,  mais  non  pas  si  maigre  &  foyble. 
Or  comptez  ceste  cy  pour  une,  &  ne  servez  plus 
telles  ymaiges,  qui  en  lieu  de  resusciter  les  mortz 
font  mourir  les  vivans.  Je  vous  en  dirois  davan- 

tage ,  mais ,  si  vostre  corps  a  péché ,  il  en  a  telle 
pugnition  que  j'ay  pitié  d'y  adjoustcr  quelque  fas- 
clierie  nouvelle.  » 

Quant  le  Seigneur  d'Avannes  eut  entendu  tous 
ces  propos,  il  ne  fut  pas  moins  marry  que  hon- 
teux &  luy  dist  :  «  Madame,  j'ay  aultresfois  ouy 
dire  que  la  repentence  suyt  le  péché,  &  mainte- 
nant je  l'esprouve  à  mes  despens,  vous  priant  ex- 
cuser ma  jeunesse,  qui  ne  se  peut  chastier  que 
par  expérimenter  le  mal  qu'elle  ne  veult  croyre.  » 

La  dame  changeant  ses  propos ,  le  feyt  coucher 
en  ung  beau  lia:,  où  il  y  fut  quinze  jours,  ne  vi- 
vant que  de  restaurentz ,  &  luy  tindrcnt  le  mary 
&  la  dame  si  bonne  compaignye  qu'il  en  avoyt 
tousjours  l'un  ou  l'autre  auprès  de  luy.  Et,  com- 
bien qu'il  eust  faicl  les  follies  que  vous  avez  oyes 
contre  la  volunté  &  conseil  de  la  saige  Dame,  si 
ne  diminua  elle  jamais  l'amour  vertueuse  qu'elle 
luy  portoyt,  car  elle  espéroit  tousjours  que,  après 
avoir  passé  ses  premiers  jours  en  follies,  il  se  reti- 
reroyt  &  contraindroyt  d'aymer  honnestement,  & 
par  ce  moien  seroyt  en  tout  à  elle. 

Et,  durant  ces  quinze  jours  qu'il  fut  en  sa  mai- 
son, elle  luy  tint  tant  de  bons  propos ,  tendant  à 
amour  de  vertu ,  qu'il  commencea  avoir  horreur 
de  la  follye  qu'il  avoyt  faide  &,  regardant  la 
Dame  qui  en  beaujté  passoyt  la  folle,  congnoissant 
de  plus  en  pIûTles  grâces  &  vertuz  qui  estoient  en 

elle,  il  ne  se  peut  garder,  ung  jour  qu'il  faisoit 
assez  obscur,  chassant  toute  crainâe  dehors,  de 
luy  dire  : 

«  Madame,  je  ne  voy  meilleur  moyen  pour  estre 
tel  &  vertueulx  que  vous  me  preschez  &  desirez 
que  de  meftre  mon  cueur  &  estre  entièrement 
amoureux  de  la  vertu;  je  vous  suplie,  Madame, 
me  dire  s'il  ne  vous  plaist  pas  m'y  donner  toute 
ayde  &  faveur  à  vous  possible.  » 

La  Dame,  fort  joyeuse  de  luy  veoir  tenir  ce  lan- 
gaige,  luy  dist:  «  Et  je  vous  promeds.  Monsei- 
gneur, que,  si  vous  estes  amoureux  de  la  vertu 
comme  il  apartient  à  tel  Seigneur  que  vous,  je  vous 
serviray  pour  y  parvenir  de  toutes  les  puissances 
que  Dieu  a  mises  en  moy. 

—  Or,  Madame,  »  dist  Monseigneur  d'Avannes, 
«  souvienne  vous  de  vostre  promesse  &  entendez 
que  Dieu,  incongneu  de  l'homme  sinon  par  la  foy, 
a  daigné  prendre  la  chair  semblable  à  celle  de  pé- 
ché afin  que,  en  attirant  nostre  chair  à  l'amour  de 
son  humanité,  tirât  aussi  nostre  esprit  à  l'amour 
de  sa  Divinité,  &  s'est  voulu  sQvvyr  des  moyens 
visibles  pour  nous  faire  aymer  par  foy  les  choses 
invisibles.  Aussy  ceste  vertu,  que  je  désire  aymer 
toute  ma  vie,  est  chose  invisible  sinon  par  les  ef- 
feélz  du  dehors,  par  quoy  est  besoing  qu'elle 
prenne  quelque  corps  pour  se  faire  congnoistre 
entre  Içs  hommes,  ce  qu'elle  a  fiiid,  se  revestant 

du  vostrc  pour  le  plus  parfaid  qu'elle  a  pu  trou- 
ver; par  quoy  je  vous  recongnois  &  confesse  non 
scullement  vertueuse,  mais  la  seule  vertu;  &  moy, 
qui  la  voys  retenue  soubz  le  vêle  du  plus  parfaid 
corps  qui  oncques  fut,  la  veulx  servir  &  honnorcr 
toute  ma  vie,  laissant  pour  elle  tout  autre  amour 
vaine  &  vicieuse.  » 

La  Dame,  non  moins  contante  que  esmerveillée 
d'oyr  ces  propos,  dissimula  si  bien  son  contente- 
ment qu'elle  luy  dist  :  «  Monseigneur,  je  n'entre- 
prendz  pas  de  respondre  à  vostre  théologie,  mais, 
comme  celle  qui  est  plus  craignant  le  mal  que 
croyant  le  bien,  vous  vouldrois  bien  supplier  de 
cesser  en  mon  endroid  les  propos  dont  vous  esti- 
mez si  peu  celles  qui  les  ont  creuz.  Je  sçay  très 
bien  que  je  suis  femme,  non  seuUemcnt  comme 
une  aultre,  mais  imparfaide,  &  que  la  Vertu  fe- 
royt  plus  grand  ade  de  me  transformer  en  elle 
que  de  prandre  ma  forme,  sinon  quant  elle  voul- 
droyt  estre  incongneue  en  ce  Monde,  car  soubz 
tel  habit  que  le  myen  ne  pourroyt  la  Vertu  estre 
congneue  telle  qu'elle  est.  Si  est  ce.  Monseigneur, 
que  pour  mon  impcrfcdion  je  ne  laisse  à  vous 
porter  telle  affedion  que  doibt  &  peut  faire  femme 
craingnant  Dieu  &  son  honneur.  Mais  ceste  affec- 
tion ne  sera  déclarée  jusques  ad  ce  que  vostre 
cueur  soit  susceptible  de  la  patience  que  l'amour 
vertueiK  commande.  Et  à  l'heure.  Monseigneur, 

je  sçay  quel  langaige  il  fault  tenir,  mais  pensez 
que  vous  n'aymez  pas  tant  vostre  propre  bien, 
personne  &  honneur,  que  je  l'ayme.  » 

Le  Seigneur  d'Avannes  craindif,  ayant  la  larme 
à  l'oeil,  la  suplia  très  fort  que  pour  seureté  de  ses 
parolles  elle  le  voulsist  baiser,  ce  qu'elle  refusa , 
luy  disant  que  pour  luy  elle  ne  romproit  poind  la 
coustume  du  pays. 

Et  en  ce  débat  survynt  le  mary,  auquel  dist 
Monseigneur  d'Avannes  :  «  Mon  père,  je  me  sens 
tant  tenu  à  vous  &  vostre  femme  que  je  vous  sup- 
plye  pour  jamais  me  réputer  vostre  filz  »,  ce  que 
le  bon  homme  feyt  très  voluntiers.  «  Et  pour  seu- 
reté de  ceste  amityé  je  vous  prie,  »  dist  Mon- 
seigneur d'Avannes,  «  que  je  vous  baise  »,  ce 
qu'il  feyt.  Après  luy  dist  :  «  Si  ce  n'estoit  de  paour 
d'offencer  la  loy,  j'en  ferois  autant  à  ma  mère  vos- 
tre femme  ?  »  Le  mary,  voyant  cela,  commanda  à 
sa  femme  de  le  baiser,  ce  qu'elle  feyt  sans  faire 
semblant  de  vouUoir  ne  non  voulloir  ce  que  son 
mary  luy  commandoit.  A  l'heure  le  feu,  que  la  pa- 
rolle  avoyt  commencé  d'allumer  au  cueur  du  pau- 
vre Seigneur,  commencea  à  se  augmenter  par  le 
baiser,  tant  par  estre  si  fort  requis  que  cruelle- 
ment refusé. 

Ce  faid  s'en  alla  ledit  Seigneur  d'Avannes  au 
chasteau  pour  veoir  le  Roy  son  frère ,  où  il  feyt 
fort  beaulx  comptes  de  son  voiage  de  Montferrat. 

Et  là  entendit  que  le  Roy  son  frère  s'en  vouloyt 
aller  à  Oly  &  Tallares,  &,  pensant  que  le  volage 
seroit  long,  entra  en  une  grande  tristesse,  qui  le 
mist  ;\  délibérer  d'essayer  avant  partir  si  la  saige 
Dame  luy  portoyt  poinâ:  meilleure  volunté  qu'elle 
n'en  feisoyt  le  semblant.  Et  s'en  alla  loger  en  une 
maison  de  la  ville  en  la  rue  où  elle  estoyt,  &  print 
ung  vieil  logis,  mauvais  &  faid  de  boys,  ouquel 
environ  minuid  mid  le  feu,  dont  le  bruyd  fut  si 
grand  par  toute  la  ville  qu'il  vint  à  la  maison  du 
riche  homme,  lequel,  demandant  par  la  fcnestre 
où  c'estoit  qu'estoyt  le  feu,  entendit  que  c'estoyt 
chez  Monseigneur  d'Avannes,  où  il  alla  inconti- 
nant,  avecq  tous  les  gens  de  sa  maison,  &  trouva 
le  jeune  seigneur  tout  en  chemise  dans  la  rue, 
dont  il  eut  si  grand  pitié  qu'il  le  print  entre  ses 
bras  &,  le  couvrant  de  sa  robbe,  le  mena  en  sa 
maison  le  plus  tost  qu'il  luy  fut  possible,  &  dist  à 
sa  femme,  qui  estoit  dedans  le  lid  :  «  M'amye,  je 
vous  donne  en  garde  ce  prisonnier;  traidez  le 
comme  moy  mesmes.  » 

Et,  si  tost  qu'il  fut  party,  le  did  Seigneur  d'A- 
vannes, qui  eust  bien  voulu  estre  traidé  en  mary, 
saulta  legièrement  dedans  le  lid,  espérant  que 
l'occasion  &  le  lieu  aussy  feroient  changer  propos 
à  ceste  sage  dame;  mais  il  trouva  le  contraire, 
car,  ainsy  qu'il  saillit  d'un  costé  dedans  le  lid,  elle 
sortit  de  l'autre  &  print  son  chamarre,  duquel  es- 

tant  vestue,  vint  à  luy  au  chevet  du  lid  &  luy  dist  : 
«  Monseigneur,  avez  vous  pensé  que  les  occa- 
sions puissent  muer  ung  chaste  cueur  ?  Croiez  que, 
ainsy  que  l'or  s'esprouve  en  la  fournaise,  aussy 
ung  cueur  chaste  au  meillieu  des  tentations  s'y 
trouve  plus  fort  &  vertueux,  &  se  refroidyt  tant 
plus  il  est  assailly  de  son  contraire.  Parquoy  soïez 
seur  que,  si  j'avoys  aultre  volunté  que  celle 
que  je  vous  ay  dide,  je  n'eusse  failly  à  trou- 
ver des  moyens,  desquelz  ne  voulant  user  je  ne 
tiens  compte,vous  priant  que,  si  vous  voulez  que 
je  continue  l'affedion  que  je  vous  porte,  ostez, 
non  seuUement  la  volunté,  mais  la  pensée  de  ja- 
mais, pour  chose  que  sçussiez  faire,  me  treuver 
aultre  que  je  suis.  » 

Durant  ces  parolles,  arrivèrent  ses  femmes  & 
elle  commanda  qu'on  apportast  la  collation  de 
toutes  sortes  de  confitures,  mais  il  n'avoyt  pour 
l'heure  ne  fain  ne  soif,  tant  estoyt  désespéré  d'a- 
voir failly  à  son  entreprinse,  craingnant  que  la  dé- 
monstration qu'il  avoyt  faide  de  son  désir  luy 
feyt  perdre  la  privaulté  qu'il  avoyt  envers  elle. 

Le  mary,  aiant  donné  ordre  au  feu,  retourna  & 
pria  tant  Monseigneur  d'Avannes  qu'il  demorast 
pour  ceste  nuid  en  sa  maison.  Et  fut  la  dide  nuyd 
passée  en  telle  sorte  que  ses  oeilz  furent  plus  exer- 
cez à  pleurer  que  à  dormir,  &  bien  matin  leur  alla 
dire  adieu  dedans  le  lid,  où,  en  baisant  la  dame, 

congneut  bien  qu'elle  avoyt  plus  de  pitié  de  son 
ofFence  que  de  mauvaise  volunté  contre  luy,  qui 
fust  ung  charbon  adj ouste  davantaige  à  son  amour. 
Après  disner  s'en  alla  avecq  le  Roy  à  Taffares, 
mais,  avant  partir,  s'en  alla  encores  redire  adieu 
à  son  bon  père  &  à  sa  dame,  qui  depuis  le  premier 
commandement  de  son  mary  ne  feyt  plus  de  diffi- 
culté de  le  baiser  comme  son  filz. 

Mais  soyez  seur  que,  plus  la  vertu  empeschoit 
son  oeil  &  contenance  de  monstrer  la  flamme  ca- 
chée ,  plus  elle  se  augmentoyt  &  devenoyt  impor- 
table ,  en  sorte  que ,  ne  povant  porter  la  guerre 
que  l'Amour  &  l'Honneur  faisoient  en  son  cueur, 
laquelle  toutesfoys  avoyt  délibéré  de  jamais  ne 
monstrer,  ayant  perdu  la  consolation  de  la  veuc 
&  paroUe  de  celluy  pour  qui  elle  vivoyt,  tumba  en 
une  fièvre  continue,  causée  d'un  humeur  mélen- 
colique,  tellement  que  les  extrémitez  du  corps  luy 
vindrent  toutes  froides ,  &  au  dedans  brusloit  in- 
cessamment. Les  Médecins,  en  la  main  desquelz 
ne  pend  pas  la  santé  des  hommes,  commencèrent 
à  doubter  si  fort  de  sa  malladie,  à  cause  d'une  opi- 
lation  qui  la  rendoyt  mélancolicque  en  extrémité, 
qu'ilz  dirent  au  mary  &  conseillèrent  d'advertir  sa 
diéle  femme  de  penser  à  sa  conscience  &  qu'elle 
estoyt  en  la  main  de  Dieu,  comme  si  ceulx  qui 
sont  en  santé  n'y  estoient  poind. 

Le  mary,  qui  aymoyt  sa  femme  parfaidement, 

fut  si  triste  de  leurs  parolles  que  pour  sa  consola- 
tion escripvit  à  Monseigneur  d'Avannes,  le  sup- 
pliant de  prendre  la  peyne  de  les  venir  visiter,  es- 
pérant que  sa  veue  proffiteroyt  àlamallade,àquoy 
ne  tarda  le  diâ:  Seigneur  d'Avannes ,  incontinan* 
les  lettres  reçeues,  mais  s'en  vint  en  poste  en  la 
maison  de  son  bon  père  &,  à  l'entrée,  trouva  les 
femmes  &  serviteurs  de  céans  menant  tel  deuil 
que  méritoit  leur  maistresse  ;  dont  le  did  Seigneur 
fut  si  estonné  qu'il  demoura  à  la  porte  comme  une 
personne  transy  &  jusques  ad  ce  qu'il  veid  son 
bon  père,  lequel  en  l'embrassant  se  print  à  plorer 
si  fort  qu'il  ne  peut  mot  dire,  &  mena  le  Seigneur 
d'Avannes  où  estoyt  la  pauvre  mallade,  laquelle, 
tournant  ses  oeilz  languissans  vers  luy,  le  regarda 
&  luy  bailla  la  main  en  le  tirant  de  toute  sa  puis- 
sance à  elle  &,  en  le  baisant  &  embrassant,  feit  ung 
merveilleux  plaind  &  luy  dist  : 

«  O  Monseigneur,  l'heure  est  venue  qu'il  fault 
que  toute  dissimulation  cesse  &  que  je  confesse  la 
vérité,  que  j'ay  tant  mis  de  peyne  à  vous  celler. 
C'est  que,  si  m'avez  porté  grande  affedion,  croyez 
que  la  myenne  n'a  esté  moindre,  mais  ma  peyne 
a  passé  la  vostre  d'aultantque  j'ay  eu  la  douleur  de 
la  celler  contre  mon  cueur  &  volunté  :  car  enten- 
dez. Monseigneur,  que  Dieu  &  mon  honneur  ne 
m'ont  jamais  permis  delavousdeclairer,craingnant 
d'adjouster  en  vous  ce  que  je  desiroys  de  dimi- 

nuer;  mais  sçachez  que  le  non,  que  si  souvent  je 
vous  ay  did,  m'a  faiâ:  tant  de  mal  au  prononcer 
qu'il  est  cause  de  ma  mort,  de  laquelle  je  me  con- 
tente, puis  que  Dieu  m'a  faid  la  grâce  de  morir 
'premier  que  la  viollance  de  mon  amour  ayt  mis 
tache  à  ma  conscience  &  renommée;  carde  moin- 
dres feux  que  le  mien  ont  ruynez  plus  grandz  &  plus 
fortz  édifices.  Or  m'en  voys  je  contante  puis  que, 
devant  morir,  je  vous  ay  pu  déclarer  mon  afîedion 
esgalle  h  la  vostre ,  hors  mis  que  l'honneur  des 
hommes  &  des  femmes  n'est  pas  semblable,  vous 
supliant.  Monseigneur,  que  doresnavant  vous  ne 
craingncz  vous  adresser  aux  plus  grandes  &  ver- 
tueuses dames  que  vous  pourrez,  car  en  telz  cueurs 
habitent  les  plus  grandes  passions  &  plus  saige- 
ment  conduises,  &  la  grâce,  beaulté&  honnesteté 
qui  sont  en  vous  ne  permedent  que  vostre  amour 
sans  fruid  travaille.  Je  ne  vous  prieray  poind  de 
prier  Dieu  pour  moy,  car  je  sçay  que  la  porte  de 
Paradis  n'est  poind  refusée  aux  vraiz  amans  & 
que  amour  est  ung  feu  qui  punyt  si  bien  les  amou- 
reux en  ceste  vie  qu'ilz  sont  cxemptz  de  l'aspre 
torment  de  Purgatoire.  Or  adieu.  Monseigneur; 
je  vous  recommande  vostre  bon  père,  mon  mary, 
auquel  je  vous  prye  compter  à  la  vérité  ce  que  vous 
sçavez  de  moy,  affin  qu'il  congnoisse  combien  j'ay 
aymé  Dieu  &  luy,  &  gardez  vous  de  vous  trouver 
devant  mes  oeilz,  car  doresnavant  ne  veulx  pen- 

ser  que  à  aller  recepvoir  les  promesses  qui  me 
sont  promises  de  Dieu  avant  la  constitution  du 
monde.  » 

Et,  en  ce  disant,  le  baisa  &  l'ambrassa  de  toutes 
les  forces  de  ses  foibles  bras.  Le  diâ:  Seigneur,  qui 
avoyt  le  cueur  aussi  mort  par  compassion  qu'elle 
par  douleur,  sans  avoir  puissance  de  luy  dire  ung 
seul  mot,  se  retira  hors  de  sa  veue  sus  ung  lid  qui 
estoit  dedans  la  chambre,  où  il  s'esvanouyt  plu- 
sieurs foys. 

A  l'heure  la  dame  appella  son  mary  &,  après 
luy  avoir  faid  plusieurs  remonstrations  honnestes, 
luy  recommanda  Monseigneur  d'Avannes,  l'asseu- 
rant  que  après  luy  c'estoit  la  personne  du  monde 
qu'elle  avoyt  le  plus  aymée.  Et  en  baisant  son 
mary  luy  dist  adieu.  Et  à  l'heure  luy  fut  apporté  le 
saind  Sacrement  de  l'autel  après  l'extrême  undion, 
lesquelz  elle  reçeut  avecq  telle  joye  comme  celle 
qui  est  seure  de  son  salut  &,  voiant  que  la  veue 
luy  diminuoit  &  les  forces  luy  défailloient,  com- 
mençea  à  dire  bien  hault  son  In  manus. 

A  ce  cry  s'éleva  le  Seigneur  d'Avannes  de  des- 
sus le  lid  &  en  la  regardant  piteusement  luy  veid 
randre  avecq  ung  doulx  soupir  sa  glorieuse  ame  à 
Celluy  dont  elle  estoyt  venue.  Et,  quant  il  s'ap- 
perçeut  qu'elle  estoyt  morte,  il  courut  au  corps 
mort,  duquel  vivant  en  crainde  il  approchoyt,  & 
le  vint  embrasser  &  baiser  de  telle  sorte  que  ù 

grand  peyne  le  luy  peult  on  ostcr  d'entre  les  bras  ; 
dont  le  mary  en  fut  fort  estonné,  car  jamais  n'a- 
voyt  estimé  qu'il  luy  portast  telle  affedion.  Et  en 
luy  disant  :  «  Monseigneur,  c'est  trop  »,  se  retirè- 
rent tous  deux. 

Et,  après  avoir  ploré  longuement.  Monseigneur 
d'Avannes  compta  tous  les  discours  de  son  amityé 
&  comme  jusques  à  sa  mort  elle  ne  luy  avoyt  ja- 
mais faid  ung  seul  signe  où  il  trouvast  autre  chose 
que  rigueur,  dont  le  mary,  plus  contant  que  ja- 
mays,  augmenta  le  regret  &  la  douleur  qu'il  avoyt 
de  l'avoir  perdue,  &  toute  sa  vye  feyt  service  à 
Monseigneur  d'Avannes.  Mais  depuis  ceste  heure 
le  did  Seigneur  d'Avannes,  qui  n'avo)^  que  dix 
huid  ans,  s'en  alla  à  la  Court  où  il  demeura  beau- 
coup d'années  sans  vouloir  ne  veoir  ne  parler  à 
femme  du  monde  pour  le  regret  qu'il  avoyt  de  sa 
dame,  &  porta  plus  de  dix  ans  le  noir. 

«  Voyià,  mes  Dames,  la  différence  d'une  folle  & 
saige  Dame,  ausquelles  se  monstrent  différens  les  effedz 
d'amour,  dont  l'une  en  rcçeut  mort  glorieuse  &  loua- 
ble &  l'autre  renommée  honteuse  &  infâme,  qui  fcit  sa 
vie  trop  longue,  car,  autant  que  la  mort  du  saind  est 
précieuse  devant  Dieu,  la  mort  du  pécheur  est  très 
mauvaise. 

—  Vrayement,  Saffrcdcnt,  »  ce  dist  Oisille,  «  vous 
nous  avez  racomptée  une  histoire  autant  belle  qu'il  en 
soit   poind,   &   qui   auroit    congneu   le   personnage 

comme  moy  la  trouveroyt  cncores  meilleure,  car  je 
n'ay  poind  veu  ung  plus  beau  Gentil  homme  ne  de 
meilleure  grâce  que  le  did  Seigneur  d'Avannes. 

—  Pensez,  »  ce  dist  SafFredent,  «  que  voylà  une 
saige  femme  qui,  pour  se  monstrer  plus  vertueuse  par 
dehors  qu'elle  n'estoit  au  cueur  &  pour  dissimuler  ung 
amour  que  la  rayson  de  nature  vouUoyt  qu'elle  portast 
à  ung  si  honneste  seigneur,  s'alla  laisser  morir  par 
faulte  de  se  donner  le  plaisir  qu'elle  desiroit  couverte- 
ment. 

—  Si  elle  eust  eu  ce  désir,  »  dist  Parlamente,  «  elle 
avoit  assez  de  lieu  &  occasion  pour  luy  monstrer, 
mais  sa  vertu  fut  si  grande  que  jamais  son  désir  ne 
passa  sa  raison, 

—  Vous  me  le  paindrez ,  »  dist  Hircan ,  «  comme 
il  vous  plaira;  mais  je  sçay  bien  que  tous  jours  ung 
pire  Diable  met  l'autre  dehors,  &  que  l'orgueil  cherche 
plus  la  volupté  entre  les  Dames  que  ne  faid  la  crainfte 
ne  l'amour  de  Dieu;  aussi  que  leurs  robbes  sont  si 
longues  &  si  bien  tissues  de  dissimulation  que  l'on  ne 
peult  congnoistre  ce  qui  est  dessoubz,  car,  si  leur 
honneur  n'en  estoyt  non  plus  taché  que  le  nôtre, 
vous  trouveriez  que  Nature  n'a  rien  oblyé  en  elles 
non  plus  que  en  nous  &,  pour  la  contrainde  que 
elles  se  font  de  n'oser  prendre  le  plaisir  qu'elles 
désirent,  ont  changé  ce  vice  en  ung  plus  grand  qu'elles 
tiennent  plus  honneste.  C'est  une  gloire  &  cruaulté 
par  qui  elles  espèrent  acquérir  nom  d'immortalité  &, 
ainsi  se  gloriffians  de  résister  au  vice  de  la  loy  de  Na- 
ture, si  Nature  est  vicieuse,  se  font,  non  seullement 
semblables  aux  bestes  inhumaines  &  cruelles,  mais  aux 
Diables,  desquels  elles  prèncnt  l'orgueil  &  la  malice. 

—  C'est  dommaige,  »  dist  Nomcrfidc,  «  d'ont  vous 
avez  une  femme  de  bien,  vcu  que  non  seuUement 
vous  desestimez  la  vertu  des  choses,  mais  la  voulez 
monstrer  estrc  vice. 

—  Je  suys  bien  aise,  »  dist  Hircan,  »  d'avoir  une 
emme  qui  n'est  poinâ:  scandalleuse,  comme  aussi  je 

ne  veuk  poind  estrc  scandaleux;  mais,  quant  à  la 
chasteté  de  cueur,  je  croy  qu'elle  &  moy  sommes  ea- 
fans  d'Adan  &  d'Eve,  par  quoy,  en  bien  nous  mirant, 
n'aurons  bcsoing  de  couvrir  nostre  nudité  de  fcuUes, 
mais  plustost  confesser  notre  fragilité. 

Je  sçay  bien,  »  ce  dist  Parlamente,  «  que  nous 
avons  tous  besoing  de  la  grâce  de  Dieu  pour  ce  que 
nous  sommes  tous  encloz  en  péché  ;  si  est  ce  que  noz 
tentations  ne  sont  pareilles  aux  vostres  &,  si  nous 
péchons  par  orgueil,  nul  tiers  n'en  a  dommage,  ny 
nostre  corps  &  nos  mains  n'en  demeurent  souillées. 
Mais  vostrc  plaisir  gist  à  deshonorer  les  femmes  & 
vostre  honneur  A  tuer  les  hommes  en  guerre,  qui  sont 
deux  poindz  formellement  contraires  à  la  loy  de 
Dieu. 

—  Je  vous  confesse,  »  ce  dist  Geburon,  «  ce  que 
vous  diètes,  mais  Dieu  qui  a  did  :  Qtiiconqiies  regarde 
par  concupiscence  est  desjà  adultère  en  son  cueur, 
&  quiconque  hayt  son  prochain  est  homicide.  A  votre 
advis  les  femmes  en  sont  elles  exemptes  non  plus  que 
nous? 

—  Dieu  qui  juge  le  cueur,  »  dist  Longarine,  «  en 
donnera  sa  sentence,  mais  c'est  beaucoup  que  les 
hommes  ne  nous  puissent  accuser,  car  la  bonté  de 
Dieu  est  si  grande  que  sans  accusateur  il  ne  nous 

ugera  poind  &  congnoist  si  bien  la  fragilité  de  nos 
Htpt.  IL  35 

cueurs  que  encores  nous  aymera  il  de  ne  poind  l'avoir 
mise  à  exécution, 

—  Or  je  vous  prie,  »  dist  SafFredent,  «  laissons  ceste 
dispute,  car  elle  sent  plus  sa  prédication  que  son 
compte,  &  je  donne  ma  voix  à  Ennasuitte,  la  priant 
qu'elle  n'oublye  poind  à  nous  faire  rire. 

—  Vrayement,  »  dist-elle,  «  je  n'ay  garde  d'y  faillir; 
&  vous  diray  que,  en  venant  icy  délibérée  pour  vous 
compter  une  belle  histoire  pour  ceste  Journée,  l'on 
m'a  faid  ung  compte  de  deux  serviteurs  d'une  Prin- 
cesse si  plaisant  que  de  force  de  rire  il  m'a  faid  oblyer 
la  mélencolie  de  la  piteuse  histoire  que  je  remedray  à 
demain,  car  mon  visaige  seroyt  trop  joyeulx  pour  la 
vous  fahre  trouver  bonne  : 


VINGT  SEPTIESME  NOUVELLE 

Uttg  Secrétaire,  pourchassant  par  amour  deslionnête  &  illicite  la 
femme  d'un  sien  hôte  &  compagnon,  pour  ce  qu'elle  faisait 
semblant  de  luy  prêter  volontiers  l'aureille  se  persuada  l'avoir 
gangnée,  mais  ellejut  si  vertueuse  que  sous  cette  dissimulation 
le  trompa  de  son  espérance  &  déclara  son  vice  à  son  viary. 

N  la  ville  d'Amboize,  où  demeuroyt  l'un 
des  serviteurs  de  ceste  Princesse  qui  la 
servoyt  de  Varlet  de  chambre,  homme 
honneste  &  qui  voluntiers  festoyoit  les 


gens  qui  vcnoient  en  sa  maison  &  principalement 
ses  compaignons,  il  n'y  a  pas  long  temps  que  l'un 
des  serviteurs  de  sa  maistresse  vint  loger  chez 
luy  &  y  demeura  dix  ou  douze  jours. 

Le  did  serviteur  estoyt  si  laid  qu'il  sembloit 
mieulx  ung  Roy  de  Canniballes  que  Chrestien  &, 
combien  que  son  hoste  le  traidast  en  frère  &  amy 
&  le  plus  honnestement  qu'il  luy  estoit  possible, 
si  luy  fit  il  ung  tour  d'un  homme  qui  non  seuUe- 
ment  oblye  toute  honnesteté,  mais  qui  ne  l'eust 


260  IIJ*    JOURNÉE 

jamais  en  son  cueur,  c'est  de  pourchasser  par  amour 
deshonneste  &  illicite  la  femme  de  son  compaignon 
qui  n'avoyt  en  elle  chose  aimable  que  le  contraire 
de  la  volupté;  c'est  qu'elle  estoit  autant  femme  de 
bien  qu'il  y  eust  poind  en  la  ville  où  elle  demou- 
royt.  Et  elle,  congnoissant  la  meschante  volunté 
du  serviteur,  aymant  mieulx  par  une  dissimulation 
déclairer  son  vice  que  par  ung  soubdain  refuz  le 
couvrir,  feit  semblant  de  trouver  bons  ses  propos. 
Par  quoy  luy  qui  cuydoit  l'avoir  gaingnée,  sans 
regarder  à  l'aage  qu'elle  avoit  de  cinquante  ans 
&  qu'elle  n'estoyt  des  belles,  sans  considérer  le 
bruid  qu'elle  avoyt  d'estre  femme  de  bien  &  d'ay- 
mer  son  mary,  la  pressoyt  incessamment. 

Ung  jour  entre  aultres,  son  mary  estant  en  la 
maison  &  eulx  en  une  salle,  elle  faingnyt  qu'il  ne 
tenoit  que  à  trouver  lieu  seur  pour  parler  à  luy 
seulle  ainsy  qu'il  desiroyt,  mais  incontinant  luy 
dist  qu'il  ne  falloyt  que  monter  au  galletas.  Soub- 
dain elle  se  leva  &  le  pria  d'aller  devant  &  qu'elle 
iroyt  après.  Luy,  en  riant  avecq  une  doulceur  de  vi- 
saige  semblable  à  ung  grand  magot  quand  il  fes- 
toyé quelcun,  s'en  monsta  légèrement  par  les  de- 
gretz  &,  sur  le  poinél  qu'il  attendoit  ce  qu'il  avoyt 
tant  désiré,  bruslant  d'un  feu  non  cler  comme  cel- 
luy  de  genèvre,  mais  comme  ung  gros  charbon  de 
forge,  cscoutoyt  si  elle  viendroyt  après  luy  ;  mais, 
en  lieu  d'oyr  ses  piedz ,  il  ouyt  sa  voix  disant  : 

«  Monsieur  le  Secrétaire,  adendez  ung  peu;  je 
m'en  voys  sçavoir  à  mon  mary  s'il  luy  plaist  bien 
que  je  voise  après  vous.  » 

Pensez,  mes  dames,  quelle  myne  peult  faire  en 
pleurant  cclluy  qui  en  riant  estoyt  si  layd,  lequel 
incontinant  descendit,  les  larmes  aux  oeilz,  la  priant 
pour  l'amour  de  Dieu  qu'elle  ne  voulsist  rompre 
par  sa  paroUe  l'amitié  de  luy  &  de  son  compagnon. 
Elle  luy  respond  :  «  Je  suis  seure  que  vous  l'aymez 
tant  que  vous  ne  me  vouldriez  dire  chose  qu'il  ne 
peust  entendre,  par  quoy  je  luy  vois  dire  »,  ce 
qu'elle  fcyt,  quelque  prière  ou  contrainde  qu'il 
voulsist  mettre  au  devant.  Dont  il  fut  aussi  hon- 
teux en  s'enfuyant  que  le  mary  fut  contant  d'en- 
tendre l'honneste  tromperie  dont  sa  femme  avoyt 
usé,  &  luy  pleut  tant  la  vertu  de  sa  femme  qu'il 
ne  tint  compte  du  vice  de  son  compaignon,  lequel 
estoyt  assez  pugny  d'avoir  emporté  sur  luy  la  honte 
qu'il  vouloit  faire  en  sa  maison. 

«  Il  me  semble  que  par  ce  compte  les  gens  de  bien  doib- 
vcnt  apprendre  à  ne  retenir  chez  eulx  ceulx  desquelz  la 
conscience ,  le  cueur  &  l'entendement  ignorent  Dieu , 
l'honneur  &  le  vray  amour. — Encores  que  vostre  compte 
soyt  court,  »  dist  Oisille,  «  si  est  il  aussi  plaisant  que 
j'en  ay  poind  oy  &  en  l'honneur  d'une  honncste  femme. 

—  Par  Dieu,  »  dist  Simontault,  «  ce  n'est  pas  grand 
honneur  à  une  honncste  femme  de  refuser  ung  si  laid 
homme  que  vous  paingnez  ce  Secrétaire;  mais,  s'il 

eust  esté  beau  &  honneste,  en  cela  se  fut  monstrée  la 
vertu,  &,  pour  ce  que  je  me  double  qui  il  est,  si  j'es- 
tois  en  mon  rang  je  vous  en  ferois  ung  compte  qui  est 
aussi  plaisant  que  cestuy^cy. — A  cella  ne  tienne,  »  dist 
Ennasuitte,  «  car  je  vous  donne  ma  voix.  » 
Et  à  l'heure  Simontault  commençea  ainsi  : 
«  Ceulx  qui  ont  accoustumé  de  demeurer  en  la 
Court  ou  en  quelques  bonnes  villes,  estiment  tant  le 
sçavoir  qu'il  leur  semble  que  tous  autres  hommes  ne 
sont  rien  au  pris  d'eulx;  mais  si  ne  reste  il  pourtant 
que  en  tout  pays  &  de  toutes  conditions  de  gens  n'y 
en  ayt  tous  jours  assez  de  fins  &  malicieux.  Toutes- 
fois,  à  cause  de  l'orgueil  de  ceulx  qui  pensent  estre 
les  plus  fins,  la  mocquerie,  quant  ilz  font  quelque 
faulte,  en  est  beaucoup  plus  agréable,  comme  je  désire 
vous  monstrer  par  ung  compte  naguéres  advenu. 


VINGT   HUICTIESME   NOUVELLE 


Bernard  du  Ha  trompa  subtilement  un  Secrétaire  qui  le  cuydoil 
tromper. 

STANT  le  Roy  Françoys,  premier  de  ce 
nom,  en  la  Ville  de  Paris  &  sa  seur  la 
Royne  de  Navarre  en  sa  coiiipaignye, 
laquelle  avoyt  ung  Secrétaire,  nommé 
Jehan,  qui  n'estoyt  pas  de  ceulx  qui  laissent  le 
bien  en  terre  sans  le  recueillir,  en  sorte  qu'il  n'y 
avoyt  Président  ne  Conseiller  qu'il  ne  congneust, 
Marchant  ne  riche  homme  qu'il  ne  fréquentast  & 
auquel  il  n'eust  intelligence. 

En  ce  temps  aussy  vint  en  la  dide  Ville  de  Paris 
ung  Marchant  de  Bayonne,  nommé  Bernard  du 
Ha,  lequel  tant  pour  ses  affaires  que  à  cause  que 
le  Lieutenant  criminel  estoit  de  son  pais,  s'addres- 
soyt  à  luy  pour  avoir  conseil  &  secours  à  ses  af- 
faires. Ce  Secrétaire  de  la  Royne  de  Navarre  alloit 

aussi  souvent  visiter  ce  Lieutenant  comme  bon 
Serviteur  de  son  Maistre  &  Maistresse. 

Ung  jour  de  feste  allant  le  dit  Secrétaire  chez  le 
Lieutenant  ne  trouva  ne  luy  ne  sa  femme ,  mais 
ouy  bien  Bernard  du  Ha  qui,  avecq  une  vielle  ou 
aultre  instrument,  apprenoit  à  danser  aux  Cham- 
berières  de  céans  les  bransles  de  Gascogne.  Quant 
le  Secrétaire  le  veit,  luy  voulut  faire  accroyre  qu'il 
faisoyt  le  plus  mal  du  monde  &  que,  si  la  Lieute- 
nande  &  son  mary  le  sçavoient,  ilz  seroient  très 
mal  contens  de  luy.  Et,  après  luy  avoir  bien  paind 
la  crainde  devant  les  oeilz  jusques  à  se  faire  prier 
de  n'en  parler  poind,  luy  demanda  :  «  Que  me 
donnerez  vous  &  je  n'en  parleray  poind?  » 

Bernard  du  Ha,  qui  n'avoyt  pas  si  grand  paour 
qu'il  en  faisoit  semblant,  voyant  que  le  Secrétaire 
le  cuydoit  tromper,  luy  promist  de  luy  bailler  ung 
pasté  du  meilleur  jambon  de  Pasques  qu'il  mangea 
jamais.  Le  Secrétaire,  qui  en  fut  très  contant,  le 
pria  qu'il  peust  avoir  son  pasté  le  dimanche  après 
disner,  ce  qu'il  luy  promist. 

Et,  asseuré  de  ceste  promesse,  s'en  alla  veoir 
une  Dame  de  Paris,  qu'il  desiroit  sur  toutes  choses 
espouser,  &  luy  dist  :  «  Madamoiselle,  je  viendray 
dimanche  soupper  avecq  vous,  s'il  vous  plaist, 
mais  il  ne  vous  fault  soulcier  que  d'avoir  bon  pain 
&  bon  vin,  car  j'ay  si  bien  trompé  ung  sot  Bayon- 
nois  que  le  demeurant  sera  à  ses  despens  ;  &  par 

ma  tromperie  vous  feray  manger  le  meilleur 
jambon  de  Pasques  qui  fut  jamais  mangé  dans 
Paris.  » 

La  Damoiselle,  qui  le  creut,  assembla  deux  ou 
trois  des  plus  honnestes  de  ses  voysines,  &  les 
asseura  de  leur  donner  une  viande  nouvelle  & 
dont  jamais  elles  n'avoient  tasté. 

Quant  le  dimanche  fut  venu,  le  Secrétaire, 
serchant  son  Marchant,  le  trouva  sur  le  Pont 
au  Change,  &  en  le  saluant  gracieusement  luy 
dist  : 

«  A  tous  les  Diables  soyez  vous  donné,  veu  la 
peyne  que  vous  m'avez  faid  prendre  à  vous  cher- 
cher. » 

Bernard  du  Ha  luy  respondit  que  assez  de  gens 
avoient  prins  plus  de  peyne  que  luy  qui  n'avoient 
pas  à  la  fin  esté  récompensez  de  telz  morceaulx. 
Et,  en  disant  cela,  luy  monstra  le  pasté,  qu'il  avoyt 
soubz  son  manteau,  assez  grand  pour  nourrir  ung 
camp.  Dont  le  Secrétaire  fut  si  joyeulx  que,  en- 
cores  qu'il  eust  la  bouche  parfaidement  laide  & 
grande,  en  faisant  le  doulx  la  rendit  si  petite  que 
l'on  n'eust  pas  cuydé  qu'il  eust  sçeu  mordre  de- 
dans le  jambon,  lequel  il  print  hastivement  &, 
sans  convoyer  le  Marchant,  s'en  alla  le  porter  à  la 
Damoiselle,  qui  avoyt  grande  envye  de  sçavoir  si 
les  vivres  de  Guyenne  estoient  aussi  bons  que  ceulx 
de  Paris. 

Hept.  II.  34 


266  IIJ^   JOURNÉE 

Et,  quant  le  souppé  fut  venu,  ainsy  qu'ilz  man- 
geoient  leur  potaige,  le  Secrétaire  leur  dist  : 

«  Laissez  là  ces  viandes  fades,  &  tastons  de  cest 
esguillon  d'amour  de  vin.  » 

En  disant  cela,  ouvre  ce  grand  pasté  &, 
cuydant  trouver  le  jambon,  le  trouva  si  dur  qu'il 
n'y  povoyt  medre  le  Cousteau  &,  après  s'y  estre 
esforcé  plusieurs  foys,  s'advisa  qu'il  estoyt  trompé 
&  trouva  que  c'estoyt  ung  sabot  de  bois,  qui 
sont  des  souliers  de  Gascoigne.  Il  estoyt  em- 
manché d'un  bout  de  tizon,  &  pouldré  par  des- 
sus de  pouldre  de  fer  avecq  de  l'espice,  qui  sentoyt 
fort  bon. 

Qui  fut  bien  pesneux  ce  fut  le  Secrétaire,  tant 
pour  avoir  esté  trompé  de  celluy  qu'il  cuydoit 
tromper  que  pour  avoir  trompé  celle  à  qui  il  voul- 
loit  &  pensoit  dire  vérité,  &  d'autre  part  luy  fas- 
choit  fort  de  se  contenter  d'un  potaige  pour  son 
souper. 

Les  Dames,  qui  en  estoient  aussi  marries  que 
luy,  l'eussent  accusé  d'avoir  faid  la  tromperie, 
sinon  qu'elles  congneurent  bien  à  sonvisaige  qu'il 
en  estoit  plus  marry  qu'elles. 

Et,  après  ce  léger  souper,  s'en  alla  ce  Secrétaire 
bien  coUère,  &,  voyant  que  Bernard  du  Ha  luy 
avoyt  faiily  de  promesse,  luy  voulut  aussi  rompre 
la  sienne.  Et  s'en  alla  chez  le  Lieutenant  criminel, 
délibéré  de  luy  dire  le  pis  qu'il  pourroit  du  did 

Bernard.  Mais  il  ne  peut  venir  si  tost  que  le  did 
Bernard  n'eut  desjà  compté  tout  le  mistère  au 
Lieutenant,  qui  donna  sa  sentence  au  Secrétaire, 
disant  qu'il  avoyt  aprins  à  ses  despens  à  tromper 
les  Gascons,  &  n'en  rapporta  autre  consolacion 
que  sa  honte. 

Cecy  advient  à  plusieurs,  lesquelz,  cuydans  es- 
tre  trop  fins,  se  oublient  en  leurs  finesses;  par 
quoy  il  n'est  tel  que  de  ne  faire  à  aultruy  chose 
qu'on  ne  voulsist  estre  faide  à  soy  mesmes. 

«  Je  vous  asseure,  »  dist  Geburon,  «  que  j'ay  veu 
souvent  advenir  de  pareilles  choses,  &  de  ceulx  que 
l'on  cstimoyt  sots  de  villaigcs  tromper  de  fines  gens, 
car  il  n'est  rien  plus  sot  que  cclluy  qui  pense  estre  fin, 
ne  rien  plus  saige  que  cclluy  qui  congnoist  son  rien. 

—  Encorcs,  »  ce  dist  Parlamentc,  «  sçait  il  quelque 
chose  qui  congnoist  ne  le  congnoistre  pas. 

—  Or,  »  dist  Simontault,  «  de  peur  que  l'heure  ne 
satisfasse  à  nostre  propoz,  je  donne  ma  voix  à  Nomer- 
fide,  car  je  suis  seur  que  .par  sa  rhctoricque  clic  ne 
nous  tiendra  pas  longuement. 

—  Or  bien,  »  dist-cllc,  «  je  vous  en  voys  bailler 
ung  tour  tel  que  vous  l'espérez  de  moy. 

«  Je  ne  m'esbahys  poind,  mes  Dames,  si  Amour 
baille  à  ung  Prince  ung  moien  de  se  saulver  du  dan- 
gicr,  car  ils  sont  nourriz  avecq  tant  de  gens  sçavans 
que  je  m'esmervcilleroys  beaucoup  plus  s'ilz  estoient 
ignorans  de  quelques  choses  ;  mais  l'invention  d'Amour 
se  monstre  plus  clairement  que  moins  il  y  a  d'esperit 

aux  subjeéls.  Et  pour  cela  vous  veulx  je  racompter 
ung  tour  que  feyt  ung  Prestre  espris  seullement  d'a- 
mour, car  de  toutes  aultres  choses  estoyt  il  si  ignorant 
que  à  peine  sçavoit  il  lire  sa  messe  : 


VINGT   NEUFVIESME   NOUVELLE 


Un  Curé,  suprins  par  le  trop  soudain  retour  d'un  laboureur  avec 
la  femme  duquel  il  faisait  bonne  chère,  trouva  promptement 
moyen  de  se  sauver  au  dépens  du  bon  Imnme,  qui  jamais  ne 
^tn  apperçeut. 

N  la  Conté  du  Maine,  en  ung  villaige 
nommé  Carrelles,  y  avoyt  ung  riche  La- 
boureur qui  en  sa  vieillesse  espousa 
une  belle  jeune  femme  &  n'eut  de  luy 
nulz  enfans ,  mais  de  ceste  perte  se  réconforta  à 
avoir  plusieurs  amys. 

Et,  quant  les  Gentilz  hommes  &  gens  d'appa- 
rance  luy  faillirent,  elle  retourna  à  son  dernier  re- 
cours qui  estoyt  l'Église  &  print  pour  compaignon 
de  son  péché  celluy  qui  l'en  povoyt  absoudre  ;  ce 
fut  son  Curé,  qui  souvent  venoyt  visiter  sa  brebis. 
Le  mary,  vieulx  &  pesant,  n'en  avoyt  nulle  doubte, 
mais,  à  cause  qu'il  estoyt  rude  &  robuste,  sa  femme 
jouoyt  son  mistère  le  plus  secrètement  qu'il  luy 

estoit  possible,  craingnant  que,  si  son  mary  l'ap- 
percevoyt,  qu'il  ne  la  tuast. 

Ung  jour,  ainsi  qu'il  estoyt  dehors,  sa  femme, 
pensant  qu'il  ne  revinst  si  tost,  envoya  quérir  Mon- 
sieur le  Curé,  qui  la  vint  confesser,  &,  ainsi  qu'ilz 
faisoient  bonne  chère  ensemble,  son  mary  arriva 
si  soubdainement  qu'il  n'eut  loisir  de  se  retirer  de 
la  maison  ;  mais,  regardant  le  moien  de  se  cacher, 
monta  par  le  conseil  de  sa  femme  dedans  ung 
grenier  &  couvrit  la  trappe  par  où  il  monta  d'un 
van  à  vanner. 

Le  mary  entra  en  la  maison,  &  elle,  de  paour 
qu'il  eust  quelque  soupson,  le  festoya  si  bien  à  son 
disner  qu'elle  n'espargna  poind;  le  boyre,  dont  il 
print  si  bonne  quantité,  avecqla  lassetté  qu'il  avoyt 
du  labour  des  champs,  qu'il  luy  print  envye  de 
dormir  estant  assis  en  une  chaise  devant  son 
feu. 

Le  Curé,  qui  s'ennuyoit  d'estre  si  longuement 
en  ce  grenier,  n'oyant  poinâ:  de  bruid  en  la  cham- 
bre, s'advancea  sur  la  trappe  &  en  eslongeant  le 
col  le  plus  qu'il  luy  fut  possible,  advisa  que  le  bon 
homme  dormoyt;  &  en  le  regardant  s'appuya  par 
mesgarde  sur  le  van  si  lourdement  que  van  &  hom- 
me tresbuchèrent  à  bas  auprès  du  bon  homme  qui 
dormoyt,  lequel  se  resveilla  à  ce  bruid,  &  le  Curé, 
qui  fut  plus  tost  levé  que  l'autre  ne  l'eust  apperçeu, 
luy  did  : 

«  Mon  compère,  voylà  vostre  van,  &  grand 
mercis.  » 

Et  ce  disant  s'enfuyt. 

Et  le  pauvre  Laboureur  tout  estonné  demanda  à 
sa  femme  : 

«  Qu'est  cela  ?  » 

Elle  luy  respondit  : 

«  Mon  amy,  c'est  vostre  van  que  le  Curé 
avoyt  emprundé,  lequel  il  vous  est  venu  ran- 
dre.  » 

Et  luy,  tout  en  grondant,  luy  dist  : 

«  C'est  bien  rudement  randrc  ce  qu'on  a  em- 
prunté, car  je  pensoys  que  la  maison  tumbast  par 
terre.  » 

Par  ce  moien  se  saulva  le  Curé  aux  despens 
du  bon  homme,  qui  n'en  trouva  rien  mauvays 
que  la  rudesse  dont  il  avoyt  usé  en  randant  son 
van. 

«  Mes  Dames,  le  maistre  qu'il  servoyt  le  saulva  pour 
ceste  heure  là ,  afin  de  plus  longuement  le  posséder  & 
tormenter. 

—  N'estimez  pas,  »  dist  Geburon,  «  que  les  sim- 
ples gens  soient  exempts  de  malice  non  plus  que  nous, 
mais  en  ont  bien  davantaige,  car  regardez  moy  larrons, 
meurdriers,  sorciers,  faux  monoyers,  &  toutes  ces  ma- 
nières de  gens  desquels  l'esperit  n'a  jamais  repos;  ce 
sont  tous  pauvres  gens  &  mécanicques. 

—  Je  ne  trouve  poind  estrange,  »  dist  Parlamente, 

«  que  la  malice  y  soyt  plus  que  aux  autres,  mais  ouy 
bien  que  l'amour  les  tourmeme  parmy  le  traveil  qu'ilz 
ont  d'autres  choses,  ny  que  en  ung  cueur  villain  une 
passion  si  gentille  se  puisse  meftre. 

—  Madame,  »  dist  SafFredent,  «  vous  sçavez  que 
Maistre  Jehan  de  Mehun  a  did  que 

Aussy  bien  sont  amourettes 
Soubz  bureau  que  soubz  brunettes. 

Et  aussi  l'amour  de  qui  le  compte  parle  n'est  pas  de 
celle  qui  faid  porter  les  harnoys,  car,  tout  ainsy  que 
les  pauvres  gens  n'ont  les  biens  &  les  honneurs,  aussy 
ont  ilz  leurs  commoditez  de  Nature  plus  à  leur  ayse 
que  nous  n'avons.  Leurs  viandes  ne  sont  si  friandes, 
mais  ilz  ont  meilleur  appétit  &  se  nourrissent  mieulx 
de  gros  pain  que  nous  de  restaurans.  Hz  n'ont  pas  les 
lids  si  beaulx  ne  si  bien  faids  que  les  nostres,  mais  ilz 
ont  le  sommeil  meilleur  que  nous  &  le  repos  plus 
grand.  Hz  n'ont  poind  les  Dames  paindes  &  parées 
dont  nous  ydolastrons,  mais  ilz  ont  la  joissance  de  leurs 
plaisirs  plus  souvent  que  nous  &  sans  crainde  de  pa- 
rolles,  sinon  des  bestes  &  des  oiseaulx  qui  les  veoyent. 
En  ce  que  nous  avons  ilz  défaillent,  &  en  ce  que  nous 
n'avons  ilz  habondent. 

—  Je  vous  prie,  »  dist  Nomerfide,  «  laissons  là  ce 
paisant  avecq  sa  paisante,  &  avant  Vespres  achevons 
nostre  Journée,  à  laquelle  Hircan  medra  la  fin. 

— ^Vrayement,  »  dist-il,  «  je  vous  en  garde  une  aussy 
piteuse  &  estrange  que  vous  en  avez  poind  ouy.  Et, 
combien  qu'il  me  fasche  fort  de  racompter  chose  qui 
soyt  à  la  honte  d'une  d'entre  vous,  sçachant  que  les 
hommes  tant  plains  de  malice  font  tous]  ours  consé- 

quencc  de  la  faultc  d'une  seule  pour  blasmer  toutes 
les  aultrcs,  si  est  ce  que  l'estrange  cas  me  fera  oblycr 
ma  crainfte  &  aussi  peut  cstre  que  l'ignorance  d'une 
descouverte  fera  les  autres  plus  saiges,  &  je  diray 
doncques  ceste  Nouvelle  sans  craindc  : 


//<•/./.  /;.  jj 


TRENTIESME   NOUVELLE 

Un  jeune  Gentil  homme,  aagé  de  quatorze  à  quinze  ans,  pensant 
couclxr  avec  l'une  des  Damoiselles  de  sa  mère,  coucha  avec  elle 
mesme,  qui  au  bout  de  neufvioys  accoucha,  du  fait  de  sonfil^, 
d'um  fille,  que  douie  ou  treize  ans  après  il  épousa,  ne  sachant 
qu'elle  fût  sa  fille  &  sa  seur,  ny  elle  qu'il  fût  son  père  &  son 
frère. 

u  temps  du  Roy  Loys  douziesme,  estant 
lors  Légat  d'Avignon  ung  de  la  Maison 
d'Amboise,  nepveu  du  Légat  de  France 
nonirné  Georges,  y  avoyt  ou  pais  de 
Languedoc  une  Dame,  de  laquelle  je  tairay  le  nom 
pour  l'amour  de  sa  race,  qui  avoyt  mieulx  de  quatre 
mil  ducatz  de  rente. 

Elle  demeura  vefve  fort  jeune,  mère  d'un  seul 
filz  &,  tant  pour  le  regret  qu'elle  avoyt  de  son  mary 
que  pour  l'amour  de  son  enfant,  délibéra  de  ne  se 
jamais  remarier  &,  pour  en  fuyr  l'occasion,  ne 
voulut  plus  fréquenter  sinon  toutes  gens  de  dévo- 

tion,  car  elle  pensoit  que  l'occasion  faisoyt  le  péché 
&  ne  sçavoit  pas  que  le  péché  forge  l'occafion. 

La  jeune  Dame  veuve  se  donna  du  tout  au  ser- 
vice Divin,  fuyant  entièrement  toutes  compaignies 
de  mondanité,  tellement  qu'elle  faisoyt  conscience 
d'assister  à  nopces  ou  d'ouyr  sonner  les  orgues  en 
une  égHse.  Quant  son  filz  vint  en  l'aage  de  sept 
ans,  elle  print  ung  homme  de  sainde  vie  pour 
son  Maistre  d'escoUe,  par  lequel  il  peust  estre  en- 
dodriné  en  toute  saindeté  &  dévotion. 

Quand  le  filz  commencea  à  venir  en  l'aage  de 
quatorze  à  quinze  ans,  Nature,  qui  est  Maistre 
d'escolle  bien  secret,  le  trouvant  bien  nourry  & 
plain  d'oisiveté,  luy  aprint  autre  leçon  que  son 
Maistre  d'escolle  ne  faisoyt.  Commencea  à  regar- 
dera désirer  les  choses  qu'il  trouvoit  belles,  entre 
autres  une  Damoiselle  qui  couchoit  en  la  chambre 
de  sa  mère,  dont  ne  se  doubtoyt,  car  on  ne  se  gar- 
doyt  non  plus  de  luy  que  d'un  enfant,  &  aussy  que 
en  toute  la  maison  on  n'oyoit  parler  que  de  Dieu. 

Ce  jeune  gallant  commencea  à  pourchasser  se- 
crettement  ceste  fille,  laquelle  le  vint  dire  à  sa 
Maistresse,  qui  aymoit  &  estimoit  tant  de  son  filz 
qu'elle  pensoyt  que  ceste  fille  luy  dist  pour  le  faire 
hayr;  mais  elle  en  pressa  tant  sa  dide  Maistresse 
qu'elle  luy  dist  :  «  Je  sçauray  s'il  est  vray  &  le 
chastieray  si  je  le  congnois  tel  que  vous  dides, 
mais  aussy,  si  vous  luy  medez  assus  ung  tel  cas  & 

il  ne  soit  vray,  vous  en  porterez  la  peyne.  »Et, 
pour  en  sçavoir  l'expérience,  luy  commanda  de 
bailler  assignation  à  son  filz  de  venir  à  mi-nuyd 
coucher  avecq  elle  en  la  chambre  de  la  Dame  en 
ung  lia:  auprès  de  la  porte  où  ceste  Fille  couclioyt 
toute  seuUe, 

La  Damoiselle  obéyt  à  sa  Maistresse  &,  quant 
se  vint  au  soir,  la  Dame  se  mist  en  la  place  de  sa 
Damoiselle,  déUbérée,  s'il  estoyt  vray  ce  qu'elle 
disoyt,  de  chastier  si  bien  son  filz  qu'il  ne  couche- 
royt  jamais  avecq  femme  qu'il  ne  luy  en  souvynt. 

En  ceste  pensée  &  collère  son  filz  s'en  vint  cou- 
cher avecq  elle,  &  elle,  qui  encores,  pour  le  veoir 
coucher,  ne  pouvoyt  croyre  qu'i  voulsisse  faire 
chose  deshonnestc,  adcndit  à  parler  à  luy  jusques 
ad  ce  qu'elle  congneust  quelque  signe  de  sa  mau- 
vaise volunté,  ne  povant  croyre  par  choses  petites 
que  son  désir  peust  aller  jusques  au  criminel  ;  mais 
sa  patience  fut  si  longue  &  sa  nature  si  fragile 
qu'elle  convertyt  sa  collère  en  ung  plaisir  trop  abo- 
minable, obliant  le  nom  de  mère.  Et,  tout  ainsy  que 
l'caue  par  force  retenue  court  avecq  plus  d'impé- 
tuosité, quant  on  la  laisse  aller,  que  celle  qui  ordi- 
nairement court,  ainsy  ceste  pauvre  Dame  tourna 
sa  gloire  à  la  contrainde  qu'elle  donnoyt  à  son 
corps.  Quant  elle  vint  à  descendre  le  premier  de- 
gré de  son  honnesteté,  se  trouva  soubdainement 
portée  jusques  au  dernier,  &  en  ceste  nuyél  là 

engrossa  de  celluy  lequel  elle  vouloyt  garder  d'en- 
grossir  les  autres. 

Le  péché  ne  fut  pas  si  tost  faid  que  le  remors  de 
conscience  l'esmeut  à  un  si  grand  torment  que  la 
repentence  ne  la  laissa  toute  sa  vie,  qui  fut  si  aspre 
à  ce  commencement  qu'elle  se  leva  d'auprès  de  son 
filz,  lequel  avoit  tous]  ours  pensé  que  ce  fust  sa  Da- 
moiselle,  &  entra  en  ung  cabinet,  où,  remémorant 
sa  bonne  délibération  &  sa  meschante  exécution, 
passa  toute  la  nuid  à  pleurer  &  crier  toute  seule. 

Mais,  en  lieu  de  se  humillier  &  recongnoistre 
l'impossibilité  de  nostre  chair  qui  sans  l'ayde  de 
Dieu  ne  peult  faire  que  péché,  voulant  par  elle 
mesmes  &  par  ses  larmes  satisfaire  au  passé  &  par 
sa  prudence  éviter  le  mal  de  l'advenir,  donnant 
tousjours  l'excuse  de  son  péché  à  l'occasion  &  non 
à  la  mahce,  à  laquelle  n'y  a  remède  que  la  grâce 
de  Dieu,  pensa  de  faire  chose  par  quoy  à  l'advenir 
ne  sçauroit  plus  tumber  en  tel  inconvénient,  & 
comme  s'il  n'y  avoyt  que  une  espèce  de  péché  à 
damner  la  personne,  mist  toutes  ses  forces  à  éviter 
cestuy  là  seul. 

Mais  la  racine  de  l'orgueil,  que  le  péché  exté- 
rieur doibt  guérir,  croissoit  tousjours  en  sorte  que 
en  évitant  ung  mal  elle  en  feyt  plusieurs  autres, 
car  le  lendemain  au  matin,  si  tost  qu'il  fut  jour, 
elle  envoia  quérir  le  Gouverneur  de  son  filz  &  luy 
dist  :  «  Mon  filz  commence  à  croistre;  il  est  temps 

de  le  medre  hors  de  la  maison.  J'ay  ung  mien 
parent  qui  est  de  là  les  montz  avecq  Monseigneur 
le  Grand-Maistre  de  Chaulmont,  lequel  se  nomme 
le  Cappitaine  Monteson,  qui  sera  très  aise  de  le 
prendre  en  sa  Compaignye.  Et  pour  ce,  dès  ceste 
heure  icy,  emmenez  le  &,  afin  que  je  n'aye  nul  re- 
gret à  luy,  gardez  qu'il  ne  me  vienne  dire  adieu.  » 

En  ce  disant,  luy  bailla  argent  nécessaire  pour 
faire  son  voiage  &,  dès  le  matin,  feyt  partir  le 
jeune  homme,  qui  en  fut  fort  ayse,  car  il  ne  dési- 
roit  autre  chose  que,  après  la  joyssance  de  s'amye, 
s'en  aller  à  la  guerre. 

La  Dame  demoura  longuement  en  grande  tris- 
tesse &  mclencolye,  &,  n'eust  esté  la  crainde  de 
Dieu,  eust  maintesfois  désiré  la  fin  du  malheureux 
fruid  dont  elle  estoyt  pleine.  Elle  faingnyt  d'estre 
mallade,  afiin  qu'elle  vestist  son  manteau  pour  cou- 
vrir son  imperfcdion,  &,  quant  elle  fut  preste  d'ac- 
coucher, regarda  qu'il  n'y  avoyt  homme  au  monde 
en  qui  elle  eust  tant  de  fiance  que  en  ung  sien  frère 
bastard,  auquel  elle  avoyt  faid  beaucoup  de  biens, 
&  luy  compta  sa  fortune,  mais  elle  ne  dist  pas  que 
ce  fust  de  son  filz,  le  priant  de  vouloir  donner  ser- 
vices à  son  honneur,  ce  qu'il  feyt,  &,  quelques 
jours  avant  qu'elle  deust  accoucher,  la  pria  de  vou- 
loir changer  l'air  de  sa  maison  &  qu'elle  recouvre- 
royt  plus  tost  sa  santé  en  la  sienne.  Alla  en  bien 
petite  compaignye  &  trouva  là  une  saige-femme 


280  IIJ'^    JOURNÉE 

venue  pour  la  femme  de  son  frère,  qui,  une  nuyd, 
sans  la  congnoistre,reçeut  son  enffant,  &  se  trouva 
une  belle  fille.  Le  Gentil  homme  la  bailla  à  une 
norrisse  &  la  feyt  nourrir  soubz  le  nom  d'estre 
sienne. 

La  Dame,  ayant  là  demeuré  ung  mois,  s'en  alla 
toute  saine  en  sa  maison,  où  elle  vesquit  plus  aus- 
tèrement  que  jamais,  en  jeûnes  &  disciplines.  Mais, 
quant  son  filz  vint  à  estre  grand,  voyant  que  pour 
l'heure  n'y  avoyt  guerre  en  Italye,  envola  suplier 
sa  mère  luy  permedre  de  retourner  en  sa  maison. 
Elle,  craingnant  de  retomber  en  tel  mal  dont  elle 
venoyt,  ne  le  voulut  permedre,  sinon  qu'en  la  fin 
il  la  pressa  si  fort  qu'elle  n'avoyt  aucune  raison  de 
luy  refuser  son  congé  ;  mais  elle  luy  manda  qu'il 
n'eust  jamais  à  se  trouver  devant  elle  s'il  n'estoyt 
marié  à  quelque  femme  qu'il  aymast  bien  fort,  & 
qu'il  ne  regardast  poind  aux  biens,  mais  qu'elle 
fust  Gentille  femme,  c'estoit  assez. 

Durant  ce  temps,  son  frère  bastard,  volant  la 
iille  qu'il  avoyt  en  charge  devenue  grande  &  belle 
en  parfedion,  pensa  de  la  medre  en  quelque 
maison  bien  loing  où  elle  seroyt  incongneue,  & 
par  le  conseil  de  la  mère  la  donna  à  la  Royne  de 
Navarre  nommée  Catherine.  Geste  fille  vint  à 
croistre  jusques  à  l'aage  de  douze  à  treize  ans,  & 
fut  si  belle  &  honneste  que  la  Royne  de  Navarre 
luy  portoit  grande  amityé  &  desiroit  fort  de  la  ma- 

rier  bien  &  haultement,  mais,  à  cause  qu'elle  estoit 
pauvre,  se  trouvoit  trop  de  serviteurs,  mais  poind 
de  mary. 

Ung  jour  advint  que  le  Gentil  homme,  qui  estoit 
son  père  incongneu,  retournant  de  là  les  montz, 
vint  en  la  maison  de  la  Roy  ne  de  Navarre,  où,  si 
tost  qu'il  eut  advisé  sa  fille,  il  en  fut  amoureux  &, 
pour  ce  qu'il  avoyt  congé  de  sa  mère  d'espouser 
telle  femme  qu'il  luy  plairoit,  ne  s'enquist  sinon  si 
elle  estoit  Gentille  femme  &,  sçachant  que  oy,  la 
demanda  pour  femme  à  la  dide  Royne,  qui  très 
voluntiers  la  lui  bailla,  car  elle  sçavoyt  bien  que  le 
Gentil  homme  estoyt  riche  &,  avecq  la  richesse, 
beau  &  honneste. 

Le  mariage  consommé,  le  Gentil  homme  res- 
cripvit  à  sa  mère,  disant  que  doresnavant  ne  luy 
povoyt  nyer  la  porte  de  sa  maison,  veu  qu'il  luy 
menoyt  une  belle-fille  aussi  parfaide  que  l'on  sçau- 
roit  désirer.  La  Dame,  qui  s'enquist  quelle  alliance 
il  avoyt  prinse,  trouva  que  c'estoit  la  propre  fille 
d'eulx  deux,  dont  elle  eut  ung  deuil  si  désespéré 
qu'elle  cuyda  mourir  soubdainement,  voyant  que 
tant  plus  donnoyt  d'empeschement  à  son  malheur 
&  plus  elle  estoyt  le  moien  d'ont  augmentoyt. 

Elle,  qui  ne  sçeut  aultre  chose  faire,  s'en  alla  au 
Légat  d'Avignon  auquel  elle  confessa  l'énormité 
de  son  péché,  demandant  conseil  comme  elle  se 
debvoit  conduire.  Le  Légat,  satisfaisant  à  sa  con- 

science,  envoia  quérir  plusieurs  Dodeurs  en  théo- 
logie, auxquels  il  communicqua  l'affaire,  sans 
nommer  les  personnaiges,  &  trouva  par  leur  con- 
seil que  la  Dame  ne  debvoyt  jamays  rien  dire  de 
cest  affaire  à  ses  enfïans,  car,  quant  à  eulx,  veue 
l'ignorance,  ilz  n'avoient  poind  péché,  mais  qu'elle 
en  debvoyt  toute  sa  vie  faire  pénitence  sans  leur 
en  faire  ung  seul  semblant. 

Ainsy  s'en  retourna  la  pauvre  Dame  en  sa  mai- 
son, où  bientost  après  arrivèrent  son  filz  &  sa 
belle-fille,  lesquelz  s'entre  aymoient  si  fort  que 
jamais  mary  ny  femme  n'eurent  plus  d'amityé  & 
semblance,  car  elle  estoit  sa  fille,  sa  seur  &  sa 
femme,  &  luy  à  elle  son  père,  frère  &  mary.  Ils 
continuèrent  tous]  ours  en  ceste  grande  amityé,  & 
la  pauvre  Dame  en  son  extresme  pénitence  ne  les 
voyoit  jamais  faire  bonne  chère  qu'elle  ne  se  retira 
pour  pleurer. 

«  Voylà,  mes  Dames,  comme  il  en  prent  à  celles 
qui  cuydent  par  leurs  forces  &  vertu  vaincre  Amour  & 
Nature  avecq  toutes  les  puissances  que  Dieu  y  a  mises. 
Mais  le  meilleur  seroyt,  congnoissant  sa  foiblesse,  ne 
jouster  poind  contre  tel  ennemy,  &  se  retirer  au  vray 
amy  &  luy  dire  avecq  le  Psalmiste  :  «  Seigneur,  je 
souffre  force;  respondei  pour  moy  ». 

—  Il  n'est  pas  possible,  »  dist  Oisille,  «  d'oyr  ra- 
compter  ung  plus  estrange  cas  que  cestuy  cy,  &  me 
semble  que  tout  homme  &  femme  doibt  icy  baisser  la 

teste  soubs  la  craindc  de  Dieu,  voyant  que  pour  cuy- 
der  bien  faire  tant  de  mal  est  advenu. 

—  Sçachez,  »  dist  Parlamente,  «  que  le  premier 
pas  que  l'homme  marche  en  la  confiance  de  soy- 
mesmes  s'esloigne  d'autant  de  la  confiance  de  Dieu. 

—  Celluy  est  sage,  »  dist  Geburon,  «  qui  ne  con- 
gnoist  ennemi  que  soy-mesmes  &  qui  tient  sa  volunté 
&  son  propre  conseil  pour  suspeél. 

—  Quelque  apparance  de  bonté  &  de  saindeté 
qu'il  y  ayt,  »  dist  Longarine,  «  il  n'y  a  apparence  de 
bien  si  grand  qui  doibve  faire  bazarder  une  femme 
de  coucher  avecq  ung  homme,  quelque  parent  qu'il 
luy  soyt,  car  le  feu  auprès  des  estouppes  n'est  poind 
seur. 

—  Sans  poinft  de  faulte,  «  dist  Ennasuitte,  «  ce 
debvoit  estre  quelque  glorieuse  folle  qui  par  sa  resve- 
rie  des  Cordeliers  pensa  estre  si  sainde  qu'elle  estoyt 
impeccable,  comme  plusieurs  d'entre  eulx  veullent 
persuader  à  croyre  que  par  nous  mesmes  le  povons 
estre,  qui  est  ung  erreur  trop  grand. 

—  Est-il  possible,  Longarine,  »  dist  Oisille,  «  qu'il 
y  en  ayt  d'assez  folz  pour  croyre  cestc  opinion  ? 

—  Hz  font  bien  miculx,  »  dist  Longarine,  «  car  ilz 
disent  qu'il  se  fault  habituer  à  la  vertu  de  chasteté  &, 
pour  esprouver  leurs  forces,  parlent  avecq  les  plus 
belles  qui  se  peuvent  trouver  &  qu'ils  ayment  le 
mieulx,  &  avecq  baisers  &  attouchemcns  de  mains 
expérimentent  si  leur  chair  est  en  tout  morte.  Et, 
quant  par  tel  plaisir  ils  se  sentent  esmouvoir,  ils  se 
séparent,  jeusncnt  &  prennent  de  grandes  disci- 
plines. Et,  quant  ils  ont  matté  leur  chair  jusqucs  là  & 
que,  pour  parler  ne  baiser,  n'ont  poinft  d'esmotion,  ilz 

viennent  à  essayer  la  forte  tentation,  qui  est  de  coucher 
ensemble  &  s'embrasser  sans  nulle  concupiscence. 
Mais,  pour  ung  qui  en  est  eschappé,  en  sont  venuz 
tant  d'inconvéniens  que  l'Archevesque  de  Millan  où 
ceste  Religion  s'exerçeoyt  fut  contraind  de  les  séparer 
&  mettre  les  femmes  au  couvent  des  femmes  &  les. 
hommes  au  couvent  des  hommes. 

—  Vrayement,  »  dist  Geburon,  «  c'est  bien  l'extré- 
mité de  la  foUye  de  se  vouUoir  randre  de  soy-mesmes 
impécable  &  cercher  si  fort  les  occasions  de  pécher.  » 

^  Ce  dist  Saffredent  :  «  Il  y  en  a  qui  sont  au  con- 
traire, car  ilz  fuyent  tant  qu'ilz  peuvent  les  occasions  ; 
encores  la  concupiscence  les  suyd ,  &  le  bon  sainâ; 
Jhérosme,  après  s'estre  bien  fouetté  &  s'estre  caché 
dedans  les  désers,  confessa  ne  povoir  éviter  le  feu  qui 
brusloit  dedans  ses  moelles.  Par  quoy  se  fault  recom- 
mander à  Dieu,  car,  s'il  ne  nous  tient  à  force ,  nous 
prenons  grand  plaisir  à  tresbucher. 

—  Mais  vous  ne  regardez  pas  ce  que  je  voy,  »  dist 
Hircan,  «  c'est  que,  tant  que  nous  avons  racompté 
nos  histoires,  les  Moynes  derrière  ceste  haye  n'ont 
poind  ouy  la  clo'che  de  leurs  Vespres ,  &  maintenant, 
quant  nous  avons  commencé  à  parler  de  Dieu,  ilz  s'en 
sont  allez  &  sonnent  à  ceste  heure  le  second  coup, 

—  Nous  ferons  bien  de  les  suivre,  »  dist  Oisille, 
«  &  d'aller  louer  Dieu  d'ont  nous  avons  passé  ceste 
journée  aussi  joyeusement  qu'il  est  possible  ». 

Et  en  ce  disant,  se  levèrent  &  s'en  allèrent  à  l'église, 
où  ilz  oyrent  dévotement  Vespres,  &  après  s'en  allè- 
rent soupper,  débattans  des  propos  passez  &  remé- 
morans  plusieurs  cas  advenuz  de  leur  temps  pour  veoir 
lesquelz  seroient  dignes   d'estre   retenuz.    Et,   après 

avoir  passé  joieusemcnt  tout  le  soir,  allèrent  prendre 
leur  doulx  repos,  espérans  le  lendemain  ne  faillir  à 
continuer  l'entreprinse  qui  leur  estoyt  si  agréable. 
Ainsy  fut  mis  fin  à  la  tierce  Journée. 


L'HEPTAMERON 

DES   NOUVELLES 

DE 

LA  ROINE  DE  NAVARRE 


Q.UATRIESME    JOURNÉE 

En  la  Quatriesme  Journée  on  devise 
principalement  de  la  vertueuse  pa- 
tience &  longue  attente  des  Dames 
pour  gangner  leurs  marys  & 
de  la  prudence  dont  ont  usé  les 
hommes  envers  les  femmes 
pour  conserver  l'honneur 
de  leurs  Maison 
&  lignage 


L'HEPTAMERON 

DES   NOUVELLES 


LA  ROINE  DE  NAVARRE 

PROLOGUE 


ADAME  Oisille  selon  sa  bonne  coustume  se 
leva  le  lendemain  beaucoup  plus  matin 
que  les  autres  &,  méditant  son  livre  de  la 
Sainde  Escripture,  atendit  la  compaignie 
qui  peu  à  peu  se  rassembla.  Et  les  plus  paresseux 
s'excustirent  sur  la  parolle  de  Dieu,  disans  :  «  J'ay  une 
femme,  je  n'y  puis  aller  si  tost  »;  par  quoy  Hircan  & 
sa  femme  Parlamcnte  trouvèrent  la  leçon  bien  com- 
mancée.  Mais  Oisille  sçcut  très  bien  sercher  le  pas- 
saige  où  l'Escripture  reprent  ceulx  qui  sont  négligens 
d'oyr  ceste  sainde  parolle,  &  non  seuUement  lisoyt 

le  texte  &  leur  faisoyttant  de  bonnes  &  saindes  expo- 
sitions qu'il  n'estoyt  possible  de  s'ennuyer  à  l'oyr. 

La  leçon  finye,  Parlamente  luy  dist  :  «  J'estois 
marrye  d'avoir  esté  paresseuse  quand  je  suis  arrivée 
icy,  mais,  puisque  ma  faulte  est  occasion  de  vous 
avoir  faid  si  bien  parler  à  moy,  ma  paresse  m'a  dou- 
blement profiité,  car  j'ay  eu  repos  de  corps  à  dormir 
davantaige  &  d'esperit  à  vous  oyr  si  bien  dire.  » 

Oysille  luy  dist  :  «  Or,  pour  pénitence  allons  à  la 
messe  prier  Nostre  Seigneur  nous  donner  la  volunté 
&  le  moïen  d'exécuter  ses  commandemens,  &  puis 
qu'il  commande  ce  qu'il  luy  plaira  » . 

En  disant  ces  paroUes,  se  trouvèrent  à  l'église  où 
ilz  oyrent  la  messe  dévotement  &  après  se  misrent  à 
table,  où  Hircan  n'oblia  poinâ:  à  se  mocquer  de  la  pa- 
resse de  sa  femme.  Après  le  disner  s'en  allèrent  repo- 
ser pour  estudier  leur  roUe  & ,  quand  l'heure  fut  ve- 
nue, se  trouvèrent  au  lieu  accoustumé. 

Oisille  demanda  à  Hircan  à  qui  il  donnoit  sa  voix 
pour  commencer  la  journée. 

«  Si  ma  femme  »,  dist  il,  «  n'eust  commencé  celle 
d'hier,  je  lui  eusse  donné  ma  voix,  car,  combien  que 
j'ay  tousjours  pensé  qu'elle  m'ayt  aimé  plus  que  tous 
les  hommes  du  monde,  si  est  ce  que  à  ce  matin  elle 
m'a  monstre  m'aymer  mieulx  que  Dieu  ne  sa  parolle, 
laissant  vostre  bonne  leçon  pour  me  tenir  compaignye  ; 
mais,  puisque  je  ne  la  puys  bailler  à  la  plus  saige 
de  la  compaignye,  je  la  bailleray  au  plus  saige  d'entre 
nous,  qui  est  Geburon,  mais  je  le  prie  qu'il  n'épargne 
poinét  les  Religieux.  » 

Geburon  luy  dist  :  «  Il  ne  m'en  falloyt  poinét  prier; 
je  les  avois  bien  pour  recommandez,  car  il  n'y  a  pas 

long  temps  que  j'en  ay  oy  faire  ung  compte  à  Mon- 
sieur de  Saint-Vincent,  Ambassadeur  de  l'Empereur, 
qui  est  digne  de  n'estre  mis  en  obly,  &  je  le  vous  voys 
racompter  : 


TRENTE  ET  UNIESME  NOUVELLE 

Un  Monastère  de  Cordeliers  fut  brûlé,  avec  Us  Moines  qui 
estoyent  dedans,  en  mémoire  perpétuelle  de  la  cruauté  dont  usa 
un  Cordelier,  amoureux  d'une  Damoyselle. 

ux  terres  subjedes  à  l'Empereur  Maxi- 
milian  d'Autriche  y  avoyt  ung  couvent 
de  Cordeliers  fort  estimé,  auprès  du- 
quel ung  Gentil  homme  avoyt  sa  maison 
&  avoyt  prins  telle  amityé  aux  Religieux  de  céans 
qu'il  n'avoyt  bien  qu'il  ne  leur  donnast  pour  avoir 
part  en  leurs  biensfaidz,  jeûnes  &  disciplines.  Et 
entre  autres  y  avoyt  léans  ung  grand  &  beau  Cor- 
delier que  le  did  Gentilhomme  avoyt  prins  pour 
son  Confesseur,  lequel  avoyt  telle  puissance  de 
commander  en  la  maison  du  did  Gentil  homme 
comme  luy  mesmes. 

Ce  CordeUer,  voyant  la  femme  de  ce  Gentil 
homme  tant  belle  &  saige  qu'il  n'estoit  possible  de 

plus,  en  devint  si  fort  amoureux  qu'il  en  perdit 
boyre,  manger  &  toute  raison  naturelle.  Et  ung 
jour,  délibérant  d'exécuter  son  entreprinse,  s'en 
alla  tout  seul  en  la  maison  du  Gentil  homme  &, 
ne  le  trouvant  poind,  demanda  à  la  Damoiselle  où 
il  estoyt  allé.  Elle  luy  dist  qu'il  estoyt  allé  en  une 
terre,  où  il  debvoyt  demeurer  deux  ou  trois  jours, 
mais  que,  s'il  avoyt  affaire  à  luy,  qu'elle  luy  en- 
voyroit  homme  exprès.  Il  dit  que  non,  &  com- 
mencea  à  aller  &  venir  par  la  maison  comme  hom- 
me qui  avoyt  quelque  affaire  d'importance  en  son 
entendement. 

Et,  quand  il  fut  sailly  hors  de  la  chambre,  elle 
dist  à  l'une  de  ses  femmes,  dont  elle  n' avoyt  que 
deux  :  «  Allez  après  le  beau  Père  &  sçachez  que 
c'est  qu'il  veult,  car  je  luy  trouve  le  visaige  d'un 
homme  qui  n'est  pas  content.  » 

La  Chamberière  s'en  vat  à  la  court  luy  demander 
s'il  vouUoyt  riens  ;  il  luy  dist  que  ouy  &,  la  tirant 
en  ung  coing,  print  ung  poignart  qu'il  avoyt  en  sa 
manche,  &  luy  mist  dans  la  gorge.  Ainsy  qu'il  eut 
achevé,  arriva  en  la  court  ung  serviteur  à  cheval, 
lequel  venoit  de  quérir  la  rente  d'une  ferme.  In- 
continant  qu'il  fut  à  pied,  salua  le  CordeHer,  qui, 
en  l'embrassant,  luy  mist  par  derrière  le  poignart 
en  la  gorge  &  ferma  la  porte  du  chasteau  sur  luy. 

La  Damoiselle,  voyant  que  sa  Chamberière  ne 
revenoit  poind,  s'esbahit  pourquoy  elle  demeuroit 

tant  avec  ce  Cordelier&  dist  à  l'autre  Chamberière  : 
«  Allez  veoir  à  quoy  il  tient  que  vostre  compaigne 
ne  vient.  »  La  Chamberière  s'en  vat  &,  si  tost  que 
le  beau  Père  la  veyt,  il  la  tira  à  part  en  ung  coing 
&  feyt  comme  de  sa  compaigne.  Et,  quand  se  veid 
seul  en  la  maison,  s'en  vint  à  la  Damoiselle  &  luy 
dist  qu'il  y  avoyt  long  temps  qu'il  estoit  amoureux 
d'elle  &  que  l'heure  estoyt  venue  qu'il  falloyt 
qu'elle  luy  obéist. 

La  Damoiselle,  qui  ne  s'en  fut  jamais  doubtée, 
luy  dist  :  «  Mon  Père,  je  croy  que,  si  j'avois  une 
volunté  si  malheureuse,  que  me  vouldriez  lapider 
le  premier.  »  Le  Religieux  luy  dist  :  «  Sortez  en 
ceste  court,  &  vous  verrez  ce  que  j'ay  faid.  » 

Quant  elle  veid  ses  deux  Chamberières  &  son 
Varlet  mortz,  elle  fut  si  très  esfroyèe  de  paour 
qu'elle  demeura  comme  une  statue  sans  sonner 
mot.  A  l'heure  le  meschant,  qui  ne  vouloit  poind 
joyr  pour  une  heure,  ne  la  voulut  prendre  par  force, 
mais  luy  dist  :  «  Madamoiselle,  n'ayez  paour  ;  vous 
estes  entre  les  mains  de  l'homme  du  monde  qui 
plus  vous  ayme.  » 

Disant  cella,  il  despouilla  son  grand  habit,  des- 
soubz  lequel  en  avoyt  vestu  ung  petit,  lequel  il 
présenta  à  la  Damoiselle,  en  luy  disant  que,  si  elle 
ne  le  prenoit,  il  la  medroyt  au  rang  des  trespassez 
qu'elle  voyoit  devant  ses  oeilz. 

La  Damoiselle,  plus  morte  que  vive,  délibéra  de 

faindre  luy  vouloir  obéyr,  tant  pour  saulver  sa  vie 
que  pour  gaingner  le  temps  qu'elle  espéroit  que 
son  mary  reviendroyt,  &,  par  le  commandement 
du  diâ;  Cordelier,  commencea  à  se  descoueffer  le 
plus  longuement  qu'elle  peut,  &,  quant  elle  fut  en 
cheveulx,  le  Cordelier  ne  regarda  à  la  beaulté  qu'ilz 
avoyent,  mais  les  couppa  hastivement  &,  ce  faid, 
la  feyt  despouiller  tout  en  chemise  &  luy  vestit  le 
petit  habit  qu'il  portoyt,  reprenant  le  sien  accous- 
tumé  ;  &  le  plus  tost  qu'il  peut  s'en  part  de  léans, 
menant  avecq  luy  son  petit  CordeHer  que  si  long 
temps  il  avoyt  désiré. 

Mais  Dieu,  qui  a  pitié  de  l'innocent  en  tribula- 
tion,  regarda  les  larmes  de  ceste  pauvre  Damoi- 
selle,  en  sorte  que  le  mary,  ayant  faid  ses  affaires 
plus  tost  qu'il  ne  cuydoit,  retourna  en  sa  maison 
par  le  mesme  chemyn  où  sa  femme  s'en  alloyt. 
Mais,  quant  le  Cordelier  l'apperçeut  de  loing,  il  dist 
à  la  Damoiselle  :  «  Voicy  vostre  mary  que  je  voy 
venir.  Je  sçay  que,  si  vous  le  regardez,  il  vous 
vouldra  tirer  hors  de  mes  mains;  par  quoy  mar- 
chez devant  moy  &  ne  tournez  la  teste  nullement 
du  cousté  de  là  où  il  yra,  car,  si  vous  faides  ung 
seul  signe,  j'auray  plus  tost  mon  poignart  en 
vostre  gorge  qu'il  ne  vous  aura  déhvrée  de  mes 
mains.  » 

En  ce  disant,  le  Gentil  homme  approcha  &  luy 
demanda  d'ont  il  venoyt;  il  luy  dist  :  «  De  vostre 

maison,  où  j'ay  laissé  Madamoiselle,  qui  se  porte 
très  bien  &  vous  attend.  » 

Le  Gentil  homme  passa  oultre,  sans  apparcevoir 
sa  femme,  mais  ung  serviteur,  qui  estoyt  avecq 
luy,  lequel  avoyt  tousjours  accoustumé  d'entretenir 
le  compaignon  du  Cordelier  nommé  Frère  Jehan, 
commencea  à  appeller  sa  maistresse,  pensant  que 
ce  fût  Frère  Jehan.  La  pauvre  femme,  qui  n'osoyt 
tourner  l'oeil  du  costé  de  son  mary,  ne  luy  res- 
pondit  mot,  mais  son  Varlet,  pour  le  veoir  au 
visaige,  traversa  le  chemyn,  &,  sans  respondre  rien, 
la  Damoiselle  luy  feit  signe  de  l'oeil  qu'elle  avoyt 
tout  plain  de  larmes. 

Le  Varlet  s'en  vat  après  son  maistre  &  luy  dist  : 
«  Monsieur,  en  traversant  le  chemyn  j'ay  advisé  le 
compaignon  du  Cordelier,  qui  n'est  poind  Frère 
Jehan,  mais  resemble  tout  à  faid  à  Madamoiselle 
vostre  femme,  qui,  avecq  un  oeil  plain  de  larmes, 
m'a  gedé  ung  piteux  regard.  »  Le  Gentil  homme 
lui  dist  qu'il  resvoyt  &  n'en  tint  compte  ;  mais  le 
Varlet,  persistant,  le  supplia  luy  donner  congé 
d'aller  après  &  qu'il  adendist  au  chemyn  veoir  si 
c'esto}^  ce  qu'il  pensoyt.  Le  Gentil  homme  luy 
accorda  &  demeura  pour  veoir  que  son  Varlet  luy 
apporteroyt. 

Mais,  quant  le  CordeHer  ouyt  derrière  luy  le 
Varlet  qui  appelloyt  Frère  Jehan,  se  doubtant  que 
la  Damoiselle  eust  esté  congneue,  vint  avecq  ung 

grand  baston  ferré  qu'il  tenoit,  &  en  donna  ung  si 
grand  coup  par  le  cousté  au  Varlet  qu'i  l'abbatit 
du  cheval  à  terre;  incontinant  saillyt  sur  son  corps 
&  luy  couppa  la  gorge. 

Le  Gentil  homme,  qui  de  loing  veit  tresbucher 
son  Varlet,  pensant  qu'il  fust  tumbé  par  quelque 
fortune,  court  après  pour  le  relever,  &,  si  tost  que 
le  CordeUer  le  veit,  il  luy  donna  de  son  baston  ferré 
comme  il  avoyt  faid  à  son  Varlet  &  le  geda  par 
terre,  &  se  geda  sur  luy.  Mais  le  Gentil  homme, 
qui  estoyt  fort  &  puissant,  embrassa  le  Cordelier 
de  telle  sorte  qu'il  ne  luy  donna  povoir  de  luy  faire 
mal,  &  luy  feit  saillyr  le  poingnart  des  poindz, 
lequel  sa  femme  incontinant  alla  prendre  &  le 
bailla  à  son  mary,  &  de  toute  sa  force  tint  le 
Cordelier  par  le  chapperon.  Et  le  mary  luy  donna 
plusieurs  coups  de  poingnart,  en  sorte  qu'il  luy  re- 
quist  pardon  &  confessa  sa  meschanceté.  Le  Gentil 
homme  ne  le  voulut  poind  tuer,  mais  pria  sa  fem- 
me d'aller  en  sa  maison  quérir  ses  gens  &  quelque 
charrette  pour  le  mener,  ce  qu'elle  feyt  ;  despouil- 
lant  son  habit,  courut  tout  en  chemise,  la  teste 
raze,  jusques  en  sa  maison. 

Incontinant  accoururent  tous  ses  gens  pour  aller 
à  leur  Maistre  luy  ayder  à  admener  le  loup  qu'il 
avoyt  prins  &  le  trouvèrent  dans  le  chemyn,  où  il 
fut  prins,  lyé  &  mené  en  la  maison  du  Gentil 
homme,  lequel  après  le  feyt  conduire  en  la  Justice 

de  l'Empereur  en  Flandres,  où  il  confessa  sa  mau- 
vaise volunté. 

Et  fut  trouvé,  par  sa  confession  &  preuve  qui 
fut  faide  par  Commissaires  sur  le  lieu,  que  en  ce 
Monastère  y  avoy  t  esté  mené  ung  grand  nombre  de 
Gentilz  femmes  &  autres  belles  filles  par  les  moïens 
que  ce  Cordelier  y  vouloyt  mener  cette  Damoi- 
selle,  ce  qu'il  eut  faid  sans  la  grâce  de  Nostre  Sei- 
gneur, qui  ayde  tousjours  àceulx  qui  ont  espérance 
en  luy.  Et  fut  le  diâ  Monastère  spolyé  de  ces  lar- 
cins &  des  belles  filles  qui  estoyent  dedans,  &  les 
Moynes  y  enfermez  dedans  bruslèrent  avec  le  did 
Monastère,  pour  perpétuelle  mémoire  de  ce  cryme, 
par  lequel  se  peult  congnoistre  qu'il  n'y  a  rien  plus 
dangereux  qu'amour  quant  il  est  fondé  sur  vice, 
comme  il  n'est  rien  plus  humain  ne  louable  que 
quant  il  habite  en  ung  cueur  vertueulx. 

«  Je  suys  bien  marry,  mes  Dames,  de  quoy  la  vérité 
ne  nous  amène  des  comptes  autant  à  l'adrantaige  des 
Cordeliers  comme  elle  faid  à  leur  désadvantaige,  car 
ce  me  seroyt  grand  plaisir,  pour  l'amour  que  je  porte 
à  leur  Ordre,  d'en  sçavoir  quelcun  où.  je  les  puisse 
bien  louer,  mais  nous  avons  tant  juré  de  leur  dire 
vérité  que  je  suis  contraind,  après  le  rapport  de  gens 
si  dignes  de  foy,  de  ne  la  celler,  vous  asseurant,  quant 
les  Religieux  feront  ade  de  mémoire  à  leur  gloire,  que 
je  mcdray  grand  peine  à  leur  faire  trouver  beaucoup 
meilleur  que  je  n'ay  faid  à  dire  la  vérité  de  ceste  cy. 

—  En  bonne  foy,  Geburon,  »  dist  Oisille,  «  voilà 
ung  amour  qui  se  debvoit  nommer  cruaulté. 

—  Je  m'esbahys ,  »  dist  Simontault,  «  comment  il 
eut  la  patience,  la  voyant  en  chemise  &  ou  lieu  où  il 
en  povoyt  estre  maistre,  qu'il  ne  la  print  par  force. 

—  Il  n'estoyt  friant,  »  dist  Saffredent,  «  mais  il 
estoyt  gourmant,  car,  pour  l'envye  qu'il  avoyt  de  s'en 
soulier  tous  les  jours,  il  ne  se  vouUoyt  poind  amuser 
d'en  taster. 

—  Ce  n'est  poinft  cela,  »  dist  Parlamente,  «  mais 
entendez  que  tout  homme  furieux  est  tous] ours  paou- 
reux,  &  la  crainde  qu'il  avoyt  d'estre  surprins  & 
qu'on  luy  ostast  sa  proye,  luy  feisoit  emporter  son 
aigneau  comme  ung  loup  sa  brebis,  pour  la  menger  à 
son  aise. 

—  Toutesfois,  »  dist  Dagoucin,  «  je  ne  sçaurois 
croyre  qu'il  ne  luy  portast  amour,  &  aussi  que  en  ung 
cueur  si  villain  que  le  sien  ce  vertueux  Dieu  n'y  eust 
sçeu  habiter. 

—  Quoy  que  soyt,  »  dist  Oisille,  «  il  en  fut  biert 
pugny.  Je  prie  à  Dieu  que  de  pareilles  entreprinses 
puissent  saillir  telles  pugnitions.  Mais  à  qui  donne- 
rez-vous  vostre  voix  ? 

—  A  vous.  Madame,  »  dist  Geburon;  «  vous  ne 
fauldrez  de  nous  en  dire  quelque  bonne. 

—  Puisque  je  suys  en  mon  ranc,  »  dist  Oisille,  «  je 
vous  en  racompteray  une  bonne  pour  ce  qu'elle  est 
advenue  de  mon  temps  &  que  celluy  mesmes  qui  l'a 
veue  la  m'a  comptée.  Je  suis  seure  que  vous  ne 
ignorez  poind  que  la  fin  de  tous  noz  malheurs  est  la 
mort,  mays,  medant  fin  à  nostre  malheur,  elle  se  peult 
nommer  nostre  félicité  &  seur  repos.  Le  malheur 

doncques  de  l'homme,  c'est  désirer  la  mort  &  ne  la 
pouvoir  avoir,  par  quoy  la  plus  grande  punicion  que 
l'on  puisse  donner  à  ung  malfaiteur  n'est  pas  la  mort, 
mais  c'est  de  donner  ung  tourment  continuel  si  grand 
que  il  la  face  désirer  &  si  petit  qu'i  ne  la  puisse 
avancer,  ainsy  que  ung  mary  bailla  à  sa  femme,  comme 
vous  oirez  : 


) 

Bernage,  ayant  connu  en  quelle  patience  &  humilité  une  Da- 
moyselle  d'Alemagne  recevait  l'étrange  pénitence  que  son  mary 
luy  faisait  faire  pour  son  incontinence,  gangna  ce  point  sur  luy 
qu'oubliant  le  passé  eut  pitié  de  sa  femme,  la  repreind  avec  soy 
&  en  eut  depuis  de  fort  ieaus  enfans. 


^=g3"OlE  Roy  Charles,  huidiesme  de  ce  nom, 
envoya  en  Allemaigne  ung  Gentil  hom- 
me nommé  Bernage,  Sieur  de  Sivray 
près  Amboise,  lequel,  pour  faire  bonne 
diligence,  n'espargnoyt  jour  ne  nuyd  pour  advan- 
cer  son  chemyn,  en  sorte  que  ung  soir  bien  tard 
arriva  en  ung  Chasteau  d'un  Gentil  homme  où  il 
demanda  logis,  ce  que  à  grant  peyne  peut  avoir. 
Toutesfoys,  quant  le  Gentil  homme  entendyt  qu'il 
estoit  serviteur  d'un  tel  Roy,  s'en  alla  au  devant 
de  luy  &  le  pria  de  ne  se  mal  contanter  de  la  ru- 
desse de  ses  gens,  car,  à  cause  de  quelques  parens 

de  sa  femme  qui  luy  vouloient  mal,  il  estoyt  con- 
traind  tenir  ainsy  la  maison  fermée.  Aussi  le  did 
Bernage  luy  dist  l'occasion  de  sa  légation,  en  quoy 
le  Gentil  homme  s'offryt  de  faire  tout  service  à  luy 
possible  au  Roy  son  maistre,  &  le  mena  dedans  sa 
maison,  où  il  le  logea  &  festoya  honorablement. 

Il  estoyt  heure  de  soupper  ;  le  Gentil  homme  le 
mena  en  une  belle  salle,  tendue  de  belle  tapisserye, 
&,  ainsy  que  la  viande  fut  apportée  sur  la  table, 
veid  sortyr  de  derrière  la  tapisserye  une  femme  la 
plus  belle  qu'il  esto}^:  possible  de  regarder,  mais 
elle  avoyt  sa  teste  toute  tondue,  le  demeurant  du 
corps  habillé  de  noir  à  l'Alemande.  Après  que  le 
Gentil  homme  eut  lavé  avec  le  Seigneur  de  Ber- 
naige,  l'on  porta  l'eaue  à  ceste  Dame,  qui  lava  & 
s'alla  seoir  au  bout  de  la  table,  sans  parler  à  nuUuy 
ny  nul  à  elle.  Le  Seigneur  de  Bernage  la  regarda 
bien  fort,  &  luy  sembla  une  des  plus  belles  Dames 
qu'il  avoyt  jamais  veues,  sinon  qu'elle  avoyt  le 
visaige  bien  pasle  &  la  contenance  bien  triste. 

Après  qu'elle  eut  mengé  ung  peu,  elle  demanda 
à  boyre,  ce  que  lui  apporta  ung  serviteur  de  céans 
dedans  ung  esmerveillable  vaisseau,  car  c'estoyt  la 
teste  d'un  mort,  dont  les  oeilz  estoient  bouchez 
d'argent,  &  ainsy  beut  deux  ou  trois  foys.  La  Da- 
moiselle,  après  qu'elle  eut  souppé,  se  feyt  laver  les 
mains,  feyt  une  révérance  au  Seigneur  de  la  mai- 
son &  s'en  retourna  derrière  la  tapisserye,  sans 

parler  à  personne.  Bemage  fut  tant  esbahy  de  veoir 
chose  si  estrange  qu'il  en  devint  tout  triste  & 
pensif. 
Le  Gentil  homme,  qui  s'en  apperçeut,  luy  dist  : 
«  Je  voy  bien  que  vous  vous  estonnez  de  ce  que 
avez  veu  en  ceste  table;  mais,  veu  l'honnesteté  que 
je  treuve  en  vous,  je  ne  vous  veulx  cellcr  que  c'est, 
afin  que  vous  ne  pensiez  qu'il  y  ayt  en  moy  telle 
cruaulté  sans  grande  occasion.  Ceste  Dame  que 
vous  avez  veu  est  ma  femme,  laquelle  j'ay  plus 
aymée  que  jamais  homme  pourroyt  aymer  femme, 
tant  que  pour  l'espouser  je  oubliay  toute  crainde, 
en  sorte  que  je  l'amenay  icy  dedans  maulgré  ses 
parens.  Elle  aussy  me  monstro5rt  tant  de  signes 
d'amour  que  j'eusse  hazardé  dix  mille  vies  pour  la 
medre  céans  à  son  ayse  &  à  la  myenne,  où  nous 
avons  vescu  ung  temps  à  tel  repos  &  contentement 
que  je  me  tenoys  le  plus  heureux  Gentil  homme 
de  la  Chrestienté.  Mais  en  ung  voiage  que  je  feys, 
où  mon  honneur  me  contraingnit  d'aller,  elle  ou- 
blia tant  son  honneur,  sa  conscience  &  l'amour 
qu'elle  avoyt  en  moy,  qu'elle  fut  amoureuse  d'un 
jeune  Gentil  homme  que  j'avoys  nourry  céans, 
dont  à  mon  retour  je  me  cuyday  apercevoir.  Si  est 
ce  que  l'amour  que  je  luy  portois  estoit  si  grand 
que  je  ne  me  povoys  desfier  d'elle,  jusques  à  la  fin 
que  l'expérience  me  creva  les  oeilz  &  veiz  ce  que 
je  craingnoys  plus  que  la  mort,  pour  quoy  l'amour 

Hept.  IL  39 

que  je  lui  portois  fut  convertye  en  fureur  &  déses- 
poir, en  telle  sorte  que  je  la  guettay  de  si  près  que 
ung  jour,  faingnant  aller  dehors,  me  cachay  en  la 
chambre  où  maintenant  elle  demeure,  où  bien  tost 
après  mon  partement  elle  se  retira  &  y  feyt  venir 
ce  jeune  Gentil  homme,  lequel  je  veiz  entrer  avec 
la  privaulté  qui  n'appartenoyt  que  à  moy  avoir  à 
elle.  Mais,  quant  je  veiz  qu'il  vouloyt  monter  sur 
le  lid  auprès  d'elle,  je  sailly  dehors  &  le  prins  en- 
tre ses  bras,  où  je  le  tuay,  &,  pour  ce  que  le  crime 
de  ma  femme  me  sembla  si  grand  que  une  mort 
n'estoyt  suffisante  pour  la  punir,  je  luy  ordonnay 
une  peyne  que  je  pense  qu'elle  a  plus  désagréable 
que  la  mort  :  c'est  de  l'enfermer  en  une  chambre 
où  eUe  se  retiroyt  pour  prandre  ses  plus  grands 
déhces,  &  en  la  compaignye  de  celluy  qu'elle 
a3mioyt  trop  mieulx  que  moy,  auquel  lieu  je  luy 
ay  mis  dans  une  armoyre  tous  les  oz  de  son  amy, 
penduz  comme  chose  prétieuse  en  ung  cabinet.  Et, 
affin  qu'elle  n'en  oblye  la  mémoire,  en  beuvant  & 
mangeant  luy  faidz  servir  à  table,  au  lieu  de  couppe, 
la  teste  de  ce  meschant,  &  là  tout  devant  moy, 
afin  qu'elle  voie  vivant  celluy  qu'elle  a  faid  son 
mortel  ennemy  par  sa  faulte,  &  mort  pour  l'amour 
d'elle  celluy  dont  elle  avoyt  préféré  l'amityé  à  la 
myenne.  Et  ainsy  elle  veoyt  à  disner  &  à  soupper 
les  deux  choses  qui  plus  luy  doibvent  desplaire, 
l'ennemy  vivant  &  l'amy  mort,  &  tout  par  son 

péché.  Au  demorant,  je  la  traide  comme  moy  mes- 
mes,  sinon  qu'elle  va  tondue,  car  l'arraiement  des 
cheveulx  n'appartient  à  l'adultère,  ny  le  voyle  à 
l'impudicque ,  par  quoy  s'en  va  rasée,  monstrant 
qu'elle  a  perdu  l'honneur  de  la  virginité  &  pudicité. 
S'il  vous  plaist  de  prendre  la  peyne  de  la  veoir,  je 
vous  y  méneray.  » 

Ce  que  feyt  voluntiers  Bernaige,  lesquelz  des- 
cendirent à  bas  &  trouvèrent  qu'elle  estoyt  en  une 
très  belle  chambre  assise  toute  seule  devant  ung 
feu.  Le  Gentil  homme  tira  ung  rideau  qui  estoyt 
devant  une  grande  armoyre,  où  il  veid  penduz  tous 
les  oz  d'un  homme  mort.  Bernaige  avoyt  grande 
envye  de  parler  à  la  Dame,  mais  de  paour  du  mary 
il  n'osa.  Le  Gentil  homme,  quis'en  apperçeut,  luy 
dist  :  «  S'il  vous  plaist  luy  dire  quelque  chose,  vous 
verrez  quelle  grâce  &  parolle  elle  a.  » 

Bernaige  luy  dist  à  l'heure  :  «  Ma  Dame,  vostre 
patience  est  égalle  au  torment.  Je  vous  tiens  la  plus 
malheureuse  femme  du  monde.  » 

La  Dame,  ayant  la  larme  à  l'oeil,  avecq  une 
grâce  tant  humble  qu'il  n'estoyt  possible  de  plus 
luy  dist  : 

«  Monsieur,  je  confesse  ma  faulte  estre  si 
grande  que  tous  les  maulx  que  le  Seigneur  de 
céans,  lequel  je  ne  suis  digne  de  nommer  mon 
mary,  me  sçauroit  faire,  ne  me  sont  riens  au  pris 
du  regret  que  j'ay  de  l'avoir  offensé.  » 

En  disant  cela  se  print  fort  à  pleurer.  Le  Gentil 
homme  tira  Bernaige  par  le  bras  &  l'emmena. 

Le  lendemain  au  matin,  s'en  partyt  pour  aller 
faire  la  charge  que  le  Roy  luy  avoyt  donnée.  Tou- 
tesfois,  disant  adieu  au  Gentil  homme,  ne  se  peut 
tenir  de  luy  dire  : 

«  Monsieur,  l'amour  que  je  vous  porte  &  l'hon- 
neur &  privaulté  que  vous  m'avez  faide  en  vostre 
maison  me  contraingnent  à  vous  dire  qu'il  me 
semble,  veu  la  grande  repentance  de  vostre  pauvre 
femme,  que  vous  luy  debvez  user  de  miséricorde, 
&  aussy  vous  estes  jeune  &  n'avez  nulz  enfans, 
&  seroyt  grand  dommaige  de  perdre  une  si  belle 
Maison  que  la  vostre  &  que  ceulx  qui  ne  vous 
ayment  peut-estre  poind  en  fussent  héritiers.  » 

Le  Gentil  homme,  qui  avoyt  déHbéré  de  ne 
parler  jamays  à  sa  femme,  pensa  longuement  aux 
propos  que  luy  tint  le  Seigneur  de  Bernaige,  & 
enfin  congneut  qu'il  disoyt  vérité  &  luy  promist 
que,  si  elle  perse véroyt  en  ceste  humilité,  il  en 
auroyt  quelquefois  pitié. 

Ainsy  s'en  alla  Bernaige  faire  sa  charge  &, 
quand  il  fust  retourné  devant  le  Roy  son  Maistre, 
luy  fit  tout  au  long  le  compte,  que  le  Prince  trouva 
tel  comme  il  disoyt  &,  entre  autres  choses  ayant 
parlé  de  la  beaulté  de  la  Dame,  envoya  son  Paindre, 
nommé  Jehan  de  Paris,  pour  luy  rapporter  ceste 
Dame  au  vif,  ce  qu'il  fey t  après  le  consentement 

de  son  mary,  lequel,  après  longue  pénitence,  pour 
le  désir  qu'il  avoyt  d'avoir  enfans  &  pour  la  pitié 
qu'il  eust  de'  sa  femme  qui  en  si  grande  humilité 
reccpvoyt  ceste  pénitence,  il  la  reprint  avecq  soy 
&  en  eust  depuis  beaucoup  de  beaulx  enfans. 


«  Mes  Dames,  si  toutes  celles  à  qui  pareil  cas  est 
advenu  beuvoyent  en  telz  vaisseaulx,  j'auroys  grand 
paour  que  beaucoup  de  coupes  dorées  seroyent  con- 
vcrlyes  en  testes  de  mortz.  Dieu  nous  en  vcuUe  garder, 
car,  si  sa  bonté  ne  nous  retient,  il  n'y  a  aucun  d'entre 
nous  qui  ne  puisse  faire  pis,  mais,  ayant  confiance  en 
luy,  il  gardera  celles  qui  confessent  ne  se  povoir  par 
elles  mesmcs  garder,  &  celles  qui  se  confient  en  leurs 
forces  sont  en  grand  dangier  d'estre  tentées  jusques  à 
confesser  leur  infirmité.  Et  en  est  veu  plusieurs  qui 
ont  trcsbuché  en  tel  cas,  dont  l'honneur  saulvoyt  celles 
que  l'on  estimoyt  les  moins  vertueuses,  &  dist  le  viel 
proverbe  :  Ce  que  Dieu  garde  est  bien  gardé. 

—  Je  trouve ,  »  dist  Parlamente ,  «  ceste  punition 
autant  raisonnable  qu'il  est  possible;  car,  tout  ainsy 
que  l'offcnce  est  pire  que  la  mort,  aussi  est  la  pugni- 
tion  pire  que  la  mort.  » 

Dist  Ennasuite  :  «  Je  ne  suis  pas  de  vostre  opinion, 
car  j'aimerois  mieulx  toute  ma  v}'e  voir  les  os  de  tous 
mes  serviteurs  en  mon  cabinet  que  de  mourir  pour 
eulx,  veu  qu'il  n'y  a  mcsfaid  qui  ne  se  puisse  amen- 
der, mais  après  la  mort  n'y  a  poind  d'amendement. 

—  Comment  sçauriez  vous  amender  la  honte ,  » 
dist  Longarine,  «  car  vous  sçavez  que,  quelque  chose 


•^      »<Sgi»w<B>Éi^JW*—w<l 


310  IIIJ=    JOURNÉE 

que  puisse  faire  une  femme'  après  ung  tel  mesfaid,  ne 
sçauroit  réparer  son  honneur? 

—  Je  vous  prie,  »  dist  Ennasuite,  »  dides  moy  si 
la  Magdeleine  n'a  pas  plus  d'honneur  entre  les  hommes 
maintenant  que  sa  seur,  qui  estoit  vierge  ? 

—  Je  vous  confesse,  »  dist  Longarine,  «  qu'elle  est 
louée  entre  nous  de  la  grande  amour  qu'elle  a  portée 
à  Jésus  Christ  &  de  sa  grande  pénitence ,  mais  si  luy 
demeure  le  nom  de  pécheresse. 

—  Je  ne  soulcie,  »  dist  Ennasuite,  «  quel  nom  les 
hommes  me  donnent,  mais  que  Dieu  me  pardonne  & 
mon  mary  aussy.  Il  n'y.a  rien  pour  quoy  je  voulsisse 
morir. 

—  Si  ceste  Damoiselle  aymoytson  mari  comme  elle 
debvoyt,  »  dist  Dagoucin,  «  je  m'esbahis  comme  elle 
ne  mouroyt  de  deuil  en  regardant  les  oz  de  celluy  à 
qui  par  son  péché  elle  avoyt  donné  la  mort. 

—  Comment,  Dagoucin,  »  dist  Simontault,  «  estes 
vous  encores  à  sçavoir  que  les  femmes  n'ont  amour  ny 
regret  ? 

—  Je  suis  encores  à  le  sçavoir,  »  dist  Dagoucin, 
«  car  je  n'ay  jamais  osé  tenter  leur  amour  de  paour 
d'en  trouver  moins  que  j'en  désire. 

—  Vous  vivez  donc  de  foy  &  d'espérance,  »  dist 
Nomerfide,  «  comme  le  pluvier  du  vent;  vous  estes 
bien  aisé  à  nourrir. 

—  Je  me  contente,  »  dist-il,  «  de  l'amour  que  je 
sens  en  moy  &  de  l'espoir  qu'il  y  a  au  cueur  des 
Dames,  mais,  si  je  le  sçavoys  comme  je  l'espère,  j'au- 
rois  si  extrême  contentement  que  je  ne  le  sçaurois 
porter  sans  mourir. 

—  Gardez-vous  bien  de  la  peste,  »  dist  Geburon, 

«  car  de  ceste  malladye  là  je  vous  en  assure;  maïs  Je 
vouldrois  sçavoir  à  qui  Madame  Oisille  donnera  sa 
voix? 

—  Je  la  donne,  »  dist-elle,  «  à  Simontault,  lequel 
je  say  bien  qu'il  n'espargnera  personne. 

—  Autant  vault,  »  dist-il,  «  que  vous  métiez  à  sus 
que  je  suis  ung  peu  mesdisant;  si  ne  lairré-je  à  vous 
monstrer  que  ceulx  que  l'on  disoyt  mesdisants  ont  did 
vérité.  Je  croy,  mes  Dames,  que  vous  n'estes  pas  si 
sottes  que  de  croyre  en  toutes  les  Nouvelles  que  l'on 
vous  vient  compter,  quelque  apparence  qu'elles  puis- 
sent avoir  de  sainfteté,  si  la  preuve  n'y  est  si  grande 
qu'elle  ne  puisse  estre  remise  en  doubte.  Aussy  sous 
tèles  espèces  de  miracles  y  a  souvent  des  abbuz,  & 
pour  ce  j'ay  eu  envie  de  vous  racompter  ung  mi- 
racle, qui  ne  sera  moins  à  la  louange  d'un  Prince  fidelle 
que  au  deshonneur  du  meschant  Ministre  d'Eglise. 


TRENTE   TROISIESME   NOUVELLE 

L'hypocrisye  d'un  Curé,  qui,  sous  h  manteau  de  sainâeté,  avait 
engraissée  sa  seur,  fut  découverte  par  la  sagesse  du  Comte 
d'Angoulesme,  par  le  commatideinent  duquel  la  Justice  en  feit 
punition. 

E  Conte  Charles  d'Angoulesme,  père 
du  Roy  Françoys,  Prince  fidelle  &  crai- 
gnant Dieu,  estoyt  à  Coignac  que  l'on 
luy  racompta  que  en  ung  villaigc  près 
de  là,  nommé  Cherves,  y  avoyt  une  fille  vierge, 
vivant  si  austèremcnt  que  c'estoyt  chose  admirable, 
laquelle  toutesfois  estoyt  trouvée  grosse,  ce  que 
elle  ne  dissimuloit  poind,  &  asseuroyt  tout  le  peu- 
ple que  jamais  elle  n'avoyt  congneu  homme  & 
qu'elle  ne  sçavoyt  comme  le  cas  luy  estoyt  advenu, 
sinon  que  ce  fût  oeuvre  du  Saind  Esperit,  ce  que 
le  peuple  croyoit  facillement  &  la  tenoient  &  répu- 
toient  entre  eulx  comme  pour  une  seconde  Vierge 

Marye,  car  chacun  congnoissoit  que  dès  son  en- 
fance elle  estoyt  si  saige  que  jamais  n'eust  en  elle 
ung  seul  signe  de  mondanité.  Elle  jeusnoit  non 
seuUement  les  jeusnes  commandez  de  l'Église,  mais 
plusieurs  foys  la  sepmaine  à  sa  dévotion,  &,  tant 
que  l'on  disoyt  quelque  service  en  l'Église,  elle 
n'en  bougeoyt;  par  quoy  sa  vie  estoyt  si  estimée 
de  tout  le  Commung  que  chacun  par  miracle  la 
venoyt  veoir,  &  estoyt  bien  heureux  qui  luy  povoyt 
toucher  la  robbe. 

Le  Curé  de  la  Paroisse  estoyt  son  frère,  homme 
d'aage  &  de  bien  austère  vie,  aymé  &  estimé  de 
ses  parroissiens,  &  tenu  pour  ung  saind  homme, 
lequel  tenoyt  de  si  rigoureux  propos  à  sa  dide  seur 
qu'il  la  feyt  enfermer  en  une  maison,  dont  tout  le 
peuple  estoyt  mal  contant,  &  en  fut  le  bruid  si 
grand  que,  comme  je  vous  ay  did,  les  nouvelles  en 
vindrent  à  l'oreille  du  Conte,  lequel,  voyant  l'ab- 
bus  où  tout  le  peuple  estoyt,  désirant  les  en  oster, 
envoya  ung  Maistre  des  Requestes  &  ung  Aulmos- 
nier,  deux  fort  gens  de  bien,  pour  en  sçavoir  la 
vérité,  lesquelz  allèrent  sur  le  lieu  &  se  informèrent 
du  cas  le  plus  dilligemment  qu'ilz  peurent,  s'adres- 
sans  au  Curé,  qui  estoyt  tant  ennuyé  de  cest  affaire 
qu'il  les  pria  d'assister  à  la  vériffication,  laquelle  il 
cspéroyt  faire  le  lendemain. 

Ledid  Curé,  dès  le  matin,  chanta  la  messe,  où 
sa  seur  assista  tousjours  à  genoulx,  bien  fort  grosse. 

&,  à  la  fin  de  la  messe,  le  Curé  print  le  corpus  Do- 
mini,  &  en  la  présence  de  toute  l'assistance  dist  à 
sa  seur  :  «  Malheureuse  que  tu  es,  voicy  Celluy  qui 
a  souffert  mort  &  passion  pour  toy,  devant  lequel 
je  te  demande  si  tu  es  vierge  comme  tu  m'as  tous- 
jours  asseuré  ?  »  Laquelle  hardiment  lui  respondit 
que  ouy.  «  Et  comment  doncques  est  il  possible 
que  tu  soys  grosse  &  demeurée  vierge  ?  »  Elle  res- 
pondit :  «  Je  n'en  puis  randre  autre  raison,  sinon 
que  ce  soyt  la  grâce  du  Saind  Esperit  qui  faid  en 
moy  ce  qu'il  lui  plaist;  mais  si  ne  puis  je  nier  la 
grâce  que  Dieu  m'a  faide  de  me  conserver  vierge, 
&  n'euz  jamais  volunté  d'estre  maryée.  »  A  l'heure 
son  frère  luy  dist  :  «  Je  te  bailleray  le  corps  pré- 
cieux de  Jésu-Christ,  lequel  tu  prendras  à  ta  dam- 
nation s'il  est  autrement  que  tu  me  le  dis,  dont 
Messieurs,  qui  sont  icy  présens  de  par  Monseigneur 
le  Conte,  seront  tesmoings.  »  La  fille,  aagée  de 
près  de  trente  ans,  jura  par  tel  serment  :  «  Je  prendz 
le  corps  de  Nostre  Seigneur  icy  présent  devant 
vous  à  ma  damnation,  devant  vous  Messieurs  & 
vous  mon  frère,  si  jamais  homme  m'atoucha  non 
plus  que  vous.  »  Et  en  ce  disant  reçeut  le  corps  de 
Nostre  Seigneur. 

Le  Maistre  des  Requestes  &  Aulmonier  du  Conte 
ayans  veu  cella  s'en  allèrent  tous  confuz,  croyans 
que,  avecq  tel  serment,  mensonge  ne  sçauroit  avoir 
lieu,  &  en  feirent  le  rapport  au  Conte,  le  voulant 

persuader  à  croyre  ce  qu'ilz  croyoient.  Mais  luy 
qui  estoyt  sage,  après  y  avoir  bien  pensé,  leur  fit 
de  rechef  dire  les  paroUes  du  jurement,  lesquelles 
ayant  bien  pensées  : 

«  Elle  vous  a  did  vérité  &  si  vous  a  trompés,  car 
elle  a  did  que  jamais  homme  ne  luy  toucha  non 
plus  que  son  frère,  &  je  pense  pour  vérité  que  son 
frère  luy  a  faid  cest  enffant  &  veult  couvrir  sa 
meschanceté  soubz  une  si  grande  dissimulation. 
Mais  nous,  qui  croyons  un  Jésus  Christ  venu,  n'en 
debvons  plus  attendre  d'autre.  Par  quoy  allez  vous 
en  &  medez  le  Curé  en  prison;  je  suis  seur  qu'il 
confessera  la  vérité.  » 

Ce  qui  fut  faid  selon  son  commandement,  non 
sans  grandes  remontrances  pour  le  scandalle  qu'ilz 
faisoient  à  cest  homme  de  bien.  Et,  si  tost  que 
le  Curé  fut  prins,  il  confessa  sa  meschanceté  & 
comme  il  avoyt  conseillé  à  sa  seur  de  tenir  les 
propos  qu'elle  tenoyt  pour  couvrir  la  vie  qu'ilz 
avoient  menée  ensemble,  non  seuUement  d'une 
excuse  légière,  mais  d'un  faulx  donné  à  entendre, 
par  lequel  ilz  demoroient  honorez  de  tout  le  monde . 
Et  dist,  quand  on  luy  meist  au  devant  qu'il  avoyt 
esté  si  meschant  de  prendre  le  corps  de  Nostre 
Seigneur  pour  la  faire  jurer  dessus,  qu'il  n'estoyt 
pas  si  hardy  &  qu'il  avoyt  prins  ung  pain  non  sacré 
ny  bénist. 

Le  rapport  en  fust  faid  au  Conte  d'Angoulesme, 

lequel  commanda  à  la  Justice  de  faire  ce  qu'il  ap- 
partcnoit.  L'on  attendit  que  sa  seur  fust  accouchée, 
&,  après  avoir  faid  ung  beau  filz,  furent  bruslez  le 
frère  &  la  seur  ensemble,  dont  tout  le  peuple  eust 
ung  merveilleux  esbahissement,  ayant  veu  soubz 
si  saind  manteau  ung  monstre  si  horrible,  &  soubz 
une  vie  tant  louable  &  sainde  régner  ung  si  détes- 
table vice. 


«  Voylà  mes  Dames,  comme  la  foy  du  bon  Conte  ne 
fut  vaincue  par  signes  ne  miracles  extérieurs,  sçachant 
très  bien  que  nous  n'avons  que  ung  Saulveur,  lequel, 
en  disant  :  Consumtnatum  est,  a  monstre  qu'il  ne  lais- 
soyt  poind  de  lieu  à  ung  aultre  successeur  pour  faire 
nostrc  salut. 

—  Je  vous  promedz,  »  dist  Oisille,  «  que  voylà 
une  grande  hardiesse  pour  une  extrême  ypocrisie  de 
couvrir  du  manteau  de  Dieu  &  des  vrais  Chrestiens 
ung  péché  si  énorme. 

—  J'ay  oy  dire,  »  dist  Hircan,  «  que  ceulx  qui,  soubz 
couleur  d'une  Commission  du  Roy,  font  cruaultcz  & 
tirannycs,  sont  puniz  doublement  de  ce  qu'ilz  couvrent 
leur  injustice  de  la  Justice  Roiale;  aussi  voyez  vous 
que  les  ypocrites,  combien  qu'ils  prospèrent  quelque 
temps  soubz  le  manteau  de  Dieu  &  de  saindeté,  quant 
le  Seigneur  Dieu  liéve  son  manteau,  les  descouvre  & 
les  mcd  tous  nudz,  &  à  l'heure  leur  nudité,  ordure  & 
villenye,  est  d'autant  trouvée  plus  layde  que  la  couver- 
ture est  dide  honnorable. 

—  Il  n'est  rien  plus  plaisant,  »  dist  Nomerfide, 

«  que  de  prarler  naïfvement  ainsi  que  le  cueur  le  pense. 

—  C'est  pour  en  gausser,  »  respondit  Longarine, 
«  &  je  croy  que  vous  donnez  vostre  opinion  selon 
vostre  condition. 

—  Je  vous  diray,  »  dist  Nomerfide,  «  je  voy  que 
lés  folz,  si  on  ne  les  tue,  vivent  plus  longuement  que 
les  saiges,  &  n'y  entendz  que  une  raison,  c'est  qu'ilz 
ne  dissimuUent  point  leurs  passions.  S'ils  sont  cour- 
roucez, ils  frappent;  s'ils  sont  joieux,  ilz  rient,  & 
ceulx  qui  cuydent  estre  saiges  dissimulent  tant  leurs 
imperfedions  qu'ils  en  ont  tous  les  cueurs  empoison- 
nez. 

—  Et  je  pense,  »  dist  Geburon,  «  que  vous  dides 
vérité  &  que  l'hypocrisie,  soit  envers  Dieu,  ou  envers 
les  hommes  ou  la  Nature,  est  cause  de  tous  les  maulx 
que  nous  avons. 

—  ,Ce  seroyt  belle  chose,  »  dist  Parlamente,  «  que 
nostre  cueur  fust  si  remply  par  foy  de  Celluy  qui  est 
toute  vertu  &  toute  joye,  que  nous  le  puissions  hbre- 
ment  monstrer  à  chacun. 

—  Ce  sera  à  l'heure,  »  dist  Hircan,  «  qu'il  n'y  aura 
plus  de  chair  sur  nos  os. 

—  Si  est  ce,'  »  dist  Oisille,  «  que  l'Esperit  de  Dieu, 
qui  est  plus  fort  que  la  Mort,  peult  mortiffier  nostre 
cueur,  sans  mutation  ne  ruyne  de  corps. 

—  Ma  Dame,  »  dist  Saffredent,  «  vous  parlez  d'un 
don  de  Dieu  qui  n'est  encores  commung  aux  hommes. 

—  Il  est  commung,  »  dist  Oisille,  «  à  ceulx  qui  ont 
la  foy,  mais,  pour  ce  que  ceste  matière  ne  se  laisseroit 
entendre  à  ceulx  qui  sont  charnelz,  sçachons  à  qui 
Simontault  donne  sa  voix. 

—  Je  la  donne,  »  dist  Simontault,  «  à  Nomerfide, 

car,  puisqu'elle  a  le  cueur  joyeulx,  sa  paroUe  ne  sera 
poinft  triste. 

—  Et  vrayemcnt,  »  dist  Nomerfide,  «  puisque  vous 
avez  envie  de  rire,  je  vous  en  voys  prester  l'occasion  &, 
pour  vous  monstrer  combien  la  paour  &  l'ignorance  f** 

nuyst,  &  que  faute  d'entendre  ung  propos  est  souvent  J.' 

cause  de  beaucoup  de  mal,  je  vous  diray  qu'il  advint  à 
deux  Cordeliers  de  Nyort,  lesquelz,  pour  mal  entendre 
le  langaige  d'un  Boucher,  cuydérent  morir. 


TRENTE  aUATRIESME  NOUVELLE 

Detix  Cordeïiers,  escoutans  le  secret  oit,  l'on  ne  les  avoit  appele:(^, 
pour  avoir  mal  entendu  le  langage  d'un  Boucher  meirent  leur 
vie  en  danger. 

L  y  a  ung  villaige  entre  Nyort  &  Fors, 
nommé  Grip,  lequel  est  au  Seigneur  de 
Fors.  Ung  jour  advint  que  deux  Corde- 
ïiers, venans  de  Nyort,  arrivèrent  bien 
tard  en  ce  lieu  de  Grip  &  logèrent  en  la  maison 
d'un  Boucher. 

Et,  pour  ce  que  entre  leur  chambre  &  celle  de 
l'Hoste  n'y  avoyt  que  des  aiz  bien  mal  joindz,  leur 
print  envye  d'escouter  ce  que  le  mary  disoyt  à  sa 
femme,  estans  dedans  le  lid,  &  vindrent  medre 
leurs  oreilles  tout  droid  au  chevet  du  lid  du  mary, 
lequel,  ne  se  doubtant  de  ses  hostes,  parloyt  à  sa 
femme  privément  de  son  mesnage,  en  luy  disant  : 
«  M'amye,  il  me  fault  demain  lever  matin  pour 

aller  veoir  nos  Cordeliers,  car  il  y  en  a  ung  bien 
gras,  lequel  il  nous  fault  tuer;  nous  le  sallerons 
incontinant  &  en  ferons  bien  nostre  profEd.  » 

Et,  combien  qu'il  entendoyt  de  ses  pourceaulx, 
lesquelz  il  appelloit  Cordeliers,  si  est  ce  que  les  deux 
pauvres  Frères,  qui  oyoient  ceste  conjuration,  se 
tindrent  tout  asseurez  que  c'estoyt  pour  eulx  & 
en  grande  paour  &  crainde  attendoient  l'aube  du 
jour. 

Il  y  en  avoyt  ung  d'eulx  fort  gras  &  l'autre  assez 
maigre.  Le  gras  se  vouloyt  confesser  à  son  compai- 
gnon,  disant  que  ung  Boucher,  ayant  perdu  l'amour 
&  crainde  de  Dieu,  ne  feroyt  non  plus  de  cas  de 
l'assommer  que  ung  beuf  ou  autre  beste,  &,  veu 
qu'ilz  estoient  enfermez  en  leur  chambre,  de  la- 
quelle ilz  ne  povoient  sortir  sans  passer  par  celle  de 
l'Hoste,  ilz  se  debvoient  tenir  bien  seurs  de  leur 
mort  &  recommander  leurs  âmes  à  Dieu.  Mais  le 
jeune,  qui  n'estoit  pas  si  vaincu  de  paour  que  son 
compaignon,  luy  dist  que,  puysque  la  porte  leur 
estoyt  fermée,  falloyt  essayer  à  passer  par  la  fenestre 
&  que  aussy  bien  ilz  ne  sçauroient  avoir  pis  que  la 
mort,  à  quoy  le  gras  s'accorda. 

Le  jeune  ouvrit  la  fenestre  &,  voyant  qu'elle 
n'estoyt  trop  haulte  de  terre,  saulta  legièrement  en 
bas  &  s'enfuyt  le  plus  tost  &  le  plus  loing  qu'il 
peut,  sans  attendre  son  compaignon,  lequel  essaya 
le  dangier;  mais  la  pesanteur  le  contraingnyt  de 

demeurer  en  bas,  car,  au  lieu  de  saultcr,  il  tumba 
si  lourdement  qu'il  se  blessa  fort  en  une  jambe. 

Et,  quant  il  se  vcid  abandonné  de  son  compai- 
gnon  &  qu'il  ne  le  pov03't  suyvre,  regarda  à  l'cn- 
tour  de  luy  où  il  se  pourroyt  cacher  &  ne  vcid 
rien  que  un  ted  à  pourceaulx,  où  il  se  traina  le 
mieulx  qu'il  peut,  &,  ouvrant  la  porte  pour  se 
cacher  dedans,  en  eschappa  deux  grands  pour- 
ceaulx, en  la  place  desquelz  se  meist  le  pauvre  Cor- 
dclier  &  ferma  le  petit  huys  sur  luy,  espérant, 
quant  il  orroyt  le  bruid  des  gens  passans,  qu'il 
appelleroyt  &  trouveroit  secours. 

Mais,  si  tost  que  le  matin  fut  venu,  le  Boucher 
appresta  ses  grands  cousteaulx  &  dist  à  sa  femme 
qu'elle  luy  tint  compaignye  pour  aller  tuer  son 
pourceau  gras,  &,  quant  il  arriva  au  ted  auquel  le 
Cordeher  s'estoyt  caché,  commencea  à  cr}^er  bien 
hault  en  ouvrant  la  petite  porte  :  «  Saillez  dehors, 
Maistre  Cordelier;  saillez  dehors,  car  aujourd'huy 
j'auray  de  vos  boudins  ». 

Le  pauvre  Cordelier,  ne  se  povant  soustenir  sur 
sa  jambe,  saillyt  à  quatre  picdz  hors  du  ted,  criant, 
tant  qu'il  povoyt,  miséricorde.  Et,  si  le  pauvre 
Frère  eust  grand  paour,  le  Boucher  &  sa  femme 
n'en  eurent  pas  moins,  car  ilz  pensoient  que  saind 
François  fust  courroucé  contre  eulx  de  ce  qu'ilz 
nommoient  une  beste  Cordelier  &  se  mirent  à 
genoulx  devant  le  pauvre  Frère,  demandans  pardon 

à  saind  François  &  à  sa  Religion,  en  sorte  que  le 
Cordelier  cryoyt  d'un  costé  miséricorde  au  Bou- 
cher &  le  Boucher  à  luy  d'aultre,  tant  que  les  ungs 
&  les  aultres  furent  ung  quart  d'heure  sans  se  po- 
voir  asseurer. 

A  la  fin,  le  beau  Père,  congnoissant  que  le  Bou- 
cher ne  lui  vouloit  poind  de  mal,  luy  compta  la 
cause  pourquoy  il  s'estoit  caché  en  ce  ted,  dont 
leur  paour  tourna  incontinant  en  ris,  sinon  que  le 
pauvre  Cordelier,  qui  avoyt  mal  en  la  jambe,  ne 
se  povoyt  resjouyr,  mais  le  Boucher  le  mena  en  sa 
maison,  où  il  le  feit  très  bien  penser. 

Son  compaignon,  qui  l'avoyt  laissé  au  besoing, 
courut  toute  la  nuyd  tant  que  au  matin  il  vint  en 
la  maison  du  Seigneur  de  Fors,  où  il  se  plaingnoyt 
de  ce  Boucher,  lequel  il  soupsonnoit  d'avoir  tué 
son  compaignon,  veu  qu'il  n'estoyt  poind  venu 
après  luy.  Ledid  Seigneur  de  Fors  envoia  incon- 
tinant au  lieu  de  Grip  pour  en  sçavoir  la  vérité, 
laquelle  scène  ne  se  trouva  poind  matière  de  pleu- 
rer, mais  ne  faillyt  à  le  racompter  à  sa  Maistresse, 
Madame  la  Duchesse  d'Angoulesme,  mère  du  Roy 
Françoys,  premier  de  ce  nom. 

«  Voylà,  mes  Dames ,  comment  il  ne  faut  pas  bien 
escouter  le  secret  là  où  on  n'est  poind  appelle  &  en- 
tendre mal  les  paroUes  d'aultruy. 

—  Ne  sçavois-je  pas  bien,  »  dist  Simontault,  «  que 

Nomerfidc  ne  nous  fcroyt  poind  pleurer,  mais  bien 
fort  rire ,  en  quoy  il  me  semble  que  chacun  de  nous 
s'est  bien  acquidè. 

—  Et  qu'est-ce  à  dire  ?  »  dist  Oisille,  a  que  nous 
sommes  plus  enclins  à  rire  d'une  follye  que  d'une 
chose  sagement  faide. 

—  Pour  ce,  »  dist  Hircan,  «  qu'elle  nous  est  plus 
agréable,  d'autant  qu'elle  est  plus  semblable  à  nostrc 
nature  qui  de  soy  n'est  jamais  saige,  &  chacun  prent 
plaisir  à  son  semblable,  les  folz  aux  folyes  &  les  saiges 
à  la  prudence.  Je  croy,  »  dist-il,  «  qu'il  n'y  a  ne  saiges 
ne  folz  qui  se  sçeusscnt  garder  de  rire  de  ceste  his- 
toire, 

—  Il  y  en  a,  »  dist  Geburon,  a  qui  ont  le  cucur  tant 
adonné  à  l'amour  de  sapiencc  que,  pour  choses  qu'ilz 
sçeussent  oyr,  on  ne  les  sçauroyt  faire  rire,  car  ilz  ont 
une  joyc  en  leurs  cueurs  &  un  contentement  si  modéré 
que  nul  accident  ne  les  peut  muer. 

—  Où  sont  ceux-là  ?  »  dist  Hircan. 

—  Les  Philosophes  du  temps  passé  »,  respondit  Ge- 
buron, «  dont  la  tristesse  &  la  joye  est  quasi  poind 
sentye ,  au  moins  n'en  monstroycnt  ilz  nul  semblant, 
tant  ilz  estimoicnt  grand  vertu  se  vaincre  eulx  mesmcs 
&  leur  passion,  &  je  trouve  aussi  bon  comme  ilz  font 
de  vaincre  une  passion  vicieuse;  mais  d'une  passion 
naturelle,  qui  ne  tend  à  nul  mal,  ceste  vidoire  là  me 
semble  inutille. 

—  Si  est  ce,  »  dist  Geburon,  «  que  les  Anciens  esti- 
moicnt ceste  vertu  grande. 

—  Il  n'est  pas  did  aussi,  »  respondit  SafFredcnt, 
«  qu'ilz  fussent  tous  saiges,  mais  y  en  avoit  plus  d'ap- 
parence de  sens  &  de  vertu  qu'il  n'y  avoyt  d'efFed. 

—  Toutesfois  vous  verrez  qu'ils  reprennent  toutes 
choses  mauvaises,  »  dist  Geburon,  «  &  mesmes  Dio- 
génès  marche  sur  le  lid  de  Platon,  qui  estoit  trop  cu- 
rieux à  son  grey,  pour  monstrer  qu'il  desprisoyt  & 
vouloyt  medre  sous  le  pied  la  vaine  gloire  &  convoy- 
tise  de  Platon,  en  disant  :  Je  conculque  &  desprise  l'or- 
gueil de  Platon. 

—  Mais  vous  ne  dides  pas  tout,  »  dist  Saffredent, 
«  car  Platon  luy  respondit  que  c'estoyt  par  ung  aultre 
orgueil. 

—  A  dire  la  vérité ,  »  dist  Parlamente ,  «  il  est 
impossible  que  la  vidoire  de  nous -mesmes  se 
face  par  nous-mesmes  sans  ung  merveilleux  orgueil, 
qui  est  le  vice  que  chacun  doibt  le  plus  craindre,  car 
il  s'engendre  de  la  mort  &  ruyne  de  toutes  les  aultres 
vertuz. 

—  Ne  vous  ay  je  pas  leu  au  matin,  »  dist  Oisille, 
«  que  ceulx,  qui  ont  cuydé  estre  plus  saiges  que  les 
autres  hommes  &  qui  par  une  lumière  de  raison  sont 
venuz  jusques  à  congnoistre  ung  Dieu  créateur  de 
toutes  choses,  toutesfoys  pour  s'attribuer  ccstc  gloire 
&  non  à  Celluy  d'ont  elle  venoyt,  estimans  par  leur 
labeur  avoir  gaingné  ce  sçavoir,  ont  été  faidz  non  seul- 
ement plus  ignorans  &  desraisonnables  que  les  aultres 
hommes,  mais  que  les  bestes  brutes  ?  Car,  ayans  erré  en 
leurs  esperitz,  s'attribuans  ce  que  à  Dieu  seul  appar- 
tient, ont  monstre  leurs  erreurs  par  le  désordre  de 
leurs  corps,  oblians  &  pervertissans  l'ordre  de  leur 
sexe,  comme  saind  Pol  aujourd'huy  nous  monstre  en 
l'Epistre  qu'il  escripvoyt  aux  Romains. 

—  Il  n'y  a  nul  de  nous,  »  dist  Parlamente,  «  qui 
par  ceste  Epistrc  ne  confesse  que  tous  les  péchés  exté- 

rieurs  ne  sont  que  les  fruidz  de  l'infélicitô  intérieure, 
laquelle,  plus  est  couverte  de  vertu  &  de  miracle,  plus 
est  dangereuse  à  arracher. 

—  Entre  nous  hommes,  »  dist  Hircan,  «  sommes  plus 
prés  de  nostre  salut  que  vous  autres,  car,  ne  dissi- 
mulans  poinâ;  nos  fruids,  congnoissons  facillement 
notre  racine;  mais  vous,  qui  ne  les  osez  medre  dehors 
&  qui  faides  tant  de  belles  oeuvres  apparantes,  à  grand 
peine  congnoistrez  vous  cette  racine  d'orgueil,  qui 
croist  sous  si  belle  couverture. 

—  Je  vous  confesse,  »  dist  Longarine,  «  que,  si  la 
paroUe  de  Dieu  ne  nous  monstre  par  la  foy  la  lèpre 
d'infidélité  cachée  en  notre  cueur,  Dieu  nous  faid  grand 
grâce  quant  nous  trébuchons  en  quelque  offense  visible 
par  laquelle  notre  peste  couverte  se  puisse  veoir.  Et 
bien  heureux  sont  ceulx  que  la  foy  a  tant  humiliez 
qu'ils  n'ont  poind  besoing  d'expérimenter  leur  nature 
pécheresse  par  les  effeds  du  dehors. 

—  Mais  regardons,  »  dist  Simontault,  «  de  là  où 
nous  sommes  venus.  En  partant  d'une  très  grande  folye 
nous  sommes  tombez  en  la  Philosophye  &  Théologie. 
Laissons  ces  disputes  à  ceulx  qui  savent  mieux  resver 
que  nous,  &  sçachons  de  Nomerfide  à  qui  elle  donne 
sa  voix. 

—  Je  la  donne,  «  dis-elle,  «  à  Hircan,  mais  je  luy 
recommande  l'honneur  des  dames. 

—  Vous  ne  le  pouvez  dire  en  meilleur  endroid,  » 
dist  Hircan,  «  car  l'histoire  que  j'ai  apprestée  est  toute 
telle  qu'il  la  fault  pour  vous  obéyr.  Si  est  ce  que 
par  là  je  vous  aprandray  à  confesser  que  la  nature 
des  femmes  &  des  hommes  est  de  soi  encline  à  tout 
vice  si  elle  n'est  préservée  de  Celluy  .à  qui  Thon- 

neur  de  toute  viftoire  doibt  estre  rendu,  &,  pour 
vous  abattre  l'audace  que  vous  prenez  quant  on  en  dit 
à  vostre  honneur,  je  vous  en  diray  une  aultre,  une  très 
véritable  : 


TRENTE  CINQ.UIESME  NOUVELLE 

L'opinion  d'une  Dame  de  Pampelune,  —  qui,  cuydant  l'amour 
spirituelle  n'estrepoinâ  dangereuse,  s'estait  efforcée  d'entrer  en  la 
bonne  grdce  d'un  Cordelier, — fut  tellement  vaincue  par  la  pru- 
dence de  son  mary  que,  sans  luy  déclarer  qu'il  entendist  rien  de 
son  affaire,  luy  fait  mortellement  hayr  ce  que  plus  elle  avoit 
aymé,  &  s'addonna  entièrement  à  son  mary. 


N  la  Ville  de  Pampelune  y  avo3rt  une 
Dame,  estimée  belle  &  vertueuse  &  la 
plus  chaste  &  dévote  qui  fût  au  pays. 
Elle  aymoyt  son  mary  &  luy  obéissoyt 
si  bien  que  entièrement  il  se  confioyt  en  elle.  Geste 
Dame  fréquentoyt  incessamment  le  service  divin 
&  les  sermons,  &  persuadoyt  son  mary  &  ses  en- 
fants à  y  demeurer  comme  elle,  laquelle,  estant  en 
l'aage  de  trente  ans  que  les  femmes  ont  accoustumé 
de  quider  le  nom  de  belles  pour  estre  nommées 
saiges,  en  ung  premier  jour  de  Karesme  alla  à  l'é- 
glise prendre  la  mémoire  de  la  mort,  où  elle  trouva 

Hept.  IL  4a 


330  IIIJ*    JOURNEE 

le  sermon  que  commençoyt  ung  Cordelier,  tenu 
de  tout  le  peuple  ung  saind  homme  pour  sa  très 
grande  austérité  &  bonté  de  vie,  qui  le  randoyt 
meigre  &  pasle,  mais  non  tant  qu'il  ne  fût  ung 
des  beaulx  hommes  du  monde. 

La  Dame  escouta  dévotement  son  sermon,  ayant 
les  oeilz  fermes  à  regarder  ceste  vénérable  per- 
sonne, &  l'oreille  &  l'esperit  prestz  à  l'escouter, 
par  quoy  la  doulceur  de  ses  parolles  pénétra  les 
oreilles  de  ladide  Dame  jusques  au  cueur,  &  la 
beaulté  &  grâce  de  son  visaige  passa  par  les  oeilz 
&  blessa  si  fort  l'esperit  de  la  Dame  qu'elle  fut 
comme  une  personne  ravye.  Après  le  sermon  re- 
garda soigneusement  où  le  Prescheur  diroyt  la 
messe,  &  là  assista  &  print  les  cendres  de  sa  main, 
qui  estoit  aussi  belle  &  blanche  que  Dame  la  sçau- 
roit  avoir,  ce  que  regarda  plus  la  dévote  que  la 
cendre  qu'il  luy  bailloyt. 

Croyant  asseurément  que  un  tel  amour  spirituel 
&  quelques  plaisirs  qu'elle  en  sentoyt  n'eussent 
sçeu  blesser  sa  conscience,  elle  ne  failloyt  poind 
tous  les  jours  d'aller  au  sermon  &  d'y  mener  son 
mary,  &  l'un  &  l'autre  donnoient  tant  de  louange 
au  Prescheur  que  en  tables  &  ailleurs  ilz  ne  tenoient 
aultres  propos.  Ainsy  ce  feu,  soubz  tiltre  de  spiri- 
tuel, fut  si  charnel  que  le  cueur  qui  en  fut  si  em- 
brasé brusla  tout  le  corps  de  ceste  pauvre  Dame, 
&,  tout  ainsy  qu'elle  estoyt  tardive  à  sentyr  ceste 

flamme,  ainsy  elle  fut  prompte  à  enflambcr  &  sentyt 
plus  tost  le  contentement  de  sa  passion  qu'elle  ne 
congneut  estre  pationnée,  &,  comme  toute  sur- 
prinse  de  son  ennemy  amour,  ne  résista  plus  à  nul 
de  ses  commandemens.  Mais  le  plus  fort  estoyt 
que  le  médecin  de  ses  doulleurs  estoyt  ignorant  de 
son  mal^  par  quoy,  ayant  mis  dehors  toute  la 
crainde  qu'elle  debvoyt  avoir  de  monstrer  sa  folye 
devant  ung  si  saige  homme,  son  vice  &  sa  mes- 
chanceté  à  ung  si  vertueux  &  homme  de  bien,  se 
meit  à  lui  escripre  l'amour  qu'elle  luy  portoit  le 
plus  doulcement  qu'elle  peut  pour  le  commence- 
ment, &  bailla  ses  ledres  à  ung  petit  Paige,  luy 
disant  ce  qu'il  y  avoyt  à  faire  &  que  surtout  il  se 
gardast  que  son  mary  ne  le  veit  aller  aux  Corde- 
liers. 

Le  Paige,  serchant  son  plus  dired  chemyn, 
passa  par  la  rue  où  son  Maistre  estoyt  assis  en  une 
boutique.  Le  Gentil  homme,  le  voyant  passer, 
s'advancea  pour  regarder  où  il  alloyt,  &,  quant  le 
Paige  l'apperçeut,  tout  estonné  se  cacha  dans  une 
maison.  Le  Maistre,  voiant  ceste  contenance,  le 
suivyt  &,  en  le  prenant  par  le  bras,  luy  demanda 
où  il  alloyt  &,  voiant  ses  excuses  sans  propos  & 
son  visaige  effroyé,  le  menassa  de  le  bien  battre 
s'il  ne  luy  disoyt  où  il  alloyt.  Le  pauvre  Paige  luy 
dist  :  «  Hélas,  Monsieur,  si  je  le  vous  dis.  Madame 
me  tuera.  »  Le  Gentil  homme,  doubtant  que  sa 

femme  feist  ung  marché  sans  luy,  asseura  le  Paige 
qu'il  n'auroit  nul  mal,  s'il  luy  disoyt  vérité,  & 
qu'il  lui  feroyt  tout  plain  de  bien,  aussy  que,  s'il 
mentoyt,  il  le  medroyt  en  prison  pour  jamais.  Le 
petit  Paige,  pour  avoir  du  bien  &  pour  éviter  le 
mal,  luy  compta  tout  le  faid  &  luy  monstra  les 
ledres  que  sa  Maistresse  escripvoit  au  Prescheur, 
dont  le  mary  fut  autant  esmerveillé  &  marry  comme 
il  avoyt  esté  tout  asseuré  toute  sa  vie  de  la  loyaulté 
de  sa  femme,  où  jamais  n' avoyt  congneu  faulte. 

Mais  luy,  qui  estoyt  saige,  dissimula  sa  collère 
&,  pour  congnoistre  du  tout  l'intention  de  sa  fem- 
me, va  faire  une  response  comme  si  le  Prescheur 
la  mercyoit  de  sa  bonne  volunté,  luy  déclarant 
qu'il  n'en  avoyt  moins  de  son  costé.  Le  Paige, 
ayant  juré  à  son  Maistre  de  mener  saigement  cest 
affaire,  alla  porter  à  sa  Maistresse  la  ledre  contre- 
faide,  qui  en  eut  telle  joye  que  son  mary  s'apper- 
çeut  bien  qu'elle  avoyt  changé  son  visaige,  car,  en 
lieu  d'enmagrir  pour  le  jeusne  du  Karesme,  elle 
estoyt  plus  belle  &  plus  fresche  que  à  Karesme  pre- 
nant. 

Desjà  estoyt  la  my  Karesme  que  la  Dame  ne 
laissa,  ne  pour  Passion  ne  pour  Sepmaine  sainde, 
sa  manière  accoustumée  de  mander  par  ledres  au 
Prescheur  sa  furieuse  fantaisye,  &  luy  sembloyt, 
quant  le  Prescheur  tournoit  les  oeilz  du  costé  où 
elle  estoyt  ou  qu'il  parloyt  de  l'amour  de  Dieu, 

que  tout  estoyt  pour  l'amour  d'elle,  &,  tant  que 
ses  oeilz  povoicnt  monstrer  ce  qu'elle  pensoyt,  elle 
ne  les  espargnoyt  pas.  Le  mary  ne  falloyt  poind  à 
lui  faire  pareille  response. 

Après  Pasques,  il  luy  rescripvit  au  nom  du  Pres- 
cheur,  qui  la  prioyt  luy  enseigner  le  moïen  qu'il 
la  peust  veoir  secrettement.  Elle,  à  qui  l'heure  tar- 
doyt,  conseilla  à  son  mary  d'aller  visiter  quelques 
terres  qu'ilz  avoicnt  dehors,  ce  qu'il  luy  promist, 
&  demeura  caché  en  la  maison  d'ung  sien  amy.  La 
Dame  ne  faillyt  poind  d'escripre  au  Prescheur  qu'il 
estoyt  heure  de  la  venir  veoir  parce  que  son  mary 
estoit  dehors. 

Le  Gentilhomme,  voulant  expérimenter  jusques 
au  bout  le  cueur  de  sa  femme,  s'en  alla  au  Pres- 
cheur, le  priant,  pour  l'amour  de  Dieu,  luy  vouloir 
prester  son  habit.  Le  Prescheur,  qui  estoit  homme 
de  bien,  luy  dist  que  leur  Reigle  le  défendoyt  & 
que  pour  rien  ne  le  presteroyt  pour  servir  en 
Masques.  Le  Gentil  homme  l'asseura  qu'il  n'en 
vouloyt  poind  abuser  &  que  c'estoyt  pour  chose 
nécessaire  à  son  bien  &  salut.  Le  CordeUer,  qui  le 
congnoissoyt  homme  de  bien  &  dévot,  luy  presta, 
&  avecq  cest  habit,  qui  couvroyt  tout  le  visaige 
en  sorte  que  l'on  ne  povoyt  veoir  les  oeilz,  print 
le  Gentil  homme  une  faulse  barbe  &  ung  faubc  nez 
semblables  à  ceux  du  Prescheur  ;  aussy  avecq  du 
hège  se  feyt  de  sa  propre  grandeur. 

Ainsy  habillé,  s'en  vint  au  soir  en  la  chambre 
de  sa  femme,  qui  l'attendoyt  en  grand  dévotion. 
La  pauvre  sotte  n'attendyt  pas  qu'il  vint  à  elle, 
mais,  comme  femme  hors  du  sens,  le  courut  em- 
brasser. Luy,  qui  tenoyt  le  visaige  baissé  de  paour 
d'estre  congneu,  commencea  à  faire  le  signe  de  la 
croix,  faysant  semblant  de  la  fuyr  en  disant  tous- 
jours,  sans  aultre  propos  :  «  Tentation,  tentation  !  » 
La  Dame  luy  dist  :  «  Hélas,  mon  Père,  vous  avez 
raison,  car  il  n'en  est  poind  de  plus  forte  que  celle 
qui  vient  d'Amour,  à  laquelle  vous  m'avez  promis 
donner  remède,  vous  priant,  maintenant  que  nous 
en  avons  le  temps  &  loisir,  avoir  pitié  de  moy  »; 
&,  en  ce  disant,  s'esforceoyt  de  l'embrasser,  lequel, 
fuyant  par  tous  les  costez  de  la  chambre  avecq 
grands  signes  de  croix,  cryoit  tousjours  :  «  Tenta- 
tion, tentation!  »  Mais,  quant  il  veit  qu'elle  le 
serchoyt  de  trop  près,  print  ung  gros  baston  qu'il 
avoyt  soubz  son  manteau  &  la  battit  si  bien  qu'il 
luy  feit  passer  sa  tentation  sans  estre  congneu 
d'elle.  S'en  alla  incontinant  rendre  les  habitz  au 
Prescheur,  l'asseurant  qu'ilz  luy  avoyent  porté 
bonheur. 

Le  lendemain,  faisant  semblant  de  revenir  de 
loing,  retourna  en  sa  maison,  où  il  trouva  sa  fem- 
me au  lid,  &,  comme  ignorant  sa  maladie,  luy 
demanda  la  cause  de  son  mal,  qui  luy  respondit 
que  c'estoyt  ung  caterre  &  qu'elle  ne  se  povoyt 

aider  de  bras  ne  de  jambes.  Le  mary,  qui  avoyt 
belle  envye  de  rire,  feit  semblant  d'en  estre  bien 
marry  &,  pour  la  resjouir,  lui  dist  sur  le  soir  qu'il 
avoyt  convié  à  soupper  le  sainâ:  homme  Prédica- 
teur. Mais  elle  luy  dist  soubdain  :  «  Jamais  ne  vous 
advienne,  mon  amy,  de  convier  telles  gens,  car  ilz 
portent  malheur  en  toutes  les  maisons  où  ilz  vont. 
—  Comment,  m'amye,  »  dist  le  mary,  «  vous 
m'avez  tant  loué  cestuy  cy!  Je  pense,  quant  à  moy, 
s'il  y  a  ung  sainâ:  homme  au  monde,  que  c'est 
luy.  »  La  Dame  luy  respondit  :  «  Ils  sont  bons  en 
l'église  &  en  la  prédication,  mais  aux  maisons  sont 
Antéchrist;  je  vous  prie,  mon  amy,  que  je  ne  le 
voye  poind,  car  ce  seroyt  assez,  avecq  le  mal  que 
j'ay,  pour  me  faire  mourir.  »  Le  mary  lui  dist  : 
«  Puisque  vous  ne  le  voulez  veoir,  vous  ne  le 
verrez  poind,  mais  si  luy  donneray  je  à  soupper 
céans.  —  Faides,  »  dist  elle,  «  ce  qu'il  vous 
plaira,  mais  que  je  ne  le  voye  poind,  car  je  hay 
telles  gens  comme  Diables.  » 

Le  mary,  après  avoir  baillé  à  soupper  au  beau 
Père,  luy  dist  :  «  Mon  Père,  je  vous  estime  tant 
aymé  de  Dieu  qu'il  ne  vous  refusera  aucune  re- 
queste;  par  quoy  je  vous  supplie  avoir  pitié  de  ma 
pauvre  femme,  laquelle  depuis  huid  jours  en  çà 
est  possédée  du  MaHn  Esperit,  de  sorte  qu'elle 
veult  mordre  &  esgratiner  tout  le  monde.  Il  n'y  a 
croix  ne  eaue  benoiste  dont  elle  face  cas.  J'ay 

ceste  foy  que  si  vous  medez  la  main  sur  elle,  que 
le  Diable  s'en  ira,  dont  je  vous  prie  autant  que  je 
puis.  »  Le  beau  Père  dist  :  «  Mon  filz,  toute  chose 
est  possible  au  croyant.  Croiez  vous  pas  fermement 
que  la  bonté  de  Dieu  ne  refuse  nul  qui  en  foy  luy 
demande  grâce  ?  —  Je  le  croy,  mon  Père,  »  dist 
le  Gentil  homme.  —  «  Asseurez  vous  aussy,  mon 
filz,  »  dist  le  Cordelier,  «  qu'il  peut  ce  qu'il  veut 
&  qu'il  n'est  moins  puissant  que  bon.  Allons,  fortz 
en  foy,  pour  résister  à  ce  lyon  rugissant  &  lui  arra- 
cher la  proye  qui  est  acquise  à  Dieu  par  le  sang 
de  son  filz  Jésus  Christ.  » 

Ainsy  le  Gentil  homme  mena  cest  homme  de 
bien  où  estoyt  sa  femme  couchée  sur  ung  petit  lid:, 
qui  fust  si  estonnée  de  le  veoir,  pensant  que  ce 
fust  celluy  qui  l'avoyt  battue,  qu'elle  entjra  en  mer- 
veilleuse coUère,  mais,  pour  la  présence  de  son 
mary,  baissa  les  oeilz  &  devint  muette.  Le  mary 
dist  au  saind  homme  :  «  Tant  que  je  suis  devant 
elle,  le  Diable  ne  la  tormente  guères,  mais,  si  tost 
que  je  m'en  iray,  vous  luy  gederez  de  l'eau  be- 
noiste  ;  vous  verrez  à  l'heure  le  Malin  Esperit  faire 
son  ofiice.  » 

Le  mary  le  laissa  tout  seul  avecq  sa  femme  & 
demeura  à  la  porte  pour  veoir  leur  contenance. 
Quant  elle  ne  veid  plus  personne  que  le  beau  Père, 
elle  commencea  à  cryer  comme  femme  hors  du 
sens,  en  l'apellant  meschant,  villain,  meurtrier, 

trompeur.  Le  beau  Père,  pensant  pour  vray  qu'elle 
fust  possédée  d'un  Malin  Esperit,  luy  vouloit 
prandre  la  teste  pour  dire  dessus  les  oraisons; 
mais  elle  l'esgratina  &  mordeyt  de  telle  sorte  qu'il 
fut  contraind  de  parler  de  plus  loing  &,  en  gedant 
force  eaue  benoistc,  disoyt  beaucoup  de  bonnes 
oraisons. 

Quant  le  mary  veid  qu'il  en  avoyt  bien  faid  son 
debvoir,  entra  en  la  chambre  &  le  mercya  de  la 
pe3mie  qu'il  en  avoyt  prinse,  &  à  son  arrivée  sa 
femme  cessa  ses  injures  &  malédidions,  &  baisa 
la  croix  bien  doulcement  pour  la  crainde  qu'elle 
avoyt  de  son  mary.  Mais  le  saind  homme,  qui 
l'avoyt  veue  tant  enragée,  croyoyt  fermement  que 
à  sa  prière  Nostre  Seigneur  eust  gedé  le  Diable 
dehors,  &  s'en  alla  louant  Dieu  de  ce  grand  mi- 
racle. 

Le  mary,  voiant  sa  femme  bien  chastiée  de  sa 
folle  fantaisie ,  ne  lui  voulut  poind  déclairer  ce 
qu'il  avoyt  faid,  car  il  se  contentoyt  d'avoir  vaincu 
son  opinion  par  sa  prudence  &  l'avoir  mise  en  telle 
sorte  qu'elle  hayoit  mortellement  ce  qu'elle  avoyt 
aymé,  &,  détestant  sa  folye,  se  adonna  du  tout  au 
mary  &  au  mesnaige  mieulx  qu'elle  n'avo)^  faid 
paravant. 

«  Par  cecy,  mes  Dames,  povez  vous  congnoistre  le 
bon  sens  d'un  mary  &  la  fragilité  d'une  femme  de 
Hept.  IL  43 

bien,  &  je  pense,  quant  vous  avez  bien  regardé  en  ce 
mirouer,  au  lieu  de  vous  fier  en  vos  propres  forces, 
vous  aprendrez  à  vous  retourner  à  Celluy  en  la  main 
duquel  gist  vostre  honneur. 

—  Je  suys  bien  ayse ,  »  dist  Parlamente,  de  quoy 
vous  estes  advenu  prescheur  des  Dames ,  &  le  serois 
encores  plus  si  vous  vouliez  continuer  ces  beaux  ser- 
mons à  toutes  celles  à  qui  vous  parlez. 

— Toutes  les  fois,  »  dist  Hircan,  «  que  vous  me  voul- 
drez  écouter,  je  vous  asseure  que  je  n'en  diray  pas  moins. 

—  C'est-à-dire,  »  dist  Simontault,  «  que,  quant  vous 
n'y  serez  pas,  il  dira  aultrement. 

—  Il  en  fera  ce  qu'il  luy  plaira,  »  dist  Parlamente, 
«  mais  je  veulx  croire  pour  mon  contentement  qu'il  dift 
toujours  ainsi.  A  tout  le  moings  l'exemple  qu'il  a  allé- 
guée servira  à  celles  qui  cuydent  que  l'amour  spiri- 
tuelle ne  soit  poind  dangereuse,  mais  il  me  semble 
qu'elle  l'est  plus  que  toutes  les  aultres. 

—  Si  me  semble  il ,  »  dist  Oisille,  «  que  aymer  ung 
homme  de  bien,  vertueux  &  craingnant  Dieu,  n'est 
poind  chose  à  despriser  &  que  l'on  n'en  peult  que 
mieulx  valloir.^ 

—  Madame,  »  dist  Parlamente,  «  je  vous  prie  croj^re 
qu'il  n'est  rien  plus  sot  ne  plus  aysé  tromper  que  une 
femme  qui  n'a  jamais  aymé;  car  amour  de  soy  est  une 
passion  qui  a  plustost  saisy  le  cueur  que  l'on  ne  s'en 
advise,  &  est  ceste  passion  si  plaisante  que,  si  elle  se 
peut  ayder  de  la  vertu  pour  luy  serv'ir  de  manteau,  à 
grand  peyne  sera  elle  congneue  qu'il  n'en  vienne  quel- 
que inconvénient. 

— Quel  inconvénient  sçauroit  il  venir,  »  dist  Oisille, 
«  d'aymer  ung  homme  de  bien  ? 

—  Madame,  »  respondit  Parlamcnte,  «  il  y  a  assez 
d'hommes  estimez  hommes  de  bien  ;  mais  estre  hom- 
mes de  bien  envers  les  Dames,  garder  leur  honneur  & 
conscience,  je  croy  que  de  ce  temps  ne  s'en  trouveroyt 
point  jusques  à  ung,  &  celles  qui  se  fient,  le  croyant 
autrement,  s'en  trouvent  en  fin  trompées  &  entrent  en 
ceste  amityé  de  par  Dieu  dont  bien  souvent  ilz  en 
saillent  de  par  le  Diable ,  car  j'en  ay  assez  veu  qui, 
soubz  couleur  de  parler  de  Dieu,  commençoient  une 
amityé  dont  à  la  fin  se  vouloient  retirer  &  ne  po- 
voient,  pour  ce  que  l'honneste  couverture  les  tenoit 
en  subjedion;  car  une  amour  vitieuse  de  soy  mesmes 
se  défaid  &  ne  peut  durer  en  ung  bon  cueur,  mais 
la  vertueuse  est  celle  qui  a  les  liens  de  soie  si  dé- 
liez que  l'on  en  est  plus  tost  prins  que  l'on  ne  les  peut 
veoir. 

—  Ad  ce  que  vous  dides,  »  dist  Ennasuide,  «  ja- 
mais femme  ne  vouldroyt  aymer  homme  ;  mais  vostre 
loy  est  si  aspre  qu'elle  ne  durera  pas. 

—  Je  le  sçay  bien,  »  dist  Parlamente,  «  mais  je  ne 
lairray  pour  cella  désirer  que  chascun  se  contentast  de 
son  mary  comme  je  faidz  du  mien.  » 

Ennasuide,  qui  par  ce  mot  se  sentyt  touchée,  en 
changeant  de  couleur  luy  dist  :  «  Vous  debvez  juger- 
que  chacun  a  le  cueur  comme  vous,  ou  vous  pensez 
estre  plus  parfaidc  que  toutes  les  autres. 

—  Or,  »  ce  dist  Parlamente,  «  de  paour  d'entrer  en 
dispute,  sçachons  à  qui  Hircan  donnera  sa  voix. 

—  Je  la  donne,  »  dist-il,  «  à  Ennasuide  pour  la  ré- 
compenser contre  ma  femme. 

—  Or,  puisque  je  suis  en  mon  rang,  »  dist  Ennasuide, 
«  je  n'espargneray  homme  ne  femme,  afin  de  faire  tout 

esgal ,  &  voy  bien  que  vous  ne  povez  vaincre  vostre 
cueur  à  confesser  la  vertu  &  bonté  des  hommes ,  qui 
me  faid  reprendre  le  propos  dernier  par  une  semblable 
histoire.  » 


TRENTE   SIXIESME   NOUVELLE 

Par  le  moyen  d'une  salade  un  Président  de  Grenoble  se  vengea 
d'un  sien  Clerc,  du  quel  sa  femme  s'estoit  amourachée,  &  sauva 
l'honneur  de  sa  Maison. 

'est  que  en  la  Ville  de  Grenoble  y  avoyt 

ung  Président  dont  je  ne  diray  pas  le 

jnom,  mais  il  n'estoyt  pas  François.  Il 

avoyt  une  bien  belle  femme,  &  vivoient 

ensemble  en  grande  paix. 

Geste  femme,  voiant  que  son  mary  estoyt  viel, 
print  en  amour  ung  jeune  Glerc,  nommé  Nicolas. 
Quant  le  mary  alloyt  au  matin  au  Palais,  Nicolas 
entroyt  en  sa  chambre  &  tenoyt  sa  place,  de  quoy 
s'apperçeut  ung  serviteur  du  Président,  qui  ravo)rt 
bien  servy  trente  ans  &,  comme  loyal  à  son 
Maistre,  ne  se  peut  garder  de  luy  dire. 

Le  Président,  qui  estoyt  saige,  ne  le  voulut 
crpyre  légièrement,  mais  dist  qu'il  avoyt  envye  de 

medre  division  entre  luy  &  sa  femme,  &  que,  si 
la  chose  estoyt  vraye  comme  il  disoyt,  il  la  luy 
pourroit  bien  monstrer,  &,  s'il  ne  la  luy  mons- 
troyt,  il  estimeroyt  qu'il  auroyt  controuvé  ceste 
mensonge  pour  séparer  l'amityé  de  luy  &  de  sa 
femme.  Le  Varlet  l'asseura  qu'il  luy  feroyt  veoir 
ce  qu'il  luy  disoyt,  &  ung  matin,  si  tost  que  le 
Président  fut  allé  à  la  Court  &  Nicolas  entré  en  la 
chambre,  le  serviteur  envola  l'un  de  ses  compai- 
gnons  mander  à  son  Maistre  qu'il  povoyt  bien  ve- 
nir, &  se  tint  tous  jours  à  la  porte  pour  guetter  que 
Nicolas  ne  saillist. 

Le  Président,  si  tost  qu'il  veid  le  signe  que  luy 
feyt  ung  de  ses  serviteurs,  faingnant  se  trouver 
mal,  laissa  la  Court  &  s'en  alla  hastivement  en  sa 
maison,  où  il  trouva  son  viel  serviteur  à  la  porte  de 
la  chambre,  l'asseurant  pour  vray  que  Nicolas  es- 
toyt dedans,  qui  ne  faisoyt  guères  que  d'entrer. 

Le  Seigneur  luy  dist  :  «  Ne  bouge  de  ceste  porte, 
car  tu  sçays  bien  qu'il  n'y  a  autre  entrée  ne  yssue 
en  ma  chambre  que  ceste  cy,  sinon  ung  petit  ca- 
binet duquel  moy  seul  porte  la  clef.  » 

Le  Président  entra  en  la  chambre  &  trouva  sa 
femme  &  Nicolas  couchez  ensemble,  lequel  en 
chemise  se  geda  à  ses  piedz  &  luy  demanda  par- 
don ;  sa  femme  de  l'aultre  costé  se  print  à  pleurer. 

Lors  dist  le  Président  :  «  Combien  que  le  cas  que 
vous  avez  faid  soit  tel  que  vous  povez  estimer,  si 

est  ce  que  je  ne  veulx  pour  vous  que  ma  Maison 
soyt  deshonorée  &  les  filles  que  j'ay  eu  de  vous 
desavancées,  par  quoy,  »  dist  il,  «  je  vous  com- 
mande que  vous  ne  pleurez  poind  &  oyez  ce  que 
je  feray,  &  vous,  Nicolas,  cachez  vous  en  mon 
cabinet  &  ne  faides  ung  seul  bruiél.  » 

Quant  il  eut  ainsy  faid,  va  ouvrir  la  porte  & 
appela  son  viel  serviteur,  &  lui  dist  :  «  Ne  m'as 
tu  pas  asseuré  que  tu  me  monstrerois  Nicolas  avecq 
ma  femme  ?  &  sur  ta  parolle  je  suys  venu  icy  en 
dangier  de  tuer  ma  pauvre  femme;  je  n'ay  rien 
trouvé  de  ce  que  tu  m'as  did.  J'ay  cherché 
partout  ceste  chambre,  comme  je  te  veulx  mon- 
trer. »  Et,  en  ce  disant,  feyt  regarder  son  Varlet 
soubz  les  lidz  &  par  tous  coustez.  Et,  quant 
le  Varlet  ne  trouva  rien,  tout  estonné  dist  à  son 
Maistre  :  «  Il  fault  que  le  Diable  l'ayt  em- 
porté, car  je  l'ay  veu  entrer  icy,  &  si  n'est  poind 
sailly  par  la  porte;  mais  je  voy  bien  qu'il  n'y  est 
pas.  » 

A  l'heure  le  maistre  lui  dist  :  «  Tu  es  bien  mal- 
heureux serviteur  de  vouloir  mcdre  entre  ma  fem- 
me &  moi  une  telle  division,  par  quoy  je  te  donne 
congé  de  t'en  aller  &,  pour  tous  les  services  que 
tu  m'as  faidz,  te  veulx  paier  ce  que  je  te  doibtz  & 
davantage,  mais  va  t'en  bien  tost  &  te  garde  d'estre 
en  ceste  Ville  vingt-quatre  heures  passées.  »  Le 
Président  luy  donna  cinq  ou  six  paiemens  des 

années  à  advenir  &,  sçachant  qu'il  estoit  loyal, 
espéroyt  luy  faire  autre  bien. 

Quant  le  serviteur  s'en  fut  allé  pleurant,  le  Pré- 
sident feyt  saillyr  Nicolas  de  son  cabinet  &,  après 
avoir  did  à  sa  femme  &  à  luy  ce  qu'il  luy  sembloyt 
de  leur  meschanceté ,  leur  défendit  de  faire  aucun 
semblant  à  personne,  &  commanda  à  sa  femme  de 
s'abiller  plus  gorgiasement  qu'elle  n'avoyt  accous- 
tumé  &  se  trouver  en  toutes  compaignyes,  dances 
&  festes,  &  à  Nicolas  qu'il  eust  à  faire  meilleure 
chère  qu'il  n'avoyt  faid  auparavant,  mais  que,  si 
tost  qu'il  luy  diroit  à  l'oreille  :  «  Va  t'en  »,  qu'il 
se  gardast  bien  de  demeurer  à  la  Ville  trois  heures 
après  son  commandement,  &,  ce  faid,  s'en  re- 
tourna au  Palais,  sans  faire  semblant  de  rien.  Et, 
durant  quinze  jours,  contre  sa  coustume,  se  meist 
à  festoier  ses  amys  &  voisins,  &  après  le  bancquet 
avoyt  des  tabourins  pour  faire  dancer  les  Dames. 

Ung  jour  —  il  voyoit  que  sa  femme  ne  dansoyt 
poind, —  conimanda  à  Nicolas  de  la  mener  dancer, 
lequel,  cuydant  qu'il  eust  oblyé  les  faultes  passées, 
la  mena  dancer  joieusement;  mais,  quant  la  dance 
fut  achevée,  le  Président,  faingnantluy  commander 
quelque  chose  en  sa  maison,  luy  dist  à  l'oreille  : 
«  Va  t'en,  &  ne  retourne  jamays.  »  Or  fut  Nicolas 
bien  marry  de  laisser  sa  Dame,  mais  non  moins 
joieulx  d'avoir  la  vie  saulve. 

Après  que  le  Président  eut  mis  en  l'opinion  de 

tous  ses  parens  &  amys,  &  de  tout  le  païs,  la 
grande  amour  qu'il  portoyt  à  sa  femme,  ung  beau 
jour  du  moys  de  may,  alla  cuyllir  en  son  jardin 
une  sallade  de  telles  herbes  que,  si  tost  que 
sa  femme  en  eust  mangé,  ne  vesquit  pas  vingt 
quatre  heures,  dont  il  feyt  si  grand  deuil  par 
semblant  que  nul  ne  povoyt  soupsonner  qu'il 
fust  occasion  de  ceste  mort,  &  par  ce  moien  se 
vengea  de  son  ennemy  &  saulva  l'honneur  de  sa 
Maison. 

«  Je  ne  veulx  pas,  mes  Dames,  par  cela  louer  la 
conscience  du  Président,  mais  ouy  bien  monstrcr  la 
légiéreté  d'une  femme  &  la  grand  patience  &  pru- 
dence d'un  homme,  vous  suppliant,  mes  Dames,  ne 
vous  courroucer  de  la  vérité  qui  parle  quelquefois 
aussi  bien  contre  nous  que  contre  les  hommes,  & 
les  hommes  &  les  femmes  sont  communs  aux  vices  & 
vertuz. 

—  Si  toutes  celles,  »  dist  Parlamente ,  «  qui  ont 
aymé  leurs  Varlets  estoient  contraindcs  à  manger 
de  telles  salladcs,  j'en  congnoys  qui  n'aymeroient 
poind  tant  leurs  jardins  comme  elles  font,  mais  en 
arracheroient  les  herbes  pour  éviter  celle  qui 
rend  l'honneur  à  la  lignée  par  la  mort  d'une  folle 
mérc  ». 

Hircan,  qui  devinoyt  bien  pour  quoy  elle  le  disoyt, 
respondit  en  collére  : 

«  Une  femme  de  bien  ne  doibt  jamais  juger  ung 
aultre  de  ce  qu'elle  ne  vouldroyt  faire.  » 

Hept.  IL  44 

Parlamcnte  respondit  : 

«  Sçavoir  n'est  pas  jugement  &  sottize;  si  est  ce 
que  ceste  pauvre  femme  là  porta  la  peyne  que  plu- 
sieurs méritent,  &  croy  que  le  mary,  puisqu'il  s'en 
vouloit  venger,  se  gouverna  avecq  une  merveilleuse 
prudence  &  sapience. 

—  Et  aussi  avecques  une  grande  malice,  »  ce  dist 
Longarine,  «  &  longue  &  cruelle  vengeance,  qui  mons- 
troyt  bien  n'avoir  Dieu  ne  conscience  devant  les 
oeilz. 

—  Et  que  eussiez  vous  doncq  voulu  qu'il  eust  faid,  » 
dist  Hircan,  «  pour  se  venger  de  la  plus  grande  injure 
que  la  femme  peut  faire  à  l'homme  ? 

—  J'eusse  voulu,  »  dist  elle,  «  qu'il  l'eust  tuée  en 
sa  coUére,  car  les  Dodeurs  dient  que  le  péché  est  ré- 
missible  pour  ce  que  les  premiers  mouvemens  ne  sont 
pas  en  la  puissance  de  l'homme,  par  quoy  il  en  eust  pu 
avoir  grâce. 

—  Ouy,  »  dist  Geburon,  «  mais  ses  filles  &  sa  race 
eussent  à  jamais  porté  ceste  notte. 

—  Il  ne  .la  debvoit  poind  tuer,  »  dist  Longarine, 
«  car,  puisque  sa  grande  coUére  estoit  passée,  elle  eust 
vescu  avecq  luy  en  femme  de  bien  &  n'en  eust  jamais 
esté  mémoire. 

—  Pensez-vous,  »  dist  Saffi-edent,  «  qu'il  fust  ap- 
paisé  pour  tant  qu'il  dissimulast  sa  coUère  ?  Je  pense, 
quant  à  moy,  que,  le  dernier  jour  qu'il  feyt  sa  sallade, 
il  estoit  aussi  courroucé  que  le  premier,  car  il  y  en  a 
aucuns  desquels  les  premiers  mouvemens  n'ont  jamays 
intei-valle  jusques  ad  ce  qu'ilz  ayent  mys  à  efFcd  leur 
passion,  &  me  faides  grand  plaisir  de  dire  que  les 

Théologiens  estiment  ces  péchez  là  facilles  à  pardon- 
ner, car  je  suys  de  leur  opinion. 

—  Il  faid  bon  regarder  d  ses  paroUes,  »  dist  Parla- 
mente,  «  devant  gens  si  dangereux  que  vous  ;  mais  ce 
que  j'ay  did  se  doibt  entendre  quant  la  passion  est  si 
forte  que  soubdainement  elle  occupe  tant  les  sens  que 
la  raison  n'y  peult  avoir  lieu. 

—  Aussy,  »  dist  Saffredent,  «  je  m'arreste  à  vostre 
parollc  &  veulx  par  cela  conclure  que  ung  homme  bien 
fort  amoureux,  quoy  qu'il  face,  ne  peult  pécher  sinon 
de  péché  véniel  ;  car  je  suis  seur  que,  si  l'Amour  le 
tient  parfaidement  lié,  jamais  la  Raison  ne  sera  escou- 
tée,  ny  en  son  cueur,  ny  en  son  entendement,  &,  si 
nous  voulons  dire  vérité,  il  n'y  a  nul  de  nous  qui  n'ayt 
expérimenté  ceste  furieuse  follye,  que  je  pense  non 
seullement  estre  pardonnée  facillement,  mais  encores 
je  croy  que  Dieu  ne  se  courrouce  poind  d'un  tel  pé- 
ché, veu  que  c'est  ung  degré  pour  monter  à  l'amour 
parfaide  de  luy,  où  jamais  nul  ne  monta  qu'il  n'ayt 
passé  par  l'eschéle  de  l'amour  de  ce  monde,  car  saind 
Jehan  did  : 

Comment  aymerc\vous  Dieu,  que  vous  m  voye^poinâ, 
si  vous  n'aymei  celluy  que  vous  voye\? 

—  Il  n'y  a  si  beau  passaige  en  l'Escripture,  »  dist 
Oisille,  «  que  vous  ne  tirez  à  vostre  propos.  Mais  gar- 
dez vous  de  faire  comme  l'arignée,  qui  convertyt 
toute  bonne  viande  en  venin,  &  si  vous  advisez  qu'il 
est  dangereux  d'alléguer  l'Escripture  sans  propos  & 
nécessité. 

—  Appelez  vous  dire  vérité  estre  sans  propos  ne 
nécessité  » ,  dist  SafTredent  ?  «  Vous  voulez  donc- 
ques   dire  que,  quant  en  parlant  à  vous  aultres  in- 

crédules,  nous  appelions  Dieu  à  nostre  ayde,  nous 
prenons  son  nom  en  vain;  mais,  s'il  y  a  péché,  vous 
seule  en  debvez  porter  la  peyne,  car  vos  incrédulitez 
nous  contraingnent  à  chercher  tous  les  sermens 
dont  nous  nous  pouvons  adviser,  &  encores  ne 
povons  nous  allumer  le  feu  de  charité  en  voz  cueurs 
de  glace. 

—  C'est  signe,  »  dist  Longarine,  «  que  tous  vous 
mentez,  car,  si  la  vérité  estoyt  en  vostre  parolle, 
elle  est  si  forte  qu'elle  vous  feroyt  croyre ,  mais  il  y  a 
dangier  que  les  filles  d'Eve  croyent  trop  tost  ce  ser- 
pent. 

—  J'entens  bien,  Parlamente,  »  dist  Saflfredent,  que 
les  femmes  sont  invincibles  aux  hommes,  par  quoy  je 
me  tairay,  afin  d'escouter  à  qui  Ennasuide  donnera  sa 
voix. 

—  Je  la  donne,  »  dist-elle,  «  à  Dagoucin,  car 
je  croy  qu'il  ne  vouldroyt  poind  parler  contre  les 
Dames. 

—  Pleust  à  Dieu,  »  dist  Dagoucin,  «  qu'elles  respon- 
dissent  autant  à  ma  faveur  que  je  vouldroys  parler 
pour  la  leur.  Et,  pour  vous  monstrer  que  je  me  suis 
estudyé  de  honorer  les  vertueuses  en  ramentevant 
leurs  bonnes  œuvres,  je  vous  en  voys  racompter  une, 
&  ne  veulx  pas  nyer,  mes  Dames,  que  la  patience  du 
Gentil  homme  de  Pampelune  &  du  Président  de  Gre- 
noble n'ait  esté  grande,  mais  la  vengeance  n'en  a  esté 
moindre.  Et,  quant  il  fault  louer  ung homme  vertueulx, 
il  ne  fault  poinét  tant  donner  de  gloire  à  une  seuUe 
vertu  qu'il  faille  la  faire  servir  de  manteau  à  couvrir 
ung  très  grand  vice  ;  mais  celluy  est  louable  qui  pour 
l'amour  de  la  vertu  seuUe  faid  œuvre  vertueuse,  comme 

j'cspCrc  vous  faire  vcoir  par  la  patience  de  vertu 
d'une  Dame,  qui  ne  scrchoyt  autre  fin  en  toute  sa 
bonne  œuvre  que  le  bonheur  de  Dieu  &  le  salut  de 
son  mary. 


I 


TRENTE  SEPTIESME  NOUVELLE 

Madame  de  Loiié  par  sa  grand  patience  &  longue  attente  gangna 
si  bien  son  inary  qu'elle  le  retira  de  sa  mauvaise  vie,  &  vécu- 
rent depuis  en  plus  grande  amiiyé  qu'auparavant. 

L  y  avoit  une  Dame,  en  la  Maison  de 
Loué,  tant  saige  &  vertueuse  qu'elle  es- 
toyt  aymée  &  estimée  de  tous  ses  voi- 
sins. Son  mary,  comme  il  debvoyt,  se 
fioyt  en  elle  de  tous  ses  affaires,  qu'elle  conduisoit 
si  saigement  que  sa  maison,  par  son  moyen,  de- 
vint une  des  plus  riches  maisons  &  des  mieulx 
meublées  qui  fût  au  pays  d'Anjou  ne  de  Touraine. 
Ayant  vescu  ainsy  longuement  avecq  son  mary, 
duquel  elle  porta  plusieurs  beaulxenfans,  la  félicité, 
à  laquelle  succède  tous] ours  son  contraire,  com- 
mencea  à  se  diminuer  pour  ce  que  son  mary, 
trouvant  l'honneste  repos  insuportable ,  l'aban- 
donna pour  chercher  son  travail ,  &  print  une 

coustume  que,  aussy  tost  que  sa  femme  esto}^  en- 
dormie, se  levoyt  d'auprès  d'elle  &  ne  retournoyt 
qu'il  ne  fust  près  du  matin.  La  Dame  de  Loué 
trouva  ceste  façon  de  faire  mauvaise,  tellement 
que,  en  entrant  en  une  grande  jalousie  de  laquelle 
ne  vouloyt  faire  semblant,  oublya  les  affaires  de  la 
maison,  sa  personne  &  sa  famille,  comme  celle 
qui  estimoyt  avoir  perdu  le  fruid  de  ses  labeurs 
qui  estoyt  le  grand  amour  de  son  mary,  pour  lequel 
continuer  n'y  avoyt  peyne  qu'elle  ne  portast  vo- 
luntiers.  Mais,  l'ayant  perdue  comme  elle  voyo}^, 
fut  si  négligente  de  tout  le  demeurant  de  la  maison 
que  bientost  l'on  congneut  le  dommaige  que  son 
absence  y  faisoyt,  car  son  mary  d'un  costé  despen- 
doyt  sans  ordre  &  elle  ne  tenoyt  plus  la  main  au 
mesnaige,  en  sorte  que  la  maison  fut  bien  tost  ren- 
due si  embrouillée  que  l'on  commenceoyt  à  coup- 
per  les  hauts  boys  &  engaiger  les  terres. 

Quelc'un  de  ses  parens,  qui  congnoissoit  la 
malladie,  luy  remonstra  la  faulte  qu'elle  faisoyt  &, 
que  si  l'amour  de  son  mary  ne  luy  faisoyt  aymer 
le  proffid  de  sa  maison,  que  au  moins  elle  eust 
regard  à  ses  pauvres  enfans,  la  pitié  desquelz  luy 
feyt  reprendre  ses  espritz  &  essaya  par  tous  moyens 
de  regaingner  l'amour  de  son  mary.  Et  ung  jour 
feyt  le  guet  quant  il  se  levoyt  d'auprès  d'elle,  &  se 
leva  pareillement  avec  son  manteau  de  nuid, 
faisoyt  faire  son  lid  &,  en  disant  ses  Heures,  atten- 

doit  le  retour  de  son  mary,  &,  quant  il  entroyt, 
alloyt  au  devant  de  luy  le  baiser  &  luy  portoit  ung 
bassin  &  de  l'eaue  pour  laver  ses  mains.  Luy, 
estonné  de  ceste  nouvelle  façon,  luy  did  qu'il  ne 
venoyt  que  du  retraid  &  que  pour  cela  n'estoyt 
mestier  qu'elle  se  levast.  A  quoy  elle  respondit 
que,  combien  que  ce  n'estoit  pas  grand  chose,  si 
estoit  il  honneste  de  laver  ses  mains  quant  on  ve- 
noit  d'un  lieu  ord  &  salle,  désirant  par  là  luy  faire 
congnoistre  &  abhominer  sa  meschante  vie.  Mais 
pour  cela  il  ne  s'en  corrigeoit  poind,  &  continua 
ladide  Dame  bien  ung  an  ceste  façon  de  faire. 

Et,  quant  elle  veid  que  ce  moien  ne  luy  servoyt 
de  rien,  ung  jour,  adendant  son  mary  qui  demeu- 
royt  plus  qu'il  n'avoyt  de  coustume,  luy  print  en- 
v}'e  de  l'aller  chercher,  &  tant  alla  de  chambre  en 
chambre  qu'elle  le  trouva  couché  en  une  arrière 
Garde-robbe  &  endormy  avecq  la  plus  layde,  orde 
&  salle  Chamberière  qui  fût  léans.  Et  lors  se  pensa 
qu'elle  lui  apprendroit  à  laisser  une  si  honneste 
femme  pour  une  si  salle  &  orde,  print  de  la  paille 
&  l'aluma  au  miUeu  de  la  chambre;  mais,  quant 
elle  veid  que  la  fumée  eust  aussy  tost  tué  son  mary 
que  esveillé,  le  tira  par  le  bras,  en  cryant  :  «  Au 
feu  !  Au  feu  !  »  Si  le  mary  fut  honteux  &  marry, 
estant  trouvé  par  une  si  honneste  femme  avecq  une 
telle  ordure,  ce  n'estoit  pas  sans  grande  occasion. 
Lors  sa  femme  luy  dist  :  «  Monsieur,  j'ay  essayé 

Hept.  IL  4S 

ung  an  durant  à  vous  retirer  de  ceste  malheurté 
par  doulceur  &  patience,  &  vous  monstrer  que  en 
lavant  le  dehors  vous  deviez  nedoier  le  dedans; 
mais,  quant  j'ay  veu  que  tout  ce  que  je  faisoys 
estoit  de  nulle  valleur,  j'ay  mis  peyne  de  me  ayder 
de  l'élément  qui  doibt  medre  fin  à  toutes  choses, 
vous  asseurant.  Monsieur,  que,  si  ceste  cy  ne  vous 
courrige,  je  ne  sçay  si  une  seconde  fois  je  vous 
pourrois  retirer  du  dangier  comme  j'ay  faiél.  Je 
vous  supplie  de  penser  qu'il  n'est  plus  grand  dé- 
sespoir que  l'amour  &,  si  je  n'eusse  eu  Dieu  devant 
les  yeus,  je  n'eusse  poind  enduré  ce  que  j'ay  faiél.  » 
Le  mary,  bien  ayse  d'en  eschapper  à  si  bon 
compte,  luy  promist  jamais  ne  luy  donner  occasion 
de  se  tormenter  pour  luy,  ce  que  très  voluntiers  la 
Dame  creut  &,  du  consentement  du  mary,  chassa 
dehors  ce  qu'il  luy  desplaisoyt.  Et  depuis  ceste 
heure  là  vesquirent  ensemble  en  si  grande  amityé 
que  mesmes  les  faultes  passées  par  le  bien  qui  en 
estoyt  advenu  leur  estoyt  augmentation  de  con- 
tentement. 


«  Je  vous  supplie,  mes  Dames,  si  Dieu  vous  donne 
de  telz  mariz,  que  vous  ne  vous  desespériez  poinft 
jusques  ad  ce  que  vous  ayez  longuement  essayé  tous 
les  moicns  pour  les  réduire,  car  il  y  a  vingt  quatre 
heures  au  jour  ôsqucUes  l'homme  peult  changer  d'op- 
pinion,  &  une  femme  se  doibt  tenir  plus  heureuse  d'à- 

voir  gaingné  son  mary  par  patience  &  longue  attente 
que  si  la  Fortune  &  les  parens  luy  en  donnoyent  ung 
plus  parfaid. 

—  Voilà,  »  dist  Oisille,  «  un  exemple  qui  doibt  ser- 
vir à  toutes  les  femmes  maryées. 

—  Il  prandra  ccst  exemple  qui  vouldra,  »  dist  Parla- 
mente,  «  mais,  quant  à  moy,  il  ne  me  seroyt  possible 
d'avoyr  si  longue  patience,  car,  combien  que  en  tous 
estatz  patience  soyt  une  belle  vertu,  j'ay  oppinion  que 
en  mariage  elle  ameine  enfin  inimitié  pour  ce  que,  en 
souffrant  injure  de  son  semblable,  on  est  contraind  de 
s'en  séparer  le  plus  que  l'on  peut,  &  de  ceste  estrangeté 
là  vient  ung  despris  de  la  faulte  du  desloyal  ;  &  en  ce 
despris,  peu  à  peu  l'amour  diminue,  car  d'autant  ayme 
l'on  la  chose  que  l'on  en  estime  la  valleur. 

—  Mais  il  y  a  danger,  »  dist  Ennasuide  «  que  la 
femme  impatiente  trouve  ung  mary  furienlx,  qui  luy 
donnera  douleur  en  lieu  de  patience. 

—  Et  que  sçaur03rt  faire  ung  mary,  »  dist  Parla- 
mente,  <t  que  ce  qui  a  esté  racompté  en  ceste  histoire? 

—  Quoy  ?  »  dist  Ennasuide  ;  «  battre  très  bien  sa 
femme,  la  faire  coucher  en  la  couchette,  &  celle  qu'il 
aymeroyt  au  grand  lid. 

—  Je  croy,  »  dist  Parlamente,  «  que  une  femme  de 
bien  ne  seroyt  poind  si  marrie  d'estre  battue  par  col- 
lére  que  d'estre  desprisée  pour  une  qui  ne  la  vault 
pas,  &,  après  avoir  porté  la  peyne  de  la  séparation 
d'une  telle  amityé,  ne  sçauroit  faire  le  mary  chose 
dont  elle  se  sçeust  plus  soulcier.  Et  aussy  dit  le  compte 
que  la  peyne  qu'elle  print  à  la  retirer  fut  pour  l'amour 
qu'elle  avoyt  à  ses  enffans,  ce  que  je  croy. 

—  Et  trouvez-vous  grand  patience  à  elle,  »  disl  No- 

merfide,  «  d'aller  medre  le  feu  soubz  le  lid  où  son 
mary  dormoyt? 

—  Ouy,  »  dist  Longarine ,  «  car,  quant  elle  veid  la 
fumée,  elle  l'esveilla,  &  par  aventure  ce  fut  où  elle  feyt 
plus  de  faulte,  car  de  telz  mariz  que  ceulx-là  les  cen- 
dres en  seroient  bonnes  à  faire  la  buée. 

—  Vous  estes  cruelle,  Longarine,  »  ce  dist  Oisille  ; 
«  mais  si  n'avez  vous  pas  ainsi  vescu  avecq  le  vostre. 

—  Non,  »  dist  Longarine,  «  car.  Dieu  mercy,  ne 
m'en  a  pas  donné  l'occasion,  mais  de  le  regreter  toute 
ma  vie  en  lieu  de  m'en  plaindre. 

—  Et  si  vous  eust  esté  tel,  »  dist  Nomerfide,  «  qu'eus- 
siez-vous  faid  ? 

—  Je  l'aymois  tant  »,  dist  Longarine,  «  que  je  croy 
que  je  l'eusse  tué  &  me  fusse  tuée,  car  morir  après 
telle  vengeance  m'eust  esté  chose  plus  agréable  que 
vivre  loyaulment  avecq  un  desloyal. 

—  Ad  ce  que  je  voy,  »  dist  Hircan,  «  vous  n'aymez 
vos  mariz  que  pour  vous.  S'ils  vous  sont  selon  vostre 
désir,  vous  les  aymez  bien  &,  s'ilz  vous  font  la  moindre 
faulte  du  monde,  ilz  ont  perdu  le  labeur  de  leur  sep- 
maine  pour  ung  sabmedy.  Par  ainsy  voulez  vous  estre 
maistresses,  dont  quant  à  moy  j'en  suis  d'oppinion, 
mais  que  tous  les  mariz  s'y  accordent. 

—  C'est  raison,  »  dist  Parlamente,  «  que  l'homme 
nous  gouverne  comme  nostre  chef,  mais  non  pas  qu'il 
nous  abandonne  ou  traidc  mal. 

—  Dieu  a  mis  si  bon  ordre,  »  dist  Oisille,  «  tant  à 
l'homme  que  à  la  femme,  que,  si  l'on  n'en  abbuse,  je 
tiens  mariage  le  plus  beau  &  le  plus  seur  estât  qui 
soyt  au  monde,  &  suy  seure  que  tous  ceulx  qui 
sont  icy,  quelque  mine  qu'ils  en  facent,  en  pensent  au- 

tant.  Et,  d'autant  que  l'homme  se  did  plus  saige  que  la 
femme,  il  sera  plus  rcprins  si  la  faulte  vient  de  son 
cousté  ;  mais,  ayans  assez  mené  ce  propos,  sçachons 
à  qui  Dagoucin  donne  sa  voix. 

—  Je  la  donne,  »  dist-il,  «  à  Longarine. 

—  Vous  me  faides  grand  plaisir,  »  dist  elle,  «  car 
j'ay.un  compte  qui  est  digne  de  suivre  le  vostre.  Or, 
puisque  nous  sommes  à  louer  la  vertueuse  patience 
des  Dames,  je  vous  en  monstreray  une  plus  louable 
que  celle  de  qui  a  esté  présentement  parlé,  &  de  tant 
plus  est  elle  à  estimer  qu'elle  estoit  femme  de  ville,  qui 
de  leur  coustumc  ne  sont  nourryes  si  vertueusement 
que  les  autres. 


TRENTE  HUICTIESME  NOUVELLE 

Une  Bourgeoise  de  Tours  pour  tant  de  marnais  traitemcns  qu'elle 
avoit  reçeus  de  son  viary  luy  rendit  tant  de  biens  que,  quittant 
sa  maîtresse  qu'il  entretenait  paisiblement,  s'en  retourna  vers 
sa  femme. 

N  la  Ville  de  Tours  y  avoyt  une  Bour- 
geoise belle  &  honneste,  laquelle  pour 
ses  vertuz  estoyt  non  seuUement  aymée, 
mais  craindle  &  estimée  de  son  mary. 
Si  est  ce  que,  suyvant  la  fragilité  des  hommes  qui 
s'ennuyent  de  manger  bon  pain,  il  fut  amoureux 
d'une  Mestayère  qu'il  avoyt  &  souvent  s'en  par- 
toyt  de  Tours  pour  aller  visiter  sa  mestayxie,  où  il 
demeuroit  tousjours  deux  ou  trois  jours,  &,  quant 
il  retournoyt  à  Tours,  il  estoit  tousjours  si  mor- 
fondu que  sa  pauvre  femme  avoyt  assez  à  faire  à 
le  guarir.  Et,  si  tost  qu'il  estoyt  sain,  ne  failloyt 
poind  à  retourner  au  lieu  où  pour  le  plaisir  oblyoyt 
tous  ses  maulx. 

Sa  femme,  qui  surtout  aymoit  sa  vie  &  sa  santé, 
le  voiant  revenir  ordinairement  en  si  mauvais  es- 
tât, s'en  alla  en  la  mestayrie,  où  elle  trouva  la  jeune 
femme  que  son  mary  aymoyt,  à  laquelle  sans  col- 
lère,  mais  d'un  très  gratieux  courage,  dist  qu'elle 
sçavoyt  bien  que  son  mary  la  venoit  veoir  souvent, 
mais  qu'elle  estoyt  mal  contante  de  ce  qu'elle  le 
traidoyt  si  mal  qu'il  s'en  retournoyt  tous] ours  mor- 
fondu en  la  maison.  La  pauvre  femme,  tant  pour 
la  révérence  de  sa  Dame  que  pour  la  force  de  la 
vérité,  ne  luy  peut  nyer  le  faiét,  duquel  elle  luy 
requist  pardon. 

La  Dame  voulut  veoir  le  lid  &  la  chambre  où 
son  mary  couchoyt,  qu'elle  trouva  si  froide  &  sale 
&  mal  en  poind  qu'elle  en  eust  pitié.  Incontinant 
envola  quérir  ung  bon  lid  garny  de  linceux,  mante 
&  courtepoinde ,  selon  que  son  mary  l'aymoyt; 
feit  accoustrer  &  tapisser  la  chambre,  luy  donna  de 
la  vaisselle  honneste  pour  le  servir  à  boyre  &  à 
manger,  une  pippe  de  bon  vin,  des  dragées  &  con- 
fitures, &  pria  la  Mestayère  qu'elle  ne  luy  ren- 
voiast  plus  son  mary  si  morfondu. 

Le  mary  ne  tarda  guères  qu'il  ne  retournast, 
comme  il  avoyt  accoustumé,  veoir  sa  Mestayère, 
&  s'esmerveilla  fort  de  trouver  son  pauvre  logis  si 
bien  en  ordre,  &  encores  plus  quant  elle  luy  donna 
à  boyre  en  une  couppe  d'argent,  &  luy  demanda 
d'ont  estoient  venuz  tous  ses  biens.  La  pauvre 

femme  luy  dist  en  pleurant  que  c'estoyt  sa  femme, 
qui  avoyt  eu  tant  de  pitié  de  son  mauvais  traide- 
ment  qu'elle  avoyt  ainsy  meublé  sa  maison  &  luy 
avoyt  recommandé  sa  santé. 

Luy,  voiant  la  grande  bonté  de  sa  femme  que, 
pour  tant  de  mauvais  tours  qu'il  luy  avoyt  faidz, 
luy  rendoyt  tant  de  biens,  estimant  sa  faulte  aussy 
grande  que  l'honneste  tour  que  sa  femme  luy  avo)rt 
faid  &,  après  avoir  donné  argent  à  sa  Mestayère, 
la  priant  pour  l'advenir  vouloir  vivre  en  femme  de 
bien,  s'en  retourna  à  sa  femme,  à  laquelle  il  con- 
fessa la  debte  &  que,  sans  le  moien  de  ceste  grande 
doulceur  &  bonté,  il  estoit  impossible  qu'il  eust 
jamais  laissé  la  vie  qu'il  menoyt.  Et  despuis  ves- 
quirent  en  bonne  paix,  laissant  entièrement  la  vie 
passée. 

«  Croyez,  mes  Dames,  qu'il  y  a  bien  peu  de  mariz 
que  patience  &  amour  de  la  femme  ne  puisse  gaingner 
à  la  longue,  ou  ilz  sont  plus  durs  qu'une  pierre,  que 
l'eaue  foible  &  molle  par  longueur  de  temps  vient  à 
caver.  » 

Ce  dist  Parlamente  :  «  Voylà  une  femme  sans  cueur, 
sans  fiel  &  sans  foie. 

—  Que  vouliez  vous,  »  dist  Longarine,  «  elle  expé- 
rimentoit  ce  que  Dieu  commande,  de  faire  bien  à  ceulx 
qui  font  mal. 

—  Je  pense,  »  dist  Hircan,  «  qu'elle  estoit  amou- 
reuse de  quelque  Cordelicr,  qui  luy  avoit  donné  en 

pénitence  défaire  si  bien  traider  son  mary  aux  champs 
que,  ce  pendant  qu'il  yroit,  elle  eut  le  loisir  de  le  bien 
traider  en  la  ville. 

—  Or  çà,  »  dist  Oisille,  «  vous  monstrez  bien  la 
malice  en  vostre  cueur;  d'ung  bon  ade  faides  ung 
mauvais  jugement.  Mais  je  croy  plus  tost  qu'elle  estoit 
si  mortifiiée  en  l'amour  de  Dieu  qu'elle  ne  se  soulcyoit 
plus  que  du  salut  de  l'ame  de  son  mary. 

—  Il  me  semble,  »  dist  Simontault,  «  qu'il  avoyt 
plus  d'occasion  de  retourner  à  sa  femme  quand  il  avoyt 
froid  en  sa  mestairie  que  quant  il  y  estoit  si  bien 
traidé. 

—  A  ce  que  je  voy,  »  dist  SafFredent,  «  vous  n'estes 
pas  de  l'opinion  d'un  riche  homme  de  Paris,  qui  n'eust 
sçeu  laisser  son  accoustrement,  quant  il  estoit  couché 
avecq  sa  femme,  qu'il  n'eust  esté  morfondu,  mais, 
quand  il  alloyt  veoir  sa  Chamberiére  en  la  cave,  sans 
bonnet  &  sans  souliers,  au  fons  de  l'yver,  il  ne  s'en 
trouvoyt  jamais  mal,  &  si  estoit  sa  femme  bien  belle 
&  sa  Chamberiére  bien  layde. 

—  N'avez  vous  pas  oy  dire,  »  dist  Geburon,  a  que 
Dieu  ayde  tous  jours  aux  folz,  aux  amoureux  &  aux 
ivroignes  ?  Peut  estre  que  cestuy  là  estoyt  luy  seul  tous 
les  trois  ensemble. 

—  Par  cela  vouldriez  vous  conclure,  »  dist  Parla- 
mente,  «  que  Dieu  nuyroit  aux  sages,  aux  chastes  & 
aux  sobres  ?  Ceulx  qui  par  eulz  mesmes  se  peuvent  ay- 
der  n'ont  poind  besoing  d'ayde.  Car  celluy  qui  a  dist 
qu'il  est  venu  pour  les  mallades,  &  non  poind  pour 
les  sains,  est  venu  par  la  loy  de  sa  miséricorde  secou- 
rir à  noz  infirmitez,  rompant  les  arrestz  de  la  rigueur 
de  sa  justice,  &  qui  se  cuyde  saige  est  fol  devant  Dieu. 

Mais,  pour  finer  vostre  sermon,  à  qui  donnera  sa  voix 
Longarine  ? 

—  Je  la  donne,  »  dist  elle,  «  à  SafFredent. 

—  J'espère  doncques,  »  dist  SafFredent,  «  vous 
monstrer  par  exemple  que  Dieu  ne  favorise  pas  aux 
amoureux,  car,  nonobstant,  mes  Dames,  qu'il  ayt  esté 
did  par  cy  devant  que  le  vice  est  commung  aux  fem- 
mes &  aux  hommes,  si  est  ce  que  l'invention  d'une 
finesse  sera  trouvée  plus  promptcment  &  subtilement 
d'une  femme  que  d'un  homme,  &  je  vous  en  diray  une 
exemple. 


TRENTE   NEUVIESME   NOUVELLE 

Le  Seigneur  de  Grignaux  délivra  sa  maison  d'un  Esprit,  qui  avoit 
tant  tourmenté  sa  femme  qu'elle  s'en  estait  absentée  l'espace  de 
deux  ans. 

NG  Seigneur  de  Grignauk,  qui  estoyt 
Chevalier  d'honneur  à  la  Royne  de 
France,  Anne,  Duchesse  de  Bretagne, 
retournant  en  sa  maison  dont  il  avoyt 
esté  absent  plus  de  deux  ans,  trouva  sa  femme  en 
une  autre  terre  là  auprès,  &  se  enquérant  de  l'oc- 
casion, luy  dist  qu'il  revenoyt  ung  Esperit  en  sa 
maison,  qui  les  tormentoyt  tant  que  nul  n'y  po- 
voyt  demorer.  Monsieur  de  Grignaulx,  qui  ne 
croyoit  poind  en  bourdes,  luy  dist,  que  quant  ce 
seroyt  le  Diable  mesmes,  qu'il  ne  le  craingnoyt,  & 
emmena  sa  femme  en  sa  maison. 

La  nuid  feyt  allumer  force  chandelles,  pour 
veoir  plus  clairement  cest  Esperit,  &,  après  avoir 
veillé  longuement  sans  rien  oyr,  s'endormyt  ;  mais 
incontinant  fut  resveillé  par  ung  grand  soufflet 

qu'on  luy  donna  sur  la  joue,  &  ouyt  une  voix 
cryant  :  «  Brenigne,  Brenigne  »,  laquelle  avoit  esté 
sa  grand  mère.  Lors  appella  la  Chamberière,  qui 
couchoyt  auprès  d'eulx,  pour  allumer  de  la  chan- 
delle, parce  qu'elles  estoient  toutes  estaindes,  mais 
elle  ne  s'osa  lever.  Incontinantsentytle  Seigneur  de 
Grignaulx  qu'on  luy  ostoyt  la  couverture  dedessus 
luy  &  ouyt  ung  grand  bruid  de  tables,  tresteaulx 
&  escabelles,  qui  tomboient  en  la  chambre,  lequel 
dura  jusques  au  jour.  Et  fut  le  Seigneur  de  Grignaulx 
plus  faschè  de  perdre  son  repos  que  de  paour  de 
l'Esperit,  car  jamais  ne  creut  que  ce  fust  ung  Esperit. 
La  nuid  ensuyvant  se  délibéra  de  prendre  cest 
Esperit  &,  ung  peu  après  qu'il  fut  couché,  feyt 
semblant  de  ronfler  très  fort  &  meit  la  main  toute 
ouverte  près  son  visaige.  Ainsy  qu'il  attendoit  cest 
Esperit,  sentyt  quelque  chose  approcher  de  luy, 
par  quoy  ronfla  plus  fort  qu'il  n'avoit  accoustumé, 
d'ont  l'Esperit  s'esprivoysa  si  fort  qu'il  luy  bailla 
ung  grand  soufflet.  Et  tout  à  l'instant  print  ledid 
Seigneur  de  Grignaulx  la  main  de  dessus  son  vi- 
sage, criant  à  sa  femme  :  «  Je  tiens  l'Esperit  », 
laquelle  incontinant  se  leva  &  alluma  de  la  chan- 
delle, &  trouvèrent  que  c'estoyt  la  Chambrière  qui 
couchoyt  en  leur  chambre,  laquelle,  se  medant  à 
genoulx,  leur  demanda  pardon  &  leur  promist  con- 
fesser vérité,  qui  estoyt  que  l'amour  qu'elle  avoyt 
longuement  portée  à  ung  serviteur  de  céans  luy 

avoyt  faid  entreprendre  ce  beau  mistère  pour 
chasser  hors  de  la  maison  Maistre  &  Maistresse, 
afin  que  eulx  deux,  qui  en  avoient  toute  la  garde, 
eussent  moien  de  faire  grande  chère,  ce  qu' ilz  fai- 
soient  quand  ilz  estoient  tous  seulz.  Monseigneur 
de  Grignaulx,  qui  estoyt  homme  assez  rude,  com- 
manda qu'ilz  fussent  batuz  en  sorte  qu'il  leur  sou- 
vint à  jamais  de  l'Esperit,  ce  qui  fut  faid,  &  puis 
chassez  dehors.  Et  par  ce  moien  fut  déUvrée  la 
maison  du  tonnent  des  Esperitz,  qui  deux  ans  du- 
rant y  avoient  joué  leur  rolle. 

«  C'est  chose  esmerveillable,  mes  Dames,  de  pen- 
ser aux  effefts  de  ce  puissant  Dieu  Amour  qui,  estant 
toute  crainde  aux  femmes,  leur  apprend  à  faire  toute 
peyne  aux  hommes  pour  parvenir  à  leur  intention. 
Mais,  autant  que  est  vitupérable  l'intention  de  la  Cham- 
beriére,  le  bon  sens  du  Maistre  est  louable,  qui  sçavoit 
très  bien  que  l'Esperit  s'en  va  &  ne  retourne  plus. 

—  Vrayment,  »  dist  Gcburon,  «  Amour  ne  favorisa 
pas  à  cestc  heure  le  Varlet  &  la  Chambcriére,  &  con- 
fesse que  le  bon  sens  du  Maistre  luy  servyt  beaucoup. 

—  Toutesfois,  »  dist  Ennasuide,  «  la  Chamberiùre 
vesquit  long  temps  par  sa  finesse  à  son  aise. 

—  C'est  ung  aise  bien  malheureux,  »  dist  Oisille, 
a  quant  il  est  fondé  sur  péché  &  prent  fin  par  honte  & 
pugnition. 

—  Il  est  vray,  ma  Dame,  »  dist  Ennasuite,  «  mais 
beaucoup  de  gens  ont  de  la  douleur  &  de  la  peyne 
pour  vivre  justement,  qui  n'ont  pas  le  sens  d'avoir  en 
leur  vie  tant  de  plaisir  que  ceulx  icy. 

—  Si  suis  je  de  ceste  opinion,  »  dist  Oisille,  «  qu'il 
n'y  a  nul  parfaid  plaisir  si  la  conscience  n'est  en  repos. 

—  Comment,  »  dist  Simontault,  «  l'Italien  veult 
maintenir  que,  tant  plus  le  péché  est  grand,  de  tant 
plus  il  est  plaisant. 

—  Vrayement  celluy  qui  a  inventé  ce  propos,  »  dist 
Oisille,  «  est  luy  mesmes  vray  Diable;  parquoy  lais- 
sons le  là  &  sçachons  à  qui  Saffredent  donnera  sa  voix. 

—  A  qui?  »  dist-il.  «  Il  n'y  a  plus  que  Parlamente 
à  tenir  son  ranc;  mais,  quant  il  y  en  auroit  un  cent 
d'autres,  je  luy  donneray  tousjours  ma  voix  d'estre 
celle  de  qui  nous  debvons  aprendre. 

—  Or,  puisque  je  suys  pour  medre  fin  à  la  jour- 
née, »  dist  Parlamente,  «  &  que  je  vous  promeiz  hier 
de  vous  dire  l'occasion  pourquoy  le  père  de  Rolandine 
feyt  faire  le  chasteau  où  il  la  tint  si  longtemps  prison- 
nière, je  la  vois  doncques  racompter. 


QUARANTIESME   NOUVELLE 

La  seur  du  Comte  de  Jossebeïitt,  après  avoir  êpotisé  au  desçeu 
de  son  frère  un  Gentil  homme  qu'il  feit  tuer,  combien  qu'il  se 
l'eut  souvent  soulmté  pour  beau-frère  s'il  eut  esté  de  itusme 
Maison  qu'elle,  en  grand  patience  &  austérité  de  vie  usa  h 
reste  de  ses  jours  en  un  ermitage. 

m  Seigneur,  père  de  Rolandine,  qui 
rfs'appelloyt  le  Comte  de  Jossebelin,  eut 
^plusieurs  seurs,  dont  les  unes  furent 
Jmariées  bien  richement,  les  autres  Reli- 
gieuses ,  &  une  qui  demeura  en  sa  maison  sans 
estre  maryée,  plus  belle  sans  comparaison  que 
toutes  les  autres,  laquelle  aimoyt  tant  son  frère 
que  luy  n'avoyt  femme  ny  enfans  qu'il  préférast 
à  elle. 

Aussy  fut  demandée  en  mariage  de  beaucoup  de 
bons  lieux,  mais,  de  paour  de  l'esloigncr  &  par 
trop  aymcr  son  argent,  n'y  voulut  jamais  entendre, 

qui  fut  la  cause  dont  elle  passa  grande  partie  de 
son  aage  sans  estre  mariée,  vivant  très  honeste- 
ment  en  la  maison  de  son  frère,  où  il  y  avoyt 
ung  jeune  &  beau  Gentil  homme,  nourry  dès 
son  enfance  en  la  dide  maison,  lequel  creut  en 
sa  croissance  tant  en  beaultè  &  vertu  qu'il  gou- 
vernoit  son  Maistre  tout  paisiblement,  tellement 
que,  quant  il  mandoyt  quelque  chose  à  sa  seur, 
estoyt  tousjours  par  cestuy  là,  &  luy  donna  tant 
d'audorité  &  de  privaulté,  l'envoyant  soir  & 
matin  devers  sa  seur,  que  à  la  longue  fré- 
quentation s'engendra  une  grande  amityé  entre 
eulx. 

Mais,  craingnant  le  Gentil  homme  sa  vie,  s'il 
offensoyt  son  Maistre,  &  la  Damoiselle  son  hon- 
neur, ne  prindrent  en  leur  amityé  autre  contente- 
ment que  delaparolle  jusques  ad  ce  que  le  Seigneur 
de  Jossebelin  dist  souvent  à  sa  seur  qu'il  vouldroit 
qu'il  luy  eust  cousté  beaucoup  &  que  ce  Gentil 
homme  eust  esté  de  Maison  de  mesme  elle,  car  il 
n'avoyt  jamais  veu  homme  qu'il  aymast  tant  pour 
son  beau-frère  que  luy. 

Il  lui  redist  tant  de  foys  ces  propos  que,  les 
ayans  debatuz  avecq  le  Gentil  homme,  estimèrent 
que,  s'ilz  se  marioyent  ensemble,  on  leur  pardon- 
neroit  aisément.  Et  Amour,  qui  croyt  voluntiers 
ce  qu'il  veult,  leur  feyt  entendre  qu'il  ne  leur  en 
pourroit  que  bien  venir,  &  sur  ceste  espérance 

conclurent  &  perfcirent  le  mariage  sans  que  per- 
sonne en  sçeut  rien  que  ung  Prebstrc  &  quelques 
femmes. 

Et,  après  avoir  vescu  quelques  années  au  plaisir 
que  homme  &  femme  mariez  peuvent  prendre  en- 
semble, comme  l'un  des  plus  beaux  couples  qui 
fût  en  la  Chrestienté  &  de  la  plus  grande  &  par- 
faide  amityé,  Fortune,  ennuyeuse  de  veoir  deux 
personnes  si  à  leurs  ayses,  ne  les  y  voulut  sousfrir, 
mais  leur  suscita  ung  ennemy  qui,  espiant  ceste 
Damoiselle,  apperçeut  sa  grande  félicité,  ignorant 
toutesfoys  le  mariage,  &  vint  dire  au  Seigneur  de 
Jossebelin  que  le  Gentil  homme,  auquel  il  se  fyoit 
tant,  alloyt  trop  souvent  en  la  chambre  dç  sa 
seur,  &  aux  heures  où  les  hommes  ne  doibvent 
entrer,  ce  qui  ne  fut  creu  pour  la  première 
foys,  de  la  fiance  qu'il  avoyt  à  sa  seur  ôc  au 
Gentil  homme. 

Mais  l'autre  rechargea  tant  de  fois,  comme  cel- 
luy  qui  aimoyt  l'honneur  de  la  Maison,  qu'on  y 
meist  ung  guet  tel  que  les  pauvres  gens,  qui  n'y 
pensoient  en  nul  mal,  furent  surprins;  car,  ung 
soir  que  le  Seigneur  de  Jossebelin  fut  adverty  que 
le  Gentil  homme  estoit  chez  sa  seur,  s'y  en  alla 
incontinant  &  trouva  les  deux  pauvres  aveuglez 
d'amour  couchez  ensemble.  Dont  le  dcspit  luy 
osta  la  parollc  &,  en  ostant  son  espéc,  courut  après 
le  Gentil  homme  pour  le  tuer.  Mais  luy,  qui  estoit 

aisé  de  sa  personne,  s'enfuyt  tout  en  chemise  &, 
ne  povant  eschapper  par  la  porte,  se  geda  par  une 
fenestre  dedans  ung  jardin. 

La  pauvre  Damoiselle  tout  en  chemise  se  geda 
à  genoulx  devant  son  frère  &  luy  dist  : 

«  Monsieur,  saulvez  la  vie  de  mon  mary,  car 
je  l'ay  espousé  &,  s'il  y  a  offense,  n'en  pugnissez 
que  moy  parce  que  ce  qu'il  en  a  faid  a  esté  à'ma 
requeste  ». 

Le  frère,  oultré  de  courroux,  ne  luy  respond  si- 
non :  «  Quant  il  seroyt  vostre  mary  cent  mille 
foys,  si  le  pugnyray  je  comme  ung  meschant 
serviteur  qui  m'a  trompé  » . 

En  disant  cela,  se  mist  à  la  fenestre  &  cria  tout 
hault  que  l'on  le  tuast,  ce  qui  fut  promptement 
exécuté  par  son  commandement  &  devant  les  oeilz 
de  luy  &  de  sa  seur,  laquelle,  voyant  ce  piteux 
spectacle  auquel  nulle  prière  n'avoyt  sçeu  remé- 
dier, parla  à  son  frère  comme  une  femme  hors  du 
sens  : 

«  Mon  frère,  je  n'ay  ne  père  ne  mère,  &  suys 
en  tel  aage  que  je  me  puis  marier  à  ma  volunté. 
J'ay  choisy  celluy  que  maintesfoys  vous  m'avez 
did  que  vouldriez  que  j'eusse  espousé  &,  pour 
avoir  faid  par  vostre  conseil  ce  que  je  puis  selon 
la  Loy  faire  sans  vous,  vous  avez  faid  mourir 
l'homme  du  monde  que  vous  avez  le  mieulx  aymé. 
Or,  puisque  ainsy  est  que  ma  prière  ne  l'a  peu 

garantir  de  la  mort,  je  vous  suplie,  pour  toute  l'a- 
mityé  que  vous  m'avez  jamais  porté,  me  faire  en 
ceste  mesme  heure  compaigne  de  sa  mort  comme 
j'ay  esté  de  toutes  ses  fortunes.  Par  ce  moien,  en 
satisfaisant  à  votre  cruelle  &  injuste  collère,  vous 
medrez  en  repos  le  corps  &  l'ame  de  celle  qui  ne 
veult  ny  ne  peult  vivre  sans  luy.  » 

Le  frère,  nonobstant  qu'il  fust  esmeu  jusques  à 
perdre  la  raison,  si  eut  il  tant  de  pitié  de  sa  seur 
que,  sans  luy  accorder  ne  nyer  sa  requeste,  la  laissa 
&,  après  qu'il  eut  bien  considéré  ce  qu'il  avoyt 
faid  &  entendu  que  le  Gentil  homme  avoyt  espousé 
sa  seur,  eust  bien  voulu  n'avoir  poind  commis  ung 
tel  crime.  Si  est  ce  que  la  crainde  qu'il  eut  que  sa 
seur  en  demandast  justice  ou  vengeance  luy  feit 
faire  ung  chasteau  au  meillieu  d'une  forcst,  auquel 
il  la  meist,  &  défendit  que  aucun  ne  parlast  à 
elle. 

Après  quelque  temps,  pour  satisfaire  à  sa  con- 
science, essaya  de  la  regaingner  &  luy  feyt  parler 
de  mariage,  mais  elle  luy  manda  qu'il  luy  en  avoit 
donné  ung  si  mauvais  desjuner  qu'elle  ne  vouloit 
plus  souper  de  telle  viande  &  qu'elle  espéroit  vivre 
de  telle  sorte  qu'il  ne  seroit  poind  l'homicide  du 
second  mary;  car  à  peyne  penseroit  elle  qu'il  par- 
donnast  :\  ung  autre  d'avoir  faid  ung  si  meschant 
tour  à  l'homme  du  monde  qu'il  aymoyt  le  mieulx 
&  que,  nonobstant  qu'elle  fust  foible  &  impuis- 

santé  pour  s'en  venger,  qu'elle  espèroyt  en  Cel- 
luy,  qui  estoyt  vray  juge  &  qui  ne  laisse  mal 
aucun  impugny,  avecq  l'amour  duquel  seul  elle 
vouloyt  user  le  demorant  de  sa  vie  en  son  her- 
mitage.  Ce  qu'elle  feyt,  car  jusques  à  la  mort  elle 
n'en  bougea,  vivant  en  telle  patience  &  austé- 
rité que  après  sa  mort  chacun  y  couroyt  comme 
à  une  sainde. 

Et,  depuis  qu'elle  fut  trespassée,  la  Maison  de 
son  frère  alloyt  tellement  en  ruyne  que  de  six  filz 
qu'il  avoyt  n'en  demeura  ung  seul,  &  morurent 
tous  fort  misérablement,  &  à  la  fin  l'héritage  de- 
meura, comme  vous  avez  oy  en  l'autre  compte,  à 
sa  fille  Rolandine,  laquelle  avoyt  succédé  à  la  pri- 
son faide  pour  sa  tante. 

«  Je  prie  à  Dieu,  mes  Dames,  que  cest  exemple 
vous  soyt  si  profitable  que  nulle  de  vous  ayt  envye 
de  soy  marier  pour  son  plaisir,  sans  le  consentement 
de  ceulx  à  qui  on  doibt  porter  obéissance  ;  car  mariage 
est  ung  estât  de  si  longue  durée  qu'il  ne  doibt  estre 
commencé  legiérement  ne  sans  l'opinion  de  nos  meil- 
leurs amys  &  parens.  Encores  ne  le  peult  on  si  bien 
faire  qu'il  n'y  ayt  pour  le  moins  autant  de  peine  que  de 
plaisir. 

—  En  bonne  foy,  »  dist  Oisille,  «  quant  il  n'y  au- 
royt  poind  de  Dieu  ne  Loy  pour  aprendre  les  filles  à 
estre  saiges,  cest  exemple  est  suffisant  pour  leur  don- 
ner plus  de  révérence  à  leus  rparens  que  de  s'adresser 
à  se  marier  à  leur  volunté. 

—  Si  est  ce,  ma  Dame,  »  dist  Nomcrfide,  «  que  qui  a 
ung  bon  jour  en  l'an  n'est  pas  toute  sa  vie  malheureux. 
Elle  eut  le  plaisir  de  voir  &  de  parler  longuement  à 
celluy  qu'elle  aymoit  plus  qu'elle  mesmes,  &  puis  en 
eut  la  joissance  par  mariage,  sans  scrupule  de  con- 
science. J'estime  ce  contentement  si  grand  qu'il  me 
semble  qu'il  passe  l'ennuy  qu'elle  porta. 

—  Vous  voulez  doncques  dire,  »  dist  SafFredent, 
«  que  les  femmes  ont  plus  de  plaisir  de  coucher  avecq 
ung  mary  que  de  desplaisir  de  le  veoir  tuer  devant 
leurs  ocilz. 

—  Ce  n'est  pas  mon  intention,  »  dist  Nomerfide, 
«  car  je  parlcrois  contre  l'expérience  que  j'ay  des  fem- 
mes; mais  je  entends  que  ung  plaisir  non  accoustumé, 
comme  d'espouscr  l'homme  du  monde  que  l'on  ayme 
le  mieulx,  doibt  estrc  plus  grand  que  de  le  perdre  par 
mort,  qui  est  chose  commune. 

—  Ouy,  »  dist  Gcburon,  «  par  une  mort  naturelle  ; 
mais  ceste  cy  estoit  trop  cruelle,  car  je  trouve  bien 
estrange,  veu  que  le  Seigneur  n'estoit  son  père  ny  son 
mar}',  mais  seuUement  son  frtirc,  &  qu'elle  estoit  en 
l'aage  que  les  loix  permedent  aux  filles  d'eulx  marier 
à  leur  volunté,  comme  il  osa  exercer  une  telle 
cruaulté. 

—  Je  ne  le  trouve  poind  estrange,  »  dist  Hircan, 
ff  car  il  ne  tua  pas  sa  seur  qu'il  aymoit  tant  &  sur  qui 
il  n'avoit  poind  de  justice,  mais  se  print  au  Gentil 
homme,  lequel  il  avoyt  nourry  comme  filz  &  aymc 
comme  frùre,  &,  après  l'avoir  honoré  &  enrichi  à  son 
service,  pourchassa  le  mariage  de  sa  seur,  chose  qui 
en  rien  ne  luy  appartenoit. 

—  Aussy,  »  dist  Nomerfide,  «  le  plaisir  n'est  pas 

commung  ny  accoustumé  que  une  femme  de  si  grande 
Maison  espouse  ung  Gentil  homme  serviteur  par 
amour.  Si  la  mort  est  estrange,  le  plaisir  aussy  est 
nouveau  &  d'autant  plus  grand  qu'il  a  pour  son  con- 
traire l'oppinion  de  tous  les  saiges  hommes,  &  pour 
son  ayde  le  contentement  d'un  cueur  plain  d'amour,  & 
le  repos  de  l'ame,  veu  que  Dieu  n'y  est  poind  offensé. 
Et ,  quant  à  la  mort  que  vous  dides  cruelle,  il  me 
semble  que,  puisqu'elle  est  nécessaire,  que  la  plus 
briefve  est  la  meilleure,  car  on  sçait  bien  que  ce 
passaige  est  indubitable  ;  mais  je  tiens  heureux  ceulx 
qui  ne  demeurent  poind  longuement  aux  faulxbourgs, 
&  qui  de  la  félicité  qui  se  peut  seuUe  nommer  en 
ce  monde  félicité  volent  souldain  à  celle  qui  est  éter- 
nelle. 

—  Qu'appelez  vous  les  faulxbourgs  de  la  mort,  » 
dist  Simontault  ? 

—  Ceulx  qui  ont  beaucoup  de  tribulations  en  l'es- 
perit,  »  respondit  Nomerfide,  «  ceulx  aussi  qui  ont  esté 
longuement  malades  &  qui,  par  extrémité  de  douleur 
corporelle  ou  spirituelle,  sont  venus  à  despriser  la 
mort  &  trouver  son  heure  trop  tardive,  je  dis  que 
ceulx  là  ont  passé  par  les  faulxbourgs,  &  vous  diront 
les  hostelleries  où  ilz  ont  plus  cryé  que  reposé. 
Ceste  Dame  ne  povoit  faillir  de  perdre  son  raary  par 
mort,  mais  elle  a  esté  exempte  par  la  coUére  de  son 
frère  de  veoir  son  mary  longuement  malade  ou  fas- 
ché,  &  elle,  convertissant  l'ayse  qu'elle  avoyt  avecq 
luy  au  service  de  Nostre  Seigneur,  se  povoyt  dire  bien 
heureuse. 

—  Ne  faides  vous  poind  cas  de  la  honte  qu'elle 
reçeut,  »  dist  Longarine,  a  &  de  sa  prison  ? 

—  J'estime,  »  dist  Nomerfide,  «  que  la  personne  qui 
ayme  parfaidement,  d'un  amour  joind  au  commen- 
dement  de  son  Dieu,  ne  congnoist  honte  ne  deshon- 
neur, sinon  quant  elle  défault  ou  diminue  de  la  per- 
fedion  de  son  amour,  car  la  gloire  de  bien  ayraer 
ne  congnoist  honte,  &,  quant  à  la  prison  de  son  corps, 
je  croy  que,  pour  la  liberté  de  son  cueur  qui  estoit 
joinde  à  Dieu  &  à  son  mary,  ne  la  sentoyt  poind,  mais 
estimoit  la  solitude  très  grande  liberté  ;  car  qui  ne  peult 
veoir  ce  qu'il  ayme  n'a  nul  plus  grand  bien  que  d'y 
penser  incessamment,  &  la  prison  n'est  jamais  estroide 
où  la  pensée  se  peult  pourmener  à  son  ayse. 

—  Il  n'est  rien  plus  vray  que  ce  que  dist  Nomer- 
fide,  »  dist  Simontault,  «  mais  celluy  qui,  par  fureur, 
feit  ceste  séparation,  se  devo3rt  dire  malheureux,  car  il 
ofFensoyt  Dieu,  l'Amour  &  l'Honneur. 

—  En  bonne  foy,  »  dist  Geburon,  «  je  m'esbahys 
des  différentes  amours  des  femmes,  &  voy  bien  que 
celles  qui  ont  plus  d'amour  ont  plus  de  vertu,  mais 
celles  qui  en  ont  moins,  se  voulans  faindre  vertueuses, 
le  dissimuUent. 

—  Il  est  vray,  »  dist  Parlamente,  «  que  le  cueur 
honncste  envers  Dieu  &  les  hommes  ayme  plus  fort 
que  celluy  qui  est  vitieux  &  ne  craind  poind  que 
l'on  voye  le  fonds  de  son  intention. 

—  J'ay  tousjours  oy  dire,  »  dist  Simontault,  «  que 
les  hommes  ne  doibvent  point  estre  rcprins  de  pour- 
chasser les  femmes,  car  Dieu  a  mis  au  cueur  de 
l'homme  l'amour  &  la  hardiesse  pour  demander  &  en 
celluy  de  la  femme  la  crainde  &  la  chasteté  pour  refu- 
ser. Si  l'homme,  ayant  usé  des  puissances  qui  luy  sont 
données,  a  esté  puny,  on  luy  faid  tort. 

Hept.  II.  48 

—  Mais  c'est  grand  cas,  »  dist  Longarine,  «  de  l'a- 
voir longuement  loué  à  sa  seur,  &  me  semble  que  ce 
soyt  folye  ou  cruaulté  à  celluy  qui  garde  une  fontaine 
de  louer  la  beaulté  de  son  eaue  à  ung  qui  languyt  de 
soif  en  la  regardant,  &  puis  le  tuer  quant  il  en  veult 
prendre. 

—  Pour  vray,  »  dist  Parlamente,  «  le  frère  fut  oc- 
casion d'allumer  le  feu  par  si  doulses  parolles,  qu'il  ne 
debvoit  poind  estaindre  à  coups  d'espées. 

—  Je  m'esbahys,  »  dist  SafFredent,  «  pour  quoy  ron 
trouve  mauvays  que  ung  simple  Gentil  homme,  ne 
usant  d'autre  force  que  de  service  &  non  de  suppo- 
sitions, vienne  à  espouser  une  femme  de  grande 
Maison,  veu  que  les  saiges  Philosophes  tiennent  que 
le  moindre  homme  de  tous  vault  mieulx  que  la  plus 
grande  &  vertueuse  femme  qui  soyt. 

—  Pour  ce,  »  dist  Dagoucin,  «  que,  pour  entretenir 
la  chose  pubUcque  en  paix,  l'on  ne  regarde  que  les 
degrez  des  Maisons,  les  aages  des  personnes  &  les  or- 
donnances des  Loix,  sans  peser  l'amour  &  les  vertuz 
des  hommes,  afin  de  ne  confondre  poind  la  monarchye, 
&  de  là  vient  que  les  mariages,  qui  sont  faidz  entre 
pareils  &  selon  le  jugement  des  parens  &  des  hommes, 
sont  bien  souvent  si  différens  de  cueur,  de  complexions 
&  de  conditions  que,  en  lieu  de  prendre  ung  estât 
pour  mener  à  Salut,  ilz  entrent  aux  faulxbourgs  d'Enfer. 

—  Aussi  en  a  l'on  bien  veu,  »  dist  Geburon,  «  qui 
se  sont  prins  par  amour,  ayant  les  cueurs,  les  condi- 
tions &  complexions  semblables,  sans  regarder  à  la 
différence  des  Maisons  &  de  lignaige,  qui  n'ont  pas 
laissé  de  s'en  repentir,  car  ceste  grande  amitié  indis- 
crète tourne  souvent  à  jalousie  &  en  fureur. 

—  Il  me  semble,  »  dist  Parlamente,  «  que  ne  l'une 
ne  l'autre  n'est  louable,  mais  que  les  personnes  qui  se 
submedent  à  la  volunté  de  Dieu  ne  regardent  ny  à  la 
gloire,  ny  à  l'avarice,  ny  à  la  volupté,  mais  pour  une 
amour  vertueuse  &  du  consentement  des  parens  dési- 
rent de  vivre  en  Testât  de  mariage  comme  Dieu  & 
Nature  l'ordonnent ,  & ,  combien  que  nul  estât  n'est 
sans  tribulation,  si  ay  je  veu  ceulx  là  vivre  sans  repen- 
tance,  &  nous  ne  sommes  pas  si  malheureux  en  ces  te 
compaignie  que  nul  de  tous  les  mariez  ne  soyt  de  ce 
nombre-là.  » 

Hircan,  Geburon,  Simontault  &  Saffredcnt  jurèrent 
qu'ilz  s'estoient  mariez  en  pareille  intention  &  que 
jamais  ilz  ne  s'en  estoient  repentiz,  mais,  quoy  qu'il 
en  fust  de  la  vérité,  celles  à  qui  il  touchoit  en  furent 
si  contantes  que,  ne  povans  oyr  ung  meilleur  pro- 
pos à  leur  gré,  se  levèrent  pour  en  aller  randre 
grâces  à  Dieu,  où  les  Religieux  estoient  prestz  à  dire 
Vespres. 

Le  Service  finy,  s'en  allèrent  souper,  non  sans  plu- 
sieurs propos  de  leurs  mariages,  qui  dura  encores  tout 
du  long  du  soir,  racomptans  les  fortunes  qu'ilz  avoient 
eues  durant  le  pourchas  du  mariage  de  leurs  femmes. 
Mais,  par  ce  que  l'un  rompoit  la  paroUe  de  l'autre,  l'on 
ne  peut  retenir  les  comptes  tout  du  long,  qui  n'eussent 
esté  moins  plaisans  à  cscripre  que  ceulx  qu'ilz  disoient 
dans  le  pré.  Hz  y  prindrcnt  si  grand  plaisir  &  se  amu- 
sèrent tant  que  l'heure  de  coucher  fut  plus  tost  venue 
qu'ilz  ne  s'en  apperçeurent. 

La  Dame  Oisille  départyt  la  compaignye,  qui  s'alla 
coucher  si  joyeusement  que  je  pense  que  ceulx  qui 
estoient  mariez  ne  dormirent  pas  plus  longtemps  que 


380  IIIJ^    JOURNÉE 

les  aultres,  racomptans  leurs  amitiéz  passées  &  dé- 
monstrans  la  présente. 

Ainsy  se  passa  doulcement  la  nuyd  jusques  au 
matin. 

